
Könyvünk arra tesz kísérletet, hogy egy kivételesen súlyos 
bűncselekmény-sorozat felidézésével képet adjon a magyar 
igazságszolgáltatás nehéz és felelősségteljes munkájáról, az előzetes 
letartóztatástól egészen a jogerős ítélet kiszabásáig, a kiszabott 
büntetés — megkezdéséig, illetve végrehajtásáig. Szakértői 
véleményeken, tárgyalási jegyzőkönyveken, az igazságszolgáltatás 
különböző területein —— dolgozó —— szakemberekkel folytatott 
beszélgetésekén alapszik anyagunk: a dokumentumok egy részét szó 
szerint, más részüket a tartalmat nem meghamisító változtatásokkal 
közöljük. Munkánk nem készülhetett volna el a Legfelsőbb Bíróság 
és a Fővárosi Bíróság, a Legfőbb Ügyészség, a Fővárosi 
Főügyészség, az Igazságügyi Minisztérium munkatársainak és a 
védőügyvédek segítsége nélkül. 

Ezúton szeretnénk köszönetet mondani mindazoknak, akinek a 
segítsége nélkül nem születhetett volna meg vagy szerényebb lenne 
ez a tudósítás. 


A szerzők 


1979. július 9-ről, hétfőről 1979. július 10-re, keddre virradó éjjel 
Gyulai Károly rendőr főtörzsőrmester teljesített szolgálatot a 
fővárosból kivezető 4. számú főközlekedési út ellenőrzési pontján. A 
helyszín alig néhány méterre található Steinmetz kapitány szobrától, 
s közvetlenül mellette halad el a Budapestet Szolnokkal, Debrecennel 
s távoli kelet-európai nagyvárosokkal összekötő, a nemzetközi 
autótérképen E 15-tel jelölt országút. A kerek, üvegfalú bódé — 
amelyet azóta korszerűbb építménnyel váltottak fel — északi 
szomszédságában a Ferihegyi repülőtér található, tőle délre, az 
országúton túl pedig fontos vasútvonal húzódik. A nap huszonnégy 
órájában folyik itt rendőri szolgálat, s a negyvenöt éves, Cegléden élt 
Gyulai Károly hosszú éveken keresztül látta el ezen a poszton a 
feladatát. 

Kedden, hajnali fél ötkor, az ellenőrző gépkocsijárőr mégsem 
találta szolgálati helyén. Rendőrtársai előbb gyanakodva szólítgatták 
a környéken bajtársukat, majd amikor a bódéban megtalálták 
géppisztolyát,  adó-vevő rádióját és szolgálati  esőköpenyét, 
kapcsolatba léptek a központtal. A helyszínre siető szakértők 
hamarosan vérnyomokat fedeztek fel az úttest jobb oldalán, a bódétól 
harmincöt méterre Budapest irányában; amikor megállapították, 
hogy a vércsoport azonos Gyulai Károlyéval, felmerült annak alapos 
gyanúja, hogy a rendőr bűncselekmény áldozata lett. 

Néhány órával az eltűnés felfedezése után a nyomozás irányítói 
részletes tervet dolgoztak ki. Első céljuk: a főtörzsőrmester 
megtalálása élve vagy amire nem szívesen, de gondolni kellett, 
halva. 

— Délelőttre kész is volt a harminc négyzetkilométeres kutatási 
terv: e területet a rendőrség szinte  négyzetcentiméterről 
négyzetcentiméterre haladva vizsgálta meg, a Magyar Néphadsereg 
és a Munkásőrség állományának segítségével. A hihetetlenül gondos, 
aprólékos kutatás a  negyvenhatodik órában hozta meg a 
megdöbbentő eredményt: július 12-én, az őrbódétól pontosan 
kilencezer-háromszázkét méterre, a kukoricásból előkerült Gyulai 
Károly holtteste. A helyszínen kutatók előbb vér-, majd lábnyomokra 
lettek figyelmesek. A további részletes kutatás előtt a rendőrség 


technikusai azonnal rögzítették a nyomokat, vagyis a legkorszerűbb 
eljárással , életre keltették"? azokat. Már ekkor meg lehetett állapítani, 
hogy három személy járt a környéken. 

A vér- és lábnyomokon túl vonszolási nyomokat is találtak, a 
megdőlt kukoricaszárak pedig azt bizonyították, hogy valaki vagy 
valakik nemrég megmozgatták a földet. Ezt jelezték különben a friss 
ásási nyomok is; és nemsokára előkerült a földből az élettelen 
főtörzsőrmester. Kegyetlen bűntény áldozata lett. Holttestét, 
ruházatát a lehető legaprólékosabban átvizsgálták a szakértők, s 
rajtuk — szabad — szemmel — nem látható, — bordó színű 
festékmaradványokat találtak. 

A nyomozás a holttest megtalálásával új fejezetébe lépett 
Méreteire jellemző, hogy az ország területén több mint tizennégyezer 
bordó színű gépkocsit vizsgáltak át, s kihallgattak mindenkit, aki a 
gyilkosság színhelyének közelében lakott vagy abban az időben ott 
tartózkodott. Így elsősorban a főváros XVIII. kerületében és a 
szomszédos Vecsés nagyközségben lakókat hallgatták meg: közel 
kétszázezer embert. Az adatok végtelennek látszó tengeréből egyre 
több, egy bizonyos irányba mutató nyom és információ 
kristályosodott ki. Ezek alapján a bűncselekmény után kilencvenegy 
nappal őrizetbe vehették a Gyulai Károly meggyilkolásával 
gyanúsítható személyeket. Mindez nem azt jelenti persze, hogy a 
gyanúsítottak kiléte abban a pillanatban ,,világosodott meg" a 
nyomozók előtt: a letartóztatást és a kihallgatást — különösen ilyen 
komoly ügyben - részletes tervezés és előkészítés előzi meg. 

Érdemesnek látszik ezzel kapcsolatban felidézni dr. Gerő Tamás 
A kihallgatás előkészítése című tanulmányának idevágó részletét: ,, A 
bizonyítékok gyűjtése folyamán bekövetkezik az az időpont amikor a 
nyomozó arra az álláspontra jut, hogy az összegyűjtött adatok elég 
világosan mutatják, hogy a bűncselekményt ki követte el. Ekkor 
merül fel a gyanúsított személy jegyzőkönyvi kihallgatásának 
kérdése. 

A bűncselekmény teljes felderítése sok esetben attól függ, hogy a 
nyomozó helyesen folytatja-e le a terhelt kihallgatását. A terhelt 
eredményes kihallgatásának döntő feltétele az alapos előkészítés." 

A felszabadulás óta kevés olyan megrázó bűncselekmény-sorozat 
fordult elő hazánkban, mint amilyenre a  rendőrgyilkosság 
terheltjeinek kihallgatása során fény derült. Maguk a sokat tapasztalt 
nyomozók is megdöbbentek, amikor a kihallgatás során egy 
számukra is ismeretlen, tizenkét évvel azelőtti kegyetlen gyilkosság 


is lelepleződött, s végül is négy emberölés ügyében állt 
rendelkezésükre kellő bizonyíték. 


A nyomozás munkájáról — a bűnügyi regények, tévéfilmek révén 
— szinte mindenkiben él egy elképzelés, de talán felesleges is 
hangsúlyoznunk, hogy a valóság messze jár a fantáziától. Éjjel- 
nappal, megszakítás, szinte lélegzetvételnyi szünet nélkül működik a 
nyomozógépezet: s a lényeg nem egyes emberek , megérzése", 
hanem a hatalmas apparátus összehangolt, minden részletre kiterjedő 
s a legkorszerűbb technikai segédeszközöket is értő módon 
alkalmazó munkája. 

Hogy csak egyetlen példát idézzünk: e nyomozásban fontos része 
volt a rendőr élettelen (vagy eszméletlen) testét szállító, a nyomok 
szerint bordó színű gépkocsi megtalálásának is. Ez meg is történt: 
Tatabánya közelében, egy országúti ellenőrzés során állították le a 
bordó színű Polski Fiat járművet A gépkocsi vezetője — a tettes egyik 
hozzátartozója — otthon felejtette a gépkocsi forgalmi engedélyét, s 
mint kiderült, ez az , otthon" éppen Vecsésen volt. Természetesen e 
nyomnak is jelentős része volt a későbbi bizonyítási eljárásban. A 
gépkocsit már a holttest felfedezését követő huszonnégy órában is 
megvizsgálták egyszer, de nem találtak rajta olyan nyomot, amelyből 
vele elkövetett véletlen vagy szándékos bűncselekményre lehetett 
volna következtetni. (Ekkor még különben félrevezethette a 
hatóságokat az az ötlet, hogy a tettesek , véletlenül" a csomagtartóba 
öntöttek két doboz festéket.) 


Kövessük most nyomon, milyen fázisokon keresztül értesült az 
ország lakossága a súlyos bűncselekményről, miként tájékoztatta a 
rendőrség a közvéleményt, s miben kérte a bűnügyek felderítésénél 
mind fontosabb szerepet játszó lakosság segítségét. 

, Rendőrgyilkosság Budapesten. Július 10-re, keddre virradóra, 
0.30 és 4.30 óra között Budapesten, a XVIII. kerületi Vöröshadsereg 
útja, a Ferihegyi repülőtér melletti őrhelyen bűncselekmény áldozata 
lett a szolgálatát teljesítő Gyulai Károly negyvenöt éves rendőr 
főtörzsőrmester." 

Három nappal a gyilkosság után, 1979. július 13-án adta ki ezt a 
hírt az MTI, s az a másnapi újságokban jelent meg. 

Augusztus 29-én a Magyar Távirati Iroda újabb hírt adott ki az 

üggyel kapcsolatban, amit éppen úgy, mint az előzőt, bemondott a 
rádió, a televízió, közölték az országos központi napilapok — a 
Népszabadság, a Magyar Hírlap, a Magyar Nemzet és a Népszava —, 
valamint a megyei lapok is. 

, A rendőrség már korábban tájékoztatta a lakosságot arról a 
súlyos bűncselekményről, amelyet Gyulai Károly rendőr 
főtörzsőrmester ellen elkövettek a Budapest XVIII. kerület, 
Vöröshadsereg útján — a Ferihegyi repülőtér mellett — a 4-es 
főútvonal kezdetén, ahol mint őrszem látta el szolgálati feladatát. 

Július 10-én, kedden, éjfél után két óra körül még látták, de négy 
óra harminckor már nem találták az őrhelyén. A nyomozás során 
megállapították, hogy ismeretlen tettesek a szolgálati helye 
közelében — megtámadták, és egy kilencszáz vagy ezer 
köbcentiméteres régi típusú Wartburg személygépkocsiból kiszerelt, 
úgynevezett  féltengellyel leütötték. Az eszméletlen rendőrt 
gépkocsival a 4-es főútvonalról a Vecsést és Ecsert összekötő útra, 
majd onnan egy földútra szállították. A kocsiból kiemelték, 
megölték, majd az út melletti kukoricásban elásták. 

A rendőr szolgálati pisztolyát a tettesek elrabolták, amit július 16- 
án nyolc óra és tizenhárom óra harminc perc közötti időben a 
Budapest XVIII. kerület, Steinmetz utca 3. szám alatti szakorvosi 
rendelő félemeleti női mosdójában helyeztek el egy kristálycukros 
papírzacskóban. A nyomozás során a bűncselekmény helyszínén 
találtak egy sötétzöld, kettétépett női pantallódarabot, ami véres lett, 
és a tettesek eldobták. Az eredeti sötétzöld jersey alapanyagú nadrág 
hossza egy méter, a nadrág szárát — házilag öt centiméterrel behajtva 
— felvarrták. Lehet hazai konfekciótermék is, de nem zárható ki, hogy 
valamelyik külföldi országból importálták. Az erősen használt 
nadrágot — mielőtt kocsitörlőnek használták — körülbelül százötven 
centi magas, telt alkatú, körülbelül nyolcvanhat-nyolcvannyolc 
centiméter  derék- és  száztizenöt-száztizennyolc centiméteres 
csípőbőségű, hetven-hetvenöt kiló súlyú nő viselhette. 

A rendőrség kéri a lakosságot, hogy jelentkezzenek azok, akik — 
július 9-ről, hétfőről 10-re, keddre virradóra a Budapest XVIII. 
kerület, Vöröshadsereg úti őrhely közelében jártak, és látták Gyulai 
rendőr főtörzsőrmestert, vagy az őrhely közelében gyanús, szokatlan 
eseményre figyeltek fel; 

— Vecsés térségében — az ecseri összekötő úton -, annak 
közelében, ahol a meggyilkolt rendőrt elásták, július 10-én, kedden 
hajnalban vagy a kora reggeli órákban közlekedtek, és ezen az úton 


bárkit, esetleg gépkocsit láttak, illetve ebben az időszakban gyanús 
körülményeket észleltek; 

—az említett, kiszerelt Wartburg féltengellyel, illetve a női 
pantallódarabbal kapcsolatban tudnak valamilyen felvilágosítást 
adni; 

— július 10-e és 16-a közötti időszakban az ellopott rendőrségi 
pisztolyt valakinél látták, hallottak róla, illetve a fegyvernek az 
SZTK-ban történő elhelyezésével kapcsolatban ismeretekkel 
rendelkeznek. 

Mindazok, akik a kérdésekre valamilyen információt tudnak adni 
vagy az üggyel kapcsolatban egyéb érdemleges dologról tudomással 
bírnak, jelentsék be a legközelebbi rendőri szervnél vagy rendőrnél." 

S most, képzeletben előreugorva a nyomozásban, idézzük fel, 
hogyan került a tettesek kezébe a rendőr életét kioltó féltengely, s 
milyen időleges fennakadást okozott a nyomozás során néhány rá 
vonatkozó, jó szándékú, de téves információ. 


1979. március végén vagy április elején Soós Lajos és Németh 
István, akikről még hallunk, megállapodtak abban, hogy egy 
rendőrtől vagy katonától erőszakkal lőfegyvert szereznek. A ,,kis 
Németh" vállalta, hoz egy olyan vasrudat, amellyel a kiszemelt, 
fegyverrel rendelkező személyt leüthetik, védekezésképtelenné 
tehetik. 

Pár héttel később Németh a Bartók Béla úti Haladás eszpresszóba 
árut szállított. A gazdasági bejáratnál kiszórt hulladék között talált 
egy, a kegyetlen célra alkalmas Wartburg gépkocsi-féltengelyt. 

Amíg a kocsikísérő az eszpresszóba árut vitt be, sikerült a kocsiba 
úgy betennie, hogy senki nem vette észre. Begöngyölte újságpapírba, 
és a sofőrülés alá csúsztatta. 

Másnap megtisztítva mutatta meg Soósnak. , Ez megfelel?!" A 
válasz igenlő volt. , Jót lehet vele suhintani!" — állapította meg társa. 
Németh is kipróbálta, majd ellentmondást nem tűrő hangon 
kijelentette: , Ezzel kólintom fejbe a zsarut!" 

Soós beleegyezőleg bólintott. Az emberélet kioltására kiválasztott 
tömör vasrúd átkerült Soós Polski Fiatjába. 

A nyomozás során sok bonyodalmat okozott a féltengely. Az 
újságokban megjelent augusztus 29-i felhívásra s a televízió Kék 
fény műsora nyomán egymástól függetlenül két fontos bejelentés 
érkezett a rendőrségre a Wartburg féltengellyel kapcsolatban. Egyik 


budai autószerelő közölte: egy már használhatatlan féltengelyt ő 
dobott ki a szemétbe. A másik bejelentést tevő arról tájékoztatta a 
nyomozókat, hogy tavasszal három fiatalember, kipróbálás után, napi 
áron megvette használt bordó 1000-es Wartburgját. Az adásvételi 
szerződést is megmutatta. 

Az ügy nyomozásának irányítói — kötelességszerűen — mind a két 
segítő szándékú bejelentés alapján az újabb adatok ellenőrzését is 
megkezdték. A remény, hogy valamelyiknek az útján el lehet jutni a 
gyilkoshoz, hamarosan szertefoszlott. Holott a gazdát cserélt 
Wartburgnak az eredeti színe bordó volt, ami annál is inkább 
felkeltette a rendőrség figyelmét, érdeklődését, mert már két lényeges 
bizonyítékkal rendelkeztek. Találtak szavahihető tanút, aki Steinmetz 
kapitány szobrának közelében, ahol a rendőrt megtámadták, látott 
egy álló kocsit, amelynek a motorházteteje vagy a csomagtartója 
nyitva volt és körülötte hárman álltak. A bűnügyi technikusok pedig 
Gyulai Károly egyenruháján parányi, mikroszkóppal kimutatott 
bordó festékszemcséket fedeztek fel. De végül mindkét adat 
, zsákutcának" bizonyult. 


Egy időre komoly gondot jelentett az SZTK-ban talált pisztoly is: 
előkerülésének körülményeit szintén csak később sikerült részletesen 
rekonstruálni. 

Mint majd részletesen is kiderül a tettesek vallomásaiból, néhány 
nappal a rendőrgyilkosság elkövetése után Soós Lajos a Gyulai 
Károlytól elrabolt szolgálati pisztolyt a XVIII. kerületi SZTK női 
mosdójában helyezte el. Különös, hogy Soós, aki két alkalommal is 
pisztolyért ölt, megint nem tartotta magánál az emberélet árán 
szerzett fegyvert: a kegyetlen gyilkosság elkövetése után első 
alkalommal bűntársára bízta (akitől sohasem került vissza sem hozzá, 
sem a hatóságokhoz), másodszor pedig maga , juttatta tovább". 
Hosszabb időre persze így sem sikerült félrevezetnie a hatóságot, s a 
nyomozás során, majd a tárgyalóteremben a pisztoly előkerülésére is 
fény derült. (Említsük meg azért azt is, hogy az eljárás során 
óhatatlanul felmerült a gyanú: vajon nem valaki más helyett vállalta- 
e magára ezt a fegyver-elhelyezést az elsőrendű vádlott? Akárhogy is 
van, a lényeg, hogy mind a pisztoly holléte, mind a gyilkosságot 
elkövetők kiléte egyértelműen tisztázódott...) Az SZTK-ban 
történtekkel kapcsolatban a Fővárosi Bíróságon dr. Czabány Mihály 
tanácsa két idős nénit hallgatott ki, akiket az ügy és a kihallgatás 


természetesen igencsak felkavart, izgalomba hozott. Először azt a 
portásfülkében dolgozó, hetven év felett járó, nyugdíjasként is 
munkát vállaló asszonyt idézték meg tanúként aki a pisztoly 
előkerülésekor eligazítóként dolgozott a rendelőintézetben. 

Tanács elnöke: Emlékszik arra, amikor beadták önhöz a pisztolyt? 

Tanú: Igen, emlékszem. Először ugyan nem tudtam, mit is 
tartalmaz az egyik beteg által beadott zacskó, de aztán belenéztem, s 
akkor azonnal intézkedtem is. . . 

Tanács elnöke: Milyen zacskóról tetszik beszélni? 

Tanú: Egy idősebb néni jött hozzám, meglehetősen feldúlva, és 
beadott egy kilós kristálycukros zacskót azzal, hogy a vécében 
találta. Először, mi tagadás, semmi gusztusom sem volt belenézni a 
zacskóba, s különben is éppen a főorvos úrnak adtam be egy fontos 
telefonkapcsolást. Amikor aztán mégis elővettem a csomagocskát és 
belenéztem, a beadója már nem volt sehol... 

Tanács elnöke: S azután mit tett ön? 

Tanú: Azonnal felhívtam a rendőrséget, s ők néhány percen belül 
meg is jelentek. Az összes ajtót lezárták, és megkezdték a betegek és 
a rendelőintézeti dolgozók meghallgatását. 

S most elevenítsük fel, hogyan vallott minderről a 
, cukroszacskót" megtaláló, szintén hetven évesnél idősebb néni. 
Vallomásából kiderül, hogy a néni igencsak megriadt a rendőrség 
határozott fellépésétől: s ez a riadalom, ha egészen rövid időre, csak 
egy napra is, de a nyomozás további menetét is megakasztotta. A 
tanú, miután a tanács elnöke törvényszerűen figyelmeztette, hogy a 
hamis tanúzást a törvény bünteti, felháborodva és vérig sértve 
kijelentette, hogy ő sem nem hamis tanú, sem nem gyilkos... Miután 
a tanács elnöke megnyugtatta, hogy ezzel őt senki nem is gyanúsítja, 
elmondta, hogy a macskája , megkapta", ezért volt kénytelen az 
SZTK-rendelőt felkeresni. Mivel közben — más betegsége miatt — 
vízhajtót szedett, meglátogatta a rendelőintézet mellékhelyiségét. Itt, 
az első emeleti női vécében, különös csomagot fedezett fel a kagyló 
mögött. . . 

Tanú: Barna csomag volt, egyszerű kristálycukros zacskó... De 
amilyen kíváncsiskodó öregasszony vagyok, csak megnéztem, mi 
van benne. 

Tanács elnöke: És mit talált benne? 

Tanú: Egy gyönyörű revolvert! 

Tanács elnöke: Volt már valaha másmilyen lőfegyver is a 
kezében? 


Tanú: Nem, de ez tényleg gyönyörű volt! 

Tanács elnöke: És ezután mit csinált? 

Tanú: Gondolkodtam, otthagyjam-e vagy ne, de aztán eszembe 
jutott, hogy előbb-utóbb valakinek úgyis le kell adnia. Elvittem a 
portára, beadtam, de az ott ülő asszony nagyon barátságtalan volt, 
nem is akarta megnézni, mi van benne. Aztán mégis kijöttek a 
rendőrök, és lezárták a rendelőintézetet. 

Tanács elnöke: És akkor elmondta nekik, mi történt? 

Tanú: Hogy mondhattam volna el? Minden ajtót lezártak a 
rendőrök, és kiabálni kezdtek, hogy itt bujkál a rendőrgyilkos, itt 
bujkál az épületben! Bíró úr talán elhiszi, hogy én nem vagyok 
rendőrgyilkos, soha senkinek nem ártottam, de akkor, ott, nem 
mertem megmondani, hogy az én kezemből került a pisztoly a 
portára. 

Tanács elnöke: Elhallgatta? 

Tanú: Igen. Úgy kiabáltak, mintha a gyilkos adta volna le... 
Tessék elhinni, nem öltem meg senkit. . . 

Tanács elnöke: Elhisszük magának. És mi történt azután a 
rendelőintézetben? 

Tanú: Keresték nagyon, kitől került a portára a pisztoly! Aztán 
ötösével kiengedték a népet az ajtón, de mindenkinek felírták nevét. 

Tanács elnöke: Az önét is? 

Tanú: Igen. 

Tanács elnöke: És mikor jelentkezett önnél a rendőrség? 

Tanú: Másnap reggel egy detektív jött a lakásomra. Megkérdezte, 
miért nem mondtam meg előző nap az SZTK-ban, hogy én találtam 
meg a pisztolyt? 

Tanács elnöke: És mit tetszett válaszolni neki? 

Tanú: Megmondtam neki, ha diszkréten kérdezték volna, akkor 
mindent elmondok: de a sok rendőrautótól meg a kiabálástól nagyon 
megijedtem... 

Tanács elnöke: Köszönjük, hogy eljött a tárgyalásra. 

A teremből kifele menet az idős néni alaposan végigmérte a talált 
tárgy , feladóját", Soós Lajos elsőrendű vádlottat, s látszott rajta, 
hogy az ügyet nem egykönnyen felejti el... 


Alig kezdődött meg a nyomozás a rendőrgyilkosság ügyében, a 


nyomozók kötelességszerűen értesítették a Fővárosi Főügyészséget a 
bűntényről, s a tettesek kihallgatásánál, a beismerő vallomások 


elhangzásánál, a szembesítésekkor és a helyszíni szemléken ott volt a 
főügyészség nyomozásfelügyeleti osztályának megbízottja is. 

1979. október 22-én, hétfőn reggel a fővárosi főügyész kérette 
magához, és utasította, hogy azonnal menjen át a Budapesti Rendőr- 
főkapitányság vizsgálati osztályára és vegyen részt a 
rendőrgyilkossággal gyanúsított személyek kihallgatásán, felügyelje 
az ellenük folytatott nyomozást. 

Mi az ügyészség szerepe, feladata — hiszen jogszabályaink 
értelmében  — közreműködésük — minden  közvádra üldözendő 
büntetőügyben kötelező -—, arra a Fővárosi Főügyészségen kaptunk 
felvilágosítást: 

— A Magyar Népköztársaság Alkotmányának VI. fejezete szól az 
ügyészségről és annak feladatairól. Az ügyészi kötelezettségeket és 
feladatokat részletesen a Magyar .Népköztársaság ügyészségéről 
szóló 1972. évi V. törvény határozza meg. Eszerint a Magyar 
Népköztársaság legfőbb ügyésze és az ügyészség gondoskodik a 
társadalom törvényes rendjét, az állam biztonságát és függetlenségét 
sértő vagy veszélyeztető minden cselekmény következetes 
üldözéséről, valamint az állampolgárok jogainak védelméről. 

Az ügyészség e jogszabályok alapján felügyeletet gyakorol a 
nyomozás törvényessége fölött, képviseli a vádat a bírósági 
eljárásban. 

Az ügyészi szervek közreműködnek abban, hogy a Magyar 
Népköztársaság jogpolitikája a büntetőeljárásban érvényre jusson. Az 
ügyészi tevékenység célja a szocialista törvényesség védelme — 
természetesen más szervekkel közreműködve -, ennek keretében 
feladata határozott fellépés a törvények megtartása érdekében, a 
bűncselekmények következetes üldözése, az állam és polgárainak 
törvényben biztosított jogainak védelme. Ezek megvalósulása 
érdekében a legfőbb ügyész és az alárendelt ügyészek: 

felügyeletet gyakorolnak a bűnügyi nyomozások törvényessége 
felett (a nyomozás törvényessége feletti felügyelet); 

közreműködnek abban, hogy a bíróság helyesen alkalmazza a 
törvényeket (az ügyész részvétele a bírósági eljárásban); 

törvényességi felügyeletet látnak el a büntetések végrehajtásáról 
szóló jogszabályi rendelkezések megtartása felett (a büntetés- 
végrehajtás törvényességének felügyelete). 

Részletesen foglalkozik az ügyész szerepével az 1973. évi I. 
törvény is, mely a büntetőeljárási törvényünk (Be.). Ez az ügyész 
feladatává teszi a nyomozás törvényessége feletti felügyeletet, a 


vádemelést, a vádképviseletet, továbbá meghatározott esetekben 
magát a nyomozást 

— Hogyan készül a vádirat? — erre is választ kértünk. 

— A nyomozás befejezése után a rendőrség a nyomozati iratokat, 
ha azokat vádemelésre alkalmasnak találja, megküldi a hatáskörrel és 
illetékességgel rendelkező ügyésznek. 

Az ügyész a hozzáétkezett iratokat köteles megvizsgálni abból a 
szempontból, hogy a rendőrség eleget tett-e valamennyi 
kötelességének. — Különösen vizsgálja, hogy: az elkövetett 
bűncselekmény tényállásának alapos felderítése és bizonyítása 
megtörtént-e, a bűnösség megállapításához szükséges bizonyítási 
eszközöket beszerezték-e, azok beszerzése során megtartották-e a 
rájuk vonatkozó törvényes rendelkezéseket, utasításokat; 

a rendőrhatóság felderítette-e a bűncselekmény és az elkövető 
társadalomra veszélyességének megítéléséhez szükséges, továbbá a 
büntetés kiszabásához  elengedhetetlenül szükséges tárgyi és 
személyi körülményeket; 

a nyomozás során nem történt-e olyan szabálysértés, amely az ügy 
elintézésére lényegesen kihatott; 

törvénytelenül nem korlátozták-e gyanúsított és a védő jogait, s 
foganatosítottákce . a  — védekezésre figyelemmel szükséges 
intézkedéseket; 

eleget tett-e a rendőrség a bűnözés megelőzését célzó 
kötelességének; 

végül, de nem utolsósorban, hogy a törvényes rendelkezéseknek 
megfelelően a bűntetti vagy a vétségi eljárás szabályai szerint 
folytatták-e le a nyomozást. 

Ha mindezt megvizsgálta és az ügyet vádemelésre alkalmasnak 
találta, ha  bűncselekménytől függően és a törvény egyéb 
rendelkezéseit is figyelembe véve elkészíti a vádiratot vagy a 
vádindítványt. 

Vádiratot akkor készít, ha az ügy büntetti eljárásra tartozik, 
vádindítványt, ha vétségi eljárásnak van helye. 

A vádirat és a vádindítvány a vádlott személyi adatain túl 
tartalmazza a vád tárgyává tett tényállást, annak Btk. szerinti 
minősítését Az ügyésznek ezen kívül a törvényben meghatározott 
indítványait is meg kell tennie, ezekben. 

A Soós Lajos és társai ellen lefolytatott büntetőeljárás során is az 
ismertettettek szerint készült el a vádirat. Vagyis ugyanúgy, mint 
más ügyekben. 


— Mi a feladata a nyomozásfelügyeleti ügyésznek? Hiszen Soós és 
társainak rendőrségi kihallgatásánál, valamint a nyomozás minden 
eseményénél jelen volt a Fővárosi Főügyészség kijelölt ügyésze 1s. 

— A nyomozás törvényessége feletti ügyészi felügyelet feladata a 
rendőrség, és ha a nyomozást a vám- és pénzügyőrség végzi, akkor e 
hatóság által folytatott nyomozások felülvizsgálata, az alárendelt 
ügyészségek felügyeleti és ügyintéző tevékenységének irányítása és 
ellenőrzése. 

Biztosítania kell a nyomozás teljességét, időszerűségét, a büntető 
jogalkalmazás jogpolitikai irányelveinek érvényesülését. Ha 
netalántán törvénysértést követnek el a nyomozás során, meg kell 
tenni a szükséges intézkedéseket az előfordult törvénysértések 
haladéktalan megszüntetése érdekében. 

A nyomozás törvényessége feletti felügyelet során különös gondot 
kell fordítania az ügyésznek arra, hogy alaptalanul senkit ne 
vonjanak büntetőjogi felelősségre, kényszerintézkedéseket csak a 
törvényes feltételek fennállása esetén rendeljenek el és tartsanak 
fenn. 

— Mire jogosult a törvényesség biztosítása érdekében az illetékes 
ügyész? 

— Bármilyen —— büntetőügyben nyomozást elrendelni, a 
büntetőeljárás bármely szakaszában nyomozási cselekmények 
foganatosítására utasítást adni, felülvizsgálás céljából az iratok 
megküldését elrendelni a nyomozó hatóság megalapozatlan vagy 
törvénysértő határozatait megváltoztatni, az őrizetbe vétel, az 
előzetes letartóztatás és más kényszerintézkedés elrendelésére vagy 
azok megszüntetésére utasítást adni. Pótnyomozást elrendelni. A 
gyanúsítottat bármikor kihallgatni. Részt venni a nyomozás 
foganatosításában, egyes nyomozási cselekményeket elvégezni, 
illetve bármely ügy nyomozását teljesíteni. A rendőrség és a 
határőrség fogdáiban, valamint a büntetés-végrehajtási intézetekben 
bármikor ellenőrizni az ott elhelyezett terheltek őrizetben, illetve 
előzetes letartóztatásban tartásának törvényességét és a fogva 
tartottak jogainak érvényesülését. 

— Hogyan tesz mindennek eleget? 

-A nyomozás törvényessége feletti felügyeletet az ügyész 
általában úgy gyakorolja, hogy ha az iratok bármilyen oknál fogva 
hozzákerülnek (panasz, előzetes letartóztatás jóváhagyása, határidő 
hosszabbítása stb.), az egész eljárás anyagát teljes terjedelmében 
felülvizsgálja, ha törvénysértést észlel, annak megszüntetésére a 


szükséges intézkedéseket megteszi, vagy ha az indokolt, a még 
szükséges nyomozás lefolytatására utasítást ad. 

Vannak azonban olyan, súlyúknál fogva kiemelkedő ügyek — 
ilyen volt a Soós Lajos és társai elleni ügy is —, amelyekben az 
ügyész már a nyomozás közben is úgynevezett fokozott ügyészi 
felügyeletet gyakorol. Ez lényegében azt jelenti, hogy az ügyész a 
nyomozás elrendelésétől a nyomozás befejezéséig állandóan 
figyelemmel kíséri azt, a nyomozást irányító rendőri vezetőkkel 
konzultál, a szükséges instrukciókat, utasításokat már nyomozás 
közbeni megadja, és a fontosabb eljárási cselekményeknél maga is 
részt vesz. 

— Mit jelent: előzetes letartóztatás, őrizetbe vétel, terhelt, 
gyanúsított stb., vagyis ezek között mi a különbség? 

— A terhelt gyűjtőfogalom. Büntetőeljárásunk szerint terhelt az, 
akivel szemben a büntetőeljárást folytatják. A büntetőeljárás 
különböző szakaszaiban azonban a terheltet más-más elnevezéssel 
illetik. 

A nyomozás során gyanúsítottról, a bírósági eljárásban, tehát a 
vádirat benyújtása után vádlottról, a büntetés jogerős kiszabása után 
pedig elítéltről beszélünk. 

Az őrizetbe vétel és az előzetes letartóztatás személyes 
szabadságot korlátozó kényszerintézkedés. Mindkettő elrendelésének 
előfeltételei lényegében azonosak. Az őrizetbe vétel elrendelésére, 
ügyészi jóváhagyás nélkül, a rendőrhatóság is jogosult. Az őrizetbe 
vétel legfeljebb hetvenkét óráig tarthat, ezt követően vagy el kell 
rendelni a terhelt előzetes letartóztatását vagy szabadon kell 
bocsátani. 

Előzetes letartóztatást a rendőrhatóság saját hatáskörében nem 
rendelhet el, csak ügyészi jóváhagyással. Ennek gyakorlati 
lebonyolítása általában úgy történik, hogy a rendőrség elkészíti az 
előzetes letartóztatás elrendeléséről szóló  határozattervezetét, 
amelyet bemutat az ügyésznek. Az ügyész azt vagy jóváhagyja, vagy 
ha nincsenek meg a törvényi előfeltételei, intézkedik a terhelt 
szabadlábra helyezéséről. 

Az előzetes letartóztatás a nyomozás során — akár az ügyész 
rendelte el, akár a rendőrségi határozatot hagyta jóvá —, az elsőfokú 
bíróságnak a tárgyalás előkészítése során hozott határozatáig, de 
legfeljebb egy hónapig tart. 

Egy hónap letelte után a terhelt csak akkor tartható előzetes 
letartóztatásban, ha a járási vagy a kerületi vezető ügyész további egy 


hónappal a letartóztatás határidejét meghosszabbítja. Két hónap után 
csak újabb hosszabbítással tartható a terhelt előzetes letartóztatásban, 
erre a hosszabbításra már csak a megyei főügyész vagy a fővárosi 
főügyész határozata alapján kerülhet sor. 

Három hónap után az előzetes letartóztatást csak a legfőbb ügyész 
hosszabbíthatja meg, egy éven túl pedig a Legfelsőbb Bíróság 
határozata szükséges. 

Megjegyzendő: ez utóbbira, vagyis arra, hogy nyomozati szakban 
a Legfelsőbb Bíróság hosszabbítsa meg az előzetes letartóztatást, 
még nem került sor. 

— Soós és társai, mint köztudott, minden ügyet többen hajtottak 
végre. Mit jelent az, hogy társtettes, vagy hogy egy-egy ügyben 
többen követték el a bűncselekményt? 

— Hogy egy bűncselekmény elkövetője milyen minőségben felel 
cselekményéért, azt a Btk. határozza meg. Eszerint elkövető a tettes 
és a társtettes, valamint a felbujtó és a bűnsegéd. Ez utóbbi kettőt 
részeseknek is nevezzük. 

Tettes az, aki a bűncselekmény törvényi tényállását egyedül 
valósítja meg. Társtettesek azok, akik a szándékos bűncselekmény 
törvényi tényállását, egymás tevékenységéről tudva, közösen 
valósítják meg. Ez utóbbi tehát azt jelenti, hogy a társtettesek 
közösen követik el a bűncselekményt, vagyis mindegyikük 
tevékenységei megvalósítja annak legalább egy tényállási elemét. A 
társtettességnek ezen kívül van tudati eleme is, amelyet a törvény 
azzal fejezi ki, hogy , egymás tevékenységéről tudva", vagyis a 
betörő; aki felfeszíti az ajtót, nem társtettese a másik tolvaj 
lopásának, aki — anélkül hogy a betörő erről tudna — önállóan, a 
betörőtől függetlenül bemegy a felnyitott ajtón és elviszi a 
helyiségben levő dolgot. 

Társtettesség csak szándékos bűncselekménynél lehetséges. A 
közösen, a társtettesek által végrehajtott bűncselekményt, függetlenül 
attól, hogy a törvényi tényállás melyik mozzanatát ki valósította 
meg, egyetlen egységes bűncselekménynek kell felfogni. Ebből 
következik, hogy mindegyik  társtettes nemcsak a maga 
cselekményéért, hanem a közösen elkövetett bűncselekményekért is 
felel. 

Soós Lajos tettestársa, György József hiába védekezett azzal, 
hogy özv. Farkas Józsefné megölésében tevékenyen nem vett részt, 
csak a sértett vagyontárgyai után kutatott. Mégis tettestársa Soós 
Lajosnak özv. Farkas Józsefné megölésében — még akkor is, ha ez a 


védekezése igaz lenne, de nem volt igaz —, mert a vád velük szemben 
a nyereségvágyból elkövetett emberölés volt, amely az ölést és a 
sértett kirablását egy egységes bűncselekményben foglalja össze. 

A törvény úgy rendelkezik, hogy a társtettes, aki maga is tettes, a 
tettesre megállapított büntetéssel büntetendő. 

— A Soós-féle ügyben az ötödrendű vádlottal szemben szigorított 
őrizet kiszabását indítványozta a vádirat. Ez mit jelent? 

— Büntetőjogunk egyik legfontosabb feladata a visszaeső bűnözés 
csökkentése. Ezt a Btk. különböző rendelkezései hivatottak szolgálni. 
A visszaesőknek van egy csoportja, az úgynevezett többszörös 
visszaesők, akiknél már a bűnözés életformává vált. Ezekben a 
bűnözőkben olyan erős és tartós a társadalomellenes beállítottság, 
hogy velük szemben az általánosan alkalmazható büntetőjogi 
eszközök már nem elegendők. Ezért a Btk. a többszörös visszaesők 
egy bizonyos csoportjánál olyan sajátos intézkedés alkalmazását teszi 
lehetővé, amely a határozott tartamú szabadságvesztést követő, 
relatíve határozatlan tartamú szabadságelvonásból áll. Ez utóbbi az 
úgynevezett szigorított őrizet. Ennek az intézkedésnek kettős célja 
van: részben a közbiztonság és a társadalom nyugalma érdekében 
egy időre elkülöníti ezeket a becsületes emberek társadalmától, 
másrészt hosszabb időt biztosít ennél a kategóriánál a nevelő 
munkára, hogy szabadulásuk után a társadalomba ők is be tudjanak 
illeszkedni. 

Szigorított őrizet elrendelésére csak olyan többszörös visszaeső 
esetében van lehetőség, akit élet, testi épség és egészség, nemi 
erkölcs, hivatalos személy, közbiztonság, vagyon elleni szándékos 
bűncselekmény vagy garázdaság, avagy kábítószerrel való visszaélés 
miatt korábban legalább háromszor, egyenként egy évet meghaladó 
szabadságvesztésre ítéltek. További feltétele a szigorított őrizet 
elrendelésének, hogy az elkövető a bűncselekmény elkövetésekor 
huszadik életévét már betöltse, a felsorolt bűncselekmények 
bármelyike miatt legalább kétévi szabadságvesztésre ítéljék, és az, 
hogy az újabb bűncselekmény megelőzése érdekében erre az 
intézkedésre szükség van. 

A szigorított őrizet idejét a bíróság nem határozza meg, 
leghosszabb tartama azonban öt esztendő. 

A szigorított őrizet a szabadságvesztés végrehajtása után 
kezdődik. Ha a kiszabott szabadságvesztés és a szigorított őrizet 
ideje együttesen a húsz évet meghaladja, a szigorított őrizetnek a 
húsz évet meghaladó részét nem lehet végrehajtani. 


A szigorított őrizetben levőt a bíróság ideiglenesen elbocsáthatja, 
ha legalább két évet már eltöltött szigorított őrizetben, és feltehető, 
hogy nem követ el újabb bűncselekményt. 

Akit a bíróság ideiglenesen a szigorított őrizetből elbocsát, azt 
pártfogó felügyelet alá helyezi. 

— A vádirat, melyet a főügyészség nyújtott be a bírósághoz, azt 
javasolta, hogy az ügyet ötös tanács tárgyalja. Mikor szükséges ilyen 
összetételű bíróság igénybevétele? 

— Büntetőeljárásjogunk rendelkezései szerint az első fokon eljáró 
bíróság általában háromtagú tanácsban ítélkezik, melynek tagjai 
közül egy a tanács elnöke, aki hivatásos bíró, két tagja pedig népi 
ülnök. 

A törvény azonban lehetőséget ad arra is, hogy ha kiemelkedő 
vagy rendkívül bonyolult ügyet kell a bíróságnak tárgyalnia, a tanács 
öt tagból álljon. Az öttagú tanácsban a tanács elnöke és az egyik bíró 
hivatásos bíró, míg a másik három tagja népi ülnök. Soós Lajos és 
társai ügyében az ügy kiemelkedő jelentősége tette indokolttá azt, 
hogy a bíróság öttagú tanácsban tárgyalja le az ügyet. 

— Hogyan viselkedtek Soósék a rendőrségen? — erre a kérdésre a 
nyomozásfelügyeleti ügyész adott választ. 

— Soós, Németh és György a bizonyítékok hatása alatt általában a 
valóságnak megfelelő beismerő vallomásokat tettek. A gyanúsítottak 
- a nyomozás idején — egymástól függetlenül ismerték el a 
gyilkosságokat, rablásokat, betöréseket. 

Természetes és érthető, hogy Soós Lajos — mint az ügy első 
számú gyanúsítottja — eleinte körömszakadtáig tagadott. Először 
kisebb lopásokat ismert csak el. De amikor elébe tárták a 
bizonyítékokat, megismerte bűntársai  vallomásainak egy-egy 
részletét, megtört. Felismerte, hogy a jól felkészült, az előre 
kidolgozott kihallgatási taktikát alkalmazó előadója sarokba 
szorította. 

,, Vesztettem, nincs értelme a további hazudozásnak" — jelentette 
ki. Attól a perctől kezdve nem hazudott, minden kérdésre — szerintem 
— őszintén válaszolt. Egy alkalommal meg is jegyezte: , Most már 
megkönnyebbültem, nincs semmi takargatnivalóm." 

Mikor Soós belátta, hogy három gyilkosságáról tudunk és azok 
bizonyítottak, még egy olyan bűncselekményt is beismert, amire nem 
is gondoltunk: Pataki Károly pénzügyőr 1968-ban történt 
meggyilkolását. 

Hihetetlenül hangzott, amit ezzel az üggyel kapcsolatban előadott. 


Másnap - ha jól emlékszem, október 24-én, szerdán — kimentünk 
Vecsésre, helyszíni szemlére. Az általa megjelölt helyen valóban ott 
volt Pataki csontváza, s ugyanolyan helyzetben, ahogy ő azt állította. 

Vecsésen azonban megmakacsolta magát. Az elmúlt napokban 
tisztelettudóan és őszintén válaszolt minden kérdésre, házuk előtti 
azonban megváltozott. A rendőrségi, autóból unszolásra is alig akart 
kiszállni. , Elmondtam, hogy Dugasszal (Varga László) kinyírtuk a 
fináncot. Oda temettük el, ahol a disznóól van. Higgyék el az urak, 
ott megtalálják. Engem hagyjanak békén itt a kocsiban. A feje, amit 
Dugasz levágott, a lábánál lesz." Előírásszerűen azonban a 
gyanúsítottnak is jelen kell lennie ilyen esetekben. Soós csak percek 
múlva szánta rá magát, hogy , első" gyilkosságának a színhelyére 
jöjjön. 

A Borai Lajos meggyilkolásával kapcsolatos helyszíni szemlén 
újból segítőkész volt. Először egyedül mutatta meg azt a helyet, ahol 
az üllői fiatalembert megölték; majd ugyanazt tette gyilkostársa, 
Németh István is. Utána közösen elevenítették fel tettük minden apró 
mozzanatát. 


A rendőrségen, a beismerő vallomások megtétele után Soós Lajos 
tudta, hogy a legsúlyosabb ítélet vár rá. Nagyon nehéz dolga volt 
védőjének, dr. Zékány Antalnak. A beismert négy, különös 
kegyetlenséggel elkövetett gyilkosságra, a több tucatnyi kisebb- 
nagyobb értékű lopásokra enyhítő körülményeket felsorakoztatni 
szinte egyenlő volt a lehetetlennel. Az ügyvéd feladata: mindent 
megtenni védence érdekében, ami nem ütközik jogszabályokba. Ezt 
tette dr. Zékány Antal és segítőtársa, dr. Mály Balázs, mikor ismert 
pszichológussal védencük személyiségéről eszmecserét folytattak. 
Közösen állították össze azt a kérdéssorozatot, amelyre Soóstól 
válaszokat kértek és kaptak. A kérdések általában nem kapcsolódtak 
a bűncselekményekhez, azoktól teljesen függetlenek voltak, csupán 
mint embert kívánták védencüket behatóbban megismerni és 
megismertetni. Ennek a beszélgetésnek a szövegét Soós ügyvédei 
rendelkezésünkre bocsátották, és azt beleegyezésükkel, néhány, nem 
lényeges stiláris javítástól eltekintve, szó szerint közöljük. Nem 
szabad persze elfelejtenünk, hogy a többszörös emberölésben bűnös 
Soós Lajos személyiségét elsősorban mégis tetteiből, s ezeken túl az 
orvosszakértő és a pszichológus szakvéleményéből ismerhetjük meg. 
Talán mégsem érdektelen megismerni a most következő beszélgetést: 


mennél jobban , körbejárjuk" az egyes bűncselekményeket és 
elkövetőik —— egyéniségét, — annál —— közelebb kerülünk az 
igazságszolgáltatás lelkiismeretes, a laikus által nemegyszer talán 
, aprólékosnak" tartott, minden részletre kiterjedően gondos, s mégis 
határozott munkájához. S most hallgassuk a többszörös gyilkost 
életéről és gondolatairól. 

— Kezdjük gyerekkorával a beszélgetést. Úgy tudom, 1943 
szeptemberében született Tiszaőrsön. Szüleinek foglalkozása? 

— Édesapám földműves, édesanyám úgyszintén. 

— Iskoláskora előtt járt óvodába vagy otthon nőtt fel, a ház 
környékén? 

— Otthon. 

— Az általános iskolát hol kezdte el? 

— Amikor négyéves voltam, szüleimmel együtt feljöttünk Pestre. 
Itt kezdtem el később az iskolát is, a Hernád utca 3-ban. 

— Napközibe járt? 

— Volt úgy, hogy igen, volt úgy, hogy nem. 

— Hány osztályt fejezett be? 

— Erre tulajdonképpen nem is emlékszem. Sok helyen jártam 
iskolába, mikor hol laktunk. Kellett volna járnom Nagyiványon is, 
amikor ott laktunk, talán négy vagy öt osztályt. Aztán sokszor meg is 
buktam, ezért sem emlékszem pontosan, hányat fejeztem be. 

— Hány éves volt, amikor befejezte az iskolába járást? 

— Erre sem tudok válaszolni, mert akkor csak hazudnék. Valahol 
megvan talán a bizonyítványom, valamelyik iskolában. 

— Volt kedvenc tantárgya? 

— Az irodalom volt, a János vitéz... 

— Volt olyan tantárgy, amelyet kifejezetten nem szeretett? 

— Volt 

— Melyik? 

— A többi, az mind. Hát hiába... 

— Szóval nem szívesen járt iskolába? 

— Nem, dehogy jártam szívesen. 

— Gyakran mulasztott is? 

— Sokat mulasztottam, inkább kijártam a Garai téri piacra. 
Szívesen elszöktem az iskolából, ha meg már elkéstem volna, akkor 
meg nem mertem bemenni, ilyenkor nem mentem már a tájékáról 
sem... 

— És ahogy telt az idő, úgy növekedett a félelemérzete is? 

— Igen, akkor mindig jobban féltem. Otthon is az volt a helyzet, 


hogy ha a fater megtudta, hogy nem mentem iskolába, akkor 
megvert, úgyhogy a végén haza se mertem menni. . . 

— Gyakran megverték a szülei? 

— A mutter, az nem nagyon, a mutter. . . (Nevet.) 

— Ő falazott is esetleg az édesapjánál? 

— Falazott persze, a szekrény háta mögé bújtunk, ha apám 
részegen jött haza. Ilyenkor tört ám apám, falazni kellett... De ő 
rögtön megtudta, hogy a szekrény háta mögött vagyok, és már 
csinálta is az arénát. 

— Volt kedvenc sportja? 

— Volt, többek között az ökölvívás, aztán a birkózás is. 

— Egyesületben is űzte ezeket? 

— Szerettem egyesületben is sportolni, csak nagyon dühös tudtam 
lenni, hogy ha valaki jobb volt nálam. Ezt végképp nem bírtam 
elviselni. 

— És voltak eredményei is? 

— Tulajdonképpen nem voltak, Ha nagyobbat ütöttek nekem, 
akkor én rúgtam is, szóval, nem voltam sportszerű. . . 

— Meddig folytatta a sportolást? 

— Szakítottam erre időt a börtönökben is, aztán befejeztem az 
egészet. Minek járjak sportolni, ha mindig csak jól megvernek? 

— Mikor volt az első olyan bűncselekménye, amelyért elítélték? 

— Még fiatalkorú voltam, amikor egy társammal együtt elítéltek. 

— Vagyon elleni bűncselekményért? 

— Igen, azt hiszem, egy trafik volt az első. Aztán megismerkedtem 
valakivel a Keletinél, s bent maradtunk egy áruházban is. Aztán bent 
fogtak minket az áruházban, s így kerültem a fiatalkorúak börtönébe. 

— Maradjunk még a fiatalkoránál. Mikor volt az első szexuális 
kapcsolata? 

— Tizennégy éves lehettem körülbelül, amikor volt egy kis csaj... 
(Nevet.) 

— Egykorú volt önnel? 

— Egy kicsit idősebb volt, de különben jó csaj volt. 

— Érzelmi kapcsolat is kialakult önök között? 

— Mindig figyeltem őt, ahogy elindult az iskolába, mert ő tovább 
tanult. Sokszor figyeltem a járását... Aztán elkerültünk arról a 
vidékről. 

— Továbbtanulásra maga nem gondolt? 

— Jaj, arra egyáltalán nem, abszolút nem... (Nevet.) 

— Volt valami elképzelése arról, hogy mi szeretne lenni? 


— Katonatiszt vagy rendőr szerettem volna lenni. 

— Másképp alakult... Melyik szülőjéhez vonzódott jobban? 

— Az édesanyámhoz. 

— Történt önnel valami méltánytalanság fiatalkorában? 

— Hát soha nem vittek el a szüleim sehová... De nem tudom 
persze, hogy ez most méltánytalanság-e. 

— Kirándulni se volt soha? 

— Egyetlenegyszer, iskolával voltam kirándulni, és 
számháborúsdit játszottunk. 

— Az iskolán kívül mivel töltötte az idejét? 

— Csavargással, állandóan csak csavargással. 

— S hogy zajlott ez? 

— A haverokkal mászkáltunk az utcán. Tejesüvegeket loptunk, 
beadtuk a közértbe, a pénzen beültünk egy moziba, folytatólagosan 
bent voltunk reggeltől estig is. Főleg, ha olyan jó film ment, mint a 
Rákóczi hadnagya vagy a Gólem, Az ezerarcú hős, ilyenek. 
Mostanában már nincsenek ilyen jó filmek... 

— Voltak olyan társai ebben a korban, akiket irigyelt? 

— Inkább az bántott, hogy volt olyan, aki egyszer elolvasott 
valamit, aztán kívülről tudta is már, piszkos jól. Én csak a versben 
voltam jó, de voltak, akik mindenben egyformán. Én is szerettem 
volna rámenni egy-egy másik tantárgyra is, de hiába, az istennek 
nem tudott megmaradni más tantárgy a fejemben. Se a számtanok, se 
mások... 

— Csak a magyar irodalom? 

— Az volt a helyzet, hogy a Sárika néni tanította a magyart, és 
nagyon szerettem, ahogy előadta. Borzasztó jól adta elő. 

— A többi tanár, talán kiszúrt magával? 

— Nem mondhatnám, hogy csak velem szúrtak ki. Különben 
nemcsak én voltam rossz tanuló, egyáltalán nemcsak én... 

— Kit szeretett ebben a korban, kit tisztelt? 

— Mi az, hogy tisztelet tulajdonképpen? Mert azt értem, hogy kit 
szeretek, hát csak a muttert szerettem, meg szerettem egy kislányt is, 
csak az kiment ötvenhatban. Nagyon helyes kislány volt hófehér 
ruhában járt, és jól tanult. 

— Osztálytársa volt? 

— Ja. 

— Volt, akit gyűlölt? 

— Nem gyűlöltem én senkit. Volt persze, akivel összevesztem az 
iskolában. Elloptam a radírját vagy a tolltartóját, aztán nagy lett a 


harag. 

— Verekedéssel folytatódott? 

— Igen, verekedéssel. 

— És ki került ki győztesen? 

— Hát, nem mindig én... Változó volt ez is. Volt nagyobb is tőlem, 
aztán olykor többen is jöttek ellenem. 

— És milyen kapcsolatai voltak iskoláskorában? 

— Az volt a legnagyobb élményem, amikor szerettem azt a 
kislányt, akkor még a suliba is rendesen jártam. De ez csak egy kis 
időszak volt, aztán elmaradtunk egymástól. 

— Barátok? 

— Igen, volt egy barátom. De most nem is tudom hirtelen, hogy 
hívták a krapekot. 

— Az alkalmi ismeretség volt inkább jellemző? 

— Csak alkalmi volt, mikor, kivel... 

— És mit ért ön a társadalom fogalmán? 

— Hát csak annyit tudok erről mondani, hogy a társadalom az egy 
közös valami, de más semmit sem tudok róla. 

— Esetleg érez olyat, hogy a társadalom lenne felelős az ön 
sorsáért? 

—-Nem, ezt kizárt dolognak tartom. Mi köze volna a 
társadalomnak ahhoz, hogy én idekerültem? 

— § az a rengeteg ember, akivel kapcsolatba került? 

— Nem, hát nekik semmi közük sem lehetett énhozzám, mikor azt 
sem tudhatták, hogy én hova megyek, közben lementem a Garaira. 
Hát akkor honnan tudhatták volna, hogy én...? 

— Mit csinált a Garai piacon? 

— Gyümölcsöt loptunk, meg hát arra szerettünk járni, a Rákóczi 
úton. 

— Szórakozni járt ebben az időben? 

— Nem nagyon, de néha csak betévedtem. 

— Szeszes italt fogyasztott? 

— Inni ittam, de nem sokat. Volt úgy, hogy mellém szegődött egy 
kutya, aztán eladtam valakinek húsz minyonért vagy két deci 
pálinkáért, ennyiért eladtam... 

— Milyen kutya volt? 

— Nem tudom, olyan torzonborz szőre volt. Csak aztán én nem 
váltam meg tulajdonképpen a kutyától, mert amikor odaadtam a 
spárgát a vevőnek, akkor hirtelen szóltam egyet, s a kutya 
visszaszaladt hozzám. 


— Az erőszakot adott esetben jogosnak tartja? 

— Hogy én erőszakos... ? 

— Úgy értem, a méltánytalanságot erőszakkal megtorolni? 

— Hát ez természetes, hát hogy a fenébe ne (nevet), jól 15 néznénk 
ki, ha valaki csak úgy pofon vágna engem, én meg nem adnám neki 
vissza, még szép, ezt muszáj. 

— Szerette volna megváltoztatni az életformáját? 

— Mindig az a helyzet, hogy azt csinálja az ember, ami a legjobb, 
azt meg minek megváltoztatni? 

— Tehát fel sem merült önben. 

— Nem merült fel, mindig csak azt csináltam, ami a legjobb. 

— Mikor érezte magát a legboldogabbnak életében? 

— Amikor a Terivel megismerkedtem. . . (Sír. ) 

— Ő a mostani felesége. Mikor házasodtak össze? 

— Nem rögtön nősültem meg, tulajdonképpen előbb csak együtt 
éltünk. Nem azért, mert nem akartam elvenni, csak mindig jött 
valami, minden olyan bonyolult volt. Én már azelőtt is nős voltam, a 
válási papírt pedig eltéptem, ezért nem volt könnyű, hogy egyből 
megnősüljek ismét. . . 

— Hány éves korában ismerkedtek meg? 

— Körülbelül harminckettő lehettem. Az volt a legjobb... 

— Hogy ismerte meg a feleségét, Terit? 

— Ott ismertem meg őt, ahol az első feleségem lakott. A válási 
papírért mentem az első feleségemhez, hogy a másolatot adja ide, 
közben beszélgetni kezdtünk, és akkor jött a Teri, ott ismertem meg 
őt. 

— Csinált valami olyat életében — most nem a bűncselekményekre 
gondolok -, amit később megbánt? 

— Hogy csináltam-e valamit, amit megbántam? Nem tudom... 

— Mit tart ön legjellemzőbbnek az embereknél? 

— Legjellemzőbb? 

— Szeretet, harag, féltékenység, kapzsiság. . . 

— Ja, hogy én hogy állok egy idegen emberhez? Nem hiszek neki. 

— Bizalmatlan? Volt erre oka? 

— Nem tudtam én soha senkiben sem megbízni. Volt, hogy jött 
egy barát, azt mondta, ott leszek, én vártam, aztán mégse volt ott 
Szóval, én nem tudom a bizalmat elfogadni. 

— Mi az, amiért ön szerint érdemes kockáztatni? 

— Most én csak így mondom, hogy nekem semmi más, csak a 
pénz a kockázat meg a Teri a kockázat. Ez a kettő van nekem, semmi 


más nem éri meg. De ezekért mindent megtettem. 

— Szót ejtett az előbb néhány filmről. Kedvenc könyvei voltak? 

— Olvasni nem nagyon szerettem, ritka volt az a könyv, amelyik 
jól kezdődött, s ami nem jól kezdődött, azt már nem szerettem. Meg 
azt sem, amit nem értettem. 

— Mégis, mi tetszett? 

— Az Ordasok között, aztán olvastam még egypár könyvet, ami 
tetszett... A nürnbergi per, az is tetszett, szerettem a háborús 
könyveket, nem az iskolában, mert ott nem beszélt erről a tanárom, 
csak később érdekelt, hogy nézett ki a bunker, a főhadiszállás, a 
bekerítés. Ezek mind érdekeltek. 

— Szokott-e előre tervezni az életében? 

— Még öt évre is terveztem előre én már. . . 

— Gondolom, a börtönben. És szabadlábon? 

— Ezenkívül nem terveztem én, mindig jön majd valami. Volt, 
amikor kiterveztem valamit, aztán mégsem mentem sehová, inkább 
lefeküdtem, mert elment tőle a kedvem. 

— Itt, az előzetes letartóztatásban, mi hiányzik a legjobban? 

— Nekem csak a Teri, azzal szeretnék állandóan beszélni, meg hát 
mondhatnám azt is, hogy nem volna rossz éppen az ital sem... 

— Szokott-e álmodni? 

— Ja, szoktam, most is álmodtam. (Nevet.) Nem is tudom, miért 
álmodtam én ilyeneket. Valamelyik nap is arról a rengeteg pénzről 
álmodtam, most már harmadszor egymás után. És biciklivel voltam, 
nem is tudom miért, amikor ki nem állhatom a biciklit (nevet), aztán 
biciklivel voltam, s megvolt a két zsák, pontosan úgy, ahogy 
terveztem... 

— Mik voltak az álombeli tervei a két zsák pénzzel? 

— Tulajdonképpen az, hogy mit akartam venni belőle. Legelőször 
is egy Jaguárt vettem volna, ami háromszázhússzal megy legalább, 
egy sport-Jaguárt, olyan kékes színnel. Az már persze benne van, 
hogy megnyomom a gombot, és lemegy az ablak. Utána kell egy 
lakókocsi, aztán harmadiknak egy motorcsónak. Ezek mind finom 
izék. Lakás is kellett volna, és utána elindultam volna egy jó körútra 
az egész országba. Ezt nagyon szerettem volna mind. Ezért is vagyok 
itt tulajdonképpen. Most aztán nincs Jaguár, nincs semmi. 

— A nyilvánosságtól nem tart? 

— Hogy őszinte legyek, nem szeretem a tömeget. Inkább jobban 
szeretek egyedül vagy egy-két társsal... 

— Nem tartja magát különleges embernek? 


— Tulajdonképpen most különleges vagyok, most annak tartom 
magam. Sőt, kimondottan egyéni vagyok. Hiába van, hogy valaki 
erős, mert én is vagyok olyan rafinált, hogy odaütök neki. . . 

— Szóval, a testi erőfölényt fontosnak tartja? 

— Az a mindenem, mondjuk például egy nagymenőre föl tudok 
nézni. Csak az a helyzet, hogy nem tudom elképzelni, hogy én ne 
tudnám megverni, mondjuk, a Papp Lacit is... 

— A kisebb alkata miatt? 

— Nem tudom magamban elképzelni, hogy ne tudnám megverni. 
Lehet, hogy csak azért nyert, mert nem velem került össze. Nem 
tudom, hogy ott kint az olimpián kivel került össze, lehet, hogy azt 
megverte, de engem már nem verne meg, az biztos. Különben 
nagyon bírom őt. 

— Ki az, akit még tisztel ebben a sportágban? 

— A Clay-t (Mohamed Ali, nehézsúlyú ökölvívó, többszörös 
világbajnok), azt nem tisztelem, mert nem magyar. Aki nem magyar, 
azt nem szeretem. 

—Papp Lacit tehát tiszteli. Úgy érzi, jó kapcsolatot tudna 
kialakítani vele? 

— Nagyon szívesen, az ilyen társasággal a fene tudja meddig el 
tudnék lenni. Olyannal is, mint a Polyák, a birkózó, a Földi Imre 
(súlyemelő olimpiai bajnok). Ezek nagyon érdekelnek. 

— Úgy gondolja hát, hogy az erősebbeknek több joguk van? 

— Igen, igen. Ezért van az, hogy a Papp Lacit se támadják meg 
csak úgy, mert azért van, aki fél tőle. A legtöbb. Csak azt ő nem 
tudja, hogy én nem félek tőle. De hogyha tudná, akkor más lenne a 
helyzet. 

— Persze, ezeket a kiváló sportembereket ön nem ismerte 
személyesen. Mi a véleménye az erőszakos cselekményekről, a 
terroristákról? 

— Hallom állandóan ezeket a vörösbrigádokat, de most arról nem 
tudok semmit, hogy miért csinálják. Itt az a kérdés, hogy miért 
csinálják. 

— Van azért, akitől ön is fél? 

— Azért mindig akad ilyen is. Volt például egy, bár nem Papp 
Laci, de mégis féltem tőle. Nem az számít, hogy milyen izma van, 
inkább az, hogy valakinek milyen az arca. Az arctól félek. 

— Gonosz arctól? 

— Inkább olyan fura, olyan züllött arctól. Valahogy a fejét meg a 
szemét nem bírom az ilyennek. 


— Könnyen befolyásolhatónak tartja magát? 

—Igen. Ha valaki mondja nekem, hogy ide menjünk be, ezt 
csináljuk meg vagy bármit, én nem kezdek variálni, mint sok más, 
megyek és kész. 

— Olyan emberekkel is, akikről mesélt, akiknek erő árad az 
arcukból? 

— Igen, akkor én is ott leszek. . . 

— Gondolkodás nélkül aláveti magát az ő akaratuknak? 

— Nem variálok én akkor semmit. Ha jó a tipp, akkor menni kell 
és kész. Ha azt mondja, hogy moziba menjünk, jó, ha azt mondja, 
bármit csináljunk, akkor is. . . 

— Érdemes ön szerint áldozatot hozni valakiért? 

— Ezt most nem értem, mit jelent áldozatot hozni. . . 

— Mondok egy példát: valaki bajba kerül, és ön segít rajta, bár ez 
megerőltetésébe kerül. 

— Sok mindentől függ ez. Attól is, hogy mennyi pénzem van, meg 
mástól is. 

— És volt ilyenre már példa? 

— Csak azt tudom mondani, annak ellenére, hogy itt vagyok, 
megérte, mert ezek után, ha a feleségem kijön a börtönből, akkor ő 
biztos rendes lesz. Benne volt ő az egész esetben, persze nem a 
gyilkosságokra gondolok, de ő se volt egy olyan jaj de jó, szeretett 
inni. Megérte, mert én őt szeretem, és ő legalább rendes lesz ezek 
után. (Sír.) 

— És önért hozott valaki áldozatot? 

— Nem tudom, hogy ezt annak lehet-e venni, anyám sokat 
dolgozott értem, csak ő tudhatja, áldozat volt-e ez. 

— Számot vetett ön az életével? 

— Igen, befejeztem az életemet. Most már várom az egészet, az 
akasztást... Teljesen számot vetettem, nem 1s érdekel tulajdonképpen 
semmi sem. Utoljára még beszélek a Terivel meg a mutterral, ha 
lehet, más már nem is érdekel. Semmi más kérdés nem foglalkoztat. 

— Visszatérnék a régebbi évekre. Mit csinált csavargás közben? 

— Mászkáltam, — néztem a kirakatokat, — mozikat, meg 
összetalálkoztam másokkal is. Volt, hogy lopkodtam is... 

— Egyedül vagy másokkal? 

— Egyedül nem is tudtam feltalálni magam, mindig csak valaki 
mással. 

— Állandó társsal? 

— Nem, mindig más volt, ilyen jöttment barátok voltak, azaz 


ismerősök, nem barátok. De olyan is volt, akivel tovább tartott a 
kapcsolatom. Az is sokat számított, hol meddig laktunk. 

— És mit lopkodtak? 

— Talán gyümölccsel indult, aztán fokozódott. Ki milyen ötletet 
adott nekem, és én milyen ötletet adtam a másiknak, ez mindig 
kétoldalú volt. 

— A gyümölcsön kívül, gondolom, mást is loptak? 

— Hogyne, bár nem tudom, hogy ez a kérdés mire szól, az abszurd 
gyerekkorra vagy a mostanira (így mondja), mert hát a gyerekkorban 
így indult. Később betörések, trafik stb. Egyszóval azt tudnám 
mondani, hogy a börtön bizonyos szempontból nem érte el nálam a 
célját. Meg is tudnám indokolni talán, hogy miért nem, sokat 
gondolkoztam rajta. Ha az ember egyedül maradna egy zárkában, s 
úgy töltené az idejét, akkor lehet, hogy nagyon kuka lenne mire 
kiszabadul, de ha viszont társakkal tölti az idejét, akkor 
bűncselekményekről folyik a beszélgetés. 

— Ezt azért hagyjuk, nagyon sok embernél nevelő hatást ért el a 
büntetés. A szülei milyen viszonyban voltak egymással? 

— Egy-két nap jó volt köztük, de aztán megint minden elfajult Hát 
az apám, így tudom meghatározni, agresszív, iszákos, kurvás, szóval 
minden, ami belefér. Nem azért mondom, hogy őt bármilyen 
körülmények között a háttérbe tegyem, ettől függetlenül most a 
társadalom hasznos tagja. 

— Édesapja volt büntetve? 

— Nem volt, legalábbis nincs tudomásom róla. 

— Hány éves koráig lakott az édesapjával együtt? 

— Olyan hétéves koromig, de nem vagyok benne biztos. Már nem 
tudom. Húzódott ez az időszak, az anyámat mindig visszahozta, 
amikor az elment az ütlegelések során. Mert hát hol engem bántott, 
hol őt, hol kettőnket egyszerre, és alaptalanul féltékeny volt 
demagóg, csak így tudom mondani. Mint bizonyos dolgokban én is. 

— És az édesanyja milyen volt magához? 

— Az anyám amit tudott az élete során, azt megtette értem. Aztán 
az már más lapra tartozik, hogy én ezt úgy könyveltem el, mint ami 
természetes. Lehet, hogy a maga részéről túlzásba vitte a szeretetet. 
Senkit sem hibáztatok. En nem annak tudom be, hogy bűnöző lettem, 
mert apám iszákos volt. Tudok olyanokat, akik tízen voltak testvérek, 
és mégsem... 

— Apjáról mondana még valamit? 

— Hát én semmi áron sem akartam otthon maradni, ha este jött 


haza a szolgálatból. Idegenkedtem tőle, nem voltam vele őszinte, 
gátlásaim voltak vele szemben. Volt, hogy elvert, előtte lekötözött az 
ágyra, majd villanytéma is volt, megrázatott vele. Eldugta a ruhámat, 
én meg elvágtam a nadrágját, hogy föl tudjam venni, és úgy szöktem 
ki otthonról, ilyenekért is megvert. Meg aztán azért is, mert eladtam 
a ruháit. 

— § ezt sem érezte jogosnak? 

— Az az igazság, hogy másfajta természetem volt. Nem kutattam, 
hogy jogos vagy nem jogos, csak örökös félelem volt bennem. Volt 
olyan, hogy este elvert, és azt mondta, reggel majd folytatjuk, és 
akkor éjszaka nem is aludtam, mert vártam a reggeli folytatást. Ezért 
inkább úgy voltam, hogy haza se mentem, ha szerit ejthettem. 

— Több helyen is laktak gyerekkorában, s édesanyja ismét férjhez 
ment... 

— Mindig a szüleim vagy a nagyszüleim körében éltem, laktunk 
Pesten és több helyen vidéken is. Elég változó volt a helyem, anyám 
válása miatt. A másik apám, a mostohaapám, hogy így mondjam, 
nem volt rossz ember, csak jót tudok róla mondani, pedig nem volt 
az édesapám, ő viszont közömbös volt velem, mintha lettem is volna 
meg nem is. Emiatt aztán anyámmal voltak is nézeteltérései előbb 
kevésbé, később annál inkább... 

— Visszatérnénk még a gyerekkori barátságaira. . . 

— Barátaim? Lehet, hogy más is azt mondja talán, bárcsak ne 
lettem volna a barátja, én is csak ezt tudom erre mondani. Bárcsak ne 
lettek volna. Ha lettek volna, ne ilyenek. De hát sohasem tudtam más 
típusú társaságba keveredni. Voltak egynapos ismeretségek után 
komoly bűncselekmények, magam sem tudom, miért. . . 

— Gyerekkorában az iskolatársaival barátkozott? 

— Voltak iskolatársak, voltak, akik a közelben laktak, aztán voltak 
olyan esetek is, hogy én elkeveredtem valahová, moziba vagy a 
piacra, én mentem gyümölcsöt lopni, és ott összetalálkoztam 
valakivel, akivel megértettük egymást, akivel hasonlók voltunk. 

— Mennyi ideig tartottak az ilyen barátságok? 

— Hetekig, napokig, évekig. Így tudnám mondani, ha a 
nagyobbakra gondolok. Én is válogattam a barátaimat, ők is 
válogattak, amennyire lehetett válogatni. Volt, aki esetleg nem 
tetszett, más is volt úgy, hogy én nem tetszettem neki. Aztán vagy 
elhanyagoltuk egymást, és azért nem tudtunk találkozni, vagy jött 
egy másik... 

— Melyik állatot szereti a legjobban? 


(Hosszabb szünet után válaszol): — A kutyát. 

— Miért? 

— Mert... talán, mert olyan hűséges. Hűséges, és szeretem az 
egészet a felépítésétől kezdve, lehet, hogy rosszul fogalmazom meg, 
de a lélektanáig, ha van neki, én csak így tudom megfogalmazni. 
Sokszor értelmesebbnek tartom, mint egyes embereket, talán 
magamat is. 

— Jobb kontaktust épített ki egy kutyával, mint sok emberrel? 

— Jobbat, igen, jobbat. Még ha beszéltem is hozzá és ő nem is 
válaszolt, akkor is tetszett, és órákig el tudtam figyelni, ahogy 
hallgat, értelmesen fordítja a fejét. Ezek között is van különbség 
persze 

— Olyan ragaszkodást is tapasztalt a kutyák részéről, amilyent, 
emberektől nem? 

— Hogyne, erősen, csak így tudom mondani. 

— Beszélt már az irodalomtanárnőjéről, Sárika néniről. Miért 
vonzódott hozzá? 

— Le tudott kötni, kedves volt, magához tudott vonzani, még 
korrepetálásra is szívesen maradtam. Érdekelt minden szava, de ő 
sajnos csak az irodalmat tanította, másik tantárgyat nem. 

— Említene mást is, aki megragadta önt? 

— Sokan nyomoztak az ügyemben, de a mostani nyomozóm, F. úr 
valóban nagy hatást gyakorolt rám. 

— Miért tetszettek a háborús filmek? 

— Valahogy lekötöttek, nem tudnám megmagyarázni az értelmét. 
Nem maga az, hogy most valamelyik meghal, inkább a jelenetek, a 
fegyverek, amiket csak filmen látni. . . 

— Nem járt esetleg a Hadtörténeti Múzeumban? 

— Abban az időben, amikor a rendőrt nem akartuk, illetve nem 
akartam , megcsinálni", inkább a Hadtörténeti Múzeumból akartam 
lopni. 

— Kíváncsiságból is? 

—-Nagyon kiváncsi voltam (a fegyverekre), kimondottan 
érdekeltek. 

— És a filmben milyen szereplők helyébe képzelte magát? 

— Nagyon tetszett a Rákóczi hadnagya, maga, aki alakította, 
például amikor éjszaka bement hozzá késsel az az illető, hogy 
leszúrja, és akkor ő a feje alól elővette a pisztolyt és lelőtte. Nagyon 
tetszett az alakítása. 

— Miért szeretne erős lenni? 


— Hát most már egyáltalán nem, de a régebbiek folyamán azért 
csináltam, mert nem akartam lemaradni, sőt túl akartam tenni 
mindegyiken, akit megismertem. Nem egészen a letartóztatásomig, 
mert már azt megelőzőleg se csináltam, nem láttam az értelmét, más 
ambícióm lett. . . 

— Gondolt arra valaha, hogy fizikai erejét nemesebb cél 
szolgálatába állítsa? 

— Komoly tervem talán sohasem volt vele. Annak a hatása alatt 
voltam, hogy mégiscsak jó dolog, ha erős vagyok, van egy rács, 
könnyebben leveszem mint a másik, szóval, csak ilyen dolgokra 
gondoltam. Hasznos célokra nem fordítottam soha. 

— Tetszett a környezet elismerése önnek? 

— Igen, és a legtöbb helyen az első voltam mindig. 

— Hogyan ünnepelték otthon a karácsonyt, a születésnapot, ilyen 
dátumokat? 

— Az az igazság, hogy gyerekkoromban nem tudtam, mi az a 
karácsony, egyszer egy főbérlőnk, vagyis inkább albérlőnk hozott 
egy karácsonyfát, akkor láttam, mi az. 

— Otthon nem is ünnepelték meg a karácsonyt? 

— Gyerekkoromban mindig zűrös volt minden, nem foglalkozott 
senki olyan témával, hogy karácsony. A húsvétot is azért ismertem, 
mert locsolni mentem a gyerekkori társaimmal azért, hogy pénzt 
kapjak. Egyébként a szüleimet nem locsoltam meg, nekem se vett 
senki ajándékot. A későbbiek folyamán a karácsonyt általában 
börtönben töltöttem. 

— Soha nem kapott ajándékot senkitől? 

— Soha életemben senkitől, ezt határozottan kijelenthetem. Így a 
szüleimtől se kaptam, de hazudnék, ha azt mondanám, hogy én 
akartam venni, az az igazság, hogy én sem akartam ajándékot venni. 
Az édesapámnak egyszer vettem egy pizsamát meg ilyen apróságot, 
de azzal a hátsó gondolattal, hogy hátha ő értékesebb ajándékot fog 
adni. De aztán nem kaptam tőle semmit. Tulajdonképpen később 
adott húszezer forintot, de nem egyben, előbb tízezret, aztán megint 
tízezret, de ezt 15 csak azért, mert az anyám építkezett, és ennyi pénz 
hiányzott a házhoz. Mondhatnám, kiharcoltam a húszezer forintot. 

— Soha semmit nem kapott gyerekkorában sem? 

— Soha semmit. Mondanám, ha kaptam volna, hiszen nincs 
jelentősége, de hangsúlyozom, hogy soha. De mikor a börtönből 
kijöttem, az anyámnak én se vettem soha semmit, ellenben a 
bűntársamnak, Györgynek, vettem egy öltöny ruhát. 


— Miből élt a családja gyerekkorában? 

— Apám két részre osztotta a fizetését, italra és némi kajára. Mikor 
meggondolta magát, vett néhány kiló zsírt, aztán vége. Édesanyám 
viszont eljárt több házhoz takarítani, mosni, így abból fedezte a kaját 
magának is, apámnak is. Volt olyan hónap is, amikor apám hazaadott 
valamit... 

— Az étkezése rendszeres volt? 

— Nem, volt olyan például, hogy vártuk apámat a kajával, de nem 
jött, a szomszédoktól meg nem akart anyám kölcsönkérni. Ilyenkor 
kiosontam, elmentem a Garaira, loptam, és ott megkajáltam. Volt, 
amikor főtt étel volt, akkor meg a földre került, már úgy, hogy 
veszekedés közben ki lett borítva. . . 

— Gyakran éhezett? 

— Nem gyakran, állandó jelleggel. 

— Iskolába menet nem is reggelizett? 

— Nem volt otthon ilyesmi, hogy reggeli, anyám csomagolt valami 
tízórait nekem, de az nem volt elég. Mégse szóltam erről senkinek se. 
Majd elintézem az én részemet. . . 

— Az osztályban , intézte el"? 

— Persze, elloptam a másikét. 

— Hadd kérdezzem most a feleségéről. Talán válaszol arra, miért 
szeretett ön bele, és miért ragaszkodik ennyire hozzá most is... ? 

— Nem tudom, hogy meg fogják-e érteni. Mivel tudtam, hogy 
hányatott élete volt, és mesélt néhány dolgot, amikből szinte a 
magaméba láttam... Több szeretet volt az egészben, mint szerelem. 
(Sír.) 

— Beszélgettek közös gyerekkori sorsukról? 

— Igen. Hasonló, ha nem is ugyanolyan, de hasonló gyerekkorunk 
volt. Amikor elment tőlem a Teri, akkor is előfordult, amit egy 
kívülálló nehezen tud megérteni, hogy kértem a Dugasztól (Varga 
László negyedrendű vádlott) egy szál kolbászt, és taxival felvittem 
hozzá. Nem is mondtam a Dugasznak, hogy kinek viszem, mert 
kinevetett volna. Tudtam, hogy jó helye van a Terinek, kajája meg 
minden, de mégse tudtam megállni, hogy ne vigyek neki valamit. 
Mondta is a bűntársam, aki lent várt a taxiban, hogy biztos a liftben 
ettem meg a kolbászt, tehát zugevő vagyok. Ugyanez a szitu történt a 
Némethtel (a harmadrendű vádlott) is, a csarnokban loptunk 
turistaszalámit, és vittem a Terinek. Ez nekem jó érzés volt. És 
hazudnék, ha azt mondanám, hogy Teri tele volt rossz 
tulajdonságokkal, voltak jó tulajdonságai is. Amikor nem volt 


veszekedés közöttünk, akkor egyetértettünk sok mindenben. Sokat 
nem beszélgettünk, hogy őszinte legyek, de örültem annak is, amikor 
láttam, hogy olvas, tehát éreztem hogy alakul az élete. Így tudom 
mondani most is, ha ez meg is történt velem. Azt érzem, hogy talán 
megváltoztattam az életét jó irányba... Ez az egy, ami még nagyon 
vigasztal. Nagyon sokat lehetne még beszélni róla. . . 

— És előfordult, hogy haragudott rá valamiért? 

— Persze, hiszen ez természetes. Például nagyon sokszor 
haragudtam rá azért, mert teljesen mérték nélkül ivott, állandóan. 
Ebben az időben én abszolút nem ittam. Amikor különmentünk, 
akkor én is rendesen odaadtam magam a szesznek. Aztán bennem az 
iskolából megmaradt egy olyan érzés, hogyha már késtem, akkor 
nem mertem bemenni; a munkahelyre, ha bementem, mindig időre 
mentem. Inkább legyek bent fél órával előbb, ilyen alaptermészetem 
van. Ő pedig kicentizte, nyugodtan megitta a kávéját, én meg 
idegeskedtem, hogy elkésünk. . . 

— Aztán eltávolodtak egymástól. . . 

—Igen, eltávolodtunk egymástól. Utána még különböző 
problémák jöttek, igazság szerint csak egyet tudok most mondani, 
hogy nem tudtam kiigazodni rajta. Nem tudtam, hogy szeretett-e 
engem vagy sem, ha igent mondanék, akkor is hazudnék, ha nemet, 
akkor is. Talán középúton lehetett... Aztán erre rájátszódott az is, 
hogy a mostohaapám nem nagyon bírta, mivel tudta, hogy iszik, és 
hasonlók. Anyám megpróbált mindent, hogy lakásunk legyen, és 
pont amikor saját lakásunk lett, külön 15 mentünk. Akkor ismerkedett 
meg a Jánossal (Mester János, ötödrendű vádlott). Tudta a Teri, hogy 
én őt mennyire szeretem, az se volt neki titok, hogy a Jánost el 
akartam tenni láb alól. Lehet, hogy egyedül is elkövettem volna ezt a 
bűncselekményt, ez lett volna életem első bűncselekménye, amit 
egyedül követtem volna el. De nem biztos. Annyit tudok, hogy el 
akartam tenni láb alól, de azt mondta a Teri, hogy ne tegyem, mert 
szereti. Ennek hatására nem tettem meg. 

— Szóval ezt is megbocsátotta Terinek? 

— Mindent. Nem tudott volna olyant tenni, amit nem. Az életemet 
adtam volna, hogy neki jó legyen, ilyen fanatikus vagyok. Hülye 
felfogás, sok ember másként cselekedett volna. De ez is én voltam. .. 

— Tehát nem haragudott rá? 

— Nem, azt akartam tudni, hogy ha bárkivel is él, de boldognak 
lássam. Akkor másképpen alakult volna az életem, könnyebben 
hevertem volna ki a dolgokat, ha tudom, hogy nem kezdi el azt, amit 


én évekkel ezelőtt... (Sír.) Kevés az idő így összefoglalni az éveket. 

— Miről szokott mostanában gondolkodni? 

— Azokról, akiktől a rosszért rosszat vártam, és jót kaptam. 

— Kikre gondol? 

— Az előadók, a rendőrök stb... 

— Úgy érti, hogy a jelenlegi büntetőeljárás jobban elérte a célját, 
mint a megelőzők? 

(Válasz helyett sír.) 

— Esetleg másképp alakult volna minden, ha régebben találkozik 
ilyen eljárással? 

— Másképp alakultak volna a dolgok. Az az igazság, hogy nem 
szívesen beszélek erről, olyan értelemben nem, hogy ami lehetetlen, 
arról már nem nagyon szeretek beszélni. Ezekkel a kérdésekkel a 
gyerekkoromról én soha nem foglalkoztam, nem kutattam az egészet. 
Soha nem jutottam el odáig, hogy ennek tudjam be a 
bűncselekményt. Mások is vannak sokan olyanok, akik szegények, 
rossz sorban élnek, vagy többen vannak otthon, és mégis mindegyik 
szakmát tanul meg ilyesmi. Aztán mégis lehet, hogy van valami köze 
hozzá, nem tudom... Egyre rájöttem: ha az ember úgy áll a bíróság 
elé, hogy van valami a háta mögött, ami nem kerül napfényre, legyen 
az bármilyen bűncselekmény, akkor sohasem lesz belőle rendes 
ember. De mivel most már nincs semmi takargatnivalóm, és úgy 
állok a bíróság elé, hogy nem tud érdekelni, azaz érdekelni tud, de 
nem félek tőle, kijár, így lényegesen másként áll a dolog. Ha így lett 
volna előbb, már akkor felszámolhattam volna mindezt. 

— Valóban jó hatást tett önre a rendőrségi vizsgálat? 

— Remélem, nem mondok ezzel se jót, se rosszat, de a rendőrség is 
tág fogalom. Olyan értelemben, hogy más ez a rendőrség, ahol most 
voltam, egy másik meg megint más. Részemre majdnem 
gyógykezelés volt, lehet, hogy hülyén hangzik, de az volt, hogy 
kiönthettem mindent, ami bennem volt. Máshol más lehet a helyzet, 
én itt egy pofont se kaptam, mert ha kaptam volna, biztos, hogy 
másként álltam volna az ügyhöz... És nem mindegy, hogy kivel 
beszélgetek, nem minden emberrel tudok. Nemcsak az a lényeg, 
hogy el tudjak beszélgetni, hanem hogy feszélyezés nélkül tudjak. Az 
előadómmal például, az F. úrral, feszélyezés nélkül tudtam 
beszélgetni akár az ügyről, akár másról. De mással szemben mindig 
voltak gátlásaim, nemcsak a bűncselekményeknél, akárhová mentem 
dolgozni, mutattam én a jó képet, de mindig lent éreztem magam, 
nem találtam meg a kontaktust. 


— Talán összefüggött az eredendő bizalmatlanságával. . . 

— Soha nem beszélgettem az érzelmeimről meg az életemről 
senkivel se, mert rengeteg bűncselekmény fűződött hozzá, és emiatt 
már eleve bekerültem a hazugságokba. Ha más nem is vette észre, én 
tudtam, hogy hazugság... 

— Szóval nem volt őszinte a környezetéhez? 

— Soha nem adtam ki magam, tehát nem voltam az, aki most 
vagyok, ezt érzem és tudom. Soha nem voltam az, mindig 
valamilyen formában más voltam, csak így tudom mondani. Tudom, 
hogy most mi vár rám, de egész könnyűnek érzem magam. . . 

— Említette a bizalmatlanság mellett a befolyásolhatóságot. . . 

— Annyit tudok magamról, hogy nagyon könnyen befolyásolható 
vagyok, de hogy ez miért lett vagy miért maradt meg bennem, azt 
nem tudom. Sokszor csodálkoztam is megtörtént dolgok után, hogy 
miért vagyok ilyen könnyen befolyásolható. Más ember, ha 
akármiről van szó, mondjuk, menjünk el egy moziba, már elkezd 
rajta gondolkodni, menjen vagy ne menjen. Én nem ilyenen, máson 
se gondolkodtam egy percig se, hanem már benne is voltam... 

— Autót vezetni szeret? 

— Szerettem nagyon. Hogy miért? Nem is tudok rá kielégítő 
választ adni. A gyorsaság. De hát miért szerettem a gyorsaságot? 
Szóval, talán úgy határoznám meg, hogy legalábbis én úgy érzem, 
ügyes vagyok hozzá. Lehet hogy rosszul fogom meg a kérdést, de 
annak tudatában voltam, hogy jól vezetek, és ez tetszett. 

— Önbizalmat adott a vezetés? 

— Igen, mert például egy biciklist későn vettem észre, de mégis 
kivédtem. Konkrétabban nem tudom megfogalmazni, talán ha sok 
idő volna gondolkodni rajta, mondjuk, másnapra jobban meg tudnám 
fogalmazni. . . 

— Egyedül szeret autózni? 

— Nem, nem, úgy unalmas volt. A legjobban a feleségemmel 
szerettem, a legjobban ővele éreztem magam, de ha ő nem volt, 
akkor más is jó volt, mert a magányt azt ki nem állhattam. 

— Beszélne a bűncselekményekről is? 

— Most úgy fogok nyilatkozni, ahogy azt megengedhetem 
magamnak, egyszóval bizonyos szemszögből. Az alvilágnak is 
vannak törvényei. Más, komolyabb emberek viselkedéséről én nem 
beszélhetek, én máshová tartozom. Voltam egy időben rendesebb is, 
de hát... És arra jöttem rá, hogy nagyon lent kezdtem. Ne 
haragudjon, hogy ilyen akadozva mondom, de talán érthető. Szóval 


kicsi dolgokban is megvan egy bizonyos törvény, például a fegyelmi 
törvény, és a kinti életnek újra megvannak a szabályai, akár a 
normális, akár a bűnöző életnek. Én nem tartom magam árulónak, 
mert megmondtam egy olyan bűncselekményt, amelyik nem derült 
napfényre. Amikor én vallomást tettem a rendőrségen, akkor már 
végeredményben harapófogóban voltam. Mondhatnám azt is, hogy 
nem lehetett kivédeni. Na, most ő az én szemszögemből áruló volt 
Amikor engem követtek, én tudtam már, mi van. Tudtam, azért nem 
kapcsolnak le rögtön, mert a környezetemet, a barátaimat figyelik, 
hogy bekeríthessék őket. Erre én nem hagytam lehetőséget Meg 
tudtam volna csinálni, de direkt nem adtam rá lehetőséget Tudtam, 
hogy ki által buktam le, és a nyomozás során kivártam azt a 
pillanatot, amikor százszázalékosan meggyőződhetem róla. 

— Miben kényszerítették önt azok a bizonyos alvilági törvények a 
bűncselekmények elkövetésére? 

— Csak úgy tudom mondani, hogy nagyon zilált volt az életem. 
Talán mondhatom azt, hogy közel állok a halálhoz, de ettől már 
közelebb is álltam. Tulajdonképpen nem is egyszer, de sikerült 
megmenekülnöm valamilyen formában. Nem az igazságszolgáltatás, 
hanem a bűntársak révén álltam közel a halálhoz, nem is egy, több 
okból kifolyólag, de sikerült kimenni belőle... Hogy is tetszett 
kérdezni? 

— Mondjuk, ha megállapodtak valamiben, kiszállhatott volna ön 
az elkövetésből? 

— Nem, megmondom azt is, miért nem. Nem tudtam volna 
kiszállni és nem is tudhattam volna. Például ott van a György József 
(a másodrendű vádlott), tulajdonképpen az sem szállhatott volna ki a 
buliból. Nem bántani akarom ezzel, de ez van. Szinte nem is értem 
őt, nem kértem egy szóval sem, hogy tulajdonképpen jöjjön velem. 
Elmondtam neki a rendőrt (a tervezett gyilkosságot), és meg kellett 
éreznie, hogy neki ott volt már a törökbálinti eset (Farkasné 
meggyilkolása), ha bukom, akkor ő is, erre számíthat. Ne 
haragudjon, hogy fölhozok egy példát. Tudott dolog, hogy nekem 
annyira szervezett bandám nincs, hogy innét ki tudjak szabadulni. Ez 
teljesen tiszta sor, annál sokkalta szorosabban őriznek engem. Hisz, 
ha másképp lenne, nem lennék itt. Úgyhogy, nem tudom, mennyire 
érthető, én nem ijesztgetni akarom az illetőt, mert nincs 
szándékomban, de viszont ahogy én tudatában vagyok a halálomnak, 
ugyanúgy tudatában van ő annak, ami vár rá. Hisz a jóindulat 
tulajdonképpen megvolt bennem őiránta, ha annak lehet nevezni, 


elnéztem neki sok mindent. Például olyan dolog volt, hogy amikor a 
biztosítótól felvettem hat-hétezer forintot vagy mennyit, ebből ezer 
forintot odaadtam neki. Jó, lehet, hogy más szemszögből, de csak a 
laikus szemszögéből, azért adtam neki, hogy hallgasson, de csak más 
szemszögből nézhetik így esetleg, mert nálam a hallgatás (vagyis az 
elhallgattatás) nem így megy... Én voltam sokszor nagyon rossz 
helyzetben, nagyok között, kerestek valami piti ügyben. És ő is 
tulajdonképpen ilyen helyzetben állt. Se munkahelye, semmi, 
mondom, intézd el a dolgot, aztán próbálj kiszállni az életemből. 
Nem azért, mert a feleségemmel volt, ha egy normális emberhez 
ment volna hozzá a feleségem, akkor azt mondom, jó. Egy 
gyilkosnál sincs olyan, hogy most mindenkit kiirtani. . . 

— A törvényszerűségek, amelyeket említett, önt i5 kényszerítették? 

— Pontosan, igen. Nincs kiszállás. Elnézést, helyesbítenék, talán 
lopásnál, piti betörésnél más a helyzet, ott elmegy, de komolyabb 
esetnél nincs kiszállás. Mondtam már, nem titok, hogy az alvilágnak 
is vannak törvényei. Én nem vagyok áruló, azokat, akik nem árultak 
el, bizonyos okok végett én sem árultam el. (Varga Lászlót mégis.) A 
Györggyel a börtönben ismerkedtem meg. Nekem a börtönben sok 
kapcsolatom volt; nagy a bűntársi és alvilági kapcsolatom. Olyan is 
van sok, nagyon sok, aki engem nem is ismer, de én viszont 
ismerem, mert nekem majd mindenkit kellett ismernem. Az én 
védbeszédemet nem azért mondom, hogy attól valamit is várjak, de 
egy bizonyos oldalamról akkor megint meg lehet ismerni. Nem 
akarom előre elmondani, mert akkor talán unalmasabb lesz. Sok 
minden gyűlt bennem össze az életem során, amit más emberek, a 
közösség váltottak ki belőlem. Most már annyira elérkeztem hogy 
szinte már csak magamnak hiszek. 

— Kiemelne valamit bűncselekményeiből a védelem számára? 

— Én csak egy dolgot említenék, persze, részemre csak bizonyos 
szempontból érdekes, azt, hogy a bűncselekménytől függetlenül nem 
könyvelem el magam, hogy is mondjam, de úgyis kimondom, 
brutális gyilkosnak. Hogy én nemcsak egyszer vágtam fejbe azt a 
rendőrt, azt nem azért csináltam, hogy szenvedjen... Szókifejezésben 
talán tudnak újat mondani az orvosszakértők, de én láttam a tényeket, 
én voltam benne, és tudom, hogy mi volt. Mondjuk, teszem föl, fejbe 
vágtam. Akkor nem is adtam neki többet, mert minek, fölösleges. A 
későbbiek folyamán magához tért. Annyit tudok, annyival tisztában 
vagyok már, hogy emberben megbízni szinte nem lehet, legalábbis 
én annyira felkerültem ezen a téren vagy le kerültem, így is lehet 


mondani, hogy tulajdonképpen csak akkor hittem el, hogy meghalt, 
amikor meggyőződtem róla. Van olyan, aki kiugrik az ötödik 
emeletről, és nem hal meg. Olyan is lehet,, hogy akárhogy fejbe 
vágom, bármilyen tárggyal, nem hal meg: Tehát tudom róla, hogy 
még él. Nem a kidolgozottságomra vall, hogy a nyakát vágtam el és 
nem egy injekciót adtam neki, viszont élve meg nyögdécselve nem 
akartam eltemetni. Tehát most ott nyöszörög és betesszük a sírba... 
Szóval, a magam részéről én nem voltam kegyetlen, de mégis annak 
tűnik. Ha csak lehet, ezt valahogy megmagyaráznám, de aztán, hogy 
ez mennyire elfogadható, azt nem tudom... 


Térjünk most vissza arra a pillanatra, amikor a 
Belügyminisztériumban arról tájékoztathatták az ország 
közvéleményét, hogy rendőrgyilkosság után kilencvenegy nappal 
elfogott tettesek — s a hozzájuk sodródott egyéb bűnözők — ügyében 
1980 februárjában a nyomozás befejeződött, s ügyüket vádemelési 
javaslattal átadták a Fővárosi Főügyészségnek. Az utolsó tettes 
elfogása után is százhat napba tellett, amíg cáfolhatatlan 
bizonyítékok kerültek a rendőrségi jegyzőkönyvbe: de az aprólékos 
munka meg is hozta az eredményét, megalapozta az ügyészség és a 
bíróság munkáját. 

A rendőrségi kihallgatások befejezése után, a vádemelési javaslat 
megtétele előtt került sor az úgynevezett iratismertetésre, melyen a 
három rendőrgyilkoson s három másik bűntársukon kívül ügyvédeik 
is jelen voltak. Soós Lajost, akit négy gyilkossággal gyanúsítottak, 
dr. Zékány Antal és dr. Mály Balázs, György Józsefet dr. Orosz 
Balázs, Németh Istvánt ebben az időszakban (később védőcserét 
kért) dr. Molnár József, a szintén gyilkossággal gyanúsított Varga 
Lászlót aifj. dr. Réthy Sándor védte. A nem emberölési 
cselekményekkel gyanúsított Mester Jánosnak, a későbbi ötödrendű 
vádlottnak dr. Blázy László, a későbbi hatodrendű vádlottnak, Soós 
Lajos feleségének dr. Sámuel Ágnes volt a védője. 

A rendőrségi kihallgatás után a kihallgatási jegyzőkönyveket — 
melyeknek minden lapját a gyanúsított aláírásával is hitelesíti — az 
ügyészségre küldték át. Az iratokhoz csatolták a gyanúsított 
vallomásán túl a tanúkihallgatások jegyzőkönyveit, a szakértői 
véleményeket — ezeknek mind nagy szerepük van a nyomozásban -—, 
valamint a különböző tárgyi bizonyítékokat is. 

A Fővárosi Főügyészség vezetőit a nyomozásfelügyeleti ügyész 


folyamatosan tájékoztatta a nyomozás menetéről. Mikor befejeződött 
a rendőrségi eljárás, a négy gyilkost és a hozzájuk sodródott Mester 
Jánost a rendőrség vizsgálati osztályáról átszállították a Markó utcai 
büntetésvégrehajtási intézetbe, Soós Lajosné pedig a börtönkórházba 
került kismamaként. 

Az átkísérés időpontját egyeztették a Markónak nevezett (holott a 
Nagy Ignác utcában van a bejárata) börtön parancsnokságával, a 
börtönben is egymástól teljesen elkülönítve helyezték el őket, 
gondosan vigyázva arra, hogy  , börtönpostán" keresztül se 
érintkezhessenek egymással. 


1980. március 24-én készült el a negyvenoldalas vádirat, melyből 
az előzetes letartóztatásban levőkön kívül ügyvédeik is kaptak egy- 
egy példányt. 

Az iratokat és a bűnjeleket az ügyészség átküldte az ugyanabban 
az épületben levő Fővárosi Bírósághoz, s a rendőrgyilkosság 
ügyének tárgyalásával dr. Czabány Mihály tanácsát bízták meg. A 
szerteágazó ügyre való tekintettel a főügyészség azt javasolta, hogy 
öttagú tanács tárgyalja azt. A bíróság magáévá tette a főügyészség 
indítványát, ezért a tanács elnökén kívül még egy hivatásos bíró, név 
szerint dr. Lehoczki János, és három ülnök, Vida Kálmánné, Gál 
Lajos és Galambos Györgyné lett az elsőfokú ítéletet hozó tanács 
tagja. 


Dr. Zékány Antal, Soós Lajos védője, amikor arra kértünk tőle 
választ, hogyan készült fel védencének a védelmére, így válaszolt: 

— Édesanyja keresett fel az irodámban. Elmondta, hogy a fiát 
lefogták, mert barátjával együtt több tucat gépkocsit feltört, 
kifosztott. Az István Kórház csekkjének felhasználásával több ezer 
forint értékű autóalkatrészt vásárolt. Elvállaltam a védelmét. A 
meghatalmazás aláírása után másnap vagy harmadnap elmentem a 
rendőrségre, hogy pontosabb képet kapjak arról, mit csinált a 
védencem. Mint később kiderült, ő már sejtette: nagyobb, súlyosabb 
bűncselekmény elkövetésével is gyanúsíthatják, mert a főkapitányság 
Tolnay Lajos utcai vizsgálati osztályára vitték, nem pedig valamelyik 
kerületi kapitányságon kezdték meg a kihallgatását. 

Soós ekkor még a gépkocsik feltörését is tagadta. Mikor az ügy 
előadója, illetve Soós kihallgatója, a vizsgálótiszt, aki az első perctől 


kezdve megfelelő kontaktust tudott vele teremteni, azt mondta neki, 
hogy pontosan tudják, hol, mivel, milyen márkájú és rendszámú 
kocsik feltörésében vett részt, Soós azt válaszolta: , Ez blabla. Nem 
igaz!" 

Ekkor a kihallgatást vezető főhadnagy emlékeztette, hogy a Hilton 
Szálló előtt Pityuval (Németh István) ilyen és ilyen rendszámú 
kocsikat fosztottak ki. , Ne forgalmi rendszámokat tessék nekem 
mondani!" — szólta el magát. , Azokra én nem emlékszem. Inkább azt 
mondja meg a főhadnagy úr, mi volt bennük, miket vettünk ki..." 

Megtört a jég... 

— Ilyen huzavonák után ismerte el a gépkocsik feltörését — 
folytatta dr. Zékány Antal. — Mint derült égből a villámcsapás, úgy 
ért, amikor a nyomozók egy héttel később, október 24-én 
megjelentek az irodámban, és kérték, azonnal menjek velük 
helyszínelésre. . Gyakorlatból tudtam, hogy  gépkocsi-feltörési 
helyszínelés miatt nem jönnek ki az ügyvédért, legfeljebb telefonon 
közlik annak helyét és időpontját. Természetesen velük mentem. 
Irány: Vecsés. Útközben tudtam meg, hogy büntetett előéletű 
védencem, aki az  autófeltörésekért (esetleg) néhány évi 
szabadságvesztést kapott volna — gyilkos. Méghozzá többszörös 
rablógyilkos! 

E kis kitérő után kísérjük figyelemmel a nyomozásfelügyeleti 
ügyész szavalt: 

-— A rendőrség vizsgálati osztályának a vezetője és tisztjei, 
elsősorban D. őrnagy asszony és az ügy vizsgálója, F. főhadnagy, 
olyan légkört tudtak kialakítani, mondhatnám úgy is, olyan emberi 
kapcsolatba kerültek Soós Lajossal, hogy az még olyan 
bűncselekményt is elismert, amelynek elkövetésével nem is 
gyanúsították. 

— Mi volt az, és hogyan történt? 

— 1968. május 15-én Pataki Károly pénzügyőr eltűnt Kádár utcai 
lakásáról. Családja és környezete úgy tudta, hogy disszidált, 
törvényellenesen elhagyta az ország területét. 1973-ban holttá 
nyilvánították, mert semmiféle életjelt nem adott magáról. Özvegye 
ezt követően férjhez ment s elköltözött Budapestről. S amikor Soós 
beismerő vallomást tett arra vonatkozóan, hogy társaival együtt 
meggyilkolták Gyulai Károlyt, Borai Lajost és özvegy Farkas 
Józsefnét, váratlanul megszólalt: , Van még egy  kajakom 


(gyilkosság). Hadd legyen tiszta a lelkiismeretem. 1968. május 15-én 
eltettük láb alól a fináncot Dugasszal..." 

— Hogyan fogadták ezt a bejelentést? 

— Törvényeink értelmében nem elég a beismerő vallomás, azt 
bizonyítani is kell. Természetesen meglepett bennünket Soós 
vallomása, de akkorra már megismertük. Biztos voltam benne, hogy 
nem hazudik. Jelenlétemben közölte a nyomozás irányítóival, hogy 
Pataki Károlyt leitatták azzal a céllal, hogy fegyverét megszerezzék, 
és vecsési házuk udvarán a holttestét elásták. Szavait idézem: ,,A 
Dugasz levágta a fejét. Én a fejét a lábához tettem." Október 24-én a 
nyomozókkal együtt kimentünk Vecsésre, helyszíni szemlére, 
melyen jelen volt Soós védője is. 

A Soós által megmutatott helyen, ahol a helyszíni szemlekor már 
disznóól volt, rövid ideig tartó ásás után, majdnem egy méter 
mélységből, előbb egy emberi lapockacsont, majd a csontváz 
egészében előkerült. 

— Hol volt az áldozat feje? 

— Ahol Soós mondta, a bal lábánál. Beosztásunk következtében! 
igen sok szörnyűséget láttunk, hallottunk: de ez kitörölhetetlen 
nyomot hagyott bennünk. 

Érthető, hogy a rendőrség fokozott elővigyázatossággal készült — 
fel a helyszíni szemlére. A négyszeres gyilkost, mert akkor négy 
emberölés részese volt Soós Lajos, megfelelően, előírásszerűen 
őrizték. Bilincs volt a csuklóján, és az arra erősített vezetőláncot 
jobbról is balról is egy-egy nyomozó fogta. A helyszíni szemlén ott 
voltak a , kutyások" is, de senkinek nem kellett közbeavatkoznia. 
Mindent úgy találtunk, ahogy Soós a Tolnay Lajos utcában vallotta. 

Mivel az elsőfokú tárgyalás nyomán részletesen felelevenítjük 
majd mind a négy gyilkosság történetét, most arra kerestünk választ: 
mi volt még a szerteágazó nyomozás során a nyomozásfelügyeleti 
ügyész feladata! 

— Meggyőződtem róla, hogy az eljárás során a rendőrség a 
törvényességet . maximálisan betartotta. — A legcsekélyebb 
törvénysértést sem tapasztaltuk, ami a nyomozást befolyásolta volna. 

— Soós és társai elismertek négy gyilkosságot, legalább nyolcvan 
kisebb lopást, betörést, autófeltörést. Nem próbáltak tagadni vagy 
tettüket kisebbíteni? 

— A beismerő vallomásokat egymástól függetlenül tették meg, az 
ügyész jelenlétében. Több alkalommal ezeken a védőjük is jelen volt. 
A  szembesítésekkor főként György József igyekezett tettét 


kisebbíteni. — Varga László tagadta, hogy Pataki Károly 
meggyilkolásában részt vett, de a rendelkezésre álló bizonyítékokat 
nem tudta szavahihetően megcáfolni. Elismerte, hogy Soósnak ő 
mutatta be Patakit, ruháját a lakásán tartotta, azt közös barátjuknak 
Soós jelenlétében adta el, és a kapott pénzen osztozkodtak. Tudott 
arról is, mire kell Soósnak a fegyver. Erről együtt sokat beszéltek a 
börtönben. 

— Az ilyen veszedelmes bűnözőket szigorúbban kell őrizni. . . 

— Az természetes, és nem törvénybe ütköző, hogy az ilyen súlyos 
bűncselekmények elkövetőit szigorúan őrizzék. De semmiféle 
kényszerítő eszközt velük szemben soha nem alkalmaztak. 

— Befejeződött a rendőrségen Soós Lajosnak és társainak a 
kihallgatása. Mi történt ezután, s mi volt ezt követően a feladata a 
fővárosi főügyésznek? 

— Előírásszerűen iratismertetésre került sor. Vagyis az üggyel 
kapcsolatban az érdekeltek ekkor ismerhették meg egybefüggően 
társaik és a kihallgatott tanúk vallomásait. Mivel minden egyes 
bűnügy felderítésénél ma már nélkülözhetetlen a tudomány és a 
technika igénybevétele, a gyanúsítottak a szakértői véleményeket is 
áttanulmányozták. Mindegyik vádlott védőjének is lehetővé tették, 
hogy a nyomozati anyaggal megismerkedhessék. Erre azért van 
szükség, hogy a rendőrségi vizsgálat befejezése után pontosan tudja, 
mivel vádolják védencét. Röviden: legyen ideje és lehetősége a 
védőnek felkészülnie ügyfelének védelmére. A nyomozásfelügyeleti 
ügyész szerepe ezzel a rendőrségen véget is ér. 

A munkája azonban nem fejeződik be akkor, amikor a rendőrség 
lezárta az ügyet, befejezte a nyomozást. 

A neheze általában ezután következik. 


— Erőt, egészséget, jó reggelt alezredes elvtárs! — lépett be egy 
reggel a parancsnoki szobába az ügyész, s közölte: a rendőrgyilkosok 
kihallgatására a büntetésvégrehajtási intézetben kerül sor. — Az lenne 
a kérésem — mondta -, gondoskodjon a parancsnokság megfelelő 
helyiségről, fél óra múlva itt leszek. György Józsefet állítsák először 
elő. 

Alig csukódott be az iroda ajtaja az ügyész mögött, a parancsnok 
már intézkedett. Az ügyész visszament az épülettömb harmadik 
emeletén lévő irodájába, előkészítette a György József személyét 
ismertető, bűncselekményeivel kapcsolatos vallomásait tartalmazó 


iratcsomót, szobatársával — mert ketten dolgoznak a helyiségben — 
közölte, lemegy a , bévébe", s kérte, ha telefonon keresnék, jegyezze 
fel. 

A , főnöki" szobába beköszönve, megkérte a főügyész titkárnőjét, 
közölje felettesével, hogy megkezdte a Soós-féle ügy szereplőinek 
kihallgatását a lenti helyiségben, mert ott, mondta, zavartalanabbul 
tud dolgozni. . . 

Csengetésére megnyílt az a vasajtó, amely elválasztja a bírósági 
épülettől a fogdai részt, s amelynél éjjel-nappal fegyveres ügyeletet 
tartanak. 

A középnagyságú, rácsos ablakú szobában már ott ült György 
József, két őrrel az oldalán. Megkezdődött az ügyészi kihallgatás . . . 

— Hogyan zajlott le a négy gyilkossággal gyanúsított banda 
tagjainak ügyészi kihallgatása? Miért volt erre szükség a rendőrségi 
kihallgatások után? — kérdeztük a Fővárosi Főügyészségen. 

— A törvény előírja, hogy a vádirat elkészítése előtt az ügyész 
nemcsak a nyomozati anyagot köteles áttanulmányozni, hanem 
személyesen is kihallgatni a gyanúsítottakat. Ebben az ügyben is be 
kellett tartani az előírásokat. . . 

— De ön ott volt Soósnak és társainak rendőrségi kihallgatásain, 
alaposan ismerte az ügyet. Semmi kétsége nem lehetett, hogy Gyulai 
Károlyon kívül még három ártatlan embert meggyilkoltak. . . 

— Így igaz. A jogszabály előírásaihoz azonban az ügyésznek is 
ragaszkodnia kell. Másoktól számon kérjük a törvényesség 
megtartását, s éppen mi szegjük meg?! 

— Csak közbevetésként, a pontosság kedvéért kérdeztük. György 
József után Németh István, majd Varga László kihallgatására került 
sor. Utoljára pedig Soós Lajosra. Az ügyész azért választotta ezt a 
sorrendet, hogy pontosan ellenőrizhesse mindegyik gyanúsított 
cselekményeit, s ha a rendőrségi  vallomásaiktól eltérően 
nyilatkoznának, mód legyen értékelni, miért másították meg az 
eredetileg elmondottakat, a rendelkezésre álló bizonyítékok melyiket 
támasztják alá. Az ügyészi kihallgatáson György, Soós és Németh a 
korábban tett rendőrségi vallomásaikat fenntartották, a történteket 
ugyanúgy adták elő. Egyikük sem változtatott rajtuk, beismerték a 
gyilkosságokat, egyedül Németh próbálkozott azzal, amivel a 
rendőrségi kihallgatás végén is megpróbálkozott — cselekedetét 
kisebbítendő -, hogy Soós kényszerítette a gyilkosságokban való 
részvételre. Némethnek ezt a védekezését Soós Lajos, Györgyi 
József vallomása és más rendelkezésre álló adatok messzemenően 


cáfolták. 

A gyanúsítottak az ügyészi kihallgatás során dohányozhattak, és a 
kihallgatáson védőik szinte minden esetben jelen voltak. Az egy 
hétig tartó kihallgatáson egyszer vagy kétszer nem volt jelen a védő. 
(Már régebben kitűzött tárgyaláson kellett védői teendőt ellátnia.) 
Ilyenkor a gyanúsítottat minden esetben megkérdezték: védője 
távollétében hajlandó-e vallomást tenni? Az igenlő válasz után 
folytatódott a kihallgatás. 

Az eddigiekben megismerkedtünk a nyomozásfelügyeleti ügyész 
munkájával. Az ügyészség szerepe természetesen nem ér véget az ő 
feladataival: a törvényes mederben lefolytatott nyomozás és az 
ügyészi kihallgatás után elkészül a vádirat, s ennek alapján az első 
tárgyalási napon a tárgyalóügyész ismerteti a vádat. A közvélemény 
nagyon kevéssé ismeri a nyomozásfelügyeleti ügyész munkáját. 
Annál többet tud — látszólag legalább — a tárgyalóügyész (közkeletű 
szóval, pontatlanul, a vádló vagy közvádló) szerepéről. Filmből, 
színdarabból, regényekből jól ismerjük a védő és a vádló nemegyszer 
szópárbajhoz hasonlító összecsapását. (Többnyire, persze, olyasfajta 
torzításokkal, melyek a művet ugyan izgalmassá, de jogilag 
hiteltelenné teszik.) Dr. Friedrich Lajos, a Soós-ügy tárgyalóügyésze 
egyben-másban versenyre kelhetne a bűnügyi drámák vádlóival: a 
bizonyítási eljárás során mindannyiszor gyors, tömör, ügyes 
kérdésekkel tárta fel — a vádlottak vallomásában, levő 
ellentmondásokat, határozottan csapva: le minden hazugságra, 
ködösítésre. . Vádbeszéde kiváló szónoki képességeiről is 
meggyőzhette hallgatóságát; mégis kétségtelen, hogy mindezek 
inkább csak szükséges, de semmiképp sem elégséges jellemzői egy 
ilyen fontos ügy tárgyalóügyészének. Dr. Friedrich fiatal kora 
ellenére is komoly szakmai tekintélyt vívott ki magának: idősebb 
kollégái is megbecsüléssel, elismeréssel emlegetik a nevét Mindezt 
minden másnál jobban bizonyítja az a tény, hogy felettesei őt bízták 
meg a bonyolult és szerteágazó So0ós-ügyben a vád képviseletével. 

— Hogyan született meg a vádbeszéd, s mi a jelentősége a 
tárgyalás folyamatában? 

— A vádbeszéd — kezdte dr. Friedrich Lajos — nem választható el a 
tárgyalóügyész felkészülésének egész folyamatától. Elsősorban is 
szakszerű indítvány kell hogy legyen a bírósághoz: ezt egyetlen 
ügyésznek sem szabad elfelejtenie. Sohasem állhatja meg a helyét az 
az ügyész, aki bombasztikus elemekre épít, aki közhelyekből ácsolja 
össze vádbeszédét, aki kizárólag retorikai képességeiben bízik. Az 


ügyésznek nem a látványosságra kell törekednie; minél jelentősebb 
az ügy, annál alaposabban, aprólékosabban kell felkészülnie a 
tárgyalásra. A tárgyalóügyész elsődleges feladata a tárgyalóteremben 
az, hogy a vád képviselete során az ügyész kettős feladatát 
érvényesítse. 

— Melyik ez a kettős feladat? 

— Legyen az ügyész a vád képviselője, mondhatnám azt is, hogy 
harcos képviselője, továbbá működjék közre abban is, hogy a bíróság 
helyesen alkalmazza a törvényeket. Ezeknek azonban csak akkor tud 
eleget tenni, ha teljes terjedelmében és minden részletében ismeri az 
ügyet. Nyugodtan elmondhatom, hogy a mostani felkészülésemnek is 
ez volt a legnehezebb része. Hozzá kell tennem azonban azt is, hogy 
e felkészüléshez kollégáimtól, az ügyészségtől minden segítséget 
megkaptam, jó ideje minden más munka alól tehermentesítettek. 

— Milyen munkarendben készült fel a tárgyalásra? 

— 1980. április 10-én volt az utolsó olyan feladatom, amely nem 
ezzel az üggyel függött össze. Április 11-től kezdve csak erre a 
feladatra koncentráltam. Az előkészület április 11-től a vád 
ismertetéséig, tehát az április 28-i első tárgyalási napig tartott. Sokan 
talán úgy képzelik, hogy a vád ismertetése igen egyszerű dolog: feláll 
az ember, és felolvassa a gépelt vádiratot. Meg kell mondanom, hogy 
ilyesmit nemigen látni a tárgyalótermekben. Az ügyész tartozik 
hivatásának annyi tisztelettel — különösen az ilyen igényes ügyekben 
-, hogy felkészülten és fejből, legfeljebb vázlatot használva 
ismertesse a vád lényegét. A vád ismertetése nem egyenlő a vádirat 
felolvasásával, de nem is annak , fejből" történő reprodukálása: 
sokkal inkább a lényeges tényállás összefoglalását jelenti, 
mindazoknak a tényeknek a megemlítését, melyekre majd a 
bizonyításnak ki kell terjednie. Mondhatnám azt is, a vád ismertetése 
szerkesztő munkát kíván. Márpedig szerkeszteni csak az tud, aki látja 
a lényeget, a lényeget pedig csak a részletek birtokában ismerhetjük 
meg. 

— Hogyan készült fel erre? 

— Erre szolgált az a tizennyolc nap, amely alatt csak az üggyel 
kellett foglalkoznom. A legnagyobb segítséget a vádirat jelentette, 
mert a lényeget viszonylag röviden, tömören összefoglalta. Talán 
elég, ha megemlítem, hogy a nyomozati anyag körülbelül tízezer 
gépelt oldalt tett ki, ezzel szemben a vádirat a negyvenet alig érte el. 
A vádirat természetesen elősegítette a vád ismertetésére való 
felkészülést is. A tízezer oldal áttanulmányozásakor különös gonddal 


kellett figyelnem azokra a tényállási elemekre, amelyeknek 
bizonyítása előreláthatólag nehezebbnek ígérkezett. Már a vád 
ismertetésénél célszerű felhívni a figyelmet a bizonyítás súlyponti 
kérdéseire, különválasztva őket az események , kitérőitől", azoktól az 
eseményektől, amelyek részletezése nélkül is megérthető a 
cselekmények súlya, az elkövetők bűnössége. A vád ismertetéséhez 
kilencoldalas vázlatot készítettem. No nem azért, hogy felolvassam, 
ma már alapkövetelmény nálunk, hogy az ügyész fejből beszéljen; 
csupán azért, mert — megfogalmazás közben még jobban 
átgondolhattam a mondanivalót. A vázlat  lediktálásával 
tulajdonképpen véget ért a felkészülés első szakasza. 

— Elnézést a kérdésért: az utolsó pillanatban készült el mindezzel, 
vagy volt , ráhagyás" 15? 

— Nálam az utolsó nap a pihenés napja volt. Óhatatlanul kimerül 
és elveszti koncentrálóképességét az, aki egy ilyen komoly szellemi 
teljesítmény előtt az utolsó percekben is a részletekkel bajlódik; nem 
beszélve arról, hogy a legutolsó időben átnézett részek uralkodni 
fognak az egész gondolatmeneten. Már az egyetemi vizsgákon is úgy 
csináltuk, hogy az utolsó délutánon félretettük a könyveket, moziba 
mentünk, s aztán kipihenten láttunk neki a feladat teljesítésének. 

— A vád ismertetése után mi a következő feladat? 

— A tárgyalóügyész munkájában talán a legnehezebb, egyben a 
legkevésbé látványos rész a tárgyalás nyomon követése. Ilyenkor 
egyszerre legalább három-négy dologra kell odafigyelni. Először is 
arra, hogy a bíróság a vádat a maga teljességében kimerítse, de 
semmivel se lépjen túl annak keretén. Vagyis, hogy a bizonyítás 
törvényes mederben folyjék. Figyelni kell arra, hogy a vádlottak, a 
tanúk, a szakértők tárgyalási előadása ne térjen el a tényekre 
vonatkozóan a nyomozati előadástól. Vagy ha van ilyen eltérés, s azt 
a bíróság nem tárja fel, akkor az ügyésznek fel kell hívnia erre a 
figyelmet, s a nyilatkozó elé tárnia az eltérést, egyben magyarázatot 
várva rá. Ebben a perben a hat vádlotton kívül mintegy hatvan tanú, s 
tíz-tizenkét szakértő körében kellett minderre tekintettel lenni, 
előadásukat figyelemmel kísérni. Ezért aztán egy-egy tárgyalási nap 
után úgy éreztem magam, mintha valamifajta , agymosáson" mentem 
volna keresztül: sokszor rám köszöntek ilyenkor az utcán az 
ismerősök, s én meg sem ismertem őket. De hát ezt nem 
panaszképpen mondom: a tárgyalási nap komoly koncentrációt 
kíván, viszont érdekes, szép része az ügyészi munkának. 

— Ebben az ügyben minden másnap volt tárgyalás. Közben 


pihenhetett? 

— Ha jól emlékszem, tíz tárgyalási napot vett igénybe a bizonyítás, 
tíz napon keresztül kellett fokozott figyelemmel követni a vádlottak, 
a tanúk és a szakértők előadásait. A közbenső napok sem teltek teljes 
pihenéssel. Bármilyen alapos is az előzetes felkészülés, ilyen 
terjedelmű anyagnál lehetetlen, hogy abból az ember pontosan 
emlékezzék minden egyes tanúra. Így a következő tárgyalási napra 
beidézett tanúk, szakértők vallomását az előző napon feltétlenül át 
kellett tanulmányoznom. A tanúk esetében persze nem azt kell várni, 
hogy szó szerint vagy akárcsak mondatról mondatra ismérj teljék el a 
tárgyaláson is a nyomozás során mondottakat — az ilyesmi éppen a 
betanultság gyanúját keltené —, arra viszont nagyon is figyelni kell, 
hogy a lényeget tekintve ugyanazt mondják. S e lényeg 
felismeréséhez is szükséges az anyag újabb áttekintése. Így telnek az 
úgynevezett , közbenső" napok, a tárgyalás szünetet. . . 

— Így jutunk el a bizonyítási szakasz után a vádbeszédhez, ahol 
beszélgetésünket is elkezdtük. Erre hogyan készült fel? 

— Ha a tárgyalóügyész a perbeszéd napjáig minden feladatát 
körültekintéssel elvégezte, akkor a vádbeszédhez nem is kell olyan 
komoly felkészülés, mint a megelőzőkben. Ilyenkor az anyagot már 
olyan szinten kell ismernie, hogy valóban csak a szerkesztés, a 
kompozíció a lényeg: s meggyőződésem, hogy ez vonatkozik a 
vádbeszédre is. A vádbeszédet nem jegyzik gyorsírók, a legritkább 
esetben veszik magnószalagra; többnyire áll rá a , szó elszáll..." 
igazsága. Arra kell gondolni, hogy egyszer meghallgatják, s soha 
többet nincs alkalom elismételni, felidézni. Egyszeri hallásra kell 
logikusnak, követhetőnek és nem utolsósorban meggyőzőnek lennie: 
szólnia a bírókhoz, a vádlottakhoz és védőikhez, s természetesen a 
tárgyaláson jelenlevő hallgatósághoz is. Azt hiszem, minden ügyész 
számára az a főszabály, hogy a vádbeszéd szakszerű indítvány 
legyen a bírósághoz. A szerkesztésnek ennek érdekében arra kell 
törekednie, hogy a per lényeges elemeit emelje ki megfelelő 
sorrendben. Fontos, hogy a vádbeszéd szinkronban legyen a bíró 
gondolatmenetével. A bíró elsősorban arra törekszik, hogy helyesen 
állapítsa meg a tényállást, a maguk teljességében értékelje a 
bizonyítékokat. Ezért nem helyes a jogi minősítés boncolgatásával 
kezdeni a vádbeszédet; célszerűbb a bizonyítékok értékelésével 
indítani az építkezést. A bizonyítékok értékelését azután össze kell 
kötni a tényállás megállapításával, anélkül azonban, hogy az ügyész 
összekeverné ezt a kettőt. 


— Konzultációt, segítséget kapott a felkészülésben? 

— Van egy mondás, amely szerint az ember a fogorvosi székben, a 
halálos ágyán és a szónoki emelvényen mindig magára marad. 
Természetesen kérhettem segítséget szakmai vezetőimtől, de igazán 
kollektív munkával sem a perbeszédre, sem semmilyen más beszédre 
nem lehet készülni. Annyira testre szabott feladat, annyira tele van 
szubjektív tényezőkkel is egy beszéd megtartása, hogy különösebb 
konzultációval senki sem segíthet benne. 

— A tárgyalás folyamán hogyan alakította ki bizonyítási taktikáját? 

— A bizonyítási taktika kifejezés számomra kicsit visszatetsző, 
valahogy a , taktikázgatást" idézi fel bennem. Az ügyész csak egyféle 
taktikát folytathat: azt, hogy az igazság felszínre kerüljön. Az igazság 
kiderülését persze veszélyeztetheti, ha mások nem tartják magukat 
mereven a szabályokhoz, az ügyész viszont a Grál-lovag szerepében 
tetszeleg, és semmilyen ellentaktikát sem dolgoz ki velük szemben. 
Az ügyésznek ilyen értelemben az a taktikai feladata, hogy 
felkészüljön a vádlott védekezési taktikájára, a védelem bizonyítási 
taktikájára. 

— Bele tudja képzelni magát a vádlottak, illetve védőik szerepébe? 

— Azt hiszem, az ügyésznek elsősorban saját szerepébe kell 
beleélnie magát. Ha nem így lenne, akkor nyilván nem ügyésznek 
ment volna. Más dolog, hogy ha érzelmileg nem is lehet azonosulni a 
vádlottal vagy védőjével, de logikailag számolni kell azzal, milyen 
védekezési taktikára lehet számítani a részükről. 

— Ebben az ügyben, Soóséknál ez sikerült? 

— Nagyjából beváltak az előzetes számítások. Sokat segített ebben 
az a pontos tájékoztatás, amelyet a vádirat szerkesztőitől kaptam. A 
nyomozás során Szerzett tapasztalataikat átadva, gyakorlatilag 
felkészítettek a vádlottak védekező taktikájára. Ezeket a taktikai 
lehetőségeket az iratanyagok is mindenben alátámasztották, és a 
tárgyalás is messzemenően igazolta őket. Lehetett számítani arra, 
hogy Soós Lajos — ha csak valamilyen zavar miatt meg nem szakad 
kontaktusa az eljáró hatósági személyekkel — fenntartja beismerő 
vallomását. Arra is számíthattam, hogy a halálra rettent György 
József másodrendű vádlott igyekszik kisebbíteni saját szerepét 
bűncselekményekben, fenntartva ugyanakkor azt a jó benyomás 
keltését szolgáló kijelentését, hogy bűnösnek érzi magát Az is 
várható volt, hogy Németh István kitart amellett, hogy kényszer 
hatására vett részt mindenben. 

— Láthatóan ezt elég bizonytalanul tette Németh. 


— Én sem számítottam arra, hogy mindezt ilyen setesután fogja 
csinálni a tárgyaláson, tehát azt is lehet mondani, hogy előzetesen 
túlértékeltem védekezési taktikáját. Végül sokkal ügyetlenebb volt, 
mint ahogy várható lett volna. Mindenképp számítani lehetett arra, 
hogy Varga László köröm szakadtáig tagadni fog. Azt is várni 
lehetett, hogy igyekszik majd valamiféle , meglepetéssel" szolgálni, 
ígért is ilyesmit, azt remélve, hogy ezzel megzavarhatja a bizonyítási 
eljárást. Végül semmi különösebb , meglepetésre" nem került sor: de 
ezzel is ugyanolyan kudarcot vallott volna, mint a nyomozás során... 

— Elnézést a közbevetésért: mikor volt az első olyan ügye, ahol a 
legsúlyosabb büntetést kérhette? 

— Olyan ügy, ahol a halálos ítélet egyáltalán szóba jöhetett volna, 
1976-ban került először a kezembe. Ez azonban csak elvi lehetőség 
volt, különböző enyhítő körülmények miatt fel sem merült a 
gondolata annak, hogy a legsúlyosabb büntetést kérjem. Talán 
emlékszenek viszont arra, milyen felháborodást keltett az egész 
országban, amikor 1979 áprilisában, a hárshegyi úttörővasút- 
állomáson Molnár Henrik László meggyilkolt egy tizenhárom éves 
kislányt. Ez volt az első olyan ügy, amelynél én magam 
jelentkeztem, hogy szeretném tárgyalni. Nem tartom persze általában 
megengedhetőnek, hogy az ember válogasson, maga szabja meg 
feladatait: a fizetést nem azért kapjuk. Mégis, ebben az esetben — 
hasonló korú kislány édesapjaként — úgy éreztem, át tudom érezni a 
szülők helyzetét, világosan látom, mit vár tőlünk ilyen ügyben a 
társadalom. Ebben az ügyben mondtam először olyan perbeszédet, 
amelynek a végén halálos ítéletet kellett az ügyésznek kérnie. 

-A Soós-ügynél sok gondot okozott, hogy milyen ítélet 
kiszabását kérje? 

— Ennek az ügynek az volt az egyik sajátossága, hogy már a 
nyomozás befejezése előtt kialakult egy olyan általánosnak 
mondható közhangulat, amely szerint legalább négy halálos ítéletnek 
kell születnie. Nem lehet persze villanyszavazással dönteni emberek 
sorsáról, de bizonyos, hogy az ügyész sem vonhatja ki magát a 
közhangulat hatása alól. A jog nem öncélú játék, társadalmi 
igényeket szolgál, és a közvélemény bizonyos értelemben a 
társadalmi igényt fejezi ki. Ebben az ügyben ezért a helyes büntetési 
indítvány megtalálása nem is volt túl egyszerű. Az ügy 
áttanulmányozása előtt igyekeztem a gondolatát is elhessegetni 
annak, hogy véleményt alakítsak ki magamban. A teljes nyomozati 
anyag megismerése után azonban elég határozott lettem abban, hogy 


Soós Lajost és György Józsefet mindenképpen halálra kell ítélni. 
Azaz, az ügyésznek feltétlenül ezt kell indítványoznia. Ez a 
meggyőződésem Soós Lajos esetében talán indoklást sem érdemel e 
beszélgetésben: aki négy embert ilyen brutális módon képes megölni, 
azt egyszerűen nem lehet még egyszer visszaengedni a társadalomba. 
Senki sem vállalhatja annak a felelősségét, hogy miatta Soós tovább 
folytathatja cselekménysorozatát. Gondolom, erre kár is szót 
vesztegetni... 

— És György József esetében? 

— Györgynél két dolog lehetett, ami megfontolásra késztette az 
embert a halálos ítélet indítványozásánál. Először is az, hogy öt 
gyerek apja. Másodszor, hogy szerepe a bűncselekményekben 
Soósénál minden kétséget kizáróan kisebb volt. Nem négy, hanem 
két ember megölésében vett részt, de magában az ölési 
cselekményekben is kisebb aktivitást mutatott, mint vádlott-társa. 
Azt kellett fontolóra venni tehát, nem szenved-e csorbát az ítélet 
belső arányossága, ha kettejükre egyforma lesz a büntetési indítvány. 
Ha ugyanis Györgynek nem lett volna egy Soós Lajos nevű vádlott- 
társa, ha egymagában állt volna ilyen bűncselekmények miatt a 
bíróság előtt, nyilván senkiben sem támadt volna kétség a 
halálbüntetés indítványával szemben. György részt vett egy 
rablógyilkosságban, elősegítette a sértett megölésének a folyamatát, 
és a rablásban is igen aktív volt. (Törökbálinton, özvegy Farkasné 
sérelmére.) Részt vett az utóbbi harmincöt év egyik legkiterveltebb, 
leggonoszabb bűncselekményében, a Steinmetz-szobor melletti 
rendőrgyilkosságban is. Aki ilyen cselekményekre képes, aki ilyen 
kitervelten ki tudja oltani a másik ember életét, méghozzá azzal a 
céllal, hogy annak fegyverével majd még súlyosabb bűncselekményt 
követhessen el, az olyan veszélyt jelent a társadalomra, amelyet egy 
sebész határozottságával kell megszüntetni. Így alakult ki ez bennem, 
és a tárgyalási napok csak megerősítettek elhatározásom 
helyességében. 

— Németh Istvánra nem is kérhetett halálos ítéletet. . . 

— Életemben Németh István esetében éreztem először, hogy a 
törvény korlátokat is jelenthet. A törvény mindeddig csak segítséget 
nyújtott munkámban: azt a biztos támpontot jelentette, amely 
meggátolta, hogy egyéni, szubjektív megállapításaim az évszázados, 
kollektív bölcsességen túlugorva a nem kívánt irányba vezessenek. A 
törvény bölcsességét persze most sem vonom kétségbe: az esetek 
nagy többségében igaz, hogy aki a cselekmény elkövetésekor a 


huszadik életévét nem töltötte be, arról még nem lehet végleges 
véleményt mondani. Most viszont azt éreztem, hogy talán-talán 
Németh István esete mégiscsak kivétel. Először is, mert két 
emberölésben vett részt, méghozzá igen aktívan. Másrészt azért, mert 
egész — magatartása  — nagyfokú elvetemültséget, hihetetlen 
vakmerőséget tükrözött Bizony, nagy nevelő hatást kell majd a 
büntetésvégrehajtási intézménynek tanúsítania, hogy az életfogytig 
tartó szabadságvesztéssel feltétlenül együtt járó húsz év kellő 
garancia legyen arra, hogy Németh nem vetemedik többé emberélet 
kioltására. Nem tudom. Először voltam kénytelen úgy fogalmazni a 
perbeszédben, hogy azért nem teszek valamilyen indítványt (ezúttal 
halálos ítéletre), mert arra a törvény nem ad lehetőséget. 

— És Varga László...? 

— A közvélemény talán még kevésbé fogja megérteni, miért nem 
indítványozott az ügyész halálbüntetést Varga Lászlóra. Itt ugyanis 
törvényi akadály nem volt. Az sem vitás, hogy Varga László 
bűncselekménye embertelen, brutális, talán a legvisszataszítóbb az 
egész —— cselekménysorozatban, — különösen — a közvélemény 
szempontjából. Jó barátját ölte meg, ráadásul a fejét is levágta... Itt 
azonban nem hagyhatta az ügyészség figyelmen kívül, hogy sajnos 
csak tizenkét év elteltével sikerült felfedni a bűncselekményt. Igaz, 
ez a tizenkét év nem nagyon mutatott arra, hogy Varga élete 
gyökeresen megváltozott volna, hiszen újabb bűncselekményekre 
használta fel. Arra viszont semmi adatunk sincs, hogy ismét ember 
ellen támadt volna vagy akárcsak erőszakos bűncselekményt követett 
el. , Csak" vagyon elleni bűncselekmények terhelték a számláját. 

— Szóval enyhítő körülménynek számított, hogy Pataki 
pénzügyőrt régen ölte meg Varga? 

— A törvény nemcsak úgy irányadó alkalmazói számára, hogy 
betűjét meg kell tartani: figyelni kell a törvény egész rendszerére, 
ahogy mondani szokták, a törvényhozó akaratára is. Természetesen 
csak arra az akaratra, amely az írott szövegből egyértelműen kiderül. 
Miért mondom ezt? A törvény szerint az elkövető (háborús és 
népellenes bűnöket kivéve) húsz évnél akárcsak egy nappal több idő 
eltelte után is teljes büntetlenséget élvez cselekményére az elévülés 
miatt. Ezért határozottan az az ügyészség álláspontja, hogy ha ennél 
rövidebb, de az elévülés felét meghaladó idő után kerül az elkövető 
bíróság elé, akkor ennek ki kell hatnia a büntetési indítványra is. 
Ezért nem lehetett halálos ítélet kiszabását kérni Varga Lászlóra. 

— Ön életfogytig tartót sem kért. . . 


— Az már Varga László külön szerencséje, hogy a bűncselekmény 
elkövetése idején hatályban levő törvény az életfogytig tartó 
szabadságvesztés büntetését nem ismerte. Alapvető szabály a jogban, 
hogy az elkövetés idején hatályban levő büntető törvénykönyvet kell 
alkalmazni; ettől csak akkor lehet eltérni, ha azóta a vádlott számára 
kedvezőbb elbírálást biztosító jogszabály lépett hatályba. A 
törvényalkotó azóta ismét felismerte az életfogytig tartó 
szabadságvesztés jelentőségét, hiszen a társadalom védelme minden 
álhumánus meggondolásnál fontosabb. Varga esetében mindenesetre 
ezt még nem lehetett indítványozni, maradt tehát a határozott ideig 
tartó szabadságvesztés. 

— Amelyből ön a leghosszabbat indítványozta. . . 

— Az ügyész a törvény értelmében nem tehet indítványt a büntetés 
mértékére. Ezért talán furcsa volt, a vádbeszédben a , büntetési tétel 
keret teljes kihasználásával" javasoltam a határozott tartamú 
szabadságvesztés kiszabását — ami a számok nyelvén, a Btk. 
ismerőinek, egyértelműen tizenöt évet jelent. Lehet rajta vitatkozni, 
szabad volt-e ezt mondanom, nem jelentette-e a törvény akaratának 
megszegését, megkerülését. Én úgy éreztem s érzem ma is, nem 
hallgathattam el azt a véleményemet, hogy Varga cselekményére 
súlyos büntetést kell kiszabni: nem tartottam volna tisztességesnek 
bármilyen formai meggondolásból eltitkolni azt. 

— Arra számított, hogy Varga is, védője is felmentést kér? 

— Természetesen. A vádlott védekezési taktikája már a nyomozás 
során kirajzolódott. Valószínű volt, hogy Varga ezt a tárgyaláson is 
fenntartja, s így 15 történt. Az pedig az ügyvédi etikából következik, 
hogy tagadó vádlott esetében felmentésre kell indítványt tenni. Réthy 
kollégám teljesen az ügyvédi törvény értelmében járt el, amikor 
felmentést " kért  védencére. — Azt is — elmondhatom, hogy 
védőbeszédében az érvek csoportosítása, felvonultatása kifejezetten 
szellemes, frappáns volt, mégha szerintem nem is alkalmas a bíróság 
meggyőzésére, őszintén mondhatom, nem lebecsülendő szellemi 
teljesítmény volt ez a védőbeszéd. 

— Az ügyben a tudomány új eredményei, a nyomozás során 
használt modern technikai eszközök mennyiben segítették az ügyész 
munkáját? 

— Erről nálam sokkal többet tud a nyomozásfelügyeleti ügyész, 
hiszen én csak a ,készbe"? szálltam be. Annyi bizonyos, hogy 
imponáló volt például az orvosszakértők , szuperprojekciós" eljárása, 
amelynek segítségével közelebb jutottunk egy tizenkét évvel ezelőtti 


cselekmény bizonyításához. A hiányos csontmaradványoknak a 
hozzátartozóktól kapott fényképek, tévékamerák segítségével történő 
egymásra vetítése döntő bizonyíték volt a sértett, Pataki Károly 
azonosításában. Ez a tudományos erejű bizonyíték teljesen 
egybevágott azzal, amire én a vádbeszédemet építettem, vagyis Soós 
Lajos beismerő, feltáró jellegű vallomásával. E kettő együtt 
deríthetett fényt a tizenkét évvel ezelőtt történtekre. Fontosak és 
hasznosak voltak a tudományos technikai eszközök, módszerek 
segítségével lefolytatott bizonyítási kísérletek, helyszíni szemlék. 
Objektivitásukkal sok esetben kiegészítették a vádlottak, a tanúk 
szubjektív vallomását. 

— A vádlottakkal mikor találkozott először? 

— Az első tárgyaláson. A vádlottak ügyészi meghallgatása a 
nyomozásfelügyeleti ügyész feladata, ebbe a tárgyalóügyész nem 
folyik bele. A tárgyalás során viszont úgy érzem, sikerült 
egyéniségüket alaposan megismernem. 

— Közel másfél hónap alatt, a tárgyalás folyamán mi tette önre a 
legmélyebb benyomást? 

— Nehéz erre válaszolni, és ez nemcsak afféle szokásos kitérés az 
ilyesfajta kérdések elől. Még nem szűrődött le bennem annyira az 
ügy minden hatása, hogy egyértelműen választ tudjak adni. Az 
biztos, hogy nagyon érdekesnek találtam a vádlottak egymással 
szemben tanúsított viselkedését. Érdekes volt Soós Lajosnak 
legalább a zsiványbecsület látszatát fenntartó viselkedése és az, hogy 
nem titkolta lesújtó véleményét bűntársairól. Nemcsak azért, mert a 
többiek előbb , köptek" a rendőrségen. Igaz, nyilván nem örült 
annak, hogy Németh és György már előtte elmondott a 
nyomozóknak három gyilkosságot. De olykor-olykor, úgy éreztem, a 
zsiványbecsüle megsértését is a szemükre hányta. Érdekes pillanat 
volt az is, hogy amikor Varga László egyik hajdani feleségét 
hallgatták ki, Soós, aki , behozta" az ügybe Vargát, mégis megrótta 
annak feleségét, hogy tanúként terhelő vallomást tesz volt férjére, ő 
ezt összeegyeztethetetlennek tartotta a zsiványbecsülettel. Nem arról 
van szó persze, hogy ettől meg kell hatódni: a zsiványbecsület nem 
téveszthető össze a szocialista erkölccsel, de még a normális emberi 
erkölccsel sem. 

— Volt tehát Soósban a tárgyalás során valami olyasmi, ami 
különbözött társainak viselkedésétől? 

— Ha lehet ilyen rangsort felállítani, számomra a legkevésbé 
ellenszenves benyomást a tárgyaláson éppen Soós Lajos tette. Persze, 


elsősorban az őszintesége miatt. 

— És a legellenszenvesebbnek kit látott? 

— Ez se könnyű kérdés, hisz egyik se tetszett különösebben. .. 
Eléggé ellenszenves volt György is, Németh, is, a legagresszívebben 
pedig Varga viselkedett. Ez viszont világosan következett abból, 
hogy ő még nem adta fel, a felmentésért küzdött. Vádlott-társai a 
felmentés reményét már feladták, a tárgyaláson feltétlenül. Németh 
maga sem képzelte, hogy valaki is elhiszi neki, amit védekezésül 
felhozott, és György is tisztában volt azzal, hogy végső soron senki 
sem fog különbséget tenni közte és Soós Lajos között. Varga még 
bízott a sikerben: azt hitte, mennél jobban ágál, mennél többet 
magyaráz, annál inkább sikerül elérnie a felmentést. Még azt sem 
vette észre, hogy a rengeteg beszéddel újabb és újabb 
ellentmondásokba keveredett, és ezzel maga ásta alá önnön 
szavahihetőségét De hát szerencsére a bűnözők sem tökéletesek: ha 
azok volnának, sokkal nehezebb lenne az igazságszolgáltatás 
dolga... 

— Milyen szerepük van a tanúknak a tárgyaláson? 

— Ebben az ügyben a vádirat, tapintatból, mellőzni igyekezett a 
sértettek hozzátartozóinak a megidézését, olyan esetekben legalábbis, 
ahol a bizonyítás egészéhez nem volt szükséges a vallomásuk. Ezért 
például nem hallgattuk ki Gyulai Károly özvegyét. Pataki Károly 
özvegyét és édesanyját viszont a bizonyítás érdekében feltétlenül 
meg kellett hallgatnunk. Megjelenésük különben a vádlottakra is 
hatással volt... Mint ahogy a gyors válaszra különben mindig kész 
Soós Lajos sem merte visszautasítani azt az átkot, amelyet Borai 
Lajosné mondott a fejére. 

— Hogyan ítéli meg az ügyész a védők lehetőségét ebben a 
perben? 

— Nem frázis azt mondani, éppen ebben az ügyben, hogy az 
ügyvédek nehéz helyzetben voltak... Nem kényelmes dolog a 
társadalom ítélőszéke előtt ilyen embereket védeni. Ezért is örültem 
Orosz Balázs kollégám  védőbeszéde bevezető mondatainak, 
amelyekben meggyőzően körvonalazta a magyar védőügyvédek 
hivatástudatát, feladatát. Nagyon mély értelmű szavak voltak ezek, és 
azt hiszem, hogy sok félreértést is eloszlattak. 

— Ön személy szerint milyen viszonyban áll a védőkkel? 

— Sokan azt képzelik, hogy az ügyész és az ügyvéd a perben 
feltétlenül haragosa egymásnak. Én biztos vagyok abban, hogy ez 
nem így van. Intelligens embereknél hivatásuk gyakorlása 


semmiképp sem vezethet odáig, hogy köztük személyes ellenszenv 
alakuljon ki. Az eljárás törvényességének a garanciái közé tartozik az 
15, hogy legyenek megbízható, alapos védőügyvédek. 

— Talán nem haragszik meg egy személyes jellegű kérdésért. 
Családja hogyan vette tudomásul ezt a tárgyalást, az ön nyilván 
megterhelt munkáját? 

— Nagyon örülök a kérdésnek, és mindenképp szerettem volna 
magam is szóba hozni ezt. Számomra , hinterland", igazi támasz a 
család. Ilyen ügyben, amely elsősorban az ember idegeit veszi 
igénybe, ez különösen sokat jelent. Nemcsak arról van szó, hogy 
szeretettel, gondoskodással vettek otthon körül, hogy vigyáztak 
kényelmemre: azt is érezhettem, hogy lélekben mindig együtt vannak 
velem. Azt hiszem, ennél nagyobb segítséget egyik ember nem is 
kaphat a másiktól. 

— Otthon is dolgozott az ügyön? 

— Csak a hivatalban. Szerintem úgy kell megszervezni a hivatali 
munkaidő eltöltését, hogy abban minden hasznosat és fontosat 
sikerüljön elvégezni. Ez ellen csak annyiban vétettem, hogy egy 
kicsit megnyújtottam a munkaidőt, nem este, hanem reggel: egy, 
másfél órával a hivatali kezdés előtt jöttem be. Reggel különben is 
sokkal jobban tudok gondolkozni. Ettől függetlenül elsősorban 
munkaidőt használtam fel a felkészülésre. 

— Otthon nem is jutott eszébe az ügy? 

— Természetes, hogy egy ilyen súlyú ügy hajnaltól az esti 
elalvásig nyomon kíséri az embert. Nem is lehet az ellen védekezni, 
hogy ne foglalkozzon állandóan valamelyik részletével. Ezt azonban 
nem szabad azzal fokozni — persze, embere válogatja —, hogy még az 
aktákat is hazavisszük. 

— Milyen tanulságokat jelentett önnek ez a per? 

— Minden ügy tanulságokkal jár: az egyik kisebbel, a másik 
nagyobbal. A mostani elsősorban azt igazolta a számomra, hogy az 
alapos felkészülés a legfontosabb feladatom. Ez nem azt jelenti, hogy 
hibátlannak tartom működésemet, de hogy nem vallottam szégyent, 
azt csakis az alapos, intenzív felkészülésnek köszönhetem. Emberi 
tanulságok? Azt hiszem, egy ilyen súlyos ügyben ezek olyan 
nyilvánvalóak, hogy én is csak közhelyeket tudnék róluk mondani. 

— Lámpaláza nem volt a zsúfolt tárgyalóteremben, a közönség és a 
tévékamerák előtt? 

— Szerencsére volt. Borzasztó is lenne, ha egyáltalán nem lett 
volna. A lámpaláz biztosítja az adrenalin képződését, segíti a 


koncentrációt. Arra kell vigyázni, és nemcsak a perbeszédnél, hogy a 
feladat végrehajtását gátló feszengések ne alakulhassanak ki, mert a 
lámpaláz kóros formája megbéníthatja a munkát. Hozzá kell tennem, 
nem ilyen ügyekkel kezdtem ügyészi hivatásomat: szépen, alulról 
építkezve, egyszerűbb ügyekkel foglalkozva ismertem meg a 
tárgyalótermek légkörét, a perbeszéd elmondásának feszültségét így 
tizenkét év alatt feltétlenül kialakult bennem valami szakmai rutin, 
ami a  lámpalázat normális mederben tartja. Az viszont 
alapkövetelménye ennek a szakmának, hogy amikor feláll beszélni az 
ember, megemelkedjen a gyomra. Veszélyes is lehet, ha valakire 
semmilyen hatást, feszültséget nem gyakorol az ilyen közszereplés. 
Az ilyesfajta , magabiztosság?" a lelki érzékenységet kérdőjelezné 
meg. 

— Mit tudna mondani az ügy ötöd- és hatodrendű vádlottjáról, akik 
nem emberölés miatt kerültek a bíróság elé? 

—Nem sokkal többet tudok róluk mondani, mint amit a 
pszichológus megállapított. Kettejük közül Mester a kezdeményező 
típus, Soósné sodródó, ide-oda kapkod. Mester János személye igen 
veszélyes a társadalomra, és egész bűnöző életvitele közel vitte a 
többiekhez. Soósné esetében kicsit más a helyzet. Nagyon nehéz 
helyzetben van az a nő, aki érzelmileg kötődik bűnözőkhöz. Persze, 
az lenne a legszebb női feladat, hivatás, ha meg tudná változtatni 
őket. 

De hát nem mindenki alkalmas erre. Soósné végképp nem, a maga 
igen-igen szerény intellektusával. Együtt sodródott azokkal, akikhez 
hozzákötötte a sors. 


Több mint kilenc hónappal a rendőrgyilkosság után — a rendőrség, 
az ügyészség munkája révén, a tanúk és szakértők meghallgatása 
után, a védőügyvédek bevonásával — tárgyalásra , érett" a bűnügy. 
A nyomozási és az ügyészi szakaszról — érthetően — viszonylag 
kevesebb tájékoztatást kapott a közvélemény; a tárgyalás azonban — 
törvényeinknek megfelelően - nyilvános volt, a hivatalból 
megjelenésre kötelezetteken kívül hallgatóság is részt vehetett rajta. 
A bírósági tárgyalás mindig i5s megragadja a közvélemény figyelmét. 
Különösen érthető volt ez ebben az esetben, egy ilyen súlyos és 
kivételes bűncselekmény-sorozat tárgyalásánál. A tárgyalóterem 
természetesen nem bővíthető tetszés szerint, így az ügyre 

kérniük a Fővárosi Bíróságon. Arról már nem a bíróság dolgozói 
tehettek, hogy a belépőhöz jutottak közül akadtak, akik , jó szokás" 
szerint üzletelni kezdtek, s néha ötszáz forintért adtak tovább egy- 
egy , jegyet". 

Ez a kis , üzlet" is bizonyítja, hogy milyen érdeklődés és 
várakozás előzte meg a Soós-ügy tárgyalását. 

Lépjünk be most mi is a Fővárosi Bíróság második emeleti nagy, 
úgynevezett , esküdtszéki" tárgyalótermébe. 

1980. április 28-a van, pár perccel múlt kilenc óra. 

A zsúfolásig megtöltött teremben erős testalkatú, középkorú 
büntetésvégrehajtási százados lép a bírói pulpitus elé, s szabályszerű 
jelentést tesz: 

— Tanácselnök úr, Soós Lajost és társait a tárgyalásra előállítottuk! 

— Köszönöm — nyugtázta a bíró. — Üljenek le. — Majd mikor 
mindenki helyet foglalt, így folytatta: — A Fővárosi Bíróság 
tárgyalni fogja Soós Lajos és társai bűnügyét. 

Előírás szerint ezután a vádlottak személyi adatainak a felvételére 
került sor. 

Ismerkedjünk meg mi is velük. 

Soós Lajos 1943. szeptember 18-án Tiszaőrsön született Az 
általános iskola öt vagy hat osztályát végezte el, tanulmányait 
állandó csavargás miatt abbahagyta. 

Először tizennyolc éves korában kötött házasságot, ez azonban 
igen rövid ideig tartott. Második házasságát a hatodrendű vádlottal a 
börtönben kötötte. 

(Jogszabályaink lehetővé teszik, hogy a jogerősen elítélt 
büntetését töltő személy börtönben házasságot köthessen. 
Jogalkotásunk ezzel is elő szeretné segíteni, hogy a büntetés letöltése 
után az elítélt minél hamarabb beilleszkedhessék a társadalomba, 
annak becsületes tagjává válhassék.) 

Ez a házastársi kapcsolat sem volt zavarmentes, hiszen 
feleségével többször összeveszett, az külön is költözött tőle, és más 
férfiakkal létesített átmenetileg élettársi kapcsolatot. 

Soós 1978-ig, vagyis harmincöt éves koráig nem tanult szakmát, 
ennélfogva rendszerint segédmunkásként kereste meg a kenyerét, 
amikor szabadlábon volt. Munkahelyét gyakran változtatta, egy-egy 
helyen pár hónapnál tovább nem dolgozott. 

1978-ban szerzett hivatásos gépkocsivezetői jogosítványt, s attól 
kezdve ilyen beosztásban dolgozott. A Nagyvárad téren levő István 
Kórházból 1979. augusztus 15-én fegyelmivel elbocsátották. 


(1979. június 10-én ellopta szaktársa, V. János személyi 
igazolványát Későbbi bűntársával, Németh Istvánnal 
eltulajdonították a kórház bélyegzőjét is. Majd. V. nevében, június 
14-én, mintegy kilencezer forint értékű  gépkocsi-alkatrészt 
vásároltak az AUTÓKER Liszt Ferenc téri üzletében. A bolt 
dolgozói, figyelmetlenek lévén, nem ellenőrizték a személyi 
igazolványt felmutató azonosságát. A nagy forgalmú üzlet dolgozói, 
ha betartották volna a bélyegzővel történő áruvásárlás előírásait, 
talán két súlyos bűnözőt leplezhettek volna le. Csak hetek múlva 
derült ki a csalás, amikor a számlát a kórház gazdasági hivatala 
megkapta.) 

Őrizetbe vételéig a Gyermekélelmezési Vállalatnál dolgozott. 

1960 óta bűnöző életvitelt folytat, eddig nyolcszor volt büntetve, 
és tíz év hat hónapot töltött börtönben. 

A másodrendű vádlott, György József 1941. március 25-én 
Győrött született. Budapest XIX., Vörös október utca 4. szám alatti 
lakos. Az általános iskola öt osztályát végezte el. Tényleges katonai 
szolgálatának letöltése után gépjárművezető lett. 1959-ben nősült 
meg, ebből a házasságból négy gyermek született. 1979 tavaszán 
törvényesen elvált, de az élettársi kapcsolatot feleségével 
fenntartotta. 1962-ben házasságon kívül született még egy gyermeke. 
Házasságának fennállása idején is többször élt más nőkkel élettársi 
kapcsolatban. Munkahelyeit sűrűn változtatta, több mint tíz helyen 
dolgozott, amikor szabadlábon volt, mert az elmúlt tizenöt évből 
nyolc év nyolc hónapot töltött különböző börtönökben. Először mint 
fiatalkorút, 1958. október 5-én könnyű testi sértés miatt háromhónapi 
javító-nevelő munkára ítélték. 1965-ben lopás, 1967-ben sikkasztás, 
lopás és közveszélyes munkakerülés miatt összbüntetésként hat év 
két hónapot kapott. Alig jött ki a börtönből, már 1974-ben újabb egy 
esztendőre , be kellett vonulnia" kerítés és lopás miatt. 1975. július 1- 
én szabadult, de december 5-én lopás miatt újból elítélték, a 
következő év december 6-án szabadult, és 1979. november 2-án 
került rendőrségi őrizetbe. 

Németh István harmadrendű vádlott 1959. október 22-én 
Várpalotán született. Budapesten a XI. kerület, Márton utca 9. szám 
alatt lakott édesanyjával és nevelőapjával. Büntetlen előéletű. 
Négyéves volt, amikor szülei elváltak, ekkor rövid időre állami 
gondozásba került, majd újból édesanyja nevelte. Ebben az időben a 
család Százhalombattán élt, s ott végezte el az altalános iskola nyolc 
osztályát. Ezt követően szakácsipari tanuló lett, de tanulmányait már 


az első évben abbahagyta, és segédmunkásként dolgozott. 

Nevelőapja a fejlődő iparvárosban borozót nyitott, s Németh ott 
majdnem egy esztendeig italmérő volt. Mikor tudomására jutott, 
hogy nevelőapja eladta személygépkocsiját és az ezért kapott pénzt 
hétvégi házában tartja, betört oda, és negyvenhétezer forintot 
ellopott. 

1977-ben a Volánnál helyezkedett el, ahol vállalati segítséggel 
gépkocsivezetői jogosítványt szerzett. Ezt követően rövid ideig a 
Vízügyi Igazgatóságnál, a Vízügyi Kutatóintézetnél, majd a Földgép 
Vállalatnál dolgozott 1979 februárjában az István Kórházban vállalt 
munkát, de munkaviszonya itt is rövid ideig tartott, mert Soós 
Lajossal együtt a kórház udvarán parkoló kocsikból többször benzint 
lopott, a kórház bélyegzőjét felhasználva más bűncselekményeket is 
elkövetett. Fegyelmivel bocsátották el, de néhány nap múlva már a 
Dél-Budai Vendéglátó Vállalatnál alkalmazták gépkocsivezetőnek. 
1979. október 8-án vették őrizetbe. 

Varga László negyedrendű vádlott 1944. április 5-én Budapesten 
született, a XIII. kerület, Róbert Károly körút 74. szám alatt lakott 
Szüleinek halála után nagyanyja és nagynénje nevelte, támogatta. 
Csavargó életvitele miatt állami gondozásba került, s itt fejezte be 
általános iskolai tanulmányait. Szakmát nem tanult. Amikor 
szabadlábon volt, betanított, illetve segédmunkásként dolgozott 
Munkahelyeinek száma tizenkettő. Eddig hatszor ítélték el, és az 
elmúlt tizennyolc évből tizennégyet különböző börtönökben töltött. 

A személyi adatok felvétele után dr. Friedrich Lajos 
tárgyalóügyész ismertette a vádat A negyvenoldalas vádirat 
részletesen felsorolta a vádlottak által elkövetett bűncselekményeket 
úgy, ahogy azokra a rendőrségi, majd az ügyészi vizsgálat során fény 
derült! Erthető módon elsősorban a négy gyilkosságra vonatkozó 
tényeket tartalmazta, de kitért az ötöd- és hatodrendű vádlottak 
bűncselekményeire is. Ugyanakkor — a tárgyalás meggyorsítása 
céljából — a négy gyilkos által elkövetett kisebb bűncselekmények 
ügyében nem emelt vádat, hiszen ezek amúgy sem befolyásolták 
volna érdemben a végső büntetés kiszabását. A vád ismertetése után 
megkezdődött az elsőrendű vádlottnak, Soós Lajosnak a bírósági 
kihallgatása. 


Tanács elnöke: Soós Lajos kivételével a többi vádlottat vezessék 
el! 


A százados parancsára először a két tiszthelyettes György Józsefet 
vezette ki a teremből, utána Németh István, majd Varga László 
következett. A négy, gyilkossággal vádolt bűnözőre ezúttal is 
fokozottan vigyáztak. Nemcsak bilincs volt a csuklójukon, hanem 
százhúsz centi hosszú vezetőlánc is, amelynek a másik vége egy-egy 
erős fizikumú tiszthelyettes bal karjára volt hurkolva, akik a másik 
kezükben gumibotot tartottak. (Előírás szerint a tárgyalás során 
lőfegyver egyik őrnél sem volt. A folyosókon szolgálatot teljesítő 
rendőröknek a gumiboton és a könnyeztető spray-n kívül viszont 
lőfegyverük is volt.) 

Tanács elnöke: Soós Lajos, álljon fel! Legyen szíves a 
mikrofonhoz lépni. 

Soós két őrzőjével együtt a megjelölt helyre ment. Pontosan 
kilenc óra negyven perckor kezdődött meg a négy gyilkossággal 
vádolt, rendkívül erős testalkatú elsőrendű vádlott kihallgatása. 

Tanács elnöke: Megértette a vádat, bűnösnek érzi magát? 

Soós: Megértettem. Igen, bűnös vagyok! 

Tanács elnöke: Hol dolgozott eddig? 

Vádlott: A FÜSZÉRT-nél, a Gyermekélelmezési Vállalatnál, az 
István Kórházban. 

Tanács elnöke: Mióta laknak Vecsésen? 

Vádlott: Hát, amikor a börtönből kiszabadultam, már a Tó utcába 
mentem. Azelőtt a tizennyolcadik kerületben, Lőrincen, a Köves 
utcában laktunk. Onnan vonultam be a börtönbe. 

Tanács elnöke: Milyen gyerek volt maga? 

Vádlott: Nem bírt velem senki. Szerettem a nevelőapámat, ő is 
szeretett, de nem bírt velem. 

Tanács elnöke: Mikor kezdte ezt az életet? 

Vádlott: Hát, azt hiszem, 1960-ban. Ez nem azt jelenti, hogy 
akkor kezdtem volna már lopni vagy rabolni, hanem akkor lettem 
könnyelmű. Már nem érdekelt semmi. 

Tanács elnöke: Mégis, miket csinált? 

Vádlott: Csavarogtam. 

Tanács elnöke: Olvasni olvasott? 

Vádlott: A könyv csak most köt le, a börtönben kezdtem olvasni. 

Tanács elnöke: Mennyi időt töltött börtönben? 

Vádlott: Pontosan nem tudom (némi gondolkodás után), legalább 
tizenegy évet. 

Tanács elnöke: Miért ítélték el? 

Vádlott: Tisztelettel, lopás, fogolyszökés, fogolyszöktetés, rablás, 


nagyon sok mindenért, hát itt van az a bíró úr is, aki szintén elítélt. 
(Dr. Lehoczkira mutatott.) 

Tanács elnöke: Utoljára honnan szabadult? 

Vádlott: Márianosztráról. 

Tanács elnöke: Mikor? 

Vádlott: 1976. december 6-án jöttem ki. 

Tanács elnöke: Barátai voltak Nosztrán, kivel és miről 
beszélgettek? 

Vádlott: Kérem, mi bűnözők ismertük egymást, nekem is voltak 
ott barátaim, Vargával beszéltünk arról, hogy tenni kellene valamit, 
bizony, tenni kellene. Mindenképpen sok pénzt akartunk szerezni. 
Bocsánatot kérek, a dátumokkal hadilábon állok, mert Varga a 
nyomozás során azt mondta, hogy a Markóban ismerkedtünk meg. 
Nem, nem ott ismertük meg egymást, arra pontosan emlékszem, 
hogy Márianosztrán. Aztán amikor kiszabadultunk, itt Pesten a 
Domus Áruháznál találkoztunk. Még aznap ,be is mentünk"? az 
Úttörő Áruházba, ez a hatvanas években történt. Ott egy kis balhét 
csináltunk. Nem vették észre. Ma sem tudják, mit vittünk el. Én sem 
emlékszem rá pontosan. 

Tanács elnöke: De azonkívül mást is csináltak? 

Vádlott (némi büszkeséggel magyarázta): Természetesen, aznap 
volt még egy kocsielkötésünk. Jóbaráti viszony alakult ki közöttünk. 
Imádtunk együtt lenni. Tetszik tudni, megértettük egymást. 

Tanács elnöke: Vecsésen lakott? 

Vádlott: Nem, akkor még Lőrincen. Oda járt ki hozzánk néha 
Varga. 

Tanács elnöke: Később hogyan alakult a kapcsolatuk? 

Vádlott: Előbb szoros barátok voltunk, majd megromlott ez a jó 
viszony. Tetszik tudni, olyanok a börtönbeliek, ha ott megismerik 
egymást, akkor ragaszkodnak egymáshoz. Én sem voltam kivétel. De 
én gyengének találtam a Dugaszt, mert így hívtuk egymás között 
Vargát. De esze volt. (Minden átmenet nélkül így folytatta.) Első 
feleségemtől akkor váltam el, mikor Vácott voltam. Varga nem 
szeretett ott , dolgozni", ahol én megfelelő lehetőséget találtam. Ő a 
tizenharmadik kerületben meg a belvárosban érezte jól magát. Ott 
ismerte a környéket, az utcákat. Sok balhét is csináltunk azon a tájon. 

Tanács elnöke: Mikor? 

Vádlott: Hát évek alatt. Pontosan mikor és hol, azt senki nem 
tudja. Én sem. Az igazság az, hogy sok balhénk volt. De nem jöttek 
rá. 


Tanács elnöke: Közös bűncselekményekért voltak elítélve? 

Vádlott: Nem. Nem jöttek ezekre rá soha. 

Tanács elnöke: Közös zárkában voltak? 

Vádlott: Nem. Másokkal voltam együtt, de volt kapcsolatunk. 

Tanács elnöke: Hogy alakult ez? 

Vádlott: A Markóban nem találkoztunk, bár ő azt mondta, hogy 
igen. Sopronkőhidán nem Varga, hanem György volt a cellatársam. 
Varga is bent volt, a börtönben állandóan jött a drótokkal, hogy mi 
újság van. Én 1976. december 6-án szabadultam. Varga meg 1978 
januárjában. Varga egy időben mintha szabadulni akart volna tőlem. 
Úgy éreztem, hogy felesleges vagyok neki, hogy miért, azt nem 
tudom. 

Tanács elnöke: 1979-ben találkoztak? 

Vádlott: Igen, de ez spontán jött. A kilencedik kerületben 
találkoztam vele, akkor én már mentőautóval jártam. Megláttam és 
megálltam, felvettem a kocsiba. Már nem tudom pontosan, hogy 
hova, de elvittem valahova. 

Tanács elnöke: Mesterrel, Némethtel milyen kapcsolatban volt? 
Maguk együtt loptak benzint 15? 

Vádlott: Kialakulóban volt egy balhénk. Úgy volt, hogy egy 
festőművészt , meglátogatunk" (kirabolják). Németh hozakodott elő 
ezzel a tippel. Azt mondtam neki, hogy benne vagyok. Németh sokat 
lopott. Fényképezőgépet, látcsövet meg hasonló dolgokat. Én sem 
voltam mentes ezektől, amit így összeszedtünk, odaadtuk Vargának. 
Bocsánat, én adtam oda. A kis Némethtel sok közös balhénk volt. 

Tanács elnöke: Miért adta át a lopott tárgyakat Vargának? 

Vádlott: Voltak olyan lopásaink, amikét nem jelentettek fel. Főleg 
Mercedes-kocsikra, meg külföldi rendszámúakra utaztunk, azokat 
rámoltuk ki. Nem volt orgazdám, nem tudtam, mit kell a szajréval 
csinálni, nem akartam , megbukni", és azért adtam oda Vargának, 
hogy értékesítse azokat. Ő ebben tapasztaltabb volt, mint mi. 

Tanács elnöke: Miután Varga ezeket értékesítette, az így kapott 
pénzből mennyit adott magának? 

Vádlott: Nagyon gyéren! Valutával mindig átbundázott, pedig 
adtam azt is. Én is becsapok mást, ha engem becsapnak, 
megérdemlem. Arra is emlékszem, egyszer hívott egy rámolásra. 
Hogy mikor volt, azt már nem tudom. A lakásából az élettársát 
kellett kitenni, rám azért volt szükség, mivel én jóval erősebb vagyok 
nála. A kis Németh lent várt bennünket a kocsiban. 

Tanács elnöke: Hogyan élt maga a feleségével? 


Vádlott: Hát kérem, a feleségem többször elment tőlem, s én 
futottam utána. Magamban sokszor szenvedtem miatta: szerettem, 
ma is szeretem. Érdekelt nagyon, hogy kivel jár. Bemutattam neki 
Vargát is. Egyszer, amikor megint elhagyott, mert az többször is 
megtörtént, tudtam, hogy Dugasznál lakik, odamentem, hogy 
megnézzem, kivel van, mit csinál az asszony. El tudtam viselni, hogy 
ott van a feleségem. Mester János is vele volt, ott éltek együtt Mikor 
Varga látta, hogy az idegességtől remegek, a kezembe tolt egy kést 
azért, hogy Mesterrel végezzek. Az menekült is előlem, bár még 
akkor nem tudta, hogy milyen társaságba csöppent. Vargát 
lebeszéltem, hogy ne csináljunk semmit, így úszta meg Mester. 
Tessék elhinni, bíró úr, pontosan így volt. A feleségem nem jött ki a 
nevelőapámmal. Nevelőapám, anyámmal együtt, nagyon sokat 
dolgozik. Nem bírták egymást a Terivel. Nem tiszta előttem ma sem, 
hogy mit tudott a feleségem a törökbálinti ügyről. Gyanús lehettem 
neki, de pontosan nem tudta, mit csináltam. Hát nem voltam én 
valami jó fiú, azt tudta. 

Tanács elnöke: Mióta foglalkoztatta a fegyverszerzés gondolata? 

Vádlott: Imádtam, kérem, a fegyvert. Most is imádom. Apámnak, 
mikor katona volt, elloptam a fegyverét, felkötöttem a derekamra, és 
úgy mentem az iskolába. Életem bűnös vágány felé irányult. Lényeg 
az, tessék elhinni, a sok betörés után rájöttünk, hogy nincs pénz. 
Fegyvert kell szerezni, mert csak azzal lehet sok pénzhez jutni. 

Tanács elnöke: Csak az a fegyver volt a kezében? 

Vádlott: Két fegyver volt a kezemben, az övé meg a fináncé. 

Tanács elnöke: A munkahelyén tudtak arról, hogy maga már 
büntetve volt? 

Vádlott: Kérem, bíró úr, hogyan tudhattak volna? Ha tudják, hogy 
büntetett előéletű vagyok, akkor nem lehettem volna mentős. 
Visszatérve a fegyverre, az István Kórházban Némethtel sokat 
beszéltünk arról, hogy fegyvert kell szerezni, mert azzal lehetne 
valamit kezdeni. Aztán ajánlottak is egy vadászpuskát de abból nem 
lett semmi. Nem vettük meg. 

A tanács elnöke szünetet rendelt el. Fél tizenegykor folytatódott a 
tárgyalás, és ekkor került sor az első élet elleni bűnügy 
felelevenítésére. 

Soós az előtérben néhány szót váltott védőjével, és olyan 
nyugodtan szívta a Symphoniát, mint akik a mozielőadás szünetében 
gyújtanak rá. 

Tanács elnöke: Miért vágyott fegyver után, Soós? 


Vádlott: Igazat akarok mondani, próbáljanak megérteni, nem az 
ítélet szempontjából; ha megvan a fegyver, sok pénzhez juthatok, 
nem cifráztam volna, ha nem adja oda az illető a pénzt azonnal 
lőttem volna, azonnal lövök. 

Tanács elnöke: Tudott fegyverrel bánni? 

Vádlott: A mostohaapám fegyverét saját magam próbáltam ki. 

Ügyész: Vargának milyen holmikat adott át értékesítésre? 

Vádlott: Pontosan nem emlékszem rá. Nyolc-tíz fényképezőgépet, 
látcsövet, külföldi pénzt. 

Ügyész: Honnan szerezték ezeket? 

Vádlott: Honnan? Hát loptuk. Nagyon sokat loptunk, kérem. Egy 
időben fő vadászterületünk a Hilton-szálló környéke volt. 

Ügyész: Maguk még a közvetlen letartóztatásuk előtt is loptak. 


Így volt? 
Vádlott: Igen. Még akkor is adtam oda különböző holmikat 
Dugasznak. 


Ügyész: Becslése szerint milyen értékű lopott tárgyat adhatott oda 
Varga Lászlónak értékesítésre? 

Vádlott: Nem ismerem, kérem, a fényképezőgépeket nem tudom, 
mennyibe kerülnek, biztos értékesek voltak! Szép nagy kocsikból 
emeltük azokat ki. 

Ügyész: Mondja, mennyit kapott értük Vargától?! 

Vádlott: Kétezer forintot. 

Ügyész: Ő legalább az ötszöröséért értékesíthette?! 

Vádlott: Biztos! Ezen én nem akartam , megbukni", azért bíztam 
rá. Aztán tudom, hogy Németh is nagyon sokat lopott, mert villogni 
akart a csajok előtt, mindenképpen kocsit akart venni. 

Ügyész: Milyen hatással volt maga Némethre? 

Vádlott: Nem akarok én senkit vágni, de tessenek elhinni, Németh 
nagyobb hatással volt rám, mint én őrá. Önök el sem tudják azt 
képzelni, hogy mi ment végbe a mi világunkban. 

Tanács elnöke: 1968. február 20-án szabadult. Május 15-ig mit 
csinált? A vádirat szerint Vargával együtt végzett Pataki Károllyal. 
Közösen, együtt gyilkolták meg. Így van? 

Vádlott: Így volt. 

S most — a különböző vallomások, bizonyítékok alapján, a később 
elhangzott tényekkel együtt — idézzük fel ezt a bűncselekményt, a 
fiatal Pataki Károly 1968-as meggyilkolását. 


Ma már nehéz lenne pontosan megállapítani, voltaképpen hol és 
mikor is ismerkedett meg egymással Soós Lajos és Varga László, a 
jelen ügy  első- és negyedrendű vádlottja. Soós szerint a 
márianosztrai fegyházban. Varga emlékezete szerint pedig a 
közkeletűen csak  , Markónak?" nevezett  büntetésvégrehajtási 
intézetben. A vádirat — nyilván egy régebbi vallomásra építve — úgy 
fogalmaz, hogy a , civil" életben, a Róbert Károly körúton levő 
Dózsa Filmszínház előtt kötöttek, még a hatvanas évek elején, 
ismeretséget. Annyi bizonyos, hogy  Márianosztráról történt 
szabadulásuk után — Soós Lajos szavaival — csináltak , egy kis 
balhét"? az Úttörő Áruházban, magyarul: betörtek, s ezen a 
cselekményükön nem is buktak le. A rendkívül erős fizikumú Soós s 
a vékony testalkatú, gyors beszédű, gyors észjárású Varga — 
becenevén , Dugasz" — jól megértették egymást, s ez a megértés, több 
más bűncselekmény mellett, elsősorban az autók fosztogatásában 
jelentkezett. 

,Jó baráti viszony alakult ki közöttük. Imádtunk együtt lenni. 
Tetszik tudni, megértettük mi egymást... Sok balhét is csináltunk a 
tizenharmadik kerületben és a belvárosban..." — mondta barátságuk 
első szakaszáról bírósági vallomásában Soós Lajos. Varga 
, szemérmesebb", ezekről az ügyekről hallgatott a bíróság előtt. Azt 
azonban ő sem tagadta, hogy a szabadlábon töltött hónapok után — 
más-más ügyek miatt — mindketten visszakerültek a börtönbe, s 
nemsokára ismét a rácsok mögött, ezúttal a váci fegyházban 
találkoztak egymással. Igaz, nem voltak zárkatársak, nem is egy 
munkaterületen dolgoztak, mégis megtalálták a módját annak, hogy 
hosszabban elbeszélgessenek. 

Tanács elnöke (Vargához): Miről beszélgettek a börtönben? 

Vádlott: Semmiről, semmiről. Csak az került szóba, hogy 
megvárjuk egymást, ha kijövünk. 

Tanács elnöke: Szokás volt maguknál, hogy a barátok szabaduló 
társuk elé mennek a börtönkapuhoz? 

Vádlott: Igen, ez rossz szokás, de nálunk, a mi világunkban így 
van. 

Tanács elnöke (Soóshoz): Hogyan alakult a kapcsolata 1968-ban 
Vargával? 

Vádlott: Hát amikor én kiszabadultam, ő még bent maradt. 
Bucival, ez is egy volt börtöntársunk, elhatároztuk, hogy elmegyünk 
elébe. Én azonban nem álltam a szavam, nem mentem el Vácra. De 
amikor megtudtam, hogy kijött, itthon van, Pesten már felkerestem. 


Otthon meg is találtam. 

1968. február 29-én hagyta el Varga a váci fegyházat, és érkezett 
meg Budapestre, régebbi s majdani újabb  bűncselekményei 
színhelyére. Soós hamar megtalálta börtöntársát. Erről a látogatásáról 
így vallott. 

Vádlott: Váci úti lakásán kerestem fel, ahol a nagynénjével élt 
együtt. Az elmúlt évekről beszélgettünk.  Felelevenítettük a 
börtönéletet is, de legtöbbet arról beszéltünk, hogy pénzt kellene 
szereznünk, sok pénzt... Pár nap múlva említettem neki, hogy 
minden körülmények között fegyverre kell szert tennünk. Varga már 
máskor is beszélt róla, hogy van egy finánc ismerőse, annak van 
fegyvere. Ne tessenek haragudni, hogy csak így mondom, hogy 
finánc, de mi így hívtuk. Mondta, hogy azt (a fegyvert) meg lehetne 
szerezni tőle. 

A , finánc" Pataki Károly, Varga régi barátja volt: ugyanabba az 
angyalföldi baráti körbe tartoztak, s 1963-ban — két másik társukig 
együtt — disszidálni is együtt akartak. A tiltott határátlépési kísérletet 
a határőrök ébersége meghiúsította, s büntetőeljárást indítottak mind 
a négyük ellen. 

Ezt — az akkori közkegyelmi intézkedések miatt — hamarosan 
megszüntették. "Varga továbbra is baráti kapcsolatban maradt 
Patakival: amikor az katona lett, a jó barát még pénzt és csomagot is 
küldött neki. Már amikor szabadlábon volt. . . 

Soós és Varga hamarosan részletes tervet dolgozott ki a fegyver 
megszerzésére. Ennek megfelelően a két barát 1968. május 15-én ott 
sétálgatott a Kádár utcában, Pataki lakásának közvetlen közelében. 
Talán még egy óra sem telhetett el, amikor a munkahelyéről 
hazaérkező Pataki , véletlenül? összefutott barátjával, Varga 
Lászlóval, aki a társaságában levő Soós Lajost is bemutatta a fiatal 
pénzügyőrnek. Az események felidézésében legjobb kalauzunk Soós 
részletes bírósági vallomása. 

Tanács elnöke: Hány óra felé találkoztak Patakival? 

Vádlott: Délfelé járt az idő. Varga akkor mutatott be a fináncnak. 
Pataki mondta, hogy menjünk fel hozzájuk. Varga erre megkérdezte, 
van-e otthon valaki. Azért tette, mert Pataki anyja nem bírta Vargát, 
Pataki válaszul azt mondta: , gyertek fel nyugodtan". Még valami 
desszertfélével is megkínált bennünket. Varga szóba hozta a 
fegyvert, Pataki meg is mutatta, egy nagy szekrényből vette elő. Arra 
már nem emlékszem, be volt-e a szekrényajtó zárva vagy sem. 
Kivette a lövedéket a pisztolyból, s a fegyvert Varga kezébe adta. Ő 


megnézegette, majd nekem adta át. Én is megnéztem. Jól szemügyre 
vettem, arra pontosan emlékszem, hogy én adtam vissza Patakinak. 
A finánc ezután visszatette a fiókba. 

Tanács elnöke: És utána mi történt? 

Vádlott: Dugasz meghívta, hogy jöjjön velünk egy kicsit 
szórakozni. 

Tanács elnöke: Előre megbeszélték, hogy mit akarnak csinálni? 

Vádlott: Természetesen, mindent megbeszéltünk előre. 

Tanács elnöke: Mit beszéltek meg? 

Vádlott: Azt, hogy megszerezzük a fegyvert. Először arra 
gondoltam, hogy gipszmintát készítek az ajtózárjáról. De ez nem 
ment, valaki megláthatott volna a házban. Ekkor határoztuk el, hogy 
minden körülmények között ellopjuk a lakás kulcsát. 

Tanács elnöke: Mit csináltak ezután? 

Vádlott: Ennyi idő után nem emlékszem pontosan. Azt tudom, 
hogy egy eszpresszóban voltunk. Pataki keresztbe tette a lábát, 
kigombolta a zakóját. Nőkről beszélgettünk, ittunk. Úgy tudom, ő 
már előzőleg is ivott, nem ártott volna meg neki annyi ital, amennyit 
velünk fogyasztott el, ha nem ivott volna már előtte. 

Tanács elnöke: Az eszpresszóban nem próbálták meg ellopni a 
kulcsot? 

Vádlott: Nem emlékszem rá. Minden mozdulatom arra irányult, 
hogy ellopjam a kulcsot de hogy a presszóban tettem-e, vagy 
valamelyikünk tett-e ilyen kísérletet arra nem emlékszem. 

Tanács elnöke: Hova mentek ezután? 

Vádlott: A Váci útra, a Dugasz nagynénjéhez. De a lakás nem volt 
megfelelő, mert otthon voltak. 

Tanács elnöke: Mi volt ekkor a tervük? 

Vádlott: Előre megbeszéltük, hogy addig itatjuk a fináncot, amíg 
, le nem fekszik". 

Tanács elnöke: Az a , lefekszik" mit jelent a maguk nyelvén? 

Vádlott: Hát azt, hogy totál részeg. 

Tanács elnöke: A Váci útról hová mentek? 

Vádlott: Vecsésre. Még vettem egy üveg bort, hogy tovább 
itathassuk Patakit. 

Tanács elnöke: Hány órakor érhettek ki Vecsésre? 

Vádlott: Kora délután, még nem volt három óra. 

Tanács elnöke: És miről beszélgettek? 

Vádlott: Csak azt szoktam mindig megjegyezni, ami nekem 
fontos. Olyasmiről beszélgettünk akkor, ami engem nem érdekelt. 


Nem is tudok arra válaszolni, bíró úr, hogy miről beszélgettünk. 

Tanács elnöke: Akkor már volt ölési szándékuk? 

Vádlott: Nem, akkor még csak az volt a tervünk, hogy 
mindenképp megszerezzük a pisztolyt. 

Tanács elnöke: Maguk mennyit ittak a vecsési házukban? 

Vádlott: Keveset. Varga is józan volt, én is. 

Tanács elnöke: A kihallgatás során maga elmondta, hogy Pataki 
Károly részeg lett a sok italtól. Le is vetkőzött és lefeküdt maguknál 
a konyhába, a díványra. Így volt? 

Vádlott: Igen. Alsónadrág meg zokni volt rajta, amikor lefeküdt 
Arra nem emlékszem, atlétaing volt-e rajta vagy sem. Nekem csak a 
fegyver járt az eszemben. Nem ismertem a fináncokat, őt sem 
ismertem, de azt tudtam, hogy fegyvere van, mutatta is, és nekem 
minden gondolatom azon járt, hogy megszerezzem tőle a 
lakáskulcsát s ily módon a fegyvert. 

Tanács elnöke: Folytassa. Mi történt ezután? 

Vádlott: Leitattuk Patakit, s amikor már mélyen aludt, kabátjának 
zsebéből elővettem a lakáskulcsot. Autóbuszra szálltam, bejöttem 
Pestre, s elmentem a Kádár utcába. 

Tegyük itt hozzá, hogy Pataki Károly éppen ennek a napnak, 
1968. május 15-ének délelőttjén kísérte kórházba terhes állapotban 
levő feleségét, délután pedig édesanyja látogatta meg menyét a 
kórházban. Ennek az adatnak, Patakiné kórházba vonulása 
dátumának még jelentősége lesz az ügyben: sok más mellett ez is 
megcáfolta Varga ide-oda csapkodó védekezését. De térjünk vissza 
előbb Soós vallomására. 

Tanács elnöke: Mit csinált Patakiék lakásában? 

Vádlott: Ott találtam meg a pisztolyt, ahol utoljára láttam. 
Találtam egy táskát is, abba tettem bele, s úgy jöttem el Pataki 
lakásáról. 

Tanács elnöke: Mennyi idő alatt tette meg az utat Vecsés és 
Budapest között? 

Vádlott: Legalább két órába tellett. 

A bizonyítási kísérlet során a nyomozók is végigjárták ezt az 
útvonalat Vecsés és a Nagyvárad tér között menetrendszerinti 
autóbusszal, — onnét gépkocsival (Soós taxit használt) s 
megállapították, hogy az út két-két és fél órába belefért. 

Tanács elnöke: S mi történt később? 

Vádlott: Amikor visszatértem Vecsésre, Dugasz már az udvaron 
várt. Leszúrt, hogy a magnetofont is elhoztam, jaj, bocsánat, 


elfelejtettem elmondani, hogy a pisztoly mellett még a szobában 
látott magnetofont is betettem a táskába, mert amikor fent voltunk 
előtte Patakinál, jó számok szóltak rajta. Mondta is Dugasz: , Hülye 
vagy, te Laci, miért hoztad el a magnetofont?" Tetszik tudni, bíró úr, 
Lajos a keresztnevem, de a barátaim általában Lacinak szoktak hívni. 
Azt is hozzátette, így mindenki tudni fogja, hogy mi hoztuk el a 
pisztolyt is. 

Tanács elnöke: Maga erre mit válaszolt? 

Vádlott: Úgy gondoltam, hogy jó lesz még nekünk a magnetofon. 
De Varga letorkollt, azt mondta, nem érné meg, hogy bárki is 
megkérdezzen bennünket, mi lett a pisztollyal, mert a magnetofont 
biztosan keresni fogják. 

Tanács elnöke: S hogyan döntöttek? 

Vádlott: Dugasz azt kérdezte tőlem, hogy van-e valami, amivel 
fejbe üthetnénk a fináncot. 

Tanács elnöke: S volt? 

Vádlott: Igen, valahol az udvaron, a farakás mellett volt egy balta. 
Azt behoztam a szobába, s megkérdeztem Dugaszt, mélyen alszik-e a 
finánc. Mondta Varga, hogy nagyon mélyen. Akkor jó, mondtam én, 
és ahogy hanyatt feküdt, fejbe vágtam. 

Tanács elnöke: Nagyot ütött? 

Vádlott: Nem túl nagyot. 

Tanács elnöke: És hova ütött? 

Vádlott: A homlokára céloztam. 

Tanács elnöke: Nem volt ideges? 

Vádlott: Ha azt mondom, hogy nem, akkor nagyon hidegvérű 
gyilkosnak tart majd a bíróság, de nem voltam ideges. 

Tanács elnöke: S aztán? 

Vádlott: Minden összebeszélés nélkül letettük a finánc testét a 
földre, hogy ne legyen véres a dívány. Aztán kimentem az udvarra 
ásni egy gödröt. Olyan hatvancentis gödröt áshattam, amikor 
visszamentem a konyhába Vargához. Akkor már a finánc feje külön 
volt a törzsétől. Kivittük az udvarra, s Varga megnézte a gödröt 
Megállapította, hogy nem elég mély. Elkezdett ásni, jól kimélyítette, 
olyannyira, hogy nem is tudott egyedül kimászni belőle, én húztam 
ki. Aztán lehajolva beleengedtük Pataki testét a gödörbe. Nem 
dobtuk, bíró úr, szépen engedtük le, gondosan vigyáztunk rá 
mindaddig, amíg le tudtunk hajolni. Csak akkor engedtük el. Aztán 
Varga elkezdte betemetni, én meg bementem a konyhába a fejéért. 

Eppen a Soósék udvarában, a Soós által megjelölt helyen 


előkerült csontváz s a tőle különálló koponya bizonyította be 
végérvényesen a nyomozó hatóságok előtt, hogy Soós vallomása 
nem puszta fantázia, s az eltűntnek tartott Pataki Károly (akinek 
disszidálásáról Varga előszeretettel terjesztett álhíreket) valójában 
kegyetlen gyilkosság áldozata lett. A csontváz tizenegy és fél évvel 
későbbi feltárása, majd tudományos módszerrel történt vizsgálata 
minden tekintetben megerősítette Soós Lajos feltáró jellegű, őszinte 
vallomását. 

Tanács elnöke: Mi történt a nyomokkal? 

Vádlott: Először behánytuk, betemettük a gödröt, majd jól meg is 
tapostuk, hogy ne vegyék észre, homokot is szórtam rá. Aztán a 
konyhában csináltunk rendet, a vérnyomokat is eltüntettük. 

Tanács elnöke: A pisztollyal mit csináltak? 

Vádlott: A pisztolyt először a kertben rejtettük el, majd elővettük, 
nézegettük és örültünk neki. 

Tanács elnöke: Nem féltek? 

Vádlott: A balhé miatt egy kicsit féltünk. De Varga, mondtam 
már, gógyis, okos fiú, elhíresztelte, hogy a finánc disszidált, 
Kanadába ment, ahol az édesapja élt. A fegyverét még jól elrejtette. 

Tanács elnöke: A ruhájával mit csináltak? 

Vádlott: A cuccot, a magnó kivételével, egy necchálóba raktuk, 
elvittük és eladtuk. De előzőleg el kell még azt is mondanom, hogy 
Varga otthon betette Pataki ruháját a szekrénybe, és ott tartotta. 
Mikor néhány nap múlva felmentem hozzá, megláttam a ruhát a 
szekrényben és figyelmeztettem, hogy ez nem lesz így jó. Igazat 
adott nekem, azt mondta, hogy elvisszük egy havernak, az majd 
megveszi. El is ment a barátjáért. Tamás Jácinttal (másított név) jött 
vissza, aki egy kopaszodó férfi volt. Varga ezer forintot kért a 
ruhákért. Tamásnál nem volt pénz, hazament érte, s amikor 
visszajött, megvette a ruhát. A pénzt Vargával együtt költöttem el. 

Tanács elnöke: Mi lett a magnó sorsa? 

Vádlott: Vecsés és Budapest között, az autóbuszon eladtam egy 
ismeretlen személynek. 

Tanács elnöke: S a pisztollyal mi történt? 

Vádlott: Szépen bezsíroztuk, nylonba tekertük, és azt javasoltam 
Dugasznak, hogy dobjuk a kútba, ahonnan bármikor elővehetjük, ha 
egy nagyobb ügyhöz szükségünk lenne rá. Oda is adtam Vargának, 
de mint most kiderült, a kútban nincs ott a pisztoly. Lehet, hogy 
Dugasz ezzel engem is becsapott, nem tudom, hol a fegyver. Én soha 
többet nem láttam mindenesetre. . . 


Lehoczki bíró: Volt valami konkrét céljuk a pisztollyal? 

Vádlott: Nagy ügyet akartunk vele csinálni, de még kijelölt 
helyünk nem volt. Bank, OTP, posta, ezek  kirámolásáról 
beszélgettünk, de nem határoztuk el pontosan, hogy hova megyünk. 

Lehoczki bíró: Patakin volt zokni, amikor elásták? 

Vádlott: Volt. A színére nem emlékszem, csak azt tudom, hogy 
sötét színű volt. 

Lehoczki bíró: Volt annak valami oka, hogy ön jött be Pestre a 
pisztolyért, s nem Varga? 

Vádlott; Igen, volt. Ahol Pataki lakott, abban a házban engem 
senki sem ismert, Vargát viszont ismerték. Így nem merülhetett fel az 
a gyanú, hogy Patakit bárki is az ő környezetében keresse. Nem volt 
a Dugasz olyan balfácán, azt is mondta, nem lenne jó, ha 
kihallgatnának minket ebben az ügyben. Ezért mentem, én be Pestre. 


Eddig tartott Soós Lajos vallomása. Varga László vallomását 
közel sem ilyen könnyű felidézni: jóformán minden alkalommal 
másképp idézte fel, vagy tagadta le a történteket. Bár könyvünk 
elsősorban az igazságszolgáltatás munkájával foglalkozik, idézzük 
fel röviden Vargának azokat a vallomásait, amelyeket a rendőrségi 
kihallgatások során tett, s amelyek a tárgyaláson is szóba kerültek. 

Varga Lászlót — Soós váratlan beismerő vallomása után — október 
végén fogták le, s helyezték előzetes letartóztatásba. Közel két 
hónapon keresztül mindent tagadott, majd december 17-én önként 
jelentkezett kihallgatásra. Ezen elmondta, hogy május 15-én 
véletlenül találkozott előbb Sóssal, majd vele együtt Patakival. 
Elmentek Vecsésre, ahol berúgott. Szédült, kiment vizelni, s amikor 
visszament, meglátta, hogy , Karcsi" homloka csupa vér volt. Ismét 
rosszul lett, hányt, s amikor újból visszatért, Pataki feje már nem volt 
a helyén. Soós ekkor figyelmeztette, hogy ne beszéljen az ügyről, 
mert neki is baja lehet belőle. 

A bíró kérdésére, hogy miért tette ezt a vallomást a rendőrségen, 
Varga azt válaszolta, hogy Soóst akarta belezavarni a , meséjébe". 
Arra számított, vallomása alapján szembesítik Soóssal, s akkor ő 
belezavarhatja a , hazugságaiba", kimozdíthatja abból, amit addig 
mondott. Hozzátette, a rendőrséget is próbára akarta tenni: amíg 
tagadott, addig nem hittek neki, kíváncsi volt, ha mást mond, 
hisznek-e neki. Így akarta megzavarni a rendőrséget is... 

Másnap, december 18-án újabb kihallgatást kért a rendőrségen, s 


ekkor ennyit mondott: , Hazugság, amit előző este mondtam, nem 
tudok semmit sem Pataki sorsáról." Két nap múlva, december 20-án 
ismét vallomásra jelentkezett. Ekkor azt a változatot adta elő, hogy 
találkozásuk után Soóssal és Patakival a Rigolettó eszpresszóba 
mentek, ahol Karcsi fizetett mindhármuknak. Innen Vecsésre 
indultak, s délután három felé értek ki Soósék házához. Karcsi 
megemlítette nekik, hogy a táskájában van a pisztolya és a magnója 
15. Két és fél liter bort ittak meg közösen, amitől Karcsi részeg lett. 
Ők azt ajánlották neki, hogy feküdjön le. Ez így is történt, s a 
fiatalember hanyatt fekve elaludt. Varga kiment az illemhelyre, ahol 
egy koppanást hallott, s amikor visszatért, Karcsi feje már csupa vér 
volt. Rá is szólt Soósra: , Mit csináltál?" Soós azt felelte: , Kell a 
pisztoly, megcsináljuk a postát." Varga rosszul lett, hányni ment, s 
közben Soós levágta Karcsi fejét. Aztán ugyancsak Soós gödröt ásott 
az udvaron, s kivitték Karcsit i5. Varga, miközben vitte a holttestet, 
az utca felé fordult, hogy ne is lássa Karcsit. Aztán Soós a fejet is 
kihozta, bedobta a gödörbe, s betemették az egészet. 

E vallomások után nem sokkal Varga éhségsztrájkot kezdett, s 
ekkor a börtönkórház belgyógyászati osztályára szállították. Itt azt 
hangoztatta, tudomása van arról, hogy megmérgezik, s ezért nem 
vehet magához táplálékot. Nyolc nap után — közben az orvosok 
mesterséges táplálást alkalmaztak — spontán táplálkozásra tért át, s 
mérgezésről többet nem tett említést. Más , téveszméiről" idézzük fel 
az igazságügyi  orvosszakértők jelentését. , Elmebetegséget — 
mérgezéses, üldöztetéses, nagyzásos téveszméket színlel. (Ondója a 
vérében van, ezért nem tudott gyereket nemzeni, különleges emberfaj 
utolsó példánya stb.) A színlelés rendkívül plasztikus, cigarettával 
kínálva nem gyújt rá, hanem a cigarettát a világosság felé tartva 
hosszan nézegeti, majd leteszi, ismét felveszi stb. x Téveszméitk nem 
egyszerre, hanem mintegy xelszóláskéntx, félmondatokban, egy-egy 
szóval szövi bele egyéb mondanivalójába, hogy azzal az orvosok 
figyelmét a jelenségre terelje. A  színlelési  stratégiából 
katarzisszerűen váltott át xpnormálisx magatartásra, amikor a terhére 
rótt bűncselekményekről beszélve, az orvosnő, mintegy tévedésből, a 
rendőrgyilkosságba is belekeverte, és ezáltal esetleges halálos ítélet 
lehetősége is felvetődött. Ettől az időponttól kezdve a színlelést 
teljesen elhagyta, egyértelműen kijelentette és megmagyarázta, hogy 
miért színlelt, és a későbbiekben kizárólagosan védekezési 
szempontjaira koncentrált..." 

Az igazságügyi orvosszakértők alaposan megvizsgálták, a 


vizsgálataikról készített megállapítást az ügy irataihoz csatolták. 
Ebben a következő lényeges megállapítások olvashatók: 

,, Vizsgálatkor tudata tiszta, minden tekintetben helyesen 
tájékozott. Megjelenése rendezett, magatartása a vizsgálat első 
felében demonstratívan színlelő. Elmebetegséget — mérgeztetéses, 
üldöztetéses, . nagyzásos téveszméket, ún. depersonalizatiós 
jelenségeket illetve kóros szervérzéseket — színlel. 
Lényegmegragadása —- ítéletalkotása - különösen kriminális 
ügyekben átlagon felül jónak bizonyult, gyorsan állította át 
gondolkodását a beszélgetés során felmerült új és új irányzatokra. 
Különböző ovariációkatx állított fel, amelyek Soós sprimitív 
agyábanx  megszülethettek. Az elmebetegség színlelését azzal 
indokolta, hogy az Elmemegfigyelő Intézetbe kerüléstől remélte saz 
igazság kiderítését. Akárha rövid időre is szabadlábra kerülve, 
módjában állott volna találkozni volt barátjával, Tamással, és 
lehetősége lett volna xtisztázni az igazságotx. Hangsúlyozza, hogy ha 
ez a törekvése nem lenne, semmi oka nem lett volna arra, hogy 
elmebetegséget színleljen, mivel a terhére rótt bűncselekményben 
semmi része sincs. 

Értelmi fejlettsége, szerzett ismeretanyaga, olvasottsága magasan 
felülmúlja az iskolai végzettségétől és társadalmi helyzetétől 
elvárható szintet. (Műveltségét — mint ezt megmagyarázza — a hosszú 
börtönbüntetések során önképzéssel szerezte.) 

Kóros emlékezészavarok sem észlelhetők. 

Életvitele fiatal kortól kezdve egyértelműen  szociopatiás- 
kriminális személyiségfejlődésre utal. 

A terhére rótt cselekmény jellegével és törvényes tilalmasságával 
tisztában van, azzal kapcsolatban a célszerű és ésszerű védekezésre 
képes. Jelenleg a cselekményben való részvételét tagadja, sőt azt is, 
hogy tudott volna a cselekmény Soós által történt elkövetéséről. 
Korábbi, részben beismerő vallomását ugyancsak xsaz igazság 
felderítésénekcx törekvésével indokolja, ezáltal akarta elérni Soóssal 
történő szembesítését. 

Korának megfelelő külsejű, kissé lesoványodott, izmos testalkatú 
fiatal férfi. Szervi idegrendszeri vizsgálatával kórosként értékelhető 
eltérés nincs." 

Elvégezték a pszichológiai vizsgálatot is. A  tesztadatok 
elmebetegségre, kóros személyiségzavarra vagy egyéb kóros 
elmeállapotra utaló jegyeket nem mutattak, a személyiségképben 
érzelmi-indulati labilitás mellett hiszteroid vonások mutatkoztak. 


A majdnem tízezer oldalnyi iratcsomóban levő írásos orvosi 
szakvéleményben a többi között a következő is olvasható, amit a 
tárgyalás során ismertetett a tanács elnöke is: 

5 A megejtett vizsgálatok alapján megállapítható, hogy Varga 
László jelenleg nem elmebeteg, nem gyengeelméjű, nem szenved 
tudatzavarral járó szervi idegrendszeri betegségben, nem áll fenn 
nála kóros személyiségzavar, szellemi hanyatlás vagy egyéb kóros 
elmeállapot sem. 

A cselekmény elkövetésének körülményeiből, annak jellegéből, 
továbbá a vizsgálat adataiból következtetve az is megállapítható, 
hogy nevezett a cselekmény elkövetésekor sem szenvedett 
elmebetegségben, tudatzavarban — vagy a Btk. 24. §-ában foglalt 
egyéb kóros elmeállapotban -, amely őt képtelenné tette vagy 
korlátozta volna abban, hogy cselekménye társadalomra veszélyes 
következményeit felismerje, vagy hogy e felismerésnek megfelelően 
cselekedjék. 

A pszichológiai vizsgálat megállapítása szerint a terhére rótt 
cselekménnyel kapcsolatosan a feltett kérdéseknél izgalomba jött, 
kijelenti, hogy ártatlanul van letartóztatva, semmiféle gyilkosságban 
nem vett részt, a sértett Pataki Károly neki jó barátja volt, eszébe sem 
jutott volna, hogy bántalmazza vagy megölje. Izgatott hangon 
tagadja azt is, hogy Soóssal fegyverszerzésben állapodtak volna meg 
vagy közös bűncselekményt terveztek volna. Állítása szerint Pataki 
eltűnése után ő úgy tudta, hogy disszidált. Ismételten hangsúlyozza, 
hogy Patakival jó viszonyban volt, gyerekkoruk óta ismerik egymást, 
iskoláskorukban egy galeriba tartoztak, később azonban csak 
időnként találkoztak egymással. 

Korábbi  bűncselekményeivel kapcsolatban elmondja, hogy 
ismételten ítélték el lopás és egyéb cselekmények miatt, a börtönben 
több alkalommal kapott fegyelmi büntetést, állítása szerint kisebb 
fegyelemsértésekért. (Mint más forrásból tudjuk, a több alkalommal 
nem kevesebb, mint hetven fenyítést jelentett.) 

Pszichológiai vizsgálat során rosszul kooperál, a vizsgálatokhoz 
állandóan vissza kell térni, mert közben állandóan ártatlanságát 
hangoztatja. 

Intelligenciavizsgálatnál — átlagos szintű értelmi képesség 
állapítható meg." 

Az orvosi véleményt, megállapításokat alátámasztotta a 
pszichológus is: 

,A vizsgálat alapján Varga Lászlónál elmebetegségre vagy 


gyengeelméjűségre utaló jelek nem észlelhetők. Értelmi leépülés 
nem mutatható ki. A személyiségvizsgálat adatai alapján érzelmi- 
indulati labilitás dominál a személyiségképben, emellett hiszteroid 
vonások figyelhetők meg." 

Az orvosi és a pszichológiai vizsgálat után Vargát saját kérésére, 
ismét meghallgatták a nyomozók. Ekkor elmondta, rájött, milyen 
komoly az ügy, de arról nem nyilatkozott, hogy az addigi beismerő 
és tagadó vallomások közül melyiket tartja fenn. 1980. február 19-én, 
ügyvédje jelenlétében, viszont nyilatkozatot tett. Ebben azt állította, 
el sem tudja hinni, hogy őt valaki gyilkossággal vádolhatja. Tudja 
igazolni, hogy 1968. május 15-én hol volt, hat emberrel volt együtt. 
Azok majd el fogják mondani, hogy ártatlan, ártatlanul hurcolták 
meg és állították bíróság elé. 

Amikor a tárgyalóteremben dr.  Czabány Mihály a 
jegyzőkönyvből felolvasta ezt a nyilatkozatot, Soós hangosan 
elnevette magát A tanácsvezető felszólította a komoly viselkedésre, 
de Soós tovább nevetett, s amikor szót kapott, ezt mondta: 

Soós: Nem tudom, miért mond értelmetlen dolgokat. Varga most 
minden időpontra hajszálpontosan emlékszik, mindent úgy akar 
beállítani, ahogy neki megfelelő. Én, tisztelt bíróság, nem emlékszem 
minden részletre pontosan, de úgy történt, ahogy elmondtam. Nem 
okolok én senkit, csak magamat, de azt kell mondanom (Varga felé 
fordul), miattad lettem én bűnös. Ezzel nem akarok én vágni senkit, 
de Patakit nem ismertem. Varga mutatta be, ő hívta fel rá a 
figyelmemet, tudta, hogy odavoltam a pisztolyért. Miért játssza most 
meg az álszentet, amikor az ügyben ő is benne volt? Nem tudom 
megmondani, mi okozta Pataki halálát, az én ütésem-e vagy az, hogy 
ő levágta a fejét. Tény, hogy nagyot tudok ütni. Már előtte, 
szabadulásunk után mondtam Vargának, hogy ne aprózzuk el 
magunkat, csináljunk egy nagy ügyet. Ehhez kellett a pisztoly. Varga 
terve volt Pataki leitatása, ő mondta először, hogy lopjuk el a 
lakáskulcsot, s úgy szerezzük meg a fegyvert. Ő javasolta azt is, 
hogy tegyük el láb alól, pontosan megmondta, hogy abból nem lehet 
semmi baj, hiszen Pataki disszidálni akart, mindenki el fogja hinni, 
hogy kiment külföldre. 

Varga bírósági meghallgatása során továbbra is tagadott, s arra 
hivatkozott, hogy a tanúk majd bizonyítani fogják, hol is volt május 
15-én. Annál is inkább, mert ezen a napon ismerkedett meg azzal a 
lánnyal, aki később a felesége lett... Az ügyész erre szóvá tette, hogy 
azt az ismerkedést Varga hol május 12-re, hol május 14-re, hol május 


15-re tette: de arról, hogy május 15-én nappal mit csinált, még 
egyszer sem beszélt. Szóba került az a döntő momentum is, hogy 
Varga egyik beismerő vallomásában arról beszélt miszerint Patakit 
zokniban földelték el. Ez valóban így történt, de Varga nem volt ott a 
kihantoláskor, s a tényről nem is tett neki senki említést. 
Meglehetősen , furcsa?" hát, hogy beismerő vallomásában mégis 
emlékezett erre a részletre. Az a magyarázkodása, mely szerint tudta 
Karcsiról, hogy , máskor 15" zokniban-alsónadrágban szokott ledőlni, 
aligha elégíthette ki a bíróságot. 

Varga László többször belezavarodott a dátumokba is. Bírósági 
meghallgatásán arról beszélt, hogy 1968. március 1-én járt fenn, 
Soós Lajossal együtt, először és utoljára Pataki lakásán — s ekkor a 
pénzügyőr felesége a kórházban volt, terhesen. A kórház nyilvántartó 
könyve természetesen igazolta, hogy ezen a napon Patakiné nem 
feküdt bent, hanem éppen az ügyész és a Soós által említett napon, 
május 15-én jelentkezett felvételre. Bár nem kapcsolódik szorosan az 
ügyhöz, érdemes hozzátenni, hogy Varga azt a tényt is igyekezett 
szépíteni, hogy ő értékesítette a Soós által lopott holmikat. Állítása 
szerint nem tudta, hogy Soós például a neki értékesítésre átadott 
fényképezőgépeket lopta. Idézzünk egy jellegzetes részt a 
tárgyalásból. 

Varga: Nem tudtam, hogy Soós lopta a nekem átadott tárgyakat. 
Például nekem is van két fényképezőgépem: gondoltam, Soós a 
magáét meg a feleségéét adja át, mert megszorult, nem volt pénze. 

Soós: Drága kis szívem, hát honnét lett volna nekem 
fényképezőgépem? Nem is tudtam soha fényképezni, nem is 
fényképeztek máshol, csak a rendőrségen, hát honnét lehetett volna 
nekem fényképezőgépem? 

Varga kihallgatása után s a tanúk megkérdezése előtt a 
tanácsvezető a másodrendű vádlottat, György Józsefet is 
megkérdezte Soós és Varga kapcsolatáról. 

György: Már régebben is tudtam, hogy Soós és Varga követett el 
együtt súlyos bűncselekményeket. Soós Lajos nekem azt mondta: 
, Te, ez a Dugasz nagyon megbízható, remek társ." Tisztelt bíróság, 
hogy Soós kiben bízik meg, arra csak egy példát mondok el. Amikor 
Annával éltem együtt, akkor egy éjjel Soós nálunk aludt. Bennem 
megbízott, mégis ruhástól feküdt le, épp csak a cipőjét vette le. 
Amikor szorult körülöttünk a hurok, melegebb lett a helyzet, akkor 
azt mondta: , van nekem egy százszázalékos helyem, a Dugasznál". 


A tanúk kihallgatása Pataki Károly özvegyével kezdődött. A 
fiatalasszony több évi reménytelen várakozás után, 1973-ban kérte 
férje holttá nyilvánítását, majd férjhez ment, s a bíróságon már új 
asszonynevén jelent meg. Mint a tanúkét általában, természetesen az 
ő mostani nevét sem közöljük könyvünkben. A rokonszenves 
asszony elmondta, hogy volt férje, Pataki Károly, 1968. május 15-én 
délelőtt tíz óra tájban kísérte el a Kórházba, ott végigvárta a 
körülbelül húszperces felvételi eljárást, majd eltávozott azzal, hogy 
délután csapata, a Pénzügyőr kupamérkőzése után még visszatér a 
kórházba. Többet sohasem látta Pataki Károlyt. . . 

Tanács elnöke: Mikor tudta meg, hogy eltűnt a férje? 

Tanú: Május 20-án, amikor betelefonáltam a munkahelyére, akkor 
mondták, hogy több napja nem volt bent. 

Tanács elnöke: Az anyósa ezt nem közölte önnel? 

Tanú: Volt anyósom nagyon rendes asszony, mindennap 
meglátogatott a kórházban. Az állapotomra való tekintettel nem akart 
felizgatni, ezért nem mondta meg, hogy napok óta nem ment haza a 
férjem. 

Tizenkét évvel az , eltűnés" után 15 megrendítő érzés volt Pataki 
Károly édesanyjának vallomását végighallgatni. A nyilván soha el 
nem múló fájdalom ellenére higgadtan válaszolt a bíró, majd az 
ügyész és az ügyvédek kérdéseire. Varga , bizonyító erejűnek" szánt, 
látszólagos csavaros kérdéseit is megválaszolta. 

Idézzünk egy részletet az édesanya meghallgatásából is. 

Tanács elnöke: Az emlékezetes napon mikor ért haza ön? 

Tanú: Négy és fél öt között. 

Tanács elnöke: Mit tapasztalt a lakásba hazaérve? 

Tanú: Egy levelet találtam, melyet a fiam írt, s melyben az állt 
hogy anyukám, ne nyugtalankodjon, elmentem, majd jövök. Így 
emlékszem a szövegére... Amikor nem találkoztunk egymással, 
szokásunk volt, hogy így leveleztünk. 

Tanács elnöke: Mikor beszélt a fiával utoljára? 

Tanú: Május 15-én reggel, amikor elmentem dolgozni, ők még 
aludtak, tehát akkor nem tudtam beszélni vele, csak előző nap este. 

Tanács elnöke: Ismerte ön Vargát? 

Tanú: Igen, de csak a térről. A lakásunkon soha nem járt. 

Tanács elnöke: Milyen ember volt az ön fia? 

Tanú: Jó kedélyű, jólelkű, rendes fiú volt. 

Az áldozat hozzátartozói után Varga ex-feleségei következtek, 
szám szerint hárman. Az elsőtől megtudhattuk, hogy amikor válópert 


indított a börtönben levő Varga ellen, az fenyegető levéllel 
igyekezett megakadályozni elhatározásában. 

Tanács elnöke: Varga barátai közül ön kit ismert? 

Tanú: Patakit. Odajárt táncolni, ahova mi is. Haverok voltunk. 
Meg Tamás Jácintot is, tőle hallottam először, hogy Pataki disszidált. 

Tanács elnöke: Látta ön Pataki fegyverét? 

Tanú: Igen, megmutatta. 

A perben szinte koronatanúnak számított a második feleség, aki 
azóta természetesen szintén becsületes férjet talált magának, O volt 
az a lány, akit Varga 1968. május 15-én ismert meg. 

Tanács elnöke: Hol és mikor ismerte meg ön Varga Lászlót? 

Tanú: Abban az időben az egyik angyalföldi presszóban 
dolgoztam pultosként. Vargát május 15-én ismertem meg, a dátumot 
onnét tudom ilyen pontosan, mert másnap már nem mentem be 
dolgozni, s a munkakönyvemben május 15-e szerepelt a kilépés 
napjaként. 

Tanács elnöke: Hány óra lehetett, amikor meglátta Varga Lászlót? 

Tanú: Már nem sütött a nap, erre határozottan emlékszem. Elég 
késő volt. A presszónkból a szomszédos kocsmába már szállingóztak 
át az emberek, mert mi hamarabb zártunk. 

Tanács elnöke: Emlékszik arra, mikor mentek át az étterembe? 

Tanú: Vargáék fél kilenc tájban indulhattak el, zárás után én is 
követtem őket. 

E Varga szempontjából igencsak kínos vallomás után — mely 
délutáni alibijét szétrombolja — még egy érdekes mozzanat, szóba 
került a volt feleség kihallgatásán. 

Tanács elnöke: Tett önnek a volt férje valamilyen említést 
esetleges bűncselekményeiről? 

Tanú: Mondott valamit, úgy pattant ki a dolog, hogy az esküvőnk 
napján csúnyán összevesztünk. 

Tanács elnöke: S mit mondott akkor? 

Tanú: Valami olyat, hogy egy nagy balhéban van benne. De én 
akkor nem hittem el ezt neki. 

Tanács elnöke: Gyilkosságról is szó volt? 

Tanú: Hát azt szűrtem ki a szavaiból, hogy akit megvertek, az 
meg is halt. 

Nem volt érdektelen Varga harmadik feleségének a meghallgatása 
sem. Ha magáról a Pataki-ügy dátumairól nem is tudhatott Varga 
egyéniségét plasztikusan vázolta fel a bíróság előtt. 

Tanács elnöke: A házastársként vagy élettársként együtt töltött 


időszakról nem köteles vallomást tenni. De ha önszántából mégis 
vall, akkor csak az igazat mondhatja, a hamis tanúzást a törvény 
bünteti! Megértette? 

Tanú: Megértettem. Elmondok én róla mindent, vallok róla. 

Tanács elnöke: Milyen embernek ismerte meg? 

Tanú: Brutálisnak. 

Tanács elnöke: Mire alapozza ezt? 

Tanú: Ha az érdeke úgy kívánta, akkor mindenre hajlandó volt, 
nekem is kést szegezett. Olyan barátai voltak, akikkel együtt ült vagy 
együtt lopott. 

A harmadik ,ex" ezután azt is elmondta, hogy Varga egyszer 
ittasan bevallotta: muszáj volt megölnie egy nőt, mert az túl sokat 
tudott róla... Későbbi rákérdezésre erről a témáról nem volt hajlandó 
beszélni, de egyszer megint kifakadt: , ha tudnák, miket tettem én; 
akkor már lógnék". Azt is mondta, hogy volt egy finánc barátja, aki 
disszidálni akart, de a határon agyonlőtték. Egyszer szóba hozta, 
hogy van egy fegyvere, de senki nem tudhatja meg, hol tartja. 

Pszichológiailag rendkívül érdekes — s ezt a tárgyalóügyész is 
szóvá tette már közölt beszélgetésünkben -—, hogy Soós Lajos, akinek 
különben döntő része volt Varga lebukásában, valósággal 
felháborodott a volt feleség vallomásán. Az ő fogalmai szerint egy 
családtagnak soha, semmilyen körülmények között sem szabad 
, rávallania" a vádlottra. 

Varga és az egész ügy szempontjából sorsdöntő volt Tamás Jácint 
kihallgatása. (Itt is álnevet használunk.) Varga egész egyszerűen 
tagadta, hogy valaha is eladta volna Pataki ruháját Tamásnak, s azt is 
igyekezett letagadni, hogy először ő hozta szóba a disszidálási álhírt. 
Idézzük fel hát szinte teljes egészében Tamás meghallgatását. 

Tanács elnöke: Kit ismert a vádlottak közül? 

Tanú: Vargát. Gyakran jártunk egymás lakására is, régi ismerősök 
vagyunk. 

Tanács elnöke: Pataki Károlyt ismerte? 

Tanú: Igen, nagyon jó barátom volt. 

Tanács elnöke: Az eltűnéséről mikor szerzett tudomást? 

Tanú: 1968 nyarán Varga feljött a lakásomra, s lehívott a Balzac 
utca sarkán levő kocsmába, ahol Soós Lajosnak is bemutatott Varga 
mondta először, hogy Pataki disszidált, addig másoktól csak az 
eltűnéséről hallottam. Vargánál akkor egy nylonszatyor volt, s azt 
mondta, abban van Pataki Károly öltönye. Ajánlotta, vegyem meg. 
Nálam akkor nem volt pénz, ezért hazamentem, s édesanyámtól 


kértem. Ő adott ezer forintot, s ezen megvettem az öltönyt. Varga ott, 
még előttem, adott a pénzből Soósnak. 

Tanács elnöke: Később mi történt a ruhával? 

Tanú: Felpróbáltam, de szűknek bizonyult, s én is eladtam. 

Tanács elnöke: Patakit ön milyen embernek ismerte? 

Tanú: Egészséges ember volt, szeretett szórakozni is, de nem volt 
különösebben piás természetű. Édesanyjánál is többször jártam fent. 
Kérte, ha tudunk valamit Karcsiról, szóljunk neki, gondoljunk rá meg 
a születendő kisgyerekre. Tetszik tudni, nagyon fájdalmas volt, 
amikor a kisgyereket említette. 

Lehoczki bíró: Felismerte Pataki ruháját, amikor megvette? 

Tanú: Igen, felismertem. 

Varga ezután szópárbajt akart vívni a tanúval, aki azonban 
kijelentette, hogy nincs haragos viszonyban vele, csak annyira, 
amennyire az egész ország. 

Tanács elnöke (Vargához): Miben nem ért egyet Tamás Jácint 
vallomásával? 

Vádlott: Nem adtam el neki semmilyen ruhát. 

A tanú ezután megismételte vallomását, Varga szemébe mondta, 
hogy tőle vette meg Pataki ruháját. 

Vádlott: Nem igaz, nem adtam el neked ruhát. Az igaz, hogy 
amikor 1963-ban disszidálni akartunk, ezt megemlítettük neked. 

(Varga itt mindenáron az 1963-as eseményekre akarja terelni a 
szót a ruhakérdés helyett, de ebben a tanács elnöke hamar 
megakadályozza.) 

Tanács elnöke: Soós, álljon fel. Van valami észrevétele az 
elhangzottakkal kapcsolatban? 

Vádlott: Igen, van. Úgy volt minden, ahogy a tanú elmondta. Nem 
tudom, miért nem ismeri el az egészet Varga Laci. 

Ugyancsak fontos információval szolgált az a rendőrnyomozó is, 
aki annak idején, 1968-ban, Pataki Károly eltűnésével kapcsolatban 
kihallgatta Varga Lászlót. Elmondása szerint Varga már akkor úgy 
igyekezett beállítani a dolgot, mintha Pataki disszidálni akart volna. 

A Varga által , védőtanúként" megemlített személyek is 
megjelentek a bíróság előtt, de vallomásuk semmiben nem 
támasztotta alá Varga László védekezését. Elmondták, hogy 1968. 
május 15-én este s az azt követő napokon délelőtt, illetve délután is 
együtt voltak Varga Lászlóval különböző szórakozóhelyeken, a 
Duna-parton és másutt, de május 15-én napközben egyikük sem látta. 
Szóba került a bíróság előtt az is, hogy Varga akkori munkahelye, a 


Belkereskedelmi Szállítási Vállalat tizenkét év után is megtudta 
állapítani nyilvántartásából: azon a napon Varga nem dolgozott. 

A vádlottak, a tanúk és a szakértők meghallgatása után került sor 
az ügyész perbeszédére és a védőbeszédekre. Dr. Friedrich Lajos 
ügyész különösen fontosnak tartotta, hogy még egyszer összegezze a 
Pataki-ügyet, annál is inkább, mert itt a két vádlott vallomása között 
alapvető ellentmondások voltak. Miután sorra vette, hogy az általunk 
15 bemutatott tanúk, az orvos szakértők és Soós Lajos vallomása 
megegyezett, fogalmazása szerint , minden olyan tényről, amiről a 
tanúknak egyáltalán tudomásuk lehet, teljesen Soóssal megegyező 
vallomást tettek vagy olyan vallomást, amely megerősíti az általa 
közlötteket", kitért Varga védekezésére is. 

, Állítása szerint május 13-án vagy 14-én ismerkedett meg azzal a 
lánnyal, aki aztán rövidesen feleségül ment hozzá. Már együtt élt 
ezzel a lánnyal, amikor megkereste őt egy nyomozó, érdeklődött 
Pataki Károlyról. Ő egyáltalán nem tudott még arról, hogy Pataki 
Károly disszidált... Hadd utaljak most annak a belügyminisztériumi 
dolgozónak a tárgyalási vallomására, aki kint járt 1968-ban Varga 
Lászlónál. Határozottan állította, hogy Varga mindenáron el akarta 
hitetni vele, miszerint Pataki disszidált, még a határon való átjutás 
módozatairól is beszélt. Leplombált vagonban mehetett át, és így 
tovább. Október 26-i vallomásában már egészen határozott Varga 
abban, hogy május 13-án ismerkedett meg későbbi feleségével. 
Később ezt előbbre hozza, május 12-re, és itt kell tennem egy kitérőt. 
Akkor még, amikor Varga ezeket a vallomásait teszi, a nyomozó 
hatóság — Pataki özvegyének téves közlése alapján — úgy tudja, hogy 
május 16-án volt az eltűnés. Mi lehet akkor annak a magyarázata, 
hogy Varga egyre előbbre akarja hozni az alibijét? Nem 16-a ellen 
védekezik, hanem 15-e, sőt 14-e és 13-a ellen. Miért? Mert ő nagyon 
jól tudja, hogy mikor volt, hogy nem 16-án volt, hanem korábban. 
Mert jelen volt, hiszen máshonnan nem is tudhatja." 

, Későbbi felesége azt is pontosan rögzítette, hogy május 15-én 
mikor ismerkedtek meg. Akkor, amikor a közeli kocsmába már 
szállingóztak át a vendégek, mert náluk záróra volt. Ez pedig tíz óra 
után volt. Lehetséges, hogy valamivel hamarabb, mert óvatosabb 
vendégek fél, háromnegyed órával előbb átmentek, de egy bizonyos: 
este nyolc óra után ismerkedtek meg. Május 15-én este nyolc óra 
után pedig Varga már egyedül volt Budapesten, elvált Soós Lajostól, 
semmi akadálya nem volt annak, hogy későbbi feleségével 
megismerkedjen. Vagyis ez az egész második házassági história 


semmilyen alibit nem biztosít a számára. Itt a tárgyaláson Varga 
László maga is belátta és elismerte, hogy május 16-tól van neki 
alibije, csak éppen a gyilkosság időpontja május 15-e volt..." , Azzal 
ís elszólta magát, hogy egyszer, 1979-ben, Soós tőle részegen 
pisztolyt követelt, azt, hogy adja elő a pisztolyt, amit eldugott. 
Nyomban észbe kap, s úgy igyekszik magyarázni ezt, hogy nem a 
vfináncx, hanem a rendőr pisztolyáról volt szó. Csak hát az ilyen 
elszólásokkal jobban kell vigyázni." 

, Határozott vallomást tett a rendőrségen Varga László arról is, 
hogy ő fogta a sértett lábát, amikor kivitték az udvarra elhantolni, s 
akkor sötét színű zokni volt Pataki lábán. Ez a valóságnak megfelel, 
a kihantoláskor a polyamidszálból készült zokni elő is került, 
valóban zöld, tehát sötét alapszínű volt, s az átfúródott növényi 
részecskékből az is kiderült, hogy a holttesttel együtt került a 
gödörbe. Itt megint egy olyan kitétel, amit nem lehet már utólag 
korrigálni. Varga László elfelejtette, hogy Soós nem beszélt a 
zokniról a szembesítéskor, sőt azt mondta, lehet, hogy Pataki 
zokniját is levette. Hát akkor honnan tudhatott a zokniról? Próbált 
persze magyarázkodni, hogy ötletszerűen mondta ezt, meg hogy a 
házibulikon ők zokniban szoktak lefeküdni, de ezek olyan 
komolytalan próbálkozások, hogy cáfolatot sem érdemelnek." 

, AZ a nevetséges érv, hogy Tamás Jácint azért nem vehette meg 
Pataki ruháját, mert az kicsi volt neki, nem ronthatja le a tanú 
vallomását. Tamás maga is kezdettől fogva azt állította, hogy a 
vételnél nem próbálta magára az öltönyt, és később el is kellett adnia, 
mert szűknek találta. Így nem lehet vallomásokat gyöngíteni. 
Legfeljebb a sajátunként. Varga László is érzi, hogy vallomásába 
akaratlanul több olyan elszólása került, melyeknek a visszavonása 
nehézségekbe fog ütközni. Ezért Január 4-én éhségsztrájkba kezd, 
egészen a január 17-i elmeorvos-szakértői vizsgálatig mesterségesen 
táplálják. Sőt, elmebetegséget színlel a szakértőknek, üldöztetéses 
téveszméket hangoztat, s csak akkor adja föl a céltalan harcot amikor 
észrevette, hogy leleplezték színlelését Akkor megmondja, nem igaz 
a mérgezés, nem igaz a téveszme, nem csinálom tovább, doktornőc. 
Ennél a szakértői vizsgálatnál hangsúlyozza, hogy nagyon jóban 
maradt Pataki Károllyal az után is, amikor már sfináncc lett. És itt 
álljunk meg egy pillanatra. Emlékszünk rá, a tárgyaláson azt mondta, 
hogy csak március 1-én, utolsó találkozásukkor tudta meg egyáltalán, 
hogy Pataki Károly pénzügyőr lett. Nem is ajánlhatta hát Soós 
Lajosnak korábban, hogy szerezzék meg a fegyverét, nem is 


tudhatott a pisztoly létezéséről. Ezzel szemben itt a vallomása, hogy 
nagyon jóban maradt Patakival az után is, amikor az már pfináncc 
lett." 

, Attól sem riadt vissza, hogy a szakértők előtt Soós védekezési 
taktikáját fitymálja, primitívnek jellemzi azt a módszerét, hogy 
egyszerre valamennyi gyilkosságát elmondja. sÉn nem így csináltam 
volna, egyenként adagoltam volna, hogy minél jobban elhúzzam az 
eljárást.zx Én nem tudnám annál jobban jellemezni Varga László 
védekezési taktikáját, mint ahogy saját szavaival tette..." 

, Varga végig hangoztatta, hogy amikor fent járt Pataki lakásán, 
annak felesége nem volt otthon, hanem a szülészeten volt A 
beszerzett kórlapok szerint Pataki Károly felesége januárban volt 
először a szülészeten, amikor még mind Varga, mind Soós a 
börtönben voltak, harmadszor augusztusban, tehát több hónappal 
férje eltűnése után, és a két időpont között egyetlenegy kórházba 
kerülés van, május 15-e, az a nap, amikor a férje eltűnt. Ha tehát 
Varga akkor volt fent Patakinál, amikor az a feleségét bevitte a 
szülészetre, akkor csakis május 15-én lehetett fent, ahogy Soós Lajos 
állítja." 

, Beismerő vallomását azzal indokolja, hogy így akarta elérni a 
Soóssal történő szembesítést. Annak magyarázatával azonban végig 
adós marad, hogy akkor miért vonta vissza vallomását még a 
szembesítés előtt?" 

, Utolsó mentségként itt a tárgyaláson Varga azzal akarta 
kikezdeni Tamás Jácint szavahihetőségét, hogy előállt a nagy 
farbával. 1965-ben Tamás hamis vallomást tett Varga garázdasági 
ügyében, mert ő már ilyen. Először is ebben az ügyben nekünk nem 
arról kell döntenünk, hogy Tamás általában ilyen vagy olyan, hanem 
azt kell megvizsgálnunk, hogy az ebben az ügyben tett 
tanúbizonysága egyéb bizonyítékokhoz és saját belső logikájához 
képest elfogadható-e, meggyőző-e avagy sem. Túl ezen, az 1965-ös 
garázdasági ügynek a bíróság előtt is ismertetett irataiból egészen 
más derül ki, mint amit Varga mond. A jó barát Tamás a tárgyaláson 
megsajnálta Vargát 1965-ben, és visszavonta azt a nyomozati 
vallomását, amely sajnos sokkal közelebb állhatott az igazsághoz. 
Nem azt bizonyítja ez, hogy Tamás alaptalanul terheli Vargát, hanem 
az ellenkezőjét: barátja kedvéért a hamis tanúzást is vállalta." 

, Varga László az a vádlott, aki vádlott-társai között a legtöbbet 
volt börtönben, tizennégy évet ült idáig. Alkoholista, bűnöző 
életvitelű ember. Senki és semmi nem tudja ettől elfordítani. Már a 


68-as cselekményét megelőzően négyszer ítélték szabadságvesztésre. 
Azóta kapott három évet, kapott hat évet, de semmit sem változtatott 
az életvitelén..." 

, A többszörösen büntetett előélet, az alkoholista, bűnöző életmód 
mellett , súlyosbító körülmény, hogy emberölési cselekménye 
kétszeresen is minősül... De számomra nem ez a legvisszataszítóbb: 
hanem hogy egy jó barátot tudott így megölni." 

Dr. ifjú Réthy Sándor, Varga ügyvédje, védőbeszédében egy 
időtáblázatot ismertetett. Ebben az időtáblázatban azt akarta 
bebizonyítani, hogy az 1968. május 15-én délután történtek, vagyis a 
találkozás és szórakozás Patakival Budapesten, a kiutazás Vecsésre, 
a pénzügyőr leitatása, Soós útja vissza a Kádár utcába, majd megint 
Vecsésre, az ölési cselekmény, a nyomok eltüntetése. Varga 
visszatérése Angyalföldre nem fér bele a tanúk által igazolt időbe. Az 
igen részletes táblázat — az egyes cselekedetekre az emberi gyakorlat 
szerint szükséges idő , becslésével" — azt próbálta igazolni, hogy a 
vád által felsorolt cselekményekre egyszerűen nem is volt ideje 
Varga László vádlottnak. 

A bíróság, ítéletének indoklásában, igen részletesen foglalkozott 
Pataki Károly megölésének bizonyítékaival. Ez érthető is, hiszen 
amíg a másik három emberölési cselekménynél a tettesek 
egybehangzóan elismerték részvételüket s legfeljebb cselekedeteik 
súlyát igyekeztek csökkenteni, ebben az ügyben az egyik vádlott 
teljes mértékben tagadta bűnösségét. A Fővárosi Bíróság — majd a 
másodfokú eljárásban a Legfelsőbb Bíróság - gondosan 
megvizsgálta a gyanúsítottak vallomásait (köztük Varga sokféle 
magyarázkodás: kísérletét), a tanúk és a szakértők elmondását, s ezek 
alapján feloldotta az ellentmondásokat és rekonstruálta a tizenkét 
évvel ezelőtt elkövetett emberölés körülményeit. Az indoklásnak a 
bizonyítékokat tartalmazó fejezetében előbb Soós Lajos beismerő, 
őszinte vallomását ismerteti röviden, kiemelve, hogy Soós a , Pataki 
Károly sértett sérelmére elkövetett bűncselekményt önként tárta fel, 
hiszen arról a nyomozó hatóságoknak semmilyen tudomásuk nem 
volt, mint ahogy ez a tényállásban is rögzítést nyert, Pataki Károlyt 
eltűntként kezelték, mert bűncselekményre utaló nyomokat nem 
találtak". 

Jóval részletesebben foglalkozik az indoklás Varga László 
vallomásával, pontosabban — mint már értesülhettünk róla, sokféle, 
egymástól jelentősen különböző -  vallomásaival. Ezeket a 
védekezési kísérleteket, beismeréseket és visszavonó 


, nyilatkozatokat" már ismertettük. Kövessük most nyomon, hogyan 
ítélte meg őket a bíróság. 

, Varga László egyik érvelését sem fogadta el a bíróság! Az 
életének jelentős részét börtönben töltött, sokszorosan büntetett 
előéletű vádlott, aki az átlagost meghaladó, jó helyzetfelismerő 
képességgel és logikával rendelkezik, jól tudta, hogy az egyéb 
terhelő adatok mellett, így a vádlott-társ terhelő vallomása mellett, 
saját beismerő vallomása komoly bizonyíték lehet, és azzal pusztán a 
nyomozók oppróbatételex végett nem lehet kísérletezni. Ami a 
(Soóssal történő — a szerzők) szembesítés kikényszerítésének indokát 
illeti, minden logikát nélkülöz az ennek érdekében való beismerés. A 
beismeréssel ugyanis vádlott-társa vallomása, legalábbis egyes 
részeiben, megerősítést nyert, márpedig a szembesítés reménye 
éppen a fordított esetben áll fenn, nevezetesen akkor, ha a 
vallomások ellentétesek..." 

, Összegezve Varga Lászlónak a nyomozás során két ízben is 
megtett részbeni beismerő vallomásával kapcsolatos védekezését, 
Varga László nem tudta elfogadhatóan megindokolni a vallomások 
teljes visszavonását. E beismerő vallomások Soós Lajos minden 
részletre kiterjedő, önmagát is terhelő, részletes beismerő vallomását 
támogatják, erősítik. E vallomásváltoztatásokkal Varga László 
szavahihetősége nagymértékben csökkent. 

Mint arról már szó esett, Varga László, két nyomozati beismerő 
vallomását kivéve, tagadta, hogy 1968. május 15-én, Pataki Károly 
eltűnésének napján találkozott Soós Lajossal és Pataki Károllyal. Ez 
a védekezés is megcáfolást nyert, mégpedig Varga saját következetes 
vallomásával. Varga László, amikor elismerte a nyomozás során, 
hogy az elhunyt sértettet ő ismertette össze Soós Lajossal, vallotta 
azt is, hogy együtt jártak fenn Pataki lakásán, és elmondta, hogy 
Pataki Károly felesége éppen akkor volt kórházban. Ezt vallotta már 
első kihallgatásakor, fél évvel később az ügyészség előtt is, s ehhez a 
tényhez a bírósági tárgyaláson is ragaszkodott, A Róbert Károly 
körúti Kórház I. számú Szülészeti Osztálya igazolta, hogy Pataki 
Károlyné 1968. május 15-től május 20-ig állt kórházi gyógykezelés 
alatt. Ugyanezt igazolta tanúvallomásában Pataki Károly édesanyja 
és felesége is. Mindezekkel bizonyított, hogy az a nap, amikor a 
vádlottak a sértett lakásán tartózkodtak, nem a Varga László által 
megjelölt március 1-e, hanem a Soós Lajos által vallott május 15-e 
volt." 

Az indoklás ezután annak a tanúnak a vallomását ismerteti, akit 


mi könyvünkben Tamás Jácint néven említettünk. 

, Annál is inkább el kell fogadni a tanúnak a ruha megvételére tett 
vallomását, mert azt már a nyomozás során is így vallotta, és ez a 
vallomása megegyezik Soós Lajos nyomozati és tárgyalási 
vallomásával, de megerősítette nyomozati beismerő vallomásában 
Varga László is. 

Összegezve tényként állapította meg tehát a bíróság, megnyugtató 
bizonyítékok alapján, hogy Pataki Károly eltűnését követően a sértett 
ruhái Varga László birtokában voltak. E körülmények, a korábban 
kifejtettekkel egybevetve, Soós Lajosnak a közös elkövetésre 
vonatkozó következetes vallomását a bizonyosságig megerősítik." 

,, Tekintve, hogy Varga László a terhére rótt bűncselekmény 
tagadása mellett, a vádbeli időre — 1968. május 15. — vonatkozóan 
másholléttel (alibi) is védekezett, a bíróság a védekezést is 
részletesen vizsgálta. Első vallomása szerint május 13-án, hétfői 
napon ismerkedett meg későbbi feleségével, akivel másnap, május 
14-én este együtt szórakozott egészen május 15-ének reggeléig, 
amikor is a lány már nem mert hazamenni, ezért egész nap a 
Szúnyog-szigeten voltak, este pedig egyik barátjának lakására 
mentek, és ott tartózkodtak május 17-ének reggeléig, amikor ő 
elment dolgozni." 

A már egyébként is ellentmondásos adatokat tartalmazó 
vallomás ellenőrzésére a bíróság tanúként hallgatta ki az egykori 
Varga Lászlónét. A tanú, miután a nyomozati eljárás során 
bebizonyosodott, hogy 1968. május 15-én dolgozott utoljára az 
angyalföldi presszóban, határozottan állította, hogy ezen a napon az 
esti órákban ismerkedett meg Varga Lászlóval. Kizárta annak 
lehetőségét hogy a megismerkedés egy nappal korábban történt. Azt 
1s vallotta, hogy a megismerkedést követően már többet nem ment be 
dolgozni, több napig együtt volt Varga Lászlóval, annak egyik 
barátja lakásán tartózkodtak. A tanú vallomását megerősítette a 
Belvárosi Vendéglátóipari Vállalat hivatalos közlése, a munkakönyvi 
bejegyzésekről készített másolat, valamint Varga László akkori 
munkahelyeinek az a közlése, miszerint Varga László 1968. május 
15-től 1968. május 21-ig nem ment be dolgozni." 

A vallomások egybevetéséből a bíróság azt a következtetést 
vonta le, hogy Varga László máshollétet a május 15-i napra nem 
tudott igazolni." 

, Még a nyomozati eljárás során felmerült annak kételye, hogy a 
Soós Lajos által leírt időtartam alatt az általa megjelölt útvonal 


Vecsésről Pataki Károly lakásáig megtehető-e. E célból a nyomozó 
hatóság bizonyítási kísérletet végzett, melynek alapján igazolta, hogy 
ez az út legjobb esetben egy óra negyvennyolc perc, de legrosszabb 
esetben két óra harminc perc. 

Varga László védője útján vitatta, hogy mindaz, ami Soós szerint 
a vádbeli időben történt, egyáltalán beleférhet egy délután 
időtartamába.  Kiindulásul Pataki Károlynak a munkahelyéről 
tizenhárom óra harminc perckor való távozását vette alapul, s az így 
elvégzett számítás szerint nyolc-tíz óra kellett volna az említett 
eseményekre, ez pedig kizárná azt az igazolt tényt, hogy Varga 
László május 15-én még a záróra előtt találkozott későbbi feleségével 
annak munkahelyén, az eszpresszóban. 

Az elvégzett számítás több lényeges körülményt hagyott 
figyelmen kívül, ezért téves a végkövetkeztetés." 

A vádlottak Pataki Károlyt lakásának közelében várták, tehát a 
lakásba jutás csupán perceket vett igénybe... Patakinak átöltöznie 
nem kellett, mert már délelőtt, amikor feleségét a kórházba vitte, 
átöltözött (Civil ruhában volt.) Pataki Károly lakása a Körúthoz 
nagyon közel van, s szinte a ház elől indultak a villamosok, 
amelyekkel Varga akkori, közeli, Váci út 13. számú lakásáig 
utazhattak, ahova fel sem mentek, hanem nyomban tovább utaztak a 
Nagyvárad térre. A tömegközlekedési eszközökkel való utazás 1968- 
ban lényegesen kedvezőbb volt, mint napjainkban, egy 1980-ban 
végzett utazási próba időtartamának inkább a minimumával, mint 
középértékével kell számolni." 

, Iyen körülmények mellett az események öt-hat óra alatt 
lejátszódhattak, és semmi akadálya nem volt annak, hogy Varga 
László a munkáját tíz óra harminc perckor, tehát kilenc óra múlva 
befejező tanúval jóval a presszóbeli záróra előtt találkozzon." 

, AZ ügy leglényegesebb tényeire, azokra, hogy miként történt 
Pataki Károly meggyilkolása, hogy az események a megölés 
színhelyén hogyan és milyen sorrendben zajlottak le, az egyes 
vádlottaknak mi volt a tevékenységük, csupán egyetlen bizonyíték 
állt rendelkezésre, mégpedig Soós Lajos rendkívül életszerű, 
meggyőző — a bizonyítási kísérlettel is bemutatott — vallomása. 
Egyéb bizonyíték e tényekre nem volt fellelhető, és felkutatása már 
nem remélhető. Az ölési cselekmények túlnyomó többségére, így a 
bűncselekményre is jellemző módon, a tettesekén és a sértetten kívül 
a bűncselekmény helyszínén vagy annak közelében más személy 
nem tartózkodott..." 


A bíróság a tényállás megállapításánál Soós Lajos vallomását 
fogadta el valósnak, és tényállását e vallomásra alapította. Ez 
vonatkozik az ölési szándék keletkezési módjára, okára, valamint a 
véghezvitel módjára is." 

, Az elvégzett szuperprojekciós vizsgálatok alapján a szakértők 
nagy valószínűséggel állították, hogy a megtalált csontváz Pataki 
Károly sértett holttestének csontmaradványa. Ezt a valószínűséget 
Soós Lajos vallomásával egybevetve, az azonosság a bizonyosságig 
azonos." 

A bekövetkezett halál okára az orvosszakértők a jelentős 
időtávlatból, a lágyrészek elpusztulása miatt, bizonyossággal nem 
tudtak nyilatkozni, de véleményükből egyértelműen arra következtet 
a bíróság, hogy a halál előidézésére mindkét jelentős erőbehatás — az 
arckoponyára mért nagy erejű ütés és a fej levágása — külön-külön is 
alkalmas volt." 

Így tisztázódott tizenkét évvel az elkövetés után egy kegyetlen 
gyilkosság. 


György József 1971-ben, a sopronkőhidai fegyházban ismerkedett 
meg Soós Lajossal. Mindketten visszaesőként kerültek ide, 
elsősorban vagyon elleni bűncselekmények miatt. A két bűnöző 
hamarosan jó barátságot kötött egymással, melyben — kimondva- 
kimondatlanul — Soós volt az erősebb, a tekintélyesebb fél. 
Barátságuk előbb csak apró szívességekben realizálódott, melyek 
önmagukban egyáltalán nem kifogásolhatók: a szenvedélyesen 
sakkozó, ám abban az időben még nem dohányzó Soós a partikon 
nyert cigarettákat Györgynek ajándékozta, aki viszonzásul a 
fegyházban ritkaságnak számító primőr paradicsomot szerzett 
barátjának. György előbb szabadult, s távozásakor megígérte 
Soósnak; ha őt is kiengedik, elébe utazik Sopronkőhidára. Így is 
történt, sőt, György még a Soós által kért élelmiszereket is magával 
vitte a börtönkapuhoz, és így fogadta cimboráját. 

Azonban már a börtönben kiderült, hogy az addigi ítéletekből 
egyikük sem tanult, s a szabadulásuk utáni időszakra mindketten 
újabb — bűncselekmények elkövetését tervezték. Fantasztikus 
ötletekkel való játszadozás mellett — mint például, hogy hány 
ötszázforintossal telne meg a padlótól a födémig a börtönzárka — 
konkrétabb tervek is szóba kerültek s mint már a hatvanas években, 
Soós most is a fegyverszerzést tartotta az elengedhetetlen kezdő 


lépésnek. Amikor szabadlábra kerültek, eleinte ,csak" kisebb- 
nagyobb lopásokat követtek el, melyekre akkor nem is derült fény. 
Ezek a sikeres , akciók" a jelek szerint még inkább megnövelték 
György bizalmát barátjában, s egyre jobban összeláncolták a két 
hasonló gondolkodású fiatal férfit. 

A következőkben megelevenedő törökbálinti gyilkosságra — mint 
látni fogjuk — tulajdonképpen azért került sor, mert Soós ezúttal egy 
, biztos betörésre" készült: élettársa, későbbi felesége szüleit kívánta 
meglopni abban a reményben, hogy azok úgysem jelentenék fel. Ez a 
betörés azonban meghiúsult, s így került sor az ugyanabban a 
házban, de másik lakásban élő özvegy Farkas Józsefné 
meggyilkolására és kirablására. 

Farkas néni nem sokkal az eset előtt eladta érdi családi házát, s az 
érte járó több tízezer forintot — kevés kivétellel — szegényes, szoba- 
konyhás lakásában dugta el. Az adásvételi szerződést különben — a 
véletlenek különös összejátszása folytán — az a dr. Zékány Antal 
készítette el, aki nyolc évvel később Soós Lajost védte a tárgyaláson. 

Az idős asszony egyedül lakott lakásában, de a fia szinte 
mindennap megfordult nála. Utoljára 1972. október 31-én a reggeli 
órákban beszélt édesanyjával. Aztán néhány napig nem járt nála, s 
amikor november 3-án ismét felkereste, az már nem nyithatott ajtót. 
A szomszédasszony — Soós későbbi anyósa -— társaságában álkulccsal 
nyitották ki az ajtót, s a konyha közepén borzalmas látvány fogadta 
őket: vértócsában fekve, holtan találták Farkas nénit. 

A Pest megyei Rendőr-főkapitányság a helyszínre érkezve 
megindította a nyomozást A helyszíni szemle nyomán nyilvánvalóvá 
vált, hogy az idős asszony rablógyilkosság áldozata lett. A tettesek 
kézrekerítése mégsem járt sikerrel, csak a  rendőrgyilkosság 
felderítése közben merült fel az a gyanú, hogy ugyanazok a tettesek 
szerepelhettek mindkét ügyben. S ha nyolc évvel később, de végül is 
a bíróság előtt állt Farkas néni két gyilkosa, Soós Lajos és György 
József. 


Tanács elnöke: Akkor most térjünk rá a törökbálinti ügyre. Soós, 
megértette, mivel vádolják, s bűnösnek érzi magát? 

Vádlott: Igen. 

Tanács elnöke: Mondja el a bíróságnak, mikor és milyen 
körülmények között került sor az özvegy Farkas Józsefné sérelmére 
elkövetett cselekményre. 


Vádlott: Bíró úr! Az igazat fogom mondani, nekem már nem 
érdemes hazudni. 

Tanács elnöke: Mikor és kivel követte el? 

Vádlott: György Józseffel, de a pontos dátumra nem emlékszem. 

Tanács elnöke: Megpróbálom emlékeztetni. 1972. október 31-e és 
november 2-a között zajlott le, mert az áldozat fia október 31-én 
reggel nyolc órakor még beszélt az édesanyjával, két nappal később 
már holtan találták. 

Vádlott: Ismét azt mondom, a napra nem emlékszem, de abban az 
időben történt. 

Tanács elnöke: Miért özvegy Farkas Józsefnét választották ki 
áldozatul? 

Vádlott: Hát az úgy történt, hogy nem volt pénzünk. Teri célzott 
arra, hogy otthon, a szüleinél, Törökbálinton biztos találnánk. 
Kétszer sem kellett mondania. Elmondtam György Jóskának, neki 
sem volt pénze, s az előtte való napokban piti ügyeink voltak, alig 
szereztünk pár forintot. Józsi megkérdezte: , Biztosra mehetünk? 
Mert én nem akarok lebukni." Terit újból megkérdeztem, van-e 
otthon az öregeknél dohány. Azt válaszolta: igen. Györggyel 
átbeszéltük a balhét. Abban állapodtunk meg, hogy együtt megyünk 
ki Törökbálintra, de csak Jóska dolgozik, én meg figyelek. 

Tanács elnöke: És Teri? 

Vádlott: Folytatom, bíró úr, őt többen ismerték a környéken, hát 
nem engedtük a ház közelébe. Egyből lebuktunk volna, neki csak 
meg kellett mutatnia a házat. 

Tanács elnöke: Egyszerűen kimentek Törökbálintra, s előzőleg 
semmit sem beszéltek meg? Erről eddig nem szólt! Részletesen 
mondjon el mindent. 

Vádlott: Jó, de mint tudják, ez a balhénk nem sikerült. 

Tanács elnöke: Akkor is mondja el. 

Soós, összebilincselt kézzel, jobb oldali nadrágzsebéből elővette 
négyzet alakúra vasalt hófehér zsebkendőjét, megtörölte a homlokát, 
a száját, és összefüggően így adta elő az előzményeket. 

Vádlott: Nem volt pénzünk. Györggyel október legelején két vagy 
három helyre betörtünk, de alig akadt szajré. Panaszkodtam Terinek, 
hogy nincs szerencsénk. Akkor ő megemlítette, hogy nevelőapjának 
van megtakarított pénze. Napközben nincs otthon senki, 
könnyűszerrel meg lehet szerezni. Még arról is szó esett, ha 
kiderülne, anyja biztosan nem engedné, hogy feljelentsenek 
bennünket. Akkor már együtt éltem Terivel; de még nem 


házasodtunk össze, erről a szülők is tudtak. 

Zsiványbecsületből, meg azért, mert egyedül nem szeretek 
, dolgozni", szóltam Györgynek. Neki is üres volt a zsebe. 
Megbeszéltük, autóbusszal mind a hárman kimegyünk másnap 
Törökbálintra, és Jóska bemegy Tóthék lakására, elhozza a 
szekrényből a tiszta lepedők közé dugott pénzt. 

De buszjegyre sem volt pénzünk. Ezért este , kinyitottunk" egy 
trafikot, ötven-hatvan forint volt a zsákmányunk, ez elég volt a 
buszjegyre. Néhány doboz cigarettát is elhoztunk, hogy arra se 
kelljen költeni. 

Másnap reggel a Kosztolányi Dezső térről a menetrendszerinti 
busszal mentünk ki. Mikor leszálltunk, még egyszer megkérdeztem 
Jóskától: , Minden rendben? Az ablakon mászol be, annak rossz a 
kilincse." Azt felelte: , Hoztam magammal erős bicskát, azzal 
kifeszítem az ablakot, a kezemre kesztyűt húzok, hogy ne maradjon 
ujjlenyomat." 

Elsétáltunk a Felsővár utca 66-os szám közelébe, Jóska öt-hat 
méterről jött utánunk. Teri megmutatta Györgynek a házat és elbújt 
az erdőben, én pedig a sarkon figyeltem. 

György József már útközben kinyitotta a zsebkését, belépett a 
kapun, és feszegetni kezdte az ablakot. Egyszer csak az ablaknál 
megjelent Teri anyja, hangosan kiszólt: , Ki az, mit akar? Segítség!" 
György csapot-papot otthagyva, futni kezdett az erdő felé. Én is 
kereket oldottam. A buszmegállónál találkoztunk, Jóska még akkor is 
remegett. 

Tíz-tizenöt percet ácsorogtunk a megállóban, külön-külön ültünk 
le a buszban. Nem tudtam elképzelni, mi történhetett, mert Jóskát 
bátor, ügyes fiúnak tartottam.  Oldalamat majd kifúrta a 
kíváncsiság... A Móricz Zsigmond körtéren találkoztunk — előzetes 
megbeszélés szerint. Jóska Terire támadt: , Csőbe akartál húzni..." 
Csitítottam őket. Még aznap volt egy nyitásunk (betörés), szegényes 
volt itt is a zsákmány. 

Másnap kiküldtem Terit Törökbálintra. Mikor visszajött Pestre, 
sírt. , Lacikám, képzeld el, tegnap otthon maradt az anyám, a szenet 
kellett befizetnie. Nem akartalak becsapni." , Tudom, tudom" — 
nyugtatgattam. Elmondása alapján minden világos lett előttem. Az 
anyja azért nem ment dolgozni, hogy a tüzelőügyet elintézze, ha egy 
nappal korábban látogatunk ki, legalább öt rongyot (ötezer forint) 
szerezhettünk volna könnyűszerrel.  Nagyszerűnek értékeltük 
Györggyel a terepet, el is határoztuk, hogy újból kimegyünk 


Törökbálintra. Tudtam, a házban lakik még egy egyedül élő 
öregasszony, biztos annak is van félretett pénze. Az ilyen korúak, 
tetszik tudni, gyűjtenek cifra temetésre. . . 

Tanács elnöke: Mikor határozták el, hogy özvegy Farkas 
Józsefnét meggyilkolják, kirabolják? 

Vádlott: Csak a pénzét akartuk. A Teri szüleinél tett , látogatás" 
után beszéltünk erről Györggyel, de Teri nem tudott róla. Őt nem 
avattuk bele... 

Tanács elnöke: Részletesen mondjon el mindent az üggyel 
kapcsolatban! 

Vádlott: Igenis, tisztelt bíró úr! Már úgyis mindent tudnak. A 
rendőrségen és az ügyészségen is elmondtam, a helyszínelésen is kint 
voltunk. Még azt is megmutattam, emlékezetem szerint, pontosan 
mit csináltam. De hát azóta nyolc esztendő telt el. Nem emlékszem 
pontosan mindenre. 

Tanács elnöke: Azt mondja el nekünk, amire emlékszik. Ha 
valami nem jut eszébe, segítünk. Itt van az iratok között az akkori 
nyomozás anyaga, itt vannak a helyszínen készült eredeti fényképek 
15. Szóval, hogy történt? 

Vádlott: Már mondtam, Györggyel elhatároztuk, még egyszer 
kimegyünk Törökbálintra. Arra nem emlékszem, hol találkoztunk. 

Tanács elnöke: Az most nem is lényeges. Kérem, folytassa! 

Vádlott: A Kosztolányi térről megint busszal mentünk ki. Az erdő 
felől közelítettük meg a házat ott nem találkoztunk senkivel. 

Tanács elnöke: Mielőtt felszálltak a buszra, maga nem vásárolt 
semmit?! 

Vádlott: De. Erről megfeledkeztem, pedig nem akartam 
elhallgatni. Most már csak a színigazat mondom. Megbuktunk. 
Kolbászt vettem. 

Tanács elnöke: Éhesek voltak?! 

Vádlott (filmszínészi pózban, mosolyogva): Á, dehogy. Tetszik 
tudni, az első sikertelen ügy után Teri többször kint járt 
Törökbálinton és mondta: az anyjáék berezeltek, és vettek egy 
kutyát. A kolbászt a kutyának vettem. 

Tanács elnöke: Az erdő felől közelítették meg a házat; útközben 
miről beszélgetett György Józseffel? 

Vádlott: Már megvolt a kidolgozott terv, arról beszéltünk. 

(Ennek lényege: úgy mennek be Farkas néni lakásába, hogy 
György megy elöl, Soós pedig követi. A belépés pillanatában 
Györgynek a Soóstól tanult fogással el kellett volna kapnia a sértett 


nyakát, s úgy elfordítania, hogy az ne lássa meg a konyhába belépő 
Soóst, akit látásból ismert. Györgynek meg kellett volna 
akadályoznia, hogy fejét a szoba felé fordíthassa, így Soós pár perc 
alatt megkereste volna a pénzt, s utána elszaladnak. Az erdei , próba" 
azonban nem sikerült, György nem tudta a fogást alkalmazni. 
Taktikát változtattak.) 

Vádlott: Az nem jött be. Ha már kijöttünk, üres kézzel nem 
akartunk visszamenni Pestre. 

Tanács elnöké: Miben állapodtak meg? 

Vádlott: Hogy pénz nélkül nem megyünk haza. 

Tanács elnöke: Teljes részletességgel mondja el a bíróságnak, 
hogyan jutottak be a házba. 

Vádlott: A hátsó kerítésen bemásztam, a kolbásszal magamhoz 
csalogattam a kutyát. Mikor az odajött és evett belőle, én 
megsimogattam, majd kiadtam Józsinak, aki még akkor kívül állt. Ő 
elengedte a blökit, majd bemászott az udvarra. Az ólnál elbújtunk, az 
udvaron kötélen ágynemű volt kiteregetve. Figyeltünk, akkor még 
nem tudtuk, otthon van-e a néni vagy sem. Pár perc múlva 
nyikorogva kinyílt a konyhaajtó, a néni nagy halom ruhát hozott ki. 
Kiteregette. Közben cigarettára gyújtottunk, amit előző este 
szereztünk. Talán mondtam már, hogy éjszaka egy trafikot nyitottunk 
ki. 

Tanács elnöke: A törökbálinti ügyről beszéljen csak. 

Vádlott: Igen. Azt reméltük, hogy az öregasszony hamar végez a 
mosással és elmegy hazulról. De nem így történt. Még egyszer vagy 
kétszer kijött teregetni. Türelmetlenek voltunk mind a ketten. Jól 
körülnéztem, csendes volt a környék, s ekkor azt mondtam 
Györgynek: , gyerünk". Elindultam a lakás felé, György követett. 
Kopogtam az ajtón, az öregasszony nagy szemeket meresztett rám, 
nem akart beengedni. Mondtam neki, hogy Teri élettársa vagyok, 
mivel nincsenek itthon, üzenetet szeretnék hagyni nekik. Közben 
benyomtam az ajtót, a barátom is azonnal bejött. 

, Ülj le és írd" — utasítottam Józsit. Ő a konyhaasztalhoz ment, 
zsebéből kivette a levéltárcáját, és egy névjegyre írni kezdett Pár 
pillanatig tartott ez, a néni bizalmatlanul szemlélte, mit csinálunk. 
Hirtelen behajlított jobb kezemmel elkaptam a torkát, a másik 
kezemmel betapasztottam a száját, nehogy kiabálhasson, majd a 
földre tepertem. A szívós öregasszony védekezett, nem 15 tudtam 
elképzelni, hogy ennyi erő lehet egy öregasszonyban. Dulakodás 
közben hasra fordult, akkor rátérdeltem, és a kezem ügyében levő 


piszkavassal ütni kezdtem a fejét. 

(Minden megrázkódtatás, megbánás látszata nélkül Soós Lajos 
igen részletesen elevenítette fel azt a különös kegyetlenséggel 
elkövetett gyilkosságot amelyet György Józseffel együtt követett el. 
Azt is elmondta, hogy György a bejárati ajtót belülről a benne levő 
kulccsal bezárta, és , vigyázz, mert elszalad!" felkiáltással odaugrott, 
hogy segítsen társának.) 

Tanács elnöke: Özvegy Farkas Józsefné megtámadásában, 
életének kioltásában önön kívül részt vett György József másodrendű 
vádlott 15? 

Néhány másodperces töprengés után hangzott el a válasz. 

Vádlott: Igen. Nincs értelme, hogy ne mindent úgy mondjak el, 
ahogy történt. Megbuktunk. A rendőrségi kihallgatásokon György, 
hogy mentse magát, néhány apró részletet nem úgy mondott el, 
ahogy volt Én az igazat mondom, tessenek elhinni. 

(György József azt akarta elhitetni a bírósággal, hogy ő csak a 
rablásban vett részt, de semmi köze nincs az élet elleni 
bűncselekményhez.) 

Kihallgatása alkalmával — amire május 5-én, hétfőn került sor — 
így vallott: 

Tanács elnöke: György József, bűnösnek érzi magát? 

Vádlott: Igen, tisztelt bíró úr! 

Tanács elnöke: Miben? 

Vádlott: Nem szúrtam le senkit, nem ütöttem le senkit, de ott 
voltam özvegy Farkas Józsefné eseténél. 

Tanács elnöke: A törökbálinti ügyet részletesen mesélje el a 
bíróságnak. 

(György bőbeszédűen, de lényeges eltérés nélkül, Soós vallomását 
megerősítve mondta el, hogyan akartak Teri szüleihez betörni. 
Mielőtt özvegy Farkas Józsefné meggyilkolásával kapcsolatban 
vallott volna, meglepő részleteket közölt a bírósággal.) 

Vádlott: Nem tettünk le arról, hogy pénzt szerezzünk. Soós abban 
az időben az Autóközlekedési Tanintézetbe járt, ott tanult. Előtte 
való nap megbeszéltük, odamegyek érte a Baross utcába, és onnan 
megyünk ki Törökbálintra. Így is tettem. Mikor Soós kijött az 
intézetből, megkérdeztem tőle: , Látták, hogy itt vagy?" , Naná! 
Aláírtam a jelenléti ívet." , Akkor megvan az alibid?" — mondtam. 
, Azért csináltam, de hamar vissza kell jönni..." 

Tanács elnöke: Elindultak Törökbálintra azzal a szándékkal, hogy 
özvegy Farkasnét kirabolják? 


Vádlott: Igen. De nem volt pénzünk az útra sem. 

Tanács elnöke: Hogy szereztek pénzt? Kölcsönkértek? 

Vádlott: A haverok is csóringerek voltak. Végigsétáltunk a Baross 
utcán, a Körútra értünk. A Rákóczi téri csarnoknál Soós megállt: 
, [de bekukkantunk" — és már sietett is be. Mentem utána. A csarnok 
közepe táján járhattunk, ha jól emlékszem, egy KÖZÉRT-áruda előtt, 
s ott hosszú sor kígyózott , Állj be a sorba, várj itt meg" — szólt Laci, 
és hátulról bement a helyiségbe. Úgy tett mintha a kiszolgálónő 
hozzátartozója lenne, és amíg az kiszolgálta a vevőket, kihúzta a 
fiókot, amibe a vezetőnő a pénzt tette, belemarkolt, és zsebre gyűrte a 
markába férő pénzt. Ezután még a vezetőnő szegre felakasztott 
táskáját is kiforgatta, az a szerencsétlen pedig semmit nem vett észre, 
mert az egyre szaporodó vevőkkel volt elfoglalva. Látva ezt a 
jelenetet, engem a veríték is kivert. Tudtam, hogy Soós bátor, 
vakmerő, de ez még engem is meglepett. Mikor kijött a bódéból, 
mondtam neki: , Laci, megbolondultál!" Csak annyit válaszolt; 
, Kellett a pénz, nem volt egy forintunk se." 

Tanács elnöke: A lopott pénzzel siettek az autóbuszhoz, hogy 
minél előbb kiérjenek Törökbálintra. 

Vádlott: Igen is, meg nem is. 

Tanács elnöke: Nem értem, mit akar ezzel mondani. 

Vádlott: Úgy volt, hogy útközben még kinéztünk egy csendes 
házat. Laci azt mondta, ő oda bemegy, én meg maradjak kint. El is 
indult, közben egy fiatalember bement utána. Nagyon megijedtem. 
Ha ez a pali abba a lakásba megy, amit Laci kinézett, akkor kész, 
lebuktunk. Egy perc múlva mosolyogva jött ki. , Mi van?" — 
kérdeztem tőle. , pechem volt, oda ment be az ürge. Kértem egy 
pohár vizet, megittam, pedig nem voltam szomjas." Ilyen 
előzmények után indultunk el Törökbálintra. 

(György vallomása azonos volt Soóséval mindaddig, amíg a 
váratlan támadásra sor nem került. Onnantól kezdve György 
enyhíteni akart a helyzetén. Így vallott.) 

Tanács elnöke: Mi történt a konyhában? 

Vádlott: Soós utasítására leültem az asztalhoz, a levéltárcámból 
kivettem egy kisiparos névjegyét az volt legfelül —, akinél alkalmi 
munkát szoktam végezni. Úgy tettem, mintha írnék, vagy írtam is, 
arra nem emlékszem, csak a néni hörgésére figyeltem fel. Soós ökle 
benne volt a szájában, ezt onnan tudom, mert a műfogsora kiesett. 
Laci azt mondta: , Munkára..." Akkor felálltam és bementem a 
szobába. Felhajtottam az ágyneműt, de nem találtam semmit A 


szekrényben levő papírdobozból kivettem ötszáz forintot mert több 
nem volt benne. Visszamentem a konyhába, s közöltem vele, ötszáz 
forintot találtam. Soós visszaküldött, hogy kutassak tovább. Még egy 
bugyelláris került elő, abban harminc-negyven forint lehetett. Újból a 
konyhába mentem. Soós még a nénivel kínlódott. Rám szólt: , Hozd 
az injekciót." 

Tanács elnöke: Akkor Soós mit csinált? 

Vádlott: A néni hátán térdelt. 

Tanács elnöke: Milyen injekciót kért magától? 

Vádlott: Én sem értettem, meg is kérdeztem: , Mit akarsz, mi 
kell?" Azt válaszolta: , Adjál már gyorsan ide egy kést 
Felszólítására kihúztam a konyhaasztal fiókját, abból egy kiélesített 
szuronyt, olyasmit, amit a katonák a második világháborúban 
használtak, vettem ki és adtam a kezébe. Visszamentem a szobába, 
ott tovább kutattam. Amikor ismét kijöttem, akkor láttam, hogy a 
néni csuklóját a késsel elvágta. Nagyon megborzongtam. Mondtam 
ís: , Laci, menjünk innen, mert megfognak bennünket." , Add ide 
inkább a lavórt" — szólt rám, az a sarokban volt. Szappanos vízzel 
volt tele, odaadtam neki, a nénire öntötte, én meg visszatettem a 
hokedlire. Én mást nem csináltam. 

Az ítélet indokolásában, — az orvosszakértői vélemény 
figyelembevételével, ez áll: 

, Özvegy Farkas Józsefné halála erőszakos úton, fulladás miatt 
következett be, melyet a felső légutak idegen anyaggal történő 
elzárása idézett elő. A további sérülések, a csuklóján levő két verőér 
átmetszése, a többi sérüléstől függetlenül is a sértett halálát okozták 
volna elvérzés következtében. Az egyéb sérülések, így a 
bordatörések és a fejsérülések együttesen, a másik két októl 
függetlenül is előidézték volna az idős személy halálát. 

A sértett egyéb sérülései, melyeket megölésekor elszenvedett: a 
hajas fejbőrön több csontig hatoló repesztett sérülés, arcon, fülön, 
orron, ajkakon számos hámsérülés, bőrvérzés és a jobb oldali 
hetedik-tizenkettedik bordák törése. 

A csuklón talált vérbeszűrődésből a szakértők helyesen és 
elfogadottan következtettek arra, hogy a csuklótájék átvágása még a 
sértett életében, haldoklása közben, illetve közvetlenül a halál beállta 
után, a vérkeringés fennálltakor történt." 

A nyereségvágyból, különös kegyetlenséggel elkövetett 
bűncselekmény eredményeként a két gyilkos  ötszázharminc- 
ötszáznegyven forintot és egy zsebrádiót vitt el. Osztozkodáskor az 


aprópénzt, harminc-negyven forintot, Soós nagylelkűen Györgynek 
adta, mondván: , Neked gyerekeid vannak, nagyobb szükséged van a 
pénzre." 

, Nem tudtam neki nemet mondani, mikor úgy éreztem, hogy kell 
a pénz" — ez volt György reagálása. 

A törökbálinti ügynek azonban ezzel még nem volt vége. A 
Farkas-lakás ajtaját kívülről kulccsal bezárták, és az erdőn át 
haladtak a buszmegálló felé. Menet közben került sor a zsákmány 
elosztására. 

Tanács elnöke (Györgyhöz): Ez hogy történt? 

Vádlott: Testvériesen. Elhoztunk egy zsebrádiót is, de az nem 
kellett egyikünknek sem. Eldobtuk az erdőben. Elhoztam egy karórát 
15, de arról kiderült, hogy Soósé. A vénasszony biztosan lerántotta. 
Még jó, hogy elhoztam, így nem hagytunk áruló nyomot. Hamar jött 
a busz, perceken belül Budán voltunk. Soós javasolta, vegyünk 
benzint a közeli patikában, és menjünk vissza Törökbálintra, hogy 
felgyújtsuk a házat. 

Tanács elnöke: Mennyi benzint vásároltak? 

Vádlott: Egy személynek csak két decit adtak. Ketten négy decit. 

Tanács elnöke: A benzinnel a zsebükben mentek vissza 
Törökbálintra, hogy felgyújtsák a házat?! 

Vádlott: Igen, de nem sikerült. 

Tanács elnöke: Miért? Mi akadályozta meg tervük végrehajtását? 

Vádlott: Több tényező. Az erdő felől mentünk ismét a házhoz. A 
környéken azonban ott gereblyézett egy férfi, egyikünk sem mert 
odamenni. Én nagyon féltem. Aztán arra jött egy traktoros, azt 
hiszem, nem látott meg bennünket. Nem tudnám megmondani, 
menynyi ideig lapultunk, de én remegtem a félelemtől. Aztán meg 
egy rendőr jött arra. Ez fokozta az izgalmamat, a rendőr láttára Soós 
15 begyulladt. Visszaosontunk a buszmegállóhoz. Szerencsénk volt, 
hamar jött a busz. De tisztelt bíró úr — folytatta alázatos, tisztelettudó 
hangon —, még ott is nagyon féltünk. Egymás mellett ültünk, és 
arról suttogtunk, mit csinálunk akkor, ha a rendőrségi URH-s kocsi 
utoléri az autóbuszt és megállítja. De simán beértünk a Kosztolányi 
Dezső térre, villamossal mentünk el a Baross utcáig, ott elváltunk. 

Tanács elnöke: Elválás előtt miben állapodtak meg? 

Vádlott: Soós azt mondta, visszamegy a tanintézetbe, annál 
biztosabb alibi nem létezik, hisz reggel, mint tetszenek tudni, aláírta 
a jelenléti ívet. Mire a foglalkozás befejeződött, régen visszaért. 
Nekem meg szó szerint azt mondta: , Józsi, ahhoz tartsd magad, hogy 


életedben soha nem jártál Törökbálinton." 

Lehoczki bíró: A néni lefogásában maga nem vett részt? 

Vádlott: Nem. Én nem vettem részt. 

Lehoczki: A nyomozás során másként nyilatkozott, idézem: , Soós 
Lajos azt mondta, kajakra megyünk." S maga ezt tudomásul vette. 

Vádlott: Igen! Ez van a vádiratban is, de én nem segítettem neki. 

Tanács elnöke: Védekezett az áldozat? 

Vádlott: Nem tudom. Nem láttam. 

Lehoczki: Lehet, hogy maga ott sem volt? 

A vádlott meglepődött a kérdésen, rövid gondolkodás után 
válaszolt csak. 

Vádlott: De. Ott voltam. 

Tanács elnöke: A száját betömték? 

Vádlott: Igen. 

A tárgyaláson mind Soós, mind György tisztelettudóan 
viselkedtek, közömbösen beszéltek szörnyű tettükről. 

Sor került — a törvény előírása szerint — a tettesek szembesítésére 
15. Ennek leglényegesebb mozzanata így zajlott le: 

Tanács elnöke: Soós, álljon fel, jöjjön közelebb. Mi az észrevétele 
György vallomásával kapcsolatban? 

Soós (két őrétől kísérve állt fel a vádlottak padjáról. Három 
lépésnyire Györgytől, annak szemébe nézve mondta): Józsi! Te is ott 
voltál, mindenben részt vettél. Nem neheztelek rád, jó barátom vagy, 
de azt mondd meg, ha már megcsináltuk a balhét, tudják, kiderült, 
miért nem vállalod el, amit csináltál? Segítettél, azért voltál ott! Én 
már elvállaltam, minden be van bizonyítva. 

Soós Lajos számláján már volt egy gyilkosság, Pataki Károly 
megölése. Biztosra vette, hogy az az ügy soha nem derül ki. Emiatt 
nyugodt volt, ettől nyugodtan aludt. A törökbálinti esemény azonban 
izgatta. 

Későbbi feleségét, Terit kérte vagy kényszerítette, ez már 
pontosan soha nem derül ki, hogy ne csak kibéküljön a szüleivel, 
hanem rendszeresen járjon is ki hozzájuk, és , hegyezze a fülét", mit 
beszélnek Farkas néni ügyéről. Teri ennek eleget tett Soós akkor 
nyugodott meg, amikor élettársa azt a hírt hozta, hogy egy ártatlan 
személyt a rendőrség lefogott. . . 

Megidézték a tárgyalásra tanúként Teri nevelőapját is. 

Tanács elnöke: Kit ismer a vádlottak közül? 

Tanú: Soóst meg Terit. 

Tanács elnöke: Teri önnek nevelt leánya, a törvény értelmében 
nem köteles vallomást tenni, de ha vallomást tesz, az igazat kell 
mondania. 

Tanú: Kérem, elmondok én mindent, és csak az igazat fogom 
vallani. 

Tanács elnöke: Mikor és kitől tudta meg, hogy Farkasnét 
meggyilkolták? 

Tanú: Amikor rátaláltak. Azon a napon megint jött a fia. A 
feleségem néhány napja már nem látta Farkas nénit. Mondta, valami 
rossz előérzete van, elmegy a rendőrségre, hogy azok nyissák ki az 
ajtót A Farkas fiúval éppen az utcán találkozott össze, együtt jöttek 
vissza, s aztán együtt nyitottuk ki az ajtót. 

Tanács elnöke: Teri erről otthon nem beszélt? 

Tanú: Két vagy három éve mondta, hogy Soós meg a barátja 
végeztek az öregasszonnyal. Nem akartam elhinni, hogy Lajos 
gyilkos, ilyen szörnyűségre vetemedik. Ha elhittem volna, azonnal 
elmegyek a rendőrségre. Én törvénytisztelő ember vagyok. Szóváltás 
volt a fiatalok között, akkor mondta ezt Teri. Utána nem beszélgettek 
róla. De most már elhiszem, hogy Lajos a gyilkos... 

Teri édesanyja a tárgyaláson élt azzal a jogával, hogy lánya 


ügyével kapcsolatban nem kötelezhető vallomástételre. 

Idézésre megjelent ugyan a bíróságon, de ott is rosszul lett, 
érthetően megviselte az elmúlt néhány hónap. 

Ítéletének indoklásában a bíróság ezt a gyilkosságot is a 
bizonyítékoknak megfelelően rekonstruálta, s feloldotta a Soós Lajos 
és György József által előadott vallomások közti kisebb eltéréseket 
részint a tárgyi bizonyítékoknak, részint az úgynevezett 
, életszerűségnek" megfelelően. 


Akármilyen kategóriákat is állít fel a jog, aligha lehet kétséges, 
hogy az általános emberi gondolkodás számára az emberélet 
erőszakos kioltása mindig kegyetlen dolog. Ezért sincs értelme 
annak, hogy a Soós Lajos és társai által elkövetett gyilkosságok 
között bármilyen , rangsort" állítsunk fel: egyenként is kegyetlen, 
embertelen bűncselekmény mindegyik. A most következő 
bűnügynél, a fiatal Borai Lajos megölésénél azonban az elkövetés 
kegyetlenségén, túl a ,kiválasztás"  véletlenszerűségei, az eset 
előzményei is megrázok, megdöbbentők. Az üllői fiatalember 1979. 
június 23-án harmadik gyerekének megszületését ünnepelte, a tanúk 
későbbi vallomásai szerint emelkedett hangulatban, az érthető öröm 
alkalmából nem kevés alkoholt is fogyasztva. A véletlenek egész 
sorozata játszhatott közre abban, hogy Borai miután sógorával és 
üllői barátaival töltötte a napot — a késő délutáni órákban egyedül 
Vecsésre ment át, s ott a Halásztanya étteremben folytatta az ivást. A 
Halásztanya közvetlenül a Szolnok-Debrecen felé haladó 4-es számú 
országút mellett fekszik, s azon az estén - miután a 
rendőrgyilkosságot , elhalasztották" — ide tért be kávét és kólát inni 
Soós Lajos és Németh István is. A véletlenek folytatódtak: Soósék 
nem találtak szabad asztalt, s Boraihoz telepedtek le. Aztán, 
fizetéskor, Borai ötszázast váltott (melyet különben, szerény 
jövedelmű ember lévén, gyermeke születésének megünneplésére kért 
kölcsön egyik üllői szomszédjától) s ez az  ötszázas-váltás 
rablógyilkosságra sarkallta Soóst és Némethet, s árvává tett három 
kiskorú gyermeket. . . 

Az ügyet elsősorban a tárgyaláson elhangzott vallomások alapján 
idézzük fel, mivel a cselekmény lényegét egyik vádlott sem tagadta. 

Tanács elnöke: Most térjünk rá a június 23-i eseményekre! Tudja, 
miről van szó? 

Soós: Igen. A Borai-ügyről. 


Tanács elnöke: Mit csinált azon a napon? 

Vádlott: Normálisan dolgoztam. Munka után a Ferenc téren 
találkoztam Némethtel. Azzal kezdte, hogy este jó film lesz a 
tévében, az ő készülékük elromlott, szeretne kijönni hozzánk, hogy 
ott nézze meg. Beleegyeztem, őgyelegtünk egy ideig, de akkor 
semmi balhét nem csináltunk. 

Tanács elnöke: Mivel és mikor indultak el Vecsésre? 

Vádlott: Az én kocsimmal. A pontos időre nem emlékszem, de 
már szürkület volt. 

Tanács elnöke: Ki vezette a kocsit? 

Vádlott: Németh. 

Tanács elnöke: Ú7tközben miről beszélgettek? 

Vádlott: Azt tudom, hogy a fegyverszerzés megint szóba került 
azonkívül sablonos dolgokról. 

Tanács elnöke: Vecsés felé menve elhajtottak a szobornál is?! 
Vádlott: Igen, az természetes, arra vezet az út. 

Tanács elnöke: Milyen sebességgel mentek? 

Vádlott: Ki emlékszik arra? Én nem! Az biztos, hogy a kapitány 
szobra előtt Németh lassított. Meg is szólalt. 

Tanács elnöke: Mit mondott? 

Vádlott: Itt az alkalom, üssük le a zsarut, vegyük el a pisztolyát és 
már nem lesz fegyvergondunk. 

Tanács elnöke: Ön erre miként reagált? Mit válaszolt? 

Vádlott: Hülye vagy? Ilyen forgalmas időben? Kész lebukás! 

Tanács elnöke: Németh ezt tudomásul vette? 

Vádlott: Igen. Én vagyok az erősebb. Az időpont erre akkor nem 
volt alkalmas. 

Tanács elnöke: A kocsival beérve  Vecsésre, egyenesen 
magukhoz, a Tó utcába mentek? 

Vádlott: Nem. A Halásztanya előtt el kell menni. Mikor annak a 
közelébe értünk, Németh javasolta, álljunk meg, igyunk egy kólát 
meg egy kávét. Beleegyeztem. Leparkoltunk. Kiszálltunk a kocsiból, 
én mentem elől, zsúfolásig tele volt a Halásztanya. Nem is volt üres 
asztal. Észrevettem, hogy egy tag egyedül van, odakéredzkedtünk. 
Hamar szót értettem vele, elmondta, azért jött ide mulatni, mert a 
felesége aznap szült. 

Tanács elnöke: Miről beszélgettek még? 

Vádlott: Bíró úr, tessék elhinni, az igazat mondom, nekem már 
nincs takargatnivalóm, de nem emlékszem rá. Azt tudom, hogy 
énekeltünk, Németh meg a műsort bámulta. 


Tanács elnöke: Mit ittak? 

Vádlott: Sört. 

Tanács elnöke: Maga is rendelt neki? 

Vádlott: Igen. Mikor közeledett a záróra, még négy üveg sört 
kértem, de azt a vendéglő előtt ittuk meg. Nagy részét Borat. 

Tanács elnöke: Mennyi pénze volt az áldozatuknak? 

Vádlott: Akkor pontosan nem tudtam megállapítani. De ötszázast 
láttam nála, azzal fizetett. 

Tanács elnöke: Hármasban ültek az asztalnál? 

Vádlott: Egy ideig. Később bejött egy autószerelő, ő régi 
ismerősöm, odaült hozzánk. Együtt voltunk záróráig. 

Tanács elnöke: Mikor határozták el, hogy Boraitól elszedik a 
pénzét? 

Vádlott: A vendéglőben gondoltam rá. 

Tanács elnöke: Szólt erről társának, Németh Istvánnak? 

Vádlott: Igen, mondtam neki, hogy meg kellene kopasztani az 
ipsét. 

Tanács elnöke: Németh ebbe beleegyezett? 

Vádlott: Nemhogy beleegyezett, de még sürgette is. . . 

Tanács elnöke: Mikor a Halásztanyában zárásra készülődtek, 
maga mit csinált? 

Vádlott: Már mondtam, hogy kértem több üveg sört. Félrehívtam 
Némethet, szóltam neki, hogy szerezzük meg az ipse pénzét. Az 
ismerősöm pedig kérte, vigyük, haza. Ezt én természetesnek vettem. 
Borai, mert már tudom a nevét, jól megnézte a kocsimat. 
Megállapította, legalább hétéves, és azt mondta, kifizeti a viteldíjat 
ha elvisszük Üllőre. Adott is egy százast, nem pedig 40 forintot, 
ahogy a vádiratban van. 

Soós azután részletesen elmondta, hogyan helyezkedtek el az 
autóban, az autószerelő hazavitele után miként vette ki Borai 
zsebéből a pénzt. Mivel áldozatukon ekkor már tapasztalható volt az 
alkohol hatása, a pénzén kívül, viteldíj fejében, még az óráját is 
leszedték a karjáról. Borai igyekezett a nálánál jóval erősebb Soós 
kezét lerázni magáról, mikor az erőszakkal a zsebébe nyúlt, s italos 
hangon meg is jegyezte: , Nem lesz ez így jó." A pénz és az óra 
elvétele után, szükségletük elvégzése céljából, félreálltak a főútvonal 
melletti zárt területre, ahol Borai megnézte a kocsi rendszámát. 

Tanács elnöke: Ön ezt észrevette? 

Vádlott: Naná, nem vagyok vak. Bocsánat! Igen. 

Tanács elnöke: És mi történt ezután? 


Vádlott: Szóltam Némethnek. 

Tanács elnöke: Pontosan mit mondott neki, erre emlékeznie kell! 

Vádlott: Emlékszem is. Azt kérdeztem tőle: , Tudod, miben 
vagyunk benne?!" 

Tanács elnöke: Mit válaszolt erre Németh? 

Vádlott: , Tudom! Rablásban." Még azt is kérdeztem tőle: , Mi 
legyen vele?" 

Tanács elnöke: A társa mit válaszolt? 

Vádlott: , Vége!" 

A rendelkezésre álló tényekből az derült ki, hogy a kocsiba 
visszaült Borait Soós kirángatta, majd elgáncsolta, úgyhogy a földre 
esett. Ekkor a földön fekvő Borai mellére térdelt, és rekedt durva 
hangon jelentette ki: , Most meg fogsz halni." Rugós zsebkését, amit 
Németh vett ki a kocsiból. Borai nyakába szúrta, s azt maga felé 
húzta. Németh a földön hanyatt fekvő szerencsétlen ember mellé 
térdelt, lefogta bal kezét, mert az , Jaj" kiáltás után a nyakához kapott 
Borai hörögve újból megszólalt: , Nem lesz ez így jó." Erre Németh 
kétszer szívtájékon szúrta a saját késével. Mindkét szúrás magát a 
szívet 1s érte. Majd Németh áldozatukat kétszer még nyakon szúrta, 
és többször fejbe is rúgta. 

Tömören így mondta el Soós Lajos a szerencsétlen Borai Lajos 
meggyilkolását. 

Néhány nappal később került sor a harmadrendű vádlott, Németh 
István kihallgatására. Ő így vallott a brutális gyilkosságról. 

Tanács elnöke: Megértette a vádat, amivel vádolják? 

Vádlott: Igen. 

Tanács elnöke: Mondja el, mit csinált 1979. június 23-án. 
Emlékszik, ugye, erre a napra? 

Vádlott: Nem emlékszem rá. 

Tanács elnöke: Gondolkodjék egy kicsit! Maga semmire nem 
emlékszik? 1979. június 23-a fontos nap a maga életében. 

Vádlott: Igen. 

Tanács elnöke: Tehát akkor emlékszik rá, mit csinált azon a 
napon? 

Vádlott: Nem tudom. Nem emlékszem. 

(A tanács elnöke, annak ellenére, hogy az iratokból pontosan 
tudta, mit tett, merre járt azon a napon Németh István, nagy 
türelemmel, közvetlen szavakkal többször 15 megismételte a kérdést 


Németh kétféle választ adott: , Nem tudom"; vagy: , Nem emlékszem 
rá". 

Minden bizonnyal -— annak ellenére, hogy először állt a bíróság 
előtt — az úgynevezett , dörzsölt" bűnözők egyik ismert taktikáját 
választotta. Minden kérdésre az említett válaszok egyikét mondta.) 

Tanács elnöke: Az áldozat nevére emlékszik? 

Vádlott: Igen. 

Tanács elnöke: Hogy hívták? 

Vádlott: Azt a monori vagy üllői ipsét? 

Tanács elnöke: Azt. Aki Üllőn lakott. 

Vádlott: Hát Borai. 

Tanács elnöke: Na ugye, tud maga emlékezni, ha akar. 

Vádlott: Igen. 

(Megtört a jég. Németh István a további kérdésekre már a bíróság 
szempontjából értékelhető válaszokat adott. A bírói nyugalom, 
türelem beszédre nyitotta a fiatal kétszeres gyilkos száját is.) 

Kövessük tovább a tárgyalást. 

Tanács elnöke: Térjünk hát akkor vissza június 23-ára. Ekkor 
gyilkolták meg, ugye, Borai Lajost?! 

Vádlott: Biztos. Szombat este volt. Akkor történt. 

Tanács elnöke: Azon a napon dolgozott? 

Vádlott: Nem emlékszem rá. 

Tanács elnöke: Segítsek?! Felolvassam az ügyészségen tett 
vallomását? (Lapozgat az előtte levő iratokban.) 

Vádlott: Reggel elmentem otthonról. Tudtam, hogy jó film lesz a 
tévében, a mi készülékünk pedig nem működött. Nem tudom, mi 
romlott el benne. Soóssal a megbeszélt időben találkoztam. Mondtam 
néki, szeretnék kimenni hozzájuk, hogy megnézzem a filmet. 

Tanács elnöke: Soós ebbe beleegyezett, az ő autójával indultak el 
Vecsésre. A kocsiban, vagy mielőtt abba beszálltak volna, esett szó a 
rendőrről? 

Vádlott: Nem. Nem az volt szolgálatban, akit kiszemeltünk. A 
másik. 

Tanács elnöke: Maga vezette a kocsit? 

Vádlott: Igen. 

Tanács elnöke: Volt akkor kés magánál?! 

Vádlott: Igen. 

Tanács elnöke: A szobornál lassított? 

Vádlott: Igen. 

Tanács elnöke: Soósnak említette, hogy most kellene a rendőrt 


elintézni? 

Vádlott: Nem, nem mondtam neki! 

(A vádlottak padján ülő Soós nagy figyelemmel hallgatta 
gyilkostársa szavait. Csendesen, alig hallhatóan megjegyezte: , Miért 
hazudsz?") 

Tanács elnöke: Mit csináltak még akkor este? 

Vádlott: Vecsésre mentünk. 

Tanács elnöke: De ott mit csináltak? 

Vádlott: Megálltunk a Halásztanyánál. 

(Továbbra is , harapófogóval" kellett kiszedni Némethből a 
legrövidebb tőmondatokat is. A bíró nem vesztette el türelmét. Nyolc 
percig tartó, az ügyhöz alig tartozó kérdéseire Németh igen röviden, 
lehetőleg igennel vagy nemmel válaszolt.) 

Tanács elnöke: Maga azt javasolta Soósnak, hogy álljanak meg a 
Halásztanyánál, és igyanak egy üdítő italt. 

Vádlott: Csak én ittam üdítőt. Soós sört ivott. Meg, ha jól 
emlékszem, rövidet is. Nem volt szabad asztal, odakéredzkedtünk 
ahhoz az üllői gyerekhez Soóssal, ittak meg énekeltek is. Én a 
műsort figyeltem. Rátonyi-est volt. 

Tanács elnöke: Meddig maradtak a vendéglőben? 

Vádlott: Záróráig. 

Tanács elnöke: A Halásztanyában mit mondott magának Soós? 
Vádlott: Az asztal alatt megrúgta a lábam, intett, hogy menjünk ki 
vécére. Ott azt mondta, le kell ütni az ipsét, a pénzét meg elvesszük, 
mert sok pénz van nála. Ha kell, meg is öljük. Igen, ezt mondta Soós. 

Tanács elnöke: Maga meghallgatta Soós javaslatát, és abba 
beleegyezett? 

Vádlott: Nem. Tiltakoztam. Akkor Soós elkezdett ordítani, azt 
mondta, mindent úgy kell csinálni, ahogy ő parancsolja. De Borai is 
kijött utánunk, mire Soós abbahagyta, elhallgatott. 

Tanács elnöke: Visszamentek az asztalukhoz, s mi történt azután? 

Vádlott: Még záróra előtt bejött Soósnak egy autószerelő barátja. 
Nem talált ő sem helyet, a mi asztalunkhoz ült le. Záróráig együtt 
voltunk, de én csak a műsort figyeltem meg a zenét hallgattam. Ők 
ittak, beszélgettek meg énekeltek. 

Tanács elnöke: Arra válaszoljon a bíróságnak: mi történt záróra 
után? 

Vádlott: Soós a kocsma előtt félrehívott. Azt mondta: , Itt van még 
pár üveg sör, azzal leitatjuk az üllői srácot, húzzuk az időt, hogy az 
utolsó busza elmenjen, és útközben majd elintézzük." 


Tanács elnöke: Ki vezette a kocsit? 

Vádlott: Én. 

Tanács elnöke: Miért maga? Soósé a kocsi. 

Vádlott: De ő ivott. A KRESZ-t be kell tartani! A kocsiba beszállt 
Soós barátja is, aki Vecsésen lakik. Előbb őt vittük haza. De az üllői 
tag is beült, kérte, vigyem haza, mert elment az utolsó busza, a 
biciklizéshez meg nem volt kedve, mert mátósnak (részeg) érezte 
magát. Azt mondta, megfizeti a viteldíjat. 

Tanács elnöke: Az étteremben ki fizette ki a számlát? 

Vádlott: Nem tudom. Én nem fizettem. 

(Az ilyen, aránylag nem lényegesnek tűnő kérdésekre adott 
válaszok is fontosak. A vádlottak többsége azt hiszi, hogy az üggyel 
kapcsolatban a , rázósabb" kérdésektől megszabadult. Holott ezek is 
hozzátartoznak a tárgyalásvezetési módszerekhez főként, ha — 
olyan személyt hallgatnak ki, mint Németh István, aki mind a 
rendőrségen, mind az ügyészségen többféleképpen adta elő a 
történteket. Érdemes tudnunk, hogy a vádlott által közömbösnek, 
jelentéktelennek tűnő kérdésekre adott válaszokat is értékelik 
szavahihetőség szempontjából. Németh különben még a bíróság előtt 
15 több ízben másként és másként mondta el a bűncselekmény egy- 
egy részletét, mint ahogy előző vallomásai során.) 

Tanács elnöke: Mi történt az után, miután Soós barátját lakása 
közelében letették? 

Vádlott: Soós utasítására letértem a főútról, és a régi 4-es számú 
főút lezárt szakaszán mentem tovább egészen a sorompóig, ahol a 
kocsival megfordultam, majd megálltam. 

Tanács elnöke: Más nem történt? Szóváltás nem volt? 

Vádlott: Soós meg a srác verekedni kezdtek. Szét akartam 
választani őket. Borai rám támadt. Megütött, majdnem hasba rúgott. 

Tanács elnöke: Erre maga hogyan reagált? Mit csinált? 

Vádlott: Hátráltam. Soós a kocsihoz szaladt, és két kést vett onnan 
ki. A késsel hadonászva szaladt felénk. Én kitértem az útjából, akkor 
elgáncsolta a férfit. Mire én odaértem hozzájuk, már mind a ketten a 
földön voltak. Borai nyakából folyt a vér. Megijedtem. A kocsihoz 
rohantam, beültem, és indítani akartam. De rossz volt az önindító, 
nem indult el. Soós a kocsi ajtaját feltépte, engem meg kirángatott 
onnan. Azt mondta, hogy nekem is bele kell szúrnom Boraiba. A kést 
a kezembe nyomta, és kényszerített, hogy belebökjem a földön fekvő 
férfiba. Meg azt is mondta, rúgjak a fejébe. Utána a bokrok közé 
húztuk, majd Soósékhoz mentünk Vecsésre. Ott aludtam. 


Tanács elnöke: Maga tévét akart nézni Soóséknál? 

Vádlott: Igen. 

Tanács elnöke: Az idő eljárt, mért nem ment haza a 
Halásztanyából? Megkérhette volna a barátját, hogy vigye magát is 
haza? 

Vádlott: Véresek voltunk. 

Tanács elnöke: Tudott aludni? 

Vádlott: Miért ne tudtam volna? 

Mikor védője szót kapott — minden bizonnyal megbízóinak 
unszolására — feltette a , nagy" mentőkérdést. 

Védő: Ha csirkét vásároltak, otthon ki vágta el a nyakát? 

Vádlott: A mirelit csirkét nem kell levágni! 

Védő: De ha élő csirkét vettek? 

Vádlott: A szomszédasszony. Én irtózom a vértől... 

A tragédiákat felelevenítő tárgyaláson ez az epizód — érthetően 
derültséget, oda nem illő hangulatot váltott ki. 

Kövessük tovább Németh kihallgatásának  Borai Lajos 
meggyilkolásával kapcsolatos részleteit. 

Tanács elnöke: Eljutottunk odáig, hogy Borai meghalt. Mi történt 
azután? Mi csinált maga? 

Vádlott: Soóssal a bokor alá húztuk, és Vecsésre mentünk. Mind a 
ketten véresek lettünk, megmosakodtunk, és lefeküdtünk aludni. 
Hajnalban Soós felébresztett, azt mondta, nem jó helyen van, vigyük 
biztosabb helyre. 

Tanács elnöke: Értem. De előbb arra válaszoljon a bíróságnak, 
hogy amikor végeztek az áldozatukkal, megnézték-e, mi van a 
zsebében. 

Vádlott: Igen. Eltettem a személyi igazolványát is, hogy ne tudják 
meg, ki az illető. 

Tanács elnöke: Helyeselte Soós tervét? 

Vádlott: Igen, fel is keltünk. Soós másik ruhát vett fel, én is 
rendberaktam magam, és visszamentünk az üllői tagért. 

Tanács elnöke: Ú7tközben miről beszélgettek? 

Vádlott: Arról, hogy ott könnyen megtalálhatják, azért biztos 
helyre kell vinni. Meg hogy Soósnak a nadrágját szét kell tépni és 
útközben elszórni, mert csupa vér volt. 

Tanács elnöke:. Figyeljen jól ide! Mikor megálltak, hogy 
szükségüket elvégezzék, Borai Lajos megnézte a kocsijuk 
rendszámtábláját. Akkor mit mondott magának Soós? 

Vádlott: Megkérdezte: ,, Tudod-e, hogy miben vagyunk?" 


Tanács elnöke: Így van. Erre maga mit felelt? 

Vádlott: Tudom, rablásban. 

Tanács elnöke: Soós erre azt kérdezte, hogy mi legyen vele — 
mármint Borai Lajossal. Mit válaszolt a társának? 

Vádlott: Vége. Mármint az autózásunk vége. 

Tanács elnöke: Biztos, hogy így volt?! Nem így mondta el a 
nyomozás során. 

Vádlott: Féltem Soóstól. 

Tanács elnöke: Most is fél tőle? 

Vádlott: Igen. Soós mondta, hogy vannak barátai a börtönben, és 
azok majd elbánnak velem. 

Tanács elnöke: A helyszíni szemlén sem így mondta el. 

Vádlott: Mert akkor is féltem Soóstól. 

Tanács elnöke: Soós ott sem volt. 

Vádlott: Akkor is féltem tőle, most is félek. 

Tanács elnöke: Nem mástól fél? Nem cselekményeinek a 
következményeittől fél inkább?! 

Németh lehajtott fejjel, válasz nélkül hagyta a tanács elnökének 
megállapítását. Szünet után dr. Czabány Mihály azzal kezdte a 
tárgyalást, hogy Németh vallomásai nem azonosak, másként 
nyilatkozott a rendőrségen, a Fővárosi Főügyészségen és a bíróság 
előtt Németh lehajtott fejjel hallgatott. 

Tanács elnöke: Mikor mondott igazat? Mikor mondta el úgy, 
ahogy történt? 

Vádlott szótlanul állt. Mindenki — érthető izgalommal — várta, mit 
mond. Némán állt. Nyolcvanhét másodperc eltelte után a tanácselnök 
folytatta. 

Tanács elnöke: Tavaly október 18-án írt önvallomásában Borai 
Lajosról mint monori fiúról emlékezett meg. E vallomásában azt 
állította, hogy Soós , parancsára" cselekedett, mert félt tőle, s társa 
részeg volt. Még aznap kihallgatták, és akkor fenntartotta az írásban 
tett vallomását. Így van? 

Vádlott: Igen. 

Tanács elnöke: Menjünk tovább. Az október 21-i kihallgatáson 
arról nyilatkozott, hogy a sértettől elvett pénz véres volt. Másnap, 
október 22-én már elismerte, hogy Soósnál és magánál is kés volt s 
Borai Lajos senkit nem támadott meg. S akkor szó szerint ezeket 
mondta, idézem: , Mind a ketten elővettük a késünket, akkor kérdezte 
meg tőlem Soós Lajos: xmi legyen a gyerekkel?x, azt válaszoltam: 
svégex." November 9-i kihallgatásán már azt állította, hogy a xvégex 


alatt az autózást értette. Miért nem mondja el az igazat? Miért vallott 
másként a rendőrségen, mint itt? 

Vádlott: Mert féltem Soóstól. 

Tanács elnöke: A rendőrségi kihallgatásán ott volt az ügyvédje? 

Vádlott: Igen. Ott volt. 

Tanács elnöke: De Soós nem volt jelen. 

Vádlott: Nem. 

Tanács elnöke: Vallomásában az áll, hogy Borai utolsó leheletéig 
védekezett, már hörgött, amikor még azt mondta maguknak: , Miért 
csináljátok? Úgyis ráfáztok." Még akkor maga többször beleszúrt 
Hova szúrt? 

Vádlott: A mellébe. 

Tanács elnöke: Hányszor szúrt? 

Vádlott: Legalább háromszor. 

Tanács elnöke: Az áldozatukba bele is rúgott?! 

Vádlott: Igen. 

Tanács elnöke: Miért tette? 

Vádlott: Mert tartottam Soóstól. Azt mondta, ha börtönben ülök; a 
barátai bosszút állnak. 

(Soós néhányszor alig észrevehetően megcsóválta a fejét. Csak 
akkor figyelt oda jobban, ha a nevét kimondták. Május 7-én, a 
tárgyalás negyedik napján, Németh legutóbb említett szavait hallva 
összeráncolta a homlokát, és hangosan közbeszólt.) 

Soós: Ezt most mondom. 

Tanács elnöke: Csendet kérek! Németh, folytassa. 

Vádlott: Soós a Borai-ügy után még azt is mondta: , Próbaképpen 
egészen jó volt" 

(Soós , Próbaképpen egészen jó volt" dicséretével arra célzott, 
hogy a rendőrgyilkosság előtt Németh beváltotta a hozzáfűzött 
reményeket, hiszen mindketten hosszabb ideje már arra készültek.) 

Tanács elnöke: Itt vannak a helyszíni szemlén készült fényképek. 
Nézze jól meg ezeket. Aztán nyilatkozzon, így történt? 

Vádlott (őreivel a bírói emelvényhez ment, több fénykép 
megnézése után már rendes hangon, nem suttogva jelentette ki): Így 
volt. De most is félek Soóstól. 

Tanács elnöke: A szembesítéskor elhangzott, hogy abban 
állapodtak meg: , kiraboljuk, és szükség esetén megöljük". Így volt? 

Vádlott: Igen, így. De június 23-án, amikor Borai Lajost 
megöltük, Soós kést nyomott a torkomhoz azzal, hogy szúrjam 
mellbe a férfit. Félelmemben tettem. 


Ügyész: Az emberöléseken kívül közösen hány bűncselekményt 
követtek még el? 

Vádlott: Nem tudom pontosan... Sokat. 

Ügyész: És minden alkalommal kényszerítette magát Soós? 

Vádlott: Igen. 

Ügyész: Mondja el, mikor és hogyan történt ez a kényszerítés? 

Németh erre a kérdésre nem válaszolt. 

Dermedt csendben, tizenkét óra húsz perckor kezdődött meg Soós 
és Németh szembesítése, mely így zajlott le. 

Tanács elnöke: Soós, álljon fel! (Feláll.) Egyetért azzal, amit 
Németh István itt a bíróság előtt elmondott? 

Soós: Hazugság! 

Tanács elnöke: Németh, ne süsse le a szemét Nézzen Soós 
szemébe! 

Németh még jobban lehajtotta a fejét, szinte összegörnyedt. 

Soós: Ez egy görény! Ez egy tetű! 

Tanács elnöke: Ne sértegesse. 

Soós (hangosan): Muszáj. 

Tanács elnöke: Arra tegye meg az észrevételét, amivel nem ért 
egyet! 

Soós: Az én kötelem sem bír el mindent. Úgy látszik, most, hogy 
süllyed a hajó, menekülni akarnak a patkányok. Ezt teszi Németh is, 
ez a szadista tetű. Ez a gátlástalan szar. Tisztelt bíróság, ha annak 
idején kényszerítettem volna, akkor azzal is számolnom kellett volna, 
hogy elárul. Ha ez felmerült volna bennem, Némethet is megölöm. 
Vele is végeztem volna. Nem kellett őt semmire sem kényszeríteni. 
Különben Németh mondta, hogy , döntsd már le". Ő sürgetett, ő 
mondta: , vége"... Ha észreveszem, hogy így fél, elteszem láb alól. 
Borai senkit nem bántott, ha bántott volna, sokkal durvább lettem 
volna hozzá. 

Tanács vezető: Ügyész kartársnak van még kérdése? 

Ügyész: Igen. Mondja Németh, arra is kényszerítette Soós, hogy 
kimenjen hozzájuk tévét nézni?! Akkor nem félt tőle? 

Németh nem válaszolt. 

Ügyész: Maga azt mondta, szabadulni akart Soóstól, édesanyja is 
tiltotta tőle. Akkor miért találkozott vele szinte mindennap? Németh 
ezt a kérdést is válasz nélkül hagyta. 

Ügyész: Ha szabadulni akart Soóstól, miért járt vele gépkocsikat 
feltörni? 

Németh erre sem válaszolt, szótlan maradt hosszú ideig. 


Ügyész: Ez is válasz. Azt itt, a bíróság előtt is elismerte, hogy 
mikor Soós öntől megkérdezte, mi legyen a kirabolt áldozatuk sorsa, 
ön azt mondta: , vége". Minek vagy kinek legyen vége?! 

Vádlott: A filmnek lett vége! 

Ügyész: Újabb ellentmondásba került. Eddig arról volt szó, hogy 
Borainak, illetve az autózásnak. 

Vádlott (észrevehetően megzavarodott): Nem tudom. 

Ügyész: Melyik az igaz? 

A válasz — hallgatás. 

Ügyész: Június 24-én, vasárnap kora reggel, mikor Soóssal a 
gyilkosságuk színhelyére visszamentek, hogy Borai holttestét onnan 
biztosabb helyre vigyék, a közelben láttak egy ismeretlen személyt 
aki a mopedjén ült. Akkor maga mit csinált? 

Vádlott: Semmit. 

Ügyész: Ki vett a kezébe kést hogy ha maguk felé jönne, azt 
belevágja? 

Vádlott: Én. 

Ügyész: Miért? 

Vádlott: Nem láttam a mopedest! 

Ügyész: Akkor miért vett a kezébe kést? 

Vádlott: Hogy belevágjam. 

Tanács elnöke: Folytassa kérem... tehát másnap visszamentek a 
gyilkosság színhelyére, és ott mit csináltak? Soós! 

Soós: Bíró úr kérem, már mondtam, hogy nem volt biztos helyen 
az áldozatunk. Ott hamar megtalálhatták volna, és kész a lebukás. A 
rendőrség rövid idő alatt meg tudta volna állapítani a 
személyazonosságát. Csak rá kellett volna nézniük, és már mondják: 
, erőszakos halál, gyilkosság áldozata". A környéken kevés a 
szórakozóhely, gyerekjáték lett volna megállapítaniuk, hol és kikkel 
ivott Tanács elnöke: Ezért határozták el, hogy elviszik a tett 
színhelyéről? 

Soós: Az igazság az, hogy én javasoltam Némethnek, neki nem 
volt ellenvetése. 

Tanács elnöke: De megzavarták magukat ebben!? 

Soós: Igen. Egy mopedest láttunk, ha a közelünkbe jön, biztos 
nem ússza meg... A kis Németh belevágta volna a kését. 

Tanács elnöke: És maga? 

Soós: Ő vette előbb észre. Azonnal a kocsi első ajtajához rohant, 
és az autóstáskából kivette a nagyobbik kést. Mondta is: 
, Belevágom, ha közelebb jön!" 


Tanács elnöke: Maga mit csinált? Mit tett vagy mondott erre? 

Soós: Nem emlékszem rá. Biztos, hogy szükség esetén én sem 
lettem volna tétlen. 

Soós Lajos a maga szavaival hihetően mondta el a mopedes- 
ügyet. Hallottuk már, hogyan számolt be ugyanerről Németh az 
ügyésznek. Lássuk most, hogy a bíró kérdéseire miként válaszolt. 

Tanács elnöke: Ki vette észre a mopedest? 

Vádlott: Én. 

Tanács elnöke: Mit tett erre? 

Vádlott: Szóltam Soósnak. Figyelmeztettem. 

Tanács elnöke: Mit válaszolt Soós? 

Vádlott: Elővette a rugóskését és azt mondta: , Ezt 15 elnémítom, 
ha erre jön." 

Tanács elnöke: Maga észrevette a mopedest, szólt Soósnak és... 

Vádlott: Megijedtem. De tudtam, Soós végezne vele. Én semmit 
nem csináltam. 

Tanács elnöke: Kést nem vett a kezébe?! 

Vádlott: De, azt igen. Nem lett volna szükség tanúra. 

Az ismeretlen mopedesnek szerencséje volt, hogy nem ment 
közelebb a két mindenre elszánt gyilkoshoz. 


A bíróság — mint az ítéletből is kitűnik — nem fogadta el Németh 
Istvánnak és védőjének azt a védekezését, hogy bűncselekményeit 
kizárólag Soós , kényszerítésére" követte el. Kétségtelen, hogy a 
fiatal, a szörnyű gyilkosságok elkövetésekor még alig tizenkilenc 
éves Némethre imponálóan hatott Soós bűnöző múltja, , súlyos" 
egyénisége, de a tárgyi  bizonyítékokból, a két tettestárs 
vallomásaiból és Németh elejtett szavaiból egyértelműen kiderült 
hogy az emberölésekbe és az egyéb, vád tárgyává nem tett 
bűncselekményekbe önként, kényszerítés nélkül kapcsolódott be, sőt, 
időről időre újabbakra ösztökélte társát. 

Érdemben nem tudták ezt a védők sem megcáfolni: mind az 
általuk felvonultatott tanú, mind az otthoni csirkevágásra feltett 
kérdés (amire az volt a válasz, hogy Németh irtózik a vértől) gyenge 
érvnek bizonyult a vallomásokkal és a bizonyítékokkal szemben. 

Némethet az őt vizsgáló pszichológus ,sodródó típusú 
személyiségnek" minősítette. Érdemes hozzátennünk, hogy a bíróság 
nem fogadta el a pszichológus szakértőnek ezt a megállapítását mert 
e véleménynek a megállapított tények ellentmondottak. Azt hisszük, 


Itt csak látszólagos az ellentmondás: a bíróság a tények alapján az 
egyedül helyes és törvényes ítéletet fogalmazta meg, míg a 
pszichológus arra is választ keresett — s ez nyilvánult meg a 
tesztkérdésekre adott válaszokban is -, milyen személyiséggel 
juthatott el Németh a bűncselekmények elkövetéséig. 

Amikor , sodródó gyilkosokról? beszélünk, ezzel természetesen 
nem valamiféle enyhítő körülményeket fogalmazunk meg az említett 
emberölések elkövetői számára. Pusztán azt szeretnénk kiemelni, 
hogy ebben a bűncselekmény-sorozatban az egyes szereplők, a 
későbbi tettesek egymást hajszolták bele az újabb és újabb 
gyilkosságokba, s a bűnügyi irodalomban ugyancsak jól ismert 
, magányos bűnöző" figurájával szemben ők egyedül egy apró 
lopásra sem voltak hajlandók, egymás társaságában viszont a 
legkegyetlenebb dolgokra is készen álltak. Mindezt azért is fontos 
hangsúlyoznunk, mert meggyőződésünk: a társadalom számára a 
legveszélyesebb bűnforrás a szervezett bűnözés kialakulása s az a 
fajta alvilág esetleges csirájának a megjelenése, amelyben a , sodródó 
típusú" bűnözők is egyre súlyosabb és súlyosabb cselekményekbe 
keverednek bele. Ez az ügy azt is mutatja, hogy ha nem vetnének 
határozott kézzel véget az ilyen csoportosulások kialakulásának, 
akkor szinte , hólabdaszerűen?" keverednének bele újabb és újabb 
elkövetők. 

S most lássuk, mit mond a pszichológus, majd az igazságügyi 
orvosszakértő az egyik , sodródó gyilkosról", Németh Istvánról. 

A bűnügyi akták között található dr. Kéménczy Iván pszichológus 
szakértő véleménye, amelyben ez áll a többi között. 

, Németh István kérdésre elmondja, hogy nemi életet tizenhét éves 
kora óta él, általában alkalmi nőpartnerekkel, esetenként azonban 
homoszexuális férfiakkal is kapcsolatot létesített anyagi haszon 
fejében. Soóssal való ismeretségének kezdetén egy ilyen idősebb 
férfitól különböző aranytárgyakat lopott el, ezeket Soósnak adta át 
értékesítés céljából. Soós azonban semmit nem adott neki az 
ékszerek árából. Azt állítja, hogy nem érzi magát homoszexuálisnak, 
egy-két ilyen kapcsolata mindig anyagi érdekből történt" A 
szakértőnek részletesen elmondta, hogyan ölték meg Borai Lajost, s a 
következőket teszi hozzá: 

, Elismeri, hogy a cselekménnyel kapcsolatban később viccelődtek 
Soóssal. Az áldozatot énekesnek nevezték magukban a vendéglőbeli, 
éneklése miatt. Ezenkívül időnként kimerevített, kinyújtott jobb 
karral üdvözölték egymást, ahogy a holttest karja volt a 


hullamerevség következtében." 

, Közölte azt is, hogy Soós nagyon imponált neki határozottsága, 
fizikai ereje miatt Azért ment bele a közösen kitervelt 
bűncselekményekbe, mert segyedül nem lett volna merszem 
ilyeneket csinálnix." 

, Személyisége primitív színvonalú, csekély belső produktivitást 
és szabályozatlan érzelmi életet lehetett megállapítani a tesztmutatók 
alapján. Ezenkívül szorongásos jelek, továbbá bizonytalanság 
jelzései figyelhetők meg. 

A pszichológiai vizsgálat eredménye alapján Németh Istvánnál 
sem gyengeelméjűségre, sem elmebetegségre utaló jelek nem 
állapíthatók meg." 

A jogszabályok előírják a tüzetes orvosi vizsgálatot is. Ebből 
kiderült, hogy szeszes italt nagyon ritkán fogyasztott, életében 
egyszer volt leittasodva, 1978-ban, amikor édesapjának a pénzét 
ellopta. Apja a gépkocsiját nyolcvanezer forintért adta el, ebből 
adósságát megfizette, és ő a megmaradt pénzből negyvenhétezer 
forintot lopott el. Szülei jelentették a bűncselekményt, de nem jöttek 
rá, hogy azt ő vitte el. Ezt a pénzt egy lányismerőséhez vitte el, aki a 
dologról tudott. 

, Szabad idejében moziba járt, a mulatságos filmeket és a 
gengszterfilmeket szerette. Hobbija az autózás. Régebben karatézott. 
Ezt azért tanulta meg, mert sverekedés, vagy önvédelem céljából 
nem árt ha tudjacx. 

Vizsgálatkor tudata tiszta, minden tekintetben helyesen tájékozott. 
Megjelenése rendezett, magatartása kezdetben kissé feszélyezett, 
később azonban oldottá válik, a feltett kérdésekre mindenkor 
készségesen, odaillően válaszol. . . 

Beszéde halk, modora udvarias. A több órán át tartó vizsgálat 
során mindvégig kellően koncentrál, figyelemmel van arra is, hogy 
semmiféle olyan közlést ne tegyen, amely kedvezőtlen színben 
tüntetheti fel, vagy a cselekménnyel kapcsolatban addig ismeretlen 
adatokat tárhatna fel. 

(Nem tesz például említést arról, hogy a Soósnak értékesítésre 
átadott aranytárgyakat homoszexuális prostitúció utján szerezte, csak 
a lopásról tett említést.) 

Elmebetegségre utaló tünetek, érzékcsalódások vagy téveszmék 
nem észlelhetőek. Hangulata, helyzetének megfelelően, kóros 
színezetet nem mutat. Érzelmi élete rideg, sivár, magasabb rendű 
(morális-etikai) érzelmek hatékonysága gyakorlatilag hiányzik, ebből 


fakadó gátlásai nincsenek. A morális-etikai érzelmekre vonatkozó 
fogalmai is kialakulatlanok. (Arra a kérdésre például, hogy mi a 
szánalom?c — azt válaszolja, hogy xvalaki elszánja magát valamirec. 
Az ide vonatkozó kérdésekre maga is közli, hogy soha senkit 
fájdalom vagy egyéb ok miatt nem sajnált.) 

Értelmi fejlettsége, szerzett ismeretanyaga kielégíti az önálló 
életvitelhez szükséges gyakorlati igényeket, lényegében megfelel 
iskolai végzettségének, társadalmi helyzetének. 

Kóros emlékezészavarok nem észlelhetők. 

Életvitele  szociopatiás fejlődési irányt mutat, kriminalitás 
irányába való vonzódással. (Kriminális svezéregyéniségetx keres, 
akinek útmutatását sbizalommalx követi. Soós például annak 
ellenére megőrizte szimpátiáját, hogy őt is becsapva, nem részesítette 
az általa szerzett aranytárgyak hasznából.) 

Bűncselekményeiről — nem emberölésekről — saját emlékezete 
alapján mosolyogva, érzelmi kísérőjelenségek nélkül számol be. A 
Soóssal elkövetett tulajdon elleni cselekményeiket — mivel ezeknek 
részleteit a szakértők nem is firtatják — csak főbb vonásokban, 
csaknem nevetve, mintha csínytevésekről lenne szó, említi. 

Az elkövetett cselekmények súlyával, törvényes tilalmasságával 
és várható törvényes következményeivel tisztában van, azokkal 
kapcsolatban a célszerű védekezésre képes. Mindvégig hangsúlyozza 
Soós vezető-irányító szerepét. 

Korának megfelelő külsejű, magas termetű, vékony testalkatú 
fiatal férfi." 

A bíróság — kilencvenkilenc oldalas ítéletindoklásának 
hatvanhatodik oldalán szó szerint ez áll: 

, A nyomozó hatóság december 19-én, az elkövetés helyszínén 
bizonyítási kísérletet folytatott le, és erről fényképfelvételeket 
készítettek. Ennek során a két vádlott vallomása abban megegyezik, 
hogy Soós Lajos nem tudta levenni a sértett karóráját, ezért Németh 
István a gépkocsiban hátranyúlva, csuklójáról azt lecsatolta. Egyező 
a vallomásuk abban is, hogy még itt, a gépkocsiban vette el Soós a 
sértett pénzét. A továbbiakban is azonosan mutatták be, hogyan 
kísérte Soós a gépkocsi mögé az áldozatot, és Németh késsel a 
kezében miként követte. Németh István itt újra kitér arra a Soós 
Lajosnak adott válaszára, hogy mi legyen a sértettel, mégpedig a 
következők szerint: sAzt válaszoltam, hogy vége, vagyis hogy vége 
az autózásnak, és mivel elvettük tőle a cuccait, nehogy feljelentsen, 
ezért halál, illetve ezért öltük meg.c,, 


A továbbiakban Németh István bemutatta, hogy addig, amíg 
Soós Lajos vágta a sértett nyakát, ő lefogta annak bal kezét. 
Bemutatta és beismerte a többszöri mellbe szúrást, majd a nyakon 
szúrást, végül pedig a fej rugdosását. Azzal indokolta biztosabb 
emlékezetét Soóssal szemben, hogy ő az elkövetésikor józan volt. 

Ennél a bizonyítási kísérletnél Németh István egyetlen szót sem 
említ arról, hogy valamilyen kényszer hatása alatt cselekedett volna. 
A bizonyítási kísérlet jelentős sikerrel járt, mert itt egyezett meg a 
legjobban a két tettestárs vallomása és annak bemutatása, hogy az 
események a valóságban miként zajlottak le." 

A vádlottak vallomásait összevetve, a bíróság azokat a 
következők szerint mérlegelte: 

, Mindenekelőtt tényként állapítja meg, hogy Németh István ez 
alkalommal sem volt korlátozva szabad tevékenységében, több 
lehetősége is volt arra, hogy ittas vádlott-társát magára hagyva, az 
eseményekben ne vegyen részt. Nem állt semmilyen fenyegetés és 
fenyegető kényszer hatása alatt, amikor az ölési cselekményeket 
elkövette. Ilyen irányú védekezése alaptalan, mert ezt a védekezését 
sem tudta következetesen végigvinni, megtartani. 

Amikor november 9-én kihallgatták, és akkor is, amikor a 
bizonyítási kísérletre sor került, e védekezésével teljesen felhagyott. 
Vallomásának e részében még az indulatok alakulásáról, 
cselekményeinek mozgatórugóiról is részletesen beszámolt. A 
tárgyaláson a már hivatkozott önellentmondások és a tárgyalási 
vallomásával ellentétes adatok elébe  tárásakor lényegében 
semmilyen magyarázatot nem tudott adni az eltérésekre. A kérdések 
egész sorára megtagadta a választ azzal, hogy nem emlékszik. 
Magyarázatul vallomásainak egyes beismerő részleteire csak azt adta 
elő, hogy azokat valóban mondta, de azért, mert félt Soós Lajostól. 
Félt akkor, amikor a nyomozó egyedül őt hallgatta ki és Soós Lajos 
ott sem volt, és félt akkor is, amikor a bizonyítási kísérletnél Soós 
Lajos jelenlétében — gondos biztonsági intézkedések mellett — be is 
mutatta az elkövetés módját. Ezt a védekezést a bíróság mint 
életszerűtlent nem fogadta el, mert ilyen félelemre az adott 
körülmények között sem a helyszínen, de különösen a bíróságon 
semmilyen oka nem volt. 

Minthogy Németh István a terhére rótt mindkét bűncselekmény 
(részt vett a rendőrgyilkosságban 15) kapcsán azt állította, hogy Soós 
őt kényszerítette, fenyegette és állandóan ment utána, hogy újabb 
bűncselekményekben vegyen részt, a bíróság a vádlottnak ezt a 


védekezését tüzetesebben is megvizsgálta. 

Soós Lajos tagadta, hogy bármikor is kényszerítette volna, 
vallomása szerint Németh szadista módon gátlástalan volt, kész volt 
mindenre, nem kellett őt fenyegetni. Azt is vallotta, ha Németh csak 
akkor vett volna részt emberölésben, ha fenyegeti, akkor eltette volna 
őt is láb alól. 

György József, a bűnügy másodrendű vádlottja azt vallotta az 
együtt elkövetett emberölés kapcsán (Gyulai Károly rendőr 
főtörzsőrmester meggyilkolásában Soós, Németh és György együtt 
vett részt), hogy Németh egyáltalán nem úgy viselkedett, mintha 
fenyegetés hatása alatt cselekedne. Elmondta azt is, hogy Soós Lajos, 
amikor ő még nem ismerte a fiatalembert, így beszélt róla: xAz még 
büntetve nem volt, pedig vadabb mint én, rá kell szólnom, mert 
mindenkit el akar tenni láb alól, nagyon vakmerő. c,, 


A cselekmény helyszínéről - a csomagtartóban  Borai 
megmerevedett holttestével — Soós és Németh a Tisza-part felé 
hajtott. Soós a gépkocsit vezette, Németh pedig barátja véres 
nadrágjának a széttépésével volt elfoglalva. Kis darabokra vagdosta, 
s apránként dobálta ki a Polski Fiat letekert ablakán. Útközben a 
Romantika csárdába ment be a két jó barát, de előbb a közeli 
mutatványosbódét keresték fel. Itt vidáman pufogtattak egy ideig, 
mintha már , igazi" fegyvert érezhettük volna a kezükben, aztán a 
célba lövést elunva, bementek a csárdába. Úgy gondolták, igazán 
megszolgáltak valami enni-innivalót: s az üllői fiatalembertől rabolt 
pénzen kiadósan rendeltek is. Szokásával ellentétben ezúttal Németh 
is alkoholt fogyasztott, igaz, csak sört, s emelkedett hangulatban, 
önfeledten mutogatta, milyen pózban tartotta a halott Borai az egyik 
karját. Majd fizettek, s tovább hajtottak a Romantika csárdából. 
Szolnok felé folytatták útjukat, a csomagtartóban Borai Lajos 
holttestével. 

Szolnokon keresztülhaladva egy mellékútra tértek, melyet Soós 
még gyerekkorából jól ismert, s Tiszapüspöki közelében megálltak. 
Ásás közben az ásó nyele eltört, s ez a , baleset" vitát váltott ki a két 
tettes között: Németh szeretett volna minél előbb visszafordulni, a 
körültekintőbb (mi tagadás, tapasztaltabb) Soós viszont ragaszkodott 
az elföldeléshez. Végül, a csatorna partjától mintegy száz méterre 
puhább talajt találtak, s ott egy negyven-hatvan centis gödröt ástak. 

Ide került Borai teteme, innen ásta ki később a nyomozás során a 


rendőrség. 

Visszafelé menet először az ásótól szabadultak meg, arra 
gondolván, hogy a tört nyelű ásó esetleg gyanút ébreszthet — s 
amellett újabb , munkára" amúgy is használhatatlan. (A nyomozás 
során háromezerhatszáz méterre a holttesttől találták meg ezt a 
bűnjelet. Elégették áldozatuk személyi igazolványát, s eldobták 
Németh István cipőjét is.) Némethnek nem volt szerencséje a 
cipőkkel, pár héttel később, a rendőrgyilkosságkor használt lábbelijét 
is el kellett tüntetnie. Igaz, akkor már , divatosabbat" viselt: 
olyannyira, hogy az első rendőri feltételezések, magas sarkú 
cipőjének nyomai alapján, női elkövetőre is gyanakodtak.) 


A Borai-ügy feltárása után elérkeztünk Gyulai Károly rendőr 
főtörzsőrmester kegyetlen meggyilkolásához. Nem fér kétség az 
előbb részletezett három súlyos bűncselekmény elvetemültségéhez, 
de az is kétségtelen, hogy a közvélemény elsősorban mégis az utóbbi 
ügy miatt kísérte figyelemmel a gyilkosok perének tárgyalását. A 
rendőrgyilkosságot a büntető törvénykönyv , hivatalos személy 
sérelmére elkövetett emberölésnek" tartja, egyike ez a gyilkosság 
minősítő körülményeinek. Egy rendőr megölésének mégsem csak 
ilyen jogi minősítése van. A rendőr a közrend védelmezője, a 
közbiztonság első számú letéteményese: meggyilkolása így az egész 
jogrendet, a társadalmat is súlyosan érinti. Amikor Soós Lajos a 
fegyver megszerzésére Gyulai Károly meggyilkolását és kirablását 
eltervezte, maga is tisztában volt ezzel, ezért, szokásával ellentétben, 
ezt a cselekményt igyekezett gondosan előkészíteni, tisztában lévén 
azzal, hogy ezúttal a nyomozás egész apparátusa a nyomába ered. 
Felmérte a helyszínt, kiválasztotta (látni fogjuk, milyen aljas módon) 
a — , megfelelőnek" ítélt hatósági közeget, s különböző 
bűncselekmények során ki is próbálta majdani fiatal tettestársát, 
Németh Istvánt. 

A következőkből sem derül ki pontosan, miért is kellett György 
Józsefnek, az ötgyerekes apának belekeverednie Gyulai Károly 
meggyilkolásába; annál is inkább kérdéses ez, mert György a tett 
elkövetésekor bordatöréssel éppen betegállományban volt, ezen 
túlmenően pedig rendőri felügyelet alatt állt Valamennyi okra 
valószínűleg már sohasem derül fény. Annyi mindenesetre bizonyos, 
hogy a rendőrgyilkosságra végül is hárman vállalkoztak: Soós Lajos, 
György József és Németh István. A rendőrgyilkosság rekonstruálása 


közben személyiségükre is kitérünk, úgy, ahogy azzal a tárgyalás 
hallgatósága 15 megismerkedhetett. 

Kezdjük a kegyetlen tett felidézését Soós bírósági 
meghallgatásával. 

Tanács elnöke: Azt mondja el a bíróságnak, mikor határozták el, 
hogy bármilyen áron, de elveszik Gyulai Károly rendőr 
főtörzsőrmester fegyverét? 

Vádlott: Évek óta terveztem a , nagy ügyet". Ehhez azonban 
fegyver kellett. Ezért gyilkoltuk meg Vargával 1968-ban a fináncot. 
Az ő pisztolyával azonban ez nem sikerült. (Soós és Varga a 
gyilkosság után lopás és verekedés miatt hamarosan újból börtönbe 
került.) 1971-ben György Józsefítel Sopronkőhidán, az ottani 
börtönben sokat beszéltünk arról, ha kijövünk, szerzünk pisztolyt, és 
egy OTP-fiókot kirámolunk. De ekkor ebből nem lett semmi, 
akkoriban Györggyel csak lopkodtunk. 

Tanács elnöke: Konkrétan arra válaszoljon, kivel és mikor 
határozták el, hogy Gyulai Károly fegyverét megszerzik? 

Vádlott: Erre röviden nem tudok felelni. 

Tanács elnöke: Részletesen mondja el... 

Vádlott: Jó. Az István Kórházban ismerkedtem meg a kis 
Némethtel. Belevaló, vad gyerek. Vele beszéltem arról, hogy 
fegyveresen kellene egy postát vagy bankot kirámolni. Ő nemcsak 
helyeselte, de sürgette is, hogy minél hamarabb csináljuk meg. 
Hangoztattam neki, az ilyen munkához fegyver kell. Ezt ő is belátta, 
több tippje volt, de azokat nem találtam jónak. Én azt javasoltam, 
hogy a Steinmetz-szobornál szolgálatot teljesítő rendőrt üssük le, és 
attól vegyük el a fegyverét. 

Tanács elnöke: Németh ebbe beleegyezett? 

Vádlott: Nemcsak beleegyezett, hanem állandóan sürgette, hogy 
csináljuk már meg! 

Tanács elnöke: Hogyan sürgette? Mit javasolt? 

Vádlott: Kétszer lebeszéltem. Először, amikor , schwarz"7-on, 
vagyis feketefuvaron voltunk Szolnokon. A főnöke cuccait vittük 
oda le, kaptunk érte kétezer forintot. A dátumra nem emlékszem, de 
azt tudom, este tizenegy után értünk a szoborhoz. A kés ott volt a 
kocsiban. Mikor Vecsést elhagytuk, a kis Németh azt mondta, most 
leszúrja a rendőrt. Ő vezette a kocsit, a szobor előtt lassított az a 
rendőr volt szolgálatban, akit már kinéztünk. (Gyulait többször 
megfigyelték, mikor van szolgálatban, s meggyőződtek róla, segíti az 
autósokat, ha az őrhelye környékén valami problémájuk támadt, 


leállt a kocsijuk, ilyesmi, mindig segített, Mikor elhagytuk a 
kapitány szobrát, megállt, s úgy tett, mintha szerelne. Mondtam neki, 
hogy nem vagyunk felkészülve, nagy a forgalom, könnyen 
lebukhatunk. De tovább szívóskodott. Bíró úr, figyelmeztettem, szó 
szerint azt mondtam neki: , Ne haragudj, kis Németh, én nem 
vállalom." Meg is orrolt akkor rám. Másodjára meg június 23-án 
beszéltem le, amikor az üllői eset volt... Azt már tetszenek ismerni. 
(Borai megölése.) 

Tanács elnöke: Németh Istvánnal voltak Százhalombattán? 

Vádlott: Igen. Az egyik csajánál voltunk. Annak el is mondta, 
hogy mire készülünk. 

Tanács elnöke: A maga füle hallatára, a maga jelenlétében? 

Vádlott: Nem. Ha előttem mondja el, azt hiszem, végeztem volna 
a lánnyal. Nem bíztam meg benne, bár Pityu azt állította. Hogy 
teljesen megbízható, tud hallgatni. 

Tanács elnöke: György Józseffel mikor közölte, hogy mire 
készülnek? 

Vádlott: Azon a napon! Jártam náluk máskor is, többször 
beszéltünk fegyverszerzési lehetőségről. 

Tanács elnöke: Némethről mikor beszélt Györgynek? 

Vádlott: Azt hiszem, előtte való nap. Mondtam neki, van egy vad 
gyerek, vele lehet dolgozni. 

Tanács elnöke: Július 9-én találkozott György Józseffel? Mikor és 
hol? 

Vádlott: Igen. Már délelőtt fent jártam náluk. Az édesanyjánál 
tartózkodott, aki a tizedik kerületben lakik. Este nyolc óra fele 
megint felmentem. 

Tanács elnöke: Mit mondott neki? Ha lehet, szó szerint ismételje 
meg. 

Vádlott: Drukkolj! Ma megcsináljuk a rendőrt. 

Tanács elnöke: Erre mit válaszolt György József? 

Vádlott: , Féltelek, Lacikám." Bíró úr, nemcsak engem féltett ám, 
hanem magát is, mert tudta, ha mi megbukunk, ő is bukik a 
törökbálinti ügy miatt. 

Tanács elnöke: Hívta, hogy tartson magukkal? 

Vádlott: Nem. Ha György nem jön velünk, lehet, hogy meg sem 
történt volna a rendőrügy. Bíró úr, én erősebb vagyok Györgynél, de 
ő sokkal rafináltabb, eszesebb nálam. Furcsán hangzik, de ha hívom, 
biztos jön. 

Tanács elnöke: Arra válaszoljon, hogy amikor Györggyel közölte, 


mire készülnek, ő csak azt mondta: , Féltelek, Lacikám?" 

Vádlott: Hozzátette: , Én is szeretnék ott lenni, de ref.-es vagyok, 
és éjfélig ellenőrizhetnek. Gyertek értem éjfél után..." 

Tanács elnöke: Bűntársa, György József ekkor beteg volt. Ez nem 
zavarta? Az iratok szerint bordatörés miatt került betegállományba. 

Vádlott: Ez igaz. De nálunk ez nem akadály. . . 

Tanács elnöke: Mikor került először a maga kezébe a féltengely? 

Vádlott: Pár héttel az esemény előtt. 

Tanács elnöke: Megfelelőnek találta? 

Vádlott: Igen. 

Tanács elnöke: Mikor állapodtak meg Németh Istvánnal, hogy 
meggyilkolják Gyulai Károlyt? 

Vádlott: Erről szeretnék részletesebben beszélni. Szabad? 

Tanács elnöke: Természetesen. Sőt, erre akarta a bíróság kérni. 

Vádlott: Azt már tetszenek tudni, hogy én évek óta készültem 
ilyenre. De a kis Némethtel is hónapok óta tervezgettük a balhét. 
Ezért, mikor úgy döntöttünk, hogy a szobornál csináljuk meg a 
rendőrt, heteken, hónapokon át figyeltük. Abban állapodtunk meg, 
hogy éjjel, amikor már nincs forgalom, Vecsés felől jövünk, a 
kapitány szobrának a közelében megállunk, úgy teszünk, mintha az 
autónk elromlott volna. Biztosak voltunk benne, hogy Gyulai, akinek 
a nevét az újságokból tudtam meg később, odajön segíteni. Először a 
motorház tetejét nyitjuk fel, ott matatunk, ha mégsem jönne oda, 
valamilyen ürüggyel odahívom, és Németh leüti. Ha közben 
megélénkülne a forgalom, szóval tartjuk addig, amíg eljön az 
alkalmas pillanat. Az eredeti terv szerint a kis Némethnek kellett 
volna leütnie. 

Tanács elnöke: Hadd szakítsam félbe. Miért Némethnek? 

Vádlott: Ő akarta. Hiába magyaráztam neki, hogy én nagyobbat 
tudok ütni, ő csak erősködött. Ráhagytam. Abban is megegyeztünk, 
ha leütötte, az előzőleg kinyitott csomagtartóba tesszük. Úgy 
képzeltük, hogy a csomagtartót is kinyitjuk, de azt már csak akkor, 
ha a rendőrt Pityu leütötte. Arra is felkészültünk, mi történik, ha a 
csomagtartó is nyitva van. Akkor is a kis Némethnek kellett volna 
ütni, én pedig bedugtam volna a rendőrt. Utána a kocsival 
megfordulunk, és arra a helyre visszük, ahol később meg is találták. 

Tanács elnöke: Ki javasolta, hogy az áldozatukat el kell ásni? 

Vádlott: Én. Biztos azt tetszik majd tőlem kérdezni: miért? Nem 
akartunk semmi áruló nyomot hagyni. Társammal még arról is 
beszéltünk, hogy úgy kell a tarkónál, a nyaknál fejbe kólintani, hogy 


lehetőleg ne vérezzen. Nem akartunk vértócsát hagyni magunk után, 
mert én tudtam, az kiindulópont lehet a nyomozóknak. 

Tanács elnöke: 1979. július 9-én találkozott Németh Istvánnal, ő 
tudta, hogy éjszaka mire készülnek? 

Vádlott: Természetesen. Többször mondtam már, a kis Németh 
sürgette. Legyünk túl a rendőrön, és rá másnap vagy harmadnap 
csináljuk meg az OTP-t. 

A lehallgatásokon elhangzottakat a tárgyaláson is megerősítették a 
vádlottak. Az volt az elképzelésük, hogy Gyulai Károly géppisztolyát 
és pisztolyát erőszakkal, gyilkosság árán megszerzik, csütörtökön az 
egyik OTP-fiókot fegyveresen kirabolják, szombaton pedig Németh 
István a használtautó-piacon nyugati márkájú kocsit vesz. Ha nem 
talál kedvérevalót, akkor , átmenetileg?" megelégszik Lada 1600-assal 
15. A , saját" kocsijával még aznap elmegy Százhalombattára, hogy 
megmutassa szerzeményét barátnőjének. Még abban is 
megállapodtak, hogy a bankrablás után a monori erdőben osztják el a 
lopott pénzt. . . 

Tanács elnöke: Azon az emlékezetes napon, vagyis július 9-én 
Németh Istvánnal találkozott, vele előre megbeszélték, hogy Gyulai 
Károly rendőr főtörzsőrmestert leütik, meggyilkolják. Hogyan 
töltötték el a napot? 

Vádlott: Rendesen dolgoztam. Olyan a természetem, ha már 
bemegyek, akkor melózok. 

Tanács elnöke: Szeret dolgozni? 

Vádlott: Nem. Utáltam a munkát. 

Tanács elnöke: Folytassa. 

Vádlott: Szóval hétfőn délután találkoztunk. Az volt az első 
szava: , Nálad van?!" (A féltengely.) , Igen." , Akkor megcsináljuk." 
, Meg — mondtam, — de lehet, hogy hárman leszünk, György Józsi is 
beszáll." 

Tanács elnöke: Németh ismerte Györgyöt? 

Vádlott: Nem, nem ismerte személyesen. De beszéltem neki róla. 

Tanács elnöke: S mit mondott Györgyről? 

Vádlott: Hogy Sopronkőhidán barátkoztunk össze, belevaló fiú. 
Vele is terveztünk hasonlót. Nemcsak erős, de okos is, ő is velünk 
akar tartani. Aztán még estefelé újból felmentem Józsiékhoz. Az 
előszobában vagy a hallban, a fene tudja, hogy hívják, négyszemközt 
újból beszéltünk a rendőrről. Arra kért, éjfél után menjünk vissza 
érte, mert velünk jön. 


Május 5-én, hétfőn, kilenc óra hét perckor György József 
másodrendű vádlott kihallgatásával kezdődött a tárgyalás. 

Tanács elnöke: Figyelje, Soós, mit mond György József, s majd 
ha kérdezi a bíróság, tegye meg észrevételeit. György, álljon föl! 
(Feláll, oldalán a két fegyőrrel.) 

Tanács elnöke: A vádiratot megkapta? 

Vádlott: Igen. 

Tanács elnöké: Megértette, mivel vádolják? 

Vádlott: Igen. 

Tanács elnöke: Bűnösnek érzi magát? 

Vádlott: Igen, bíró úr, bűnösnek érzem magam. 

Tanács elnöke: Az utolsó öt-hat évben hol dolgozott, mit csinált? 
Vádlott: Katona voltam, aztán úgyis tudják, tisztelt bíró úr, hogy 
1960-tól háromszor tartóztattak le. A harmadik nagy ítélet volt. 
Előtte gépkocsivezető voltam. 

Tanács elnöke: Az utolsó munkahelye hol volt? 

Vádlott: A Vörös Október Ruhagyárban, ott kocsikísérő voltam. 

Tanács elnöke: Milyen a családi állapota? Gyermekei vannak? 

Vádlott: 1959-ben nősültem. Négy törvényes gyermekem van. 
Kétéves a legkisebb, tizenhat éves a legnagyobb. Van egy 
törvénytelen fiam is, Gyula, azt is támogatom. 

Tanács elnöke: Együtt élt a feleségével? Élettársa volt? 

Vádlott: Hol igen, hol nem. Nem valami jól éltünk. Többször 
hazaköltöztem a szüleimhez. Amikor legutolsó büntetésemből 1976. 
december 6-án kijöttem, visszamentem a feleségemhez. Tanácsi 
lakást kaptunk, lakáskörülményeink rendbe jöttek. 

Tanács elnöke: Szabad idejében mit csinált? Mi volt a 
szórakozása? 

Vádlott: Olvastam meg keresztrejtvényt fejtettem. 

Tanács elnöke: Barátai voltak? 

Vádlott: Kimondott barátaim nem voltak, a munkatársaimmal 
voltam jó viszonyban. 

Tanács elnöke: Miért ítélték el, miket követett el? 

Vádlott: 1959-ben, erről itt még nem volt szó, három hónapot 
kaptam. Az első ítéletem, ami a vádiratban is szerepel, 1965-ben 
volt, de 1966-ban és 1974-ben is megbüntettek. 1974-ben kétszer is 
bíróság elé kerültem. Lopás, orgazdaság, betörés és hasonló dolgok 
miatt volt ítéletem. De bíró úr, én ezeket nem egyedül követtem el. 
Sz. Sándor volt először a társam, azóta ő már normális életet él, majd 
egy Kolompár nevezetű, az meghalt. 1974-től kezdve meg az utolsó 


ügyig Soóssal voltam kapcsolatban. Vele először kapu alatti 
vitrineket törtünk fel. 

Tanács elnöke: Mennyit töltött börtönben? 

Vádlott: Nyolc évet meg nyolc hónapot. 

Tanács elnöke: Soóssal hol ismerkedett meg? 

Vádlott: 1971-ben Sopronkőhidán, a hetvenes zárkában voltunk 
cellatársak. 

Tanács elnöke: Mi alapozta meg a barátságukat? 

Vádlott: Sorstársak voltunk, meg mind a ketten pestlőrinciek. 
Sokat beszélgetnünk, több lőrinci közös ismerősünk akadt. Kialakult 
közöttünk a jó barátság. Soós nagyon jól tudott sakkozni, cigarettáért 
sakkozott. Mivel ő abban az időben még nem dohányzott, nekem 
adta az így nyert cigarettát, mert én erős dohányos voltam. Sokat 
szívtam. Mikor lejárt a büntetésem, azzal búcsúztam tőle, lemegyek 
elébe Kőhidára. Megkérdeztem tőle azt is, hogy mit hozzak neki. 
Szavamat betartottam. Narancsot, tejet meg tejfelt kért, azt vittem 
neki. Hazajöttünk Pestre, az anyám várt ránk. Elmondtam neki, 
milyen sokat segített rajtam Laci a börtönben. Éppen ezért nagy 
szeretettel fogadták, ott is ebédelt nálunk, este ment csak haza. 

Tanács elnöke: Beszéltek arról, mit csinálnak a kiszabadulásuk 
után? 

Vádlott: Igen. Soós azt mondta, hazamegy, disznót fog 
tenyészteni, mert azzal jól lehet keresni. Nem akart több balhét 
Akkor nem volt szó közöttünk arról, hogy bűntársak leszünk. Sajnos, 
később azok lettünk. 

Tanács elnöke: Nem tudta Soós visszatartani magát a bűnözéstől, 
vagy maga nem tudta Soóst visszatartani? 

Vádlott: Kezdem ott, amikor hazajött, volt pénze, mert a 
börtönben a munkáért pénzt adtak. Vett egy öltönyt magának meg 
nekem is. Nekem akkor nem volt annyi pénzem, amennyibe a ruha 
került. Az Egyetemi Nyomdában dolgoztam akkortájt. 

Tanács elnöke: Ne erről beszéljen, hanem arról, hogy december 6- 
a után mit csinált, hogyan alakult Soóssal a kapcsolatuk. 

Vádlott: Már mondtam, hogy albérletben laktunk a feleségemmel, 
aztán kaptunk tanácsi lakást. Soós mondta, hogy megváltozik, 
újsághirdetéseket adott föl, hogy nőket ismerjen mmeg, és 
valamelyiket elvegye feleségül. Két találkozóra engem is elvitt, 
megismertetett azokkal, akik a hirdetésre válaszoltak. De nem 
sikerült egyik sem. Aztán elkezdtük a betöréssorozatot, mert nem 
volt pénzünk. 


Tanács elnöke: Mire kellett a pénz? 

Vádlott: Azért kellett a pénz, hogy jobbá tegyem a hozzátartozóim 
életét. Nem akartam én sem autót, sem házat venni, csakhogy otthon 
nyugodtabban, jobban lehessen élni. 

Tanács elnöke: Azt hitbe, hogy soha nem fogják el? Hány betörést 
követtek el együtt? 

Vádlott: Megelégeltem, bíró úr. Volt olyan éjszakám, hogy hat 
helyen , jártunk". Egyszer, amikor éjszaka mentem haza, a feleségem 
nagyon rossz állapotban volt, felöltözve aludt az ágyon. Ideges volt. 
Szemrehányást tett, hogy miért élek így. Soóssal elhatároztuk, hogy 
abbahagyjuk. 

Tanács elnöke: Mikor tárgyalták arról, hogy fegyvert szereznek és 
nagy ügyet csinálnák? 

Vádlott: 1971-ben, Kőhidán. 

Tanács elnöke: Erről részletesen beszéljen! 

Vádlott: A zárkában hárman voltunk, én, Soós meg L. János. 
Ilyenkor mindenről beszéltünk. Szóba került az is, hogy mi lenne, ha 
volna egy olyan gyűrűnk, amit ha elfordítunk, ott lennénk, ahol 
alkarunk. Sok mindenről beszéltünk. Soós azt mondta, hogy 
fegyverre lenne szükség. Abban az időben jött be, bíró úr kérem, az 
ötszázforintos. Még arról is beszéltünk, mennyi ötszázforintosra 
lenne szükség, hogy a zárkánk tele legyen pénzzel. Mindenki 
elmondta a maga gondolatát, hogyan lehet pénzt szerezni. 

Tanács elnöke: Maga mit mondott? 

Vádlott: Azt, hogy ha megszereznénk az Egyesült Tisztiiskola 
csapatzászlaját és kivinnénk külföldre, horribilis összeget kapnánk 
érte. Fegyverről is szó esett. Azt mondtam, onnan biztos fegyvert is 
lehetne szerezni, mert ha az őrt leitatnánk, akkor el tudnánk venni a 
fegyverét. Aztán leálltunk a betörésről, én nem bírtam. Éjszakánként 
igen sokat mentünk, nagyon elfáradtam, fájt a lábam. Soós egy ideig 
nem is követett el semmit, nyugodtak voltunk, nyugodtan aludtunk. 
Abban az időben ismerkedett meg Laci Terivel, a mostani 
feleségével. Különböző borozókba jártunk, Soós fröccsbe sakkozott. 
Mivel nem szerette az italt, a fröccs árát pénzben kérte, és volt olyan 
nap, hogy nyolcvan-száz forintot is nyert így. Teri addig olvasott, 
amíg Laci sakkozott. Sopronkőhida után a fegyverszerzésről először 
egy társamtól hallottam, akit , Kopasz"-nak hívtunk egymás között, ő 
így mondta el: , Jóska, képzeld el, mit mondott nekem a Soós. Azt, 
hogy szerezzek tornacipőt meg kötelet, és a Steinmetz kapitány 
szobránál posztoló rendőrtől el lehetne venni a pisztolyt." Azt 


mondtam neki, Laci biztos részeg lehetett. Amikor Soóssal 
találkoztam, neki meg azt: ismered , Kopaszt", hogy beszélhetsz 
előtte ilyen komoly ügyről, eljár a szája! Soós azt válaszolta: 
, letagadom, nincs rá tanú". Akkor említette, ismeri is a rendőrt. 
Felhoztam, ha megszerezzük a fegyvert, azzal még nincs pénzünk, és 
ha a rendőrrel el is bánunk, mindenki minket fog keresni. Van 
fegyverünk, de nincs, pénzünk. 

Tanács  — elnöke: 1976 —— decemberében beszéltek a 
fegyverszerzésről? 

Vádlott: Nem! 1979-ben esett újból róla szó. 

Tanács elnöke: Némethet mikor ismerte meg? 

Vádlott: Tudtam róla, hogy létezik, de én azon az éjszakán 
ismertem meg, amikor megcsináltuk a rendőr-ügyet. Soósnak az 
apróhirdetés volt a mániája, így akart újból megnősülni. Egy M. 
Anna nevezetű hölggyel meg is ismerkedett, annak volt egy gyereke, 
udvarolt neki, még beutalót is kaptak, el akartak menni üdülni. De 
állandóan csak arról beszélt, hogy van még egy nálamnál is 
vagányabb, vadabb, vakmerőbb gyerek, Németh. Azt mondta, 
Németh mindenkit el akar tenni láb alól, aki az útjába kerül. Bíró úr 
kérem, Terit valami apró ügy miatt elkapták, akkor nagyon 
megijedtem, mert ő tudott a törökbálinti balhénkról. Mondtam is 
Soósnak, nagyon félek, menjünk ki az országból. Balfig el is 
jutottunk, még távcső is volt nálunk, de onnan nem tudtunk tovább 
menni. Két napig kószáltunk a környéken, aztán visszajöttünk Pestre. 
Még azt is el szeretném mondani, amikor egyszer az Egyetemi 
Nyomda mélynyomójában beszélgettünk, hogy kellene valamit 
csinálni, mert Teri sokat tud a törökbálinti ügyről és beköphet 
bennünket, Soós szemrehányást tett, amiért olyan munkahelyet 
választottam, amelyiknek csak egy kijárata van, és nem tudok szökni, 
ha a rendőrök keresnének. Azt mondtam: , Laci, ha keresnek, hát 
vigyenek el. Ha emiatt keresnek, előbb-utóbb úgyis elfognak." 

Tanács elnöke: Úgy jellemezte maga a nyomozás során Soóst, 
hogy olyan, mint egy magányos farkas. Mit ért ezalatt? Erről 
részletesen beszéljen! önnel szemben Soós nem volt agresszív, 
egyáltalán, volt magára dühös valamikor? 

Vádlott: Azt nem mondom, hogy nem volt, de nekem a barátom. 
Mikor kórházban feküdtem, bejött, meglátogatott, még narancsot is 
hozott. Az osztozkodásnál mindig én kaptam többet. Azt mondta: 
, Jóska, neked nagyobb szükséged van rá, mint nekem." Nem tudtam 
neki nemet mondani, főleg olyankor, amikor úgy éreztem, hogy kell 


a pénz. 

Tanács elnöke: Konkrét ügyről beszéljen, amikor több pénzt 
akartak szerezni! 

Vádlott: Volt egy eset, a dátumra nem emlékszem. Lőrincen 
kiszemeltünk egy közértet. Megfigyeltük, hogy esténként két nő viszi 
a postára a pénzt. Megbeszéltük, hogy Laci kikapja a táskát a nők 
kezéből, és elszaladunk. Fél is készültünk rá. De ebből nem lett 
semmi. Megláttuk, hogy az egyik nő terhes, aztán nekem a lábam 
elkezdett remegni, begyulladtam. Nekem köszönhetik, hogy nem 
ütöttük le őket, és nem vettük el a pénzt. 

Tanács elnöke: Varga Lászlót ismeri. Mit tud róla? 

Vádlott: Soós beszélt róla, de tőle nem lehetett kérdezni. Ha 
valamit kérdeztem, mindig azt mondta, hogy nagyon kíváncsi 
vagyok, nem szabad ilyen kíváncsinak lenni. Hát én ehhez tartottam 
magam. 

Tanács elnöke: Hol nevelkedett maga? 

Vádlott: Fehérgyarmaton, a nagyanyámnál. 

Tanács elnöke: Hány alkalommal élt külön a feleségétől? 

Vádlott: Nem tudom. Négyszer vagy ötször, nem emlékszem rá. 
Mikor egyszer két hétig külön voltunk, akkor volt egy élettársam. 

Lehoczki bíró: Törvényesen mikor bontották föl a házasságukat? 

Vádlott: 1978-ban. Mikor megkaptuk az új lakást, a feleségem 
szerette volna, ha újból összeházasodunk, én nem. Tudtam, előbb- 
utóbb bekövetkezik az, ami most történt. Nem akartam a családomat 
nehéz helyzetbe hozni. 

Ügyész: A keresztapjáról is beszéljen. 

Vádlott: Volt egy keresztapám, aki háromszázhatvanezer forintért 
adta el a lőrinci házat. A pénz elúszott. Mi is kaptunk belőle. Végül 
odavettük magunkhoz. 

Ügyész: Az édesanyja a tizedik kerületben él. Maga sokat volt 
nála?! 

Vádlott: Igen. Többször is odaköltöztem az anyámhoz. 

Ügyész: Meg tudná mondani, miért volt büntetve? Nemcsak 
lopás, rablás, más is volt, nem? 

Vádlott: Hát volt könnyű testi sértés, üzletszerű kerítés. 

(A tapasztalt bűnöző, az úgynevezett nehéz fiú a bíróság előtt 
tisztelettudóan viselkedett, udvariaskodott. Ám alig lépett ki a börtön 
kapuján, újabb és újabb bűncselekményeket követett el. De soha nem 
egyedül, mindig valakihez sodródott. Évek óta őt is foglalkoztatta a 
fegyverszerzés gondolatán kívül a , nagy ügy": bankrablásra készült. 


A társadalom hiába igyekezett segíteni rajta: a többszörösen 
büntetett embernek mindig szereztek munkahelyet, lakáshoz is 
juttatták akkor, amikor tíz- és tízezren várják, hogy önálló otthonuk 
legyen. A családját állandó rettegésben tartotta, a felesége — 
vallomása szerint — tudott lopásairól, betöréseiről, ő is tisztában volt 
azzal, hogy előbb-utóbb mindenre fény derül és nem úszhatja meg 
büntetlenül, mégis éveken át — már amikor szabadlábon volt — lopott, 
rabolt, gyilkolt. Az elsőfokú tárgyaláson azt szerette volna elhitetni 
bíráival, hogy a két Közért-alkalmazott kirablását ő hiúsította meg, 
csupán arról , feledkezett el", hogy a pénzszerzésnek erre a módjára ő 
adta a tippet mindenre elszánt, véres kezű társának.) 

Tanács elnöke: Áttérünk a Gyulai Károly sérelmére elkövetett 
ügyre. Először arra válaszoljon, mit tud a vadászpuska-vásárlásról. 

Vádlott: Az nem sikerült. 

Tanács elnöke: Részletesen mondjon el mindent, amit tud róla! 

Vádlott: Igenis. Pár héttel a  Gyulai-ügy előtt Soós a 
kaputelefonon felszólt, hívott, hogy azonnal menjek le. Kérésének 
eleget tettem. Autóval jöttek hozzánk egy bőrkabátos férfival, akinek 
ma sem tudom a nevét. Soós azonnal a lényegre tért, a tag kétezer 
forintért eladná a puskát. Kérte, adjak kölcsön, hogy megvehesse. 
Nem volt pénzem. Ez a fegyvervásárlás miattam nem sikerült, pedig 
anyámtól kérhettem volna pénzt. Két okból hiúsítottam meg a 
vásárlást. Részint mert tudtam, mire kell, nem akartam fegyveres 
rablótámadásba belekeveredni, meg aztán olyan a vadászpuska, mint 
a bunkó, nagy ügyhöz nem jó! Márpedig Soóssal arra készültünk. 
Erről évek óta többször is beszéltünk. 

Tanács elnöke: Mikor értesült róla, hogy Soós Lajos és Németh 
István Gyulai Károly fegyverét erőszakkal akarják megszerezni? 

Vádlott: Két vagy három héttel az esemény előtt. 

Tanács elnöke: Hogyan szerzett erről tudomást? 

Vádlott: Ekkor a feleségemnél laktam. Beállított hozzám Soós és 
közölte, hogy aznap este , megcsinálják" a  rendőrügyet. 
Figyelmeztettem őt: , megbuktok", kértem, hogy ne csinálják meg. 
Másnap nem jelentkezett, lementem a Kossuth térre, vettem egy 
újságot. Abban nem írtak róla. Három napig még vásároltam újságot, 
de nem írtak a rendőrügyről. Ekkor kicsit megnyugodtam. Negyedik 
vagy ötödik nap találkoztam Soós Lajossal, s mindjárt azt kérdeztem 
tőle, mi van a rendőrrel. , Nem csináltuk meg, nem ő volt 
szolgálatban." Bíró úr, akkor nagyon megnyugodtam. Előzőleg 
napokig nem tudtam aludni, de mikor Soós megmondta, hogy nem 


csinálták meg, újból nyugodt lettem. Gondoltam, hatott rá a 
figyelmeztetésem, igaz, hozzátette: , Megcsináljuk, mert nagyon kell 
a fegyver, a tervet már aprólékosan ki is dolgoztuk. Nem lehet semmi 
ciki..." (György Józsefnek ekkor még lehetősége lett volna, hogy ne 
legyen részese a  rendőrgyilkosságnak. Ha törvénytisztelő 
állampolgár, közölnie kellett volna az illetékes hatóságokkal, mire 
készül egykori zárkatársa. György a törökbálinti gyilkosságot meg a 
kisebb-nagyobb lopásokat is megúszhatta volna börtönbüntetéssel. 
Nem ezt tette. Zsiványbecsületből az alvilág törvényeihez tartotta 
magát.) Soós elmondta a Borai-ügyet i5. Megnyugtatott: azon nem 
lehet megbukni, mert semmi nyomot nem hagytak. Az üllői 
fiatalembert, szavai szerint, úgy eldugták, hogy a feltámadásig sem 
találja meg senki. 

Tanács elnöke: Maga ezt elhitte? 

Vádlott: Ismerem Soóst. Ha ő azt állítja, hogy alapos munkát 
végzett, akkor az szent. Ebben nagy rutinja van. Mikor együtt 
lopkodtunk, akkor is mindig vigyázott, hogy ne hagyjunk nyomokat. 
Ha Törökbálinton sikerült volna a házat felgyújtani, soha az életben 
nem derült volna ki, hogyan halt meg az öregasszony. Biztosra 
vettem, hogy az üllői fiút is jó helyre vitték. Nekem se mondta meg, 
hová rejtették el. Igaz, nem is kérdeztem, nem tartozott rám. Társáról 
meg azt mondta, hogy az olyan vad gyerek, akiből harapófogóval 
sem lehet semmit kiszedni. Némethben tökéletesen megbízott. Ezen 
csodálkoztam egy kicsit, de tudomásul vettem. 

Tanács elnöke: Gyulai Károlyt július 9-éről 10-ére virradólag 
gyilkolták meg. Arról számoljon be, mit csinált 9-én, hétfőn? 

Vádlott: A bíróság már tudja, hogy Laci július 9-én fent járt 
nálunk. Először délelőtt tíz óra tájban jött. Tízórait 15 hozott magával, 
nálunk akarta megenni, s jóanyám meleg étellel is megkínálta. Akkor 
mondta, hogy ma , megcsináljuk a rendőrt". Már megvan a , műsor" 
15. (Vagyis, hogyan hajtják végre.) Akkor mondta: , Drukkolj 
nekünk." Azt válaszoltam : , Féltelek Lacikám, megbuktok." , Sima 
ügy, minden klappol, lehetetlen a lebukás, ilyen tuti, biztos balhénk 
még nem volt." Akkor megnyugodtam: , Én is veletek megyek, 
szeretnék ott lenni" mondtam. 

Tanács elnöke: Javasolta Soós, hogy menjen velük, hívta? 

Vádlott: Hát. . . 

Tanács elnöke: Igennel vagy nemmel feleljen! 

Vádlott (lehorgasztott fejjel, alig hallhatóan): Nem. 

Tanács elnöke: Önként vállalkozott rá, hogy velük tart?! 


Vádlott: Igen. 

Tanács elnöke: Mi történt még aznap? 

Vádlott: Betegállományban voltam, eltört a bordám. Pihentem. 
Délután, úgy négy óra tájban visszajött Soós. Két deci pálinkát meg 
egy üveg bort hozott. 

Tanács elnöke: Egyedül tartózkodott a lakásban? 

Vádlott: Nem. Ott volt a fiam is. Soóssal a másik helyiségben 
beszélgettünk. 

Tanács elnöke: Miről? 

Vádlott: A rendőrről. Akkor mondta Soós:. , Jó lenne, ha ott 
lennél, amíg a pisztolyt megszerezzük." 

Tanács elnöke: Maga már délelőtt azt mondta Soósnak: , Akkor én 
is veletek megyek." Így volt? 

Vádlott: Igen, de délután ő mondta, jó lenne, ha ott lennék. 

Tanács elnöke: Ez ellen tiltakozott? Kérette magát? 

Vádlott: Nem. Csak azt mondtam, hogy éjfél után csinálják, mert 
én ref.-es vagyok, és ellenőrzést kaphatok. Soós ebbe beleegyezett 
Mikor Soós elment, arra gondoltam, hátha nem jön értem vissza, és 
megint sikerült lebeszélni. Mert én beszéltem le a közértről is... A 
fiam kiszólt a másik szobából: , Apa, jó kabaréműsor van a rádióban, 
hallgassuk együtt.  Odaültem mellé, és úgy hallgattuk a 
rádiókabarét. Nagyon fájt az oldalam, többször ittam a Soóstól kapott 
italból. Mikor a műsornak vége lett, mindenki lefeküdt, én is, 
előzőleg bevettem egy szem Tardylt (altató), mert nagyon fájt az 
oldalam. Azt hittem, nem jön. Éjfél után a kaputelefonon felszólt. , Itt 
vagyunk. Gyere, várunk." Csendesen felöltöztem, hogy a szüleim 
meg a fiam fel ne ébredjenek. Azt a tornacipőt vettem fel, amelyet az 
élettársamtól kaptam, s farmernadrág volt rajtam. Egy neccszatyorba 
beletettem a kardigánom is. Sem kést, sem ütőeszközt nem vittem 
magammal, mert én csak segíteni akartam nekik. Higgyék el, így 
volt, mert, tisztelt bíróság, még apró lopásokra sem indultam el 
ütőalkalmatosság nélkül. Itt én csak segíteni akartam, nem gyilkolni. 
Nem is ütöttem meg a rendőrt. Csak a rablásnál voltam társtettes . . . 

(György jól ismerte a Btk.-t. Minden szavával azt szerette volna 
elhitetni, hogy ő csak tudott a rendőrgyilkossági tervről, ott volt 
ugyan, de semmit nem csinált... A Btk. világosan és érthetően 
kimondja: a tettes a bűncselekményt nemcsak egyedül, hanem — egy 
vagy több -— más személlyel együttesen is elkövetheti. Ha ez a más 
személy büntetőjogilag felelősségre vonható, társtettességről van szó. 
A társtettesek közösen követik el a bűncselekményt, tehát 


mindegyikük tevékenysége megvalósítja annak legalább egy 
tényállási elemét A társtettességnek ezenkívül tudati eleme is van; 
ezt fejezi ki az , egymás tevékenységéről tudva" meghatározás. 

A vádlott bűnössége akkor is megállapítandó, ha valóban , nem 
csinált semmit", mert jelenlétével, de egyébként is segítséget 
nyújtott, s így mint bűnsegéd az emberölés bűntettében is bűnsegéd. 
A bűnsegédet pedig a törvény ugyanazzal a büntetéssel sújthatja, 
mint a tettest.) 


A rendőrgyilkosság harmadik vádlottja, Németh István így vallott 
Gyulai Károly megölésének körülményeiről a tárgyaláson. 

Tanács elnöke: Pisztolyt kitől és mikor akartak szerezni? 

Vádlott: Májusban. 

Tanács elnöke: De kitől? 

Vádlott: Rendőrtől. 

Tanács elnöke: Maga javasolta Soós Lajosnak, hogy a Budakeszi 
úton, a Korányi-szanatóriumnál szolgálatot teljesítő rendőrt üssék le 
és vegyék el a fegyverét? 

Vádlott: Nem emlékszem rá. 

Tanács elnöke: Akkor a bíróság emlékezteti. Még el is mentek 
megnézni a helyszínt, és Soós azt mondta: ,Nem ismerem a 
környéket. Ez nem lesz jó." Így volt?! 

Vádlott: Igen. 

Tanács elnöke: Más helyet is javasolt? 

Vádlott: Nem. 

Tanács elnöke: A vallomásában az áll: , Az Osztyapenkó- 
szobornál szolgálatot teljesítő rendőrt is le lehetne simán ütni." De a 
Móricz Zsigmond körtérről is beszélt. Még azt is mondta, hogy 
katonai laktanyából... 

Vádlott (váratlanul, a tárgyalásvezető bíró szavába vágva): Nem 
laktanyából, hanem a Bartók Béla úton levő kaszárnya előtti őrtől. 
Annál géppisztoly szokott lenni. De Soósnak egyik sem felelt meg. 
Maradt a Steinmetz-szobornál. 

Tanács elnöke: Akkor most azt mondja el, mit csinált július 9-én? 

Vádlott: Dolgoztam. 

Tanács elnöke: Soóssal mikor és hol találkozott? 

Vádlott: Nem mentem el a találkozóra. 

Tanács elnöke: Előre meg volt beszélve? 

Vádlott: Naponta vagy másnaponként a Ferenc téren találkoztunk, 


munka után. De hétfőn nem éreztem jól magam, hazamentem. Soós 
utánam jött, elhívott egy presszóba, s tizenegy óráig ültünk ott. Én 
kólát ittam. 

Tanács elnöke: Miről beszélgettek? 

Vádlott: Nem emlékszem már rá. 

Tanács elnöke: Szó esett a rendőrügyről? 

(A kérdés válasz nélkül maradt. Németh még azt sem volt 
hajlandó mondani: igen vagy nem. Soós Lajos az ügyészségen 
részletesen elmondta, hogy Némethtel újból átbeszélték a gyilkosság 
végrehajtásának a módozatát, amit hetekkel ezelőtt közösen már 
kidolgoztak. Ebben változás csak annyi volt, hogy nem ketten, 
hanem hárman végeznek a rendőrrel.) 

Tanács elnöke: Mivel sok mindenre nem emlékszik vagy nem 
akar emlékezni, amit a bíróság kérdez, akkor azt mondja el, amire 
emlékszik! 

Vádlott: Nem mertem vele (Soóssal) ellenkezni, nem voltam jól, 
még otthon is mondtam neki, hogy rosszul érzem magam. 

Tanács elnöke: Fülön fogva vitte magát az eszpresszóba? 

Vádlott: Nem. Magamtól mentem. 

Tanács elnöke: Miért mentek az eszpresszóba? 

Vádlott: Hogy addig eltöltsük az időt. 

Tanács elnöke: Meddig? 

Vádlott: Addig, míg nem kell Józsiért menni! 

Tanács elnöke: Miért kellett érte menni? 

Vádlott: Mert ő is jött segíteni. 

Tanács elnöke: Miben? 

Vádlott: Hát abban! 


Bár a könyvünkben tárgyalt igen kiterjedt bűnügyben összesen hat 
személyt vontak felelősségre s közülük négyet emberölés miatt, a 
közvéleményt elsősorban az elsőrendű vádlott, Soós Lajos 
személyisége, — hazánkban szerencsére kivételesnek számító 
gyilkosságsorozata foglalkoztatta. Bár könyvünkben természetesen 
igyekeztünk a vádlottak mindegyikét bemutatni, nem tagadhatjuk, 
hogy a súlyos ügynek valóban Soós volt a főszereplője. Ügyvédje 
pszichológussal készíttetett olyan kérdéssorozatot, melynek alapján a 
többszörös gyilkos , emberi kitárulkozását" remélte; hogy milyen 
sikerrel, arról olvasóink is meggyőződhettek könyvünk elején, hiszen 
gyakorlatilag szó szerint, némi stiláris , fésülgetéssel" közreadtuk ezt 


a beszélgetést Soós személyisége a tárgyalási jegyzőkönyveken túl 
az ügyésszel, dr. Friedrich Lajossal és a védőjével, dr. Zékány 
Antallal folytatott beszélgetésünkből is kibontakozott: hogy kissé 
különbözően, ez természetesen következik az ügyész és az ügyvéd 
egymástól eltérő feladatából. 

A bűnöző személyiségképe igazán objektíven —- persze, 
cselekményein túl — mégis az orvosszakértők és az igazságügyi 
pszichológusok vizsgálatai alapján rajzolódhat ki. Dr. Boda Lívia 
elmeorvos szakértő gyakori , vendég" a bíróságokon: sok-sok 
bűnözőről kellett tudományos véleményt mondania. Ebben az 
ügyben május 31-én került sor az ő meghallgatására a Fővárosi 
Bíróságon, s a tanácselnök kérdésére megismételte a vizsgálat során 
írásban megállapítottakat. 

A következőkben az igazságügyi orvosszakértő véleményét 
ismertetjük az elsőrendű vádlottról, Soós Lajosról. 

,, Vizsgálatkor tudata tiszta, minden tekintetben helyesen 
tájékozott. A szituációt felvilágosítás után felfogja, magatartása 
ahhoz igazodik. Magatartása mindvégig rejtőzködő, tényleges 
érzelmeit, hangulatát a vizsgálat közben nem mutatja ki, 
ellenkezőleg, tettetett jó kedéllyel, vidámsággal igyekszik azokat 
elfedni. Magatartása mindvégig mutat teátrális-demonstratív-színlelő 
vonásokat Az orvosokkal azonban lényegében mindvégig 
bizalmatlan. Kezdetben —— gyengeelméjűséget színlel (un. 
pszeudodemenda), akkor hangsúlyozza, hogy mindössze öt 
gyógypedagógiát végzett, jóllehet irataiban nyolc általános szerepel, 
ami azonban xhamisításkéntx került az iratokba. Azt is közli, hogy 
gyermekkorában két évig Hajdúszoboszlón, Gyógypedagógiai 
Intézetben, sőt a sHárshegyenx is volt Ebben az időszakban beszéde 
mesterkélten lassú, vontatott, időnként mesterkélten grimaszol, 
olykor dadogást is színlel. Mikor ennek a sstratégiánakx kevéssé 
hatékony voltát felismeri, fokozatosan tér át az emelkedett hangulat 
és a snagyzolásokk színlelésére. A több órás vizsgálat második 
felétől kezdve sokat nevetgél, az előző magatartással szemben — 
amikor a szakértőket értelmi  visszamaradottságáról akarta 
meggyőzni -— most solvasottságátx, kiterjedt érdeklődési körét 
fitogtatja, hangsúlyozva, hogy ő xvezéregyéniségc. 

A vizsgálat menetét mindvégig éber figyelemmel kíséri, a 
kérdésekre adott válaszait gondosan  mérlegelii de közben 
figyelemmel van arra is, hogy ez a mérlegelés ne legyen szembetűnő, 
ezért mielőtt a feltett kérdésre egyenesen válaszolna, valamilyen 


lényegtelen körülményről beszél. 

Előadásában — mindvégig figyelemmel van védekezési 
szempontjaira, . miközben hangsúlyozza, hogy egyértelműen 
halálbüntetést vár. Spontán és ismételten — egyéb témaköröknél 
mintegy véletlenszerűen is beleszőve — hangsúlyozza, hogy a 
rendőrtől a géppisztolyt nem egyszerű pénzszerzés céljára, hanem 
saranyrudakrax akarta megszerezni. Ugyanakkor módot talál annak a 
közlésére is, hogy a Nemzeti Bankot, ahol tudomása szerint az 
aranyrudakat őrzik, belülről egyáltalán nem ismeri. Ezáltal az általuk 
tervezett pénzszerzési akciónak mintegy fantasztikus-gyermekes 
jelleget igyekszik kölcsönözni. 

Elmebetegségre utaló tünetek — figyelemzavarok, érzékcsalódások 
vagy téveszmék -— nem észlelhetők. 

Intellektusa alacsony, de szerzett ismeretanyaga magasan 
felülmúlja az iskolai végzettsége alapján elvárható szintet. 
Lényegmegragadása, helyzetfelismerő képessége rendkívül jó, igen 
gyorsan képes gondolkodását, magatartását az új felismerésnek 
megfelelően átállítani, illetve korrigálni. 

Az egész vizsgálat során sikerül disszimulálnia bizonyos mértékig 
azt a természetes szorongást, amely helyzetéből szükségszerűen 
adódik. (Nevetve közli, hogy halálbüntetést vár, és attól nem fél, 
csupán az ítéletvégrehajtással kapcsolatos filozofikus 
eszmefuttatásából válik nyilvánvalóvá a szakember előtt, hogy a 
kérdés gyakran foglalkoztatja és természetesnek tekinthető 
félelemérzettel tölti el.) 

Személyisége primitív, életvitele egyértelműen szociopatiás. 
Jövőjére vonatkozó terveiben a döntő hangsúlyt mindig a 
kriminalitás (elkövetendő kriminális cselekmények) kapták, igényelt 
életszínvonalát kizárólag ezzel tervezte elérni, illetve biztosítani. 

Szembetűnő az érzelmi ridegség, a magasabb rendű érzelmek 
gyakorlatilag teljes hiánya, illetve hiányzó hatékonysága. 

Életellenes cselekményeiről, saját emlékezete alapján, nevetgélve 
beszámol, csupán a pontos dátumok tekintetében állít bizonyos 
feledékenységet. (Időnként azt a benyomást kelti, mintha valami 
okból szándékosan nem kívánna pontos dátumokat közölni.) Az 
előadott cselekmények jellegével és várható következményeivel 
tisztában van, velük kapcsolatban, lehetőségeinek megfelelően, 
célszerűen igyekszik védekezni. 

Korának megfelelő külsejű, jól fejlett és táplált, izmos, erős 
testalkatú férfi. 


Szervi idegrendszeri vizsgálatával kórosként értékelhető eltérés 
nincs. 

Elvégeztették pszichológiai vizsgálatát is. A tesztadatok kóros 
személyiségzavarra, vagy elmeállapotra utaló jegyeket nem mutattak. 

A megejtett vizsgálatok adatai alapján megállapítható, hogy Soós 
Lajos jelenleg nem elmebeteg, nem gyengeelméjű, nem szenved 
időszakos tudatzavarral járó szervi idegrendszeri betegségben, nem 
áll fenn nála káros személyiségzavar, elbutulás vagy egyéb kóros 
elmeállapot sem. 

A cselekmények elkövetésének körülményeiből, azok jellegéből, 
továbbá a vizsgálat adataiból következtetve az is megállapítható, 
hogy nevezett a cselekmények elkövetésekor nem szenvedett 
elmebetegségben, gyengeelméjűségben, tudatzavarban — vagy a Btk. 
24. §-ában foglalt egyéb kóros elmeállapotban, amely őt képtelenné 
tette vagy korlátozta volna abban, hogy cselekményei társadalomra 
veszélyes következményeit felismerje, vagy hogyha felismerésnek 
megfelelően cselekedjék." 


, PSZICHOLÓGIAI VÉLEMÉNY. 

Önjellemzésével kapcsolatban előadja, hogy gyermekkorától 
kezdve indulatos természetű, a sértéseket, bántásokat rosszul tűri, 
ilyen okokból gyakran verekedett már gyermekkorában is. 

A vizsgálat közben nevetgélve, tréfálkozva, megbánás nélkül adja 
elő cselekményeit, majd a kérdésekre sfilozofálnix kezd, kifejti, hogy 
az emberölés csak akkor lenne bűn, ha mindenki örökké élne, de így 
az a néhány év nem sokat számít valakinek. Ismételten kijelenti, 
tudja, hogy cselekményeiért halálbüntetést fog kapni, a halál és az 
akasztás gondolata eddig is mindig érdekelte, bár még soha nem 
látott akasztást. 

Magatartása a vizsgálat során helyzetéhez nem illően tréfálkozó, 
cinikus megnyilvánulásokkal, melyek mögött feltehetőleg félelmi 
állapot rejtőzik. 

Viselkedésében sok teátrális vonás, xtúljátszásx jelei figyelhetők 
meg. A cselekményével kapcsolatos sideológiátx szemmelláthatólag 
a vizsgálati helyzet számára produkálja, ugyancsak így értékelhető az 
emlékezésben mutatott bizonytalanság, cselekmények és események 
időbeli — elhelyezésének pontatlansága, mellyel feltehetőleg 
védekezési szándékai vannak. 

Intelligenciavizsgálatnál kissé alacsonyabb szintű, de kóros 


fokban nem visszamaradott értelmi képesség állapítható meg, az 
egyes részpróbák viszonylag arányosan oszlanak meg. 

A pszichológiai vizsgálati mutatók alapján Soós Lajosnál sem 
gyengeelméjűségre, sem elmebetegségre utaló jelek nem észlelhetők. 
Értelmi — képessége az átlagos szinttől kissé elmarad, 
gyengeelméjűség azonban nem állapítható meg, ugyancsak nem 
állapítható meg értelmi leépülés sem. 

A vizsgálat során tanúsított magatartásbeli furcsaságok, oda nem 
illő hangulati emelkedettség demonstratív jellegűek, feltehetőleg 
gyanúsítotti . védekezés érdekében állnak, a viselkedés 
ytúljátszásávalx igyekszik esetleges mentalitászavar benyomását 
kelteni." 


Az IH 45-32-es bordó Polski Fiat hátulsó ülésére néhány perccel 
éjfél után beült a Gőzmozdony utcában a gyilkos banda harmadik 
tagja is, György József. 

Soós összeismertette egymással Németh Istvánt és György 
Józsefet. Az utóbbi észrevette, hogy a kocsiban ásó is van. 
Megkérdezte, hogy az meg minek. 

A választ Soós adta meg: 

— Ha Pityu leüti a rendőrt, a csomagtartóba tesszük, és Ecser 
környékén a kukoricásban elássuk. Így beszéltük meg. 

György újabb kérdést tett fel: 

— A kis Németh mit használ? 

A tárgyaláson oly szótlan legényből a kocsiban ömlött a szó: 

— Kerestem egy féltengelyt. Ezzel egy suhintással vége lesz. 
Nesze, nézd meg — már nyújtotta is hátra. — Melyik végével üssünk? 
A bunkóssal? A vastagabbal? 

György kezébe vette a gyilkos szerszámot. 

— Arra jó lesz — jegyezte meg elismerően -—, de a sima felével kell 
ütni. Ha a másik végét használjuk, szétmegy a feje. 

Vecsés felé menet György Józseffel részletesen ismertették eredeti 
tervüket, s mivel abban már nem ketten, hanem hárman vettek részt, 
néhány változtatásban is megállapodtak. A szobor előtt lassítottak, 
újból meggyőződtek róla — amit aznap már Soós és Németh 
ellenőrzött —, hogy kiszemelt áldozatuk van szolgálatban. A kocsival 
nem mentek be Vecsésre, hanem a falu előtt elhagyatott, csendes 
mellékútra fordultak, úgyhogy a kocsi eleje a 4-es számú főút felé 
állt. Leoltották a fényszórókat, és mozzanatról mozzanatra mindent 


még egyszer megvitattak. Ekkor javasolta Németh István, hogy a 
rendőrt ne ő üsse le, hanem Soós, mert erősebb nála, és nagyobbat 
tud ütni. Soós ebbe szó nélkül beleegyezett. 


De térjünk vissza ismét a tárgyalóterembe. A három gyilkos közül 
elsőként Soós Lajos így vallott a rendőrgyilkosság végrehajtásáról: 

Tanács elnöke: Mikor a kocsival megálltak, mit csináltak? 

Vádlott: Várakozás közben újból megtárgyaltuk, hogyan végzünk 
a rendőrrel. Azért álltunk meg, hogy a főút forgalma gyérüljön, meg 
hogy a kocsi forgalmi rendszámtábláját sárral bekenjük, ez azonban 
nem sikerült. 

Tanács elnöke: Mikor indultak el a cselekmény színhelyére? 

Vádlott: Éjjel egy óra tájban. Az igazsághoz tartozik, hogy a 
kocsimnak nem volt jó sem az önindítója, sem a kipufogója. Németh 
erősködött, hogy ő vezet, de nem tudott indítani. En indítottam el a 
kocsit, mert tudtam vele bánni. Maximum ötven kilométeres 
sebességgel mehettünk, a szobor közelében lassítottunk, megjátszva, 
mintha rossz lenne a kocsi. Megbeszélés szerint, ahogy húsz- 
huszonöt méterre elhagytuk a szobrot, megálltunk. Mind a hárman 
kiszálltunk, hangosan elkezdtünk szitkozódni,  felnyitottuk a 
motorház tetejét, s kinyitottuk a csomagtartót is, úgy tettünk, mintha 
a motort javítgatnánk. Észrevett bennünket a rendőr, felénk jött. A 
szájában szipka volt, köszönt. Megkérdezte, mi a baj. A kis Németh 
azt mondta: , Bedöglött ez a rohadt kocsi. Valószínűleg felforrt a 
hűtővíz." A rendőr is behajolt a motorhoz. Németh intett, hogy üssek 
már. Odamentem az ajtóhoz, de nem tudtam egy mozdulattal kivenni 
a vasdarabot. Ők meg megkérdezték, nincs-e elemlámpája. , Van. De 
nincs benne égő!" , Az van nekünk." , Akkor idehozom." Gyulai 
visszasietett az őrbódéhoz, és igen gyorsan, lámpával, a kezében jött 
vissza. Ekkor György meg Németh a csomagtartóban kotorászott, 
úgy tettek, mintha körtét keresnének. A vasat addigra már elővettem, 
jobb kézzel a vastagabb, bunkós végét fogtam. A rendőr odament 
hozzájuk, ő is kereste a csomagtartóban a körtét, be is hajolt Németh 
Intett, ekkor odaléptem, és a csomagtartóba behajló rendőrt a 
féltengellyel fejbe vágtam. Elvesztette az egyensúlyát, de nem esett a 
földre, mert György elkapta, majd Józsival együtt a csomagtartóba 
gyömöszöltük. A pisztolyát azonnal elvettem. A kis Németh az 
őrbódéhoz szaladt, hogy a géppisztolyt elhozza, de nem találta meg, 
anélkül futott vissza. A volánhoz ült, de nem indult el a kocsi. Helyet 


cseréltünk, én egyből indítottam, a záróvonalnál megfordultam, és 
nagy sebességgel Vecsés felé vezettem a kocsit. Arrafelé, ahol 
később elástuk a rendőrt. 

Tanács elnöke: Németh István csak a fejével intett, hogy üssön 
már? 

Vádlott: Először igen. Mikor a rendőr elment a lámpáért, akkor 
szemrehányást tett, miért nem ütöttem le. Hátul a csomagtartónál 
újból intett, akkor egyet vagy kettőt hátraléptem, és úgy ütöttem. 
Györgytől meg is kérdeztem, amíg Németh a géppisztolyt kereste: 
, Mekkorát ütöttem?" , Nem túl nagyot" — válaszolta. 

Tanács elnöke: Aztán mi történt? 

Vádlott: A kocsiban először szemrehányást tettünk Némethnek, 
mert nem hozta el a géppisztolyt. Odaadtam Györgynek a rendőr 
pisztolyát, kivette belőle a töltényeket, és azt mondta: , Príma áru." 

Tanács elnöke: Út7tközben mi történt? 

Vádlott: Már mondtam, hogy György hátul ült. Egyszer csak 
megszólalt: , Te, ez még él. Nyöszörög." Megálltam, egyszerre 
ugrottunk ki a kocsiból. Németh felnyitotta a csomagtartót, és a 
rendőrt, aki arccal lefelé feküdt, mocorgott, Györggyel megemeltük 
és újból, többször fejbe vágtam. Vecsés és Ecser között egy földútra 
hajtottunk, és a kukoricásnál megálltam. Hárman kivettük, de még 
akkor is volt benne élet. Györgytől kést kértem. Azt mondta, neki 
nincs. , Az anyátok mindenit, adjatok egy kést, élve nem temethetjük 
el!" Jóska a rendőr zsebében kutatva meglelte a bicskáját, ide adta, 
azzal vágtam el a nyakát. 

Tanács elnöke: Miért volt erre szükség? 

Vádlott: Hogy meghaljon. Nem akartam, hogy kínlódjon. Így neki 
15, nekünk is jobb volt. Pedig sok ütést kapott. Nem akartam élve 
eltemetni. 

Tanács elnöke: Ásó is volt a kocsijában. Erre miért volt szükség? 
Vádlott: Már mondtam, azért, ha végzünk vele, elássuk, nehogy 
megtalálják. 

Tanács elnöke: Ki mutatta meg, hogy hova ássák el? 

Vádlott: Én. De  Némethnek már a készülődés során 
megmutattam. 

Tanács elnöke: Mind a hárman ástak? 

Vádlott: Én csak a helyet mutattam meg, mert ötszáz vagy hatszáz 
méterre a kocsival onnan elhajtottam. Addig Jóska meg a kis Németh 
ástak. Pityu még arra is figyelmeztette Jóskát, hogy néhány kukoricát 
szárastól húzzanak ki. 


Tanács elnöke: Miért? 

Vádlott: Azt beszéltük meg a kis Némethtel, hogy azokat utána 
visszarakjuk, hogy nyom se maradjon. 

Tanács elnöke: A kocsitól még visszament a társaihoz? 

Vádlott: Igen. Akkor kérdezte meg György, mi legyen a 
ruhájával, a sípjával meg a pénztárcájával. , Nekünk nincs rájuk 
szükségünk" — mondtam. , Csak a fegyver kell." 

Tanács elnöke: Az ásásnál segített? 

Vádlott: Ne tessenek haragudni, de arra nem emlékszem. Az 
biztos, hogy a  kukoricaszárak el akartak dőlni, azokat 
megigazítottam, megtapostam. Arra is emlékszem, hogy Györgyöt 
megkértem, mossa le az ásót, meg nézzen körül, nem hagytunk-e 
áruló nyomot. Jóska ezeket meg is csinálta. Még arra is emlékszem, 
hogy a kis Németh, amikor a kukoricákat visszaültettük a rendőr 
sírjára, kajánul mosolygott, és megjegyezte: , Lesz még fejfája is." 

Tanács elnöke: Az orvosi megállapítás szerint két metszést 
találtak Gyulai Károly nyakán, maga pedig egyről beszélt. 

Vádlott: Én egyszer vágtam. Minek tagadnám le a másikat? 

Tanács elnöke: Nézze, itt a helyszínen készült fénykép, ezen két 
vágás van! 

Vádlott: Nem érdekel. Nem nézem meg. Úgy mondtam el, ahogy 
történt. A magam szerepét nem szépítettem. Egy vagy két szúrás, 
nekem mindegy, de én csak egyszer vágtam. 

Tanács elnöke: Hova lett Gyulai Károly zsebéből a kulcs? Mert a 
nyomozás során megállapították, hogy az is volt nála! 

Vádlott: György Jóska a közelben egy pocsolyába dobta. 

Tanács elnöke : Hogyan került magához az ásó, és mi lett vele? 

Vádlott: Loptam. Vecsésen sokan építkeznek, egyik építkezési 
helyről hoztam el. Betettem a kocsiba, mert tudtam, hogy 
szükségünk lesz rá. Azt is a környéken hagytuk később. 

Tanács elnöke: És mi lett a féltengellyel? 

Vádlott: Kukoricaszárral letöröltük róla a vért, és elhajítottuk. 
Arra már nem volt szükségünk. 


A másodrendű vádlott, György József a következőket vallotta a 
bíróságon. 

Tanács elnöke: Amikor a ház előtt beszállt a kocsiba és 
összeismerkedett Németh Istvánnal, miről beszélgettek? 

Vádlott: Németh mellett ásó volt a kocsiban, megkérdeztem, az 


minek kell. Azt válaszolta, hogy azzal ássuk el a rendőrt. 

Tanács elnöke: Ön ezt tudomásul vette? 

Vádlott: Igen. 

Tanács elnöke: Arról volt szó, hogy maga mit csinál, miben segít, 
mi lesz a feladata? 

Vádlott: Igen, tisztelt bíróság! 

Tanács elnöke: Azt mondja el. 

Vádlott: Igenis. Eredetileg úgy volt, hogy az őrhely közelében, az 
út szélén motorhibát színlelve megállnak, és ha a rendőr odajön 
segíteni, Németh a féltengellyel, amit ő szerzett, leüti, Soós meg 
utána odaszalad az őrbódéhoz, magához veszi a géppisztolyt, a 
volánnál ülő Németh már járó motorral várja, az élőre megbeszélt 
helyre hajtanak, és ott a rendőrt elássák. Mivel én is velük mentem, 
először abban állapodtunk meg, hogy amíg Soós az őrbódéhoz megy, 
Némethtel ketten tesszük be a csomagtartóba, és én elválok tőlük. 

Tanács elnöke: De nem így történt Maga mást is csinált. . . 

Vádlott: Igenis, tisztelt bíróság. Majdnem Vecsésig mentünk, és 
ott egy csendes helyen álltunk meg. Már nem tudom, Németh vagy 
én javasoltam, hogy a rendszámtáblát be kellene sározni, hogy ha 
véletlenül , munka közben" arra jön egy másik autó, ne tudja 
leolvasni a rendszámunkat. Ez azonban nem sikerült. Száraz idő volt, 
a por meg lepergett a rendszámtábláról. A kis Németh meg is 
jegyezte: , Úgyis villámsebesen dolgozunk. Nem láthatják meg a 
rendszámot. Legfeljebb kikapcsoljuk a világítást." Ezt helyeseltem. 
Én is próbálkoztam porral bemázolni a  motorháznál levő 
rendszámtáblát, de nem sikerült. Csupa por, piszok lett a kezem, meg 
kellett törölnöm. 

Tanács elnöke: A maga szerepéről is beszéljen. Magának milyen 
feladat jutott? 

Vádlott: Soós osztotta ki a feladatokat. Nekem a rendőr mellett 
kellett állnom, és amikor Németh leütötte, segítenem, hogy gyorsan a 
csomagtartóba kerüljön. 

Tanács elnöke: Soós vallomása szerint ez nem így történt. 

Vádlott: Tisztelt bíróság, mielőtt az akcióra elindultunk Vecsés 
határából, Németh azt javasolta, hogy Soóssal cseréljenek, mert ő 
erősebb, nagyobbat tud ütni. Laci szó nélkül beleegyezett. Még akkor 
15 figyelmeztettem, hogy a féltengelynek ne a vastagabb részével 
üssön. 

Tanács elnöke: Soós ezt tudomásul vette, beleegyezett? 

Vádlott: Igen, tisztelt bíróság. 


Tanács elnöke : Mikor megérkeztek a szoborhoz, hány óra volt, és 
mit csinálták ott? Ezt részletesen mondja el... 

Vádlott: Igenis, megértettem. Amint megálltunk és kiszálltunk a 
kocsiból, nagyon féltem, rám jött a remegés. Amikor észrevettem, 
hogy a közelben még házak is vannak, és az egyikben égett a villany, 
még jobban megijedtem. Mondtam is nekik, biztosan figyelik, mit 
csinálunk, észrevettek bennünket, hagyjuk abba. Németh rám 
kiáltott: , Meg vagy hülyülve, miért szartál be?" De akkor már jött a 
rendőr. Tessenek elhinni, én a rendőrhöz egy szót sem szóltam, csak 
füleltem, mit mondanak neki. Hátramentem a csomagtartóhoz, s ott 
álltam, amikor a rendőr a lámpával visszajött. Nagyon féltem. Nem 
15 tudom, hogy mi történt, egy tompa puffanást hallottam, s amikor a 
rendőr a földre akart zuhanni, a hónaljánál elkaptam. 

Tanács elnöke: Társának, Soós Lajosnak segített a tehetetlen 
Gyulai Károlyt a csomagtartóba betenni? 

Vádlott: Természetesen, azért voltam ott. Nem akartam, hogy a 
földre essen. Bíró úr, ha Németh nem biztatja Soóst, hogy üssön már, 
a rendőr még ma is él. Németh szívóskodott, tessenek elhinni. 
Minden úgy történt, ahogy a vádiratban is le van írva. 

Tanács elnöke: Értem, de azért a saját szavaival is mondja el a 
bíróságnak. 

Vádlott: Jó. A rendőr odajött hozzánk, köszönt, én behajoltam a 
csomagtartóba, és elkaptam. 

Tanács elnöke: A rendőr kétszer ment a kocsihoz?! 

Vádlott: Igen. Én azt mondtam el, amikor Laci leütötte. Először 
én is a motorháznál voltam. Amikor a rendőr a lámpájáért 
visszament, Németh sürgette Soóst, végezzen már a taggal. Engem is 
hátraküldött a csomagtartóhoz. Ha Németh nem erősködik, nem 
állnánk most itt a bíróság előtt. 

Tanács elnöke: Ki vette el a rendőrtől a pisztolyt? 

Vádlott: Nem tudom. Már a kocsiban ültünk, mikor Soós 
hátraadta, hogy nézzem meg. 

Tanács elnöke: Mit csinált a pisztollyal? 

Vádlott: Megnéztem, és megállapítottam, milyen gyártmányú és 
milyen állapotban van. 

Tanács elnöke: Utána mit tett vele? 

Vádlott: Ja, már értem, mire tetszik gondolni. Németh azt mondta, 
biztosítsam ki, és bárkit, aki feltartóztatna bennünket, lőjem le. Soós 
meg azt mondta: , Ha jönnek, pontosan célozz ám!" 

Tanács elnöke: Ez mit jelentett? 


Vádlott: Hát ha észrevették volna, hogy mi történt a rendőrrel, és 
utánunk jön a rendőrség vagy más, akkor kellett volna használni, de 
erre nem került sor. 

Tanács elnöke: Áldozatukat élve tették a kocsi csomagtartójába, 
ott nyöszörgött. Ki vette ezt észre, ki figyelmeztette a többieket? 

Vádlott: Soós ütésétől nem halt meg, csak összecsuklott. 
Nyöszörgött a csomagtartóban. A főútról le is fordultunk, és egy 
keskeny út szélén megálltunk, akkor vettem fel a kardigánomat. 
Soósék felnyitották a csomagtartót, Laci bal kézzel alányúlt, és a 
másik kezében levő féltengellyel többször fejbe vágta, lehet, hogy a 
tarkójára 1s ütött. De ez rövid ideig tartott. 

Tanács elnöke: Maga a cselekmény végrehajtásánál segített? 

Vádlott: Nem, nem. Fáztam, és amíg ez lejátszódott, a 
kardigánomat vettem magamra, ahogy már mondtam. Én nem 
segítettem nekik, csak ott, az őrhelynél. 

(György nem tudta letagadni, hogy ott volt, de mielőtt bármelyik 
kérdésre válaszolt volna, koncentráltan gondolkodott és igyekezett 
szerepét, a gyilkosságban való részvételét kisebbíteni, 
lényegtelennek feltüntetni.) 

Tanács elnöke: Amikor a rendőr nyöszörgése miatt megálltak, 
elővette a pisztolyt? Lövésre készen tartotta a kezében? 

Vádlott: Sokat gondolkoztam ezen. Németh azt mondta a 
rendőrségen és az ügyész úr előtt is, hogy lövésre kész fegyverrel 
fedeztem őket. Nem igaz, a pisztoly a kocsiban maradt, a hátsó 
ülésen. 

Tanács elnöke: De Soósnak segített a magatehetetlen, nyöszörgő 
embert megemelni. Vagy talán a társa mindent egyedül csinált? 

Vádlott: Nem segítettem. 

Tanács elnöke: Ön szerint Soós Gyulai Károlyt egyedül emelte fel 
és ütlegelte a csomagtartóban? 

Vádlott: Igenis. Mind a ketten erősek vagyunk, ez Soósnak nem 
okozott problémát. 

Tanács elnöke: Mikor megérkeztek arra a helyre, ahol elásták 
Gyulai Károlyt, ki vette ki a csomagtartóból? 

Vádlott: Mind a hárman. A keze már olyan volt, mint a bábué. 
Nem dobtuk a földre, hanem óvatosan, vigyázva raktuk le. 

Tanács elnöke: Akkor még élt? Ott is adott hangokat, ott is 
nyöszörgött még? 

Vádlott: Lehet. Arra tisztán emlékszem, hogy puffanásokat 
hallottam, mert Soós ott is többször fejbe ütötte. Nagyon sötét volt 


Egyszer csak azt mondta Soós: , Jóska, hozzál ide egy rongyot." 

Tanács elnöke: Előtte kést nem kért magától? Azt se hallgassa el. 
Az ügyészségen nem így adta elő... 

Vádlott: Előbb kést kért, nálam azonban nem volt. Mondtam már 
a tisztelt bíróságnak, hogy én csak segítettem Soósnak, otthonról kés 
meg ütőszerszám nélkül indultam el. Laci akkor arra kért, kutassam 
át a rendőr zsebeit. A bal zsebében volt a bicskája, odaadtam neki, a 
pénztárcáját, a sípját, a szipkáját 15 kivettem. Tessenek elhinni, nem 
tudtam, mire kell Soósnak a kés. 

Tanács elnöke: Gyulai nyakán két vágás volt. Soós elismerte, 
hogy az egyik tőle származik. A másik magától? 

Vádlott: Nem, nem bíró úr. Én irtózom a vértől. 

Tanács elnöke: Menjünk tovább. Hogyan alakultak az események, 
mit csináltak még ott? 

Vádlott: Soós kivette az ásót és a kukoricásban ásni kezdett, mi 
meg Némethtel együtt a kocsiját tisztítgattuk, mert a csomagtartó 
véres volt. 

Tanács elnöke: Akkor nem irtózott a vértől? 

Vádlott: Muszáj volt, nem hagyhattuk véresen. 

Tanács elnöke: Soós azt állítja, hogy a kocsival elment a 
gyilkosság színhelyéről. Közben maguk tétlenkedtek? 

Vádlott: Nem. De szörnyű rágondolni. Borzasztó volt. . . 

Tanács elnöke: Mit csináltak? 

Vádlott: A Soós által mutatott helyen elkezdtünk gödröt ásni, 
hogy abba tegyük a rendőrt, ő meg a kocsival távolabb ment. 
Vaksötét volt. Hol Németh ásott, hol én. Váltogattuk egymást. Majd 
Németh begurult, nagyon ideges lett, mert Soós túráztatta a motort. 
Elindult felé, Soós meg szembejött vele, erre Németh annyira 
megijedt, hogy még a kezét is feltartotta. 

Tanács elnöke: Soós is részt vett a gödör ásásában? 

Vádlott: Igen. Nem találta elég mélynek. Hárman vonszoltuk oda 
Gyulait, és leeresztettük. Vonszolás közben egyik cipője leesett a 
lábáról, azt mellé dobtuk. Mikor a gödröt betemettük és a 
kukoricatöveket visszanyomkodtuk a talajba, a kis Németh elég 
hangosan magyarázta: , Az lesz a fejfája." Még valami olyasmit is 
mondott, ez sem fog többet senkit feljelenteni. 

Tanács elnöke: Mást maga nem csinált? 

Vádlott: Nem. 

Tanács elnöke: Mi történt a rendőrsíppal? 

Vádlott: Mikor befejeztünk mindent, körülnéztünk, nehogy 


nyomot hagyjunk magunk után. A földön Soós meglelte a sípot. 
Kérte, tüntessem el. Öt-hat méterré volt egy tócsa, odamentem, és 
annak a szélén a cipőm sarkával lyukat vájtam ki, odatettem, majd 
betemettem. A féltengelyt Némethtel együtt kukoricalevéllel 
törölgettük meg a vértől, az ásót is lemostam. Azt úgyis tudja a 
bíróság, hogy a féltengelyt meg az ásót is megtalálták. Pedig én 
figyelmeztettem Soóst, hogy ne hagyjuk ott a közelben, de ő azt 
mondta, holnap vagy holnapután érte jön, addig meg a kutya se 
találja meg. 


Az alig húszéves Németh István is vallomást tett a 
rendőrgyilkosságról. 

Amikor a tanácsvezető bíró továbbfolytatta az előzmények 
feltárását, azzal kezdte Németh, hogy ő semmire nem emlékszik. 
Odáig már eljutott, hogy elindultak Györgyért és felvették. De a 
továbbiakban igen hallgatagnak bizonyult. . . 

Tanács elnöke: Eleinte a Borai-ügyben sem emlékezett semmire. 
Vádlott: Most sem emlékszem. 

Tanács elnöke: Segítek, itt vannak a vallomásai. Megbeszélték 
Soós Lajossal, hogy Gyulai Károly pisztolyát megszerzik. 

Vádlott: Nem emlékszem rá. 

Tanács elnöke: Szó volt maguk között arról, hogy leütnek egy 
rendőrt, elveszik a fegyverét és azzal fegyveres bankrablást követnek 
el? Maga vállalkozott arra, hogy a cselekmény elkövetéséhez 
megfelelő eszközt szerez? Vádlott: Nem emlékszem rá! 

Tanács elnöke: De arra biztosan emlékszik, hogy egy Wartburg 
féltengelyt adott oda Soósnak? 

Vádlott: Arra sem emlékszem. 

Tanács elnöke:. Mikor mutatta meg barátjának a féltengelyt? 
Vádlott: Az ügy előtt pár héttel. 

Tanács elnöke: És mikor tudta meg, hogy július 9-én éjszaka kerül 
sor a bűncselekményre? 

Vádlott: A presszóban. 

Tanács elnöke: Eredetileg úgy tervezték, hogy maga üti le a 
rendőrt, igaz? 

Vádlott: Nem. Soós. 

Tanács elnöke: Mikor György is csatlakozott magukhoz, ki 
osztotta ki a szerepeket, vagyis hogy ki mit csinál? 

Vádlott: Soós. 


Tanács elnöke: Magának mi volt a feladata? 

Vádlott: Nem emlékszem rá. 

Tanács elnöke: Arra talán emlékszik, hogy a kocsit maga vezette? 

Vádlott: Nem emlékszem! 

Tanács elnöke: Elvesztette az emlékezőtehetségét? 

Vádlott: Nem. 

Tanács elnöke: Ne játssza itt az emlékezés-kihagyást! Ezzel nem 
sokra megy! Bizonyított tény, hogy részt vett Gyulai Károly 
meggyilkolásában. Nemcsak a vádlottak padján ülő két társa mondta 
ezt el, de maga is bevallotta. Így van? 

Vádlott: Igen. 

Tanács elnöke: Felvették György Józsefet. Vecsésre menve miről 
tárgyaltak? 

Vádlott: A rendőrügyről. 

Tanács elnöke: Maga vezette a kocsit? 

Vádlott: Igen. 

Tanács elnöke: Hol és miért lassított? 

Vádlott: A szobornál, hogy meggyőződjünk még egyszer róla, ő 
van-e szolgálatban. 

Tanács elnöke: Ki az az ő? 

Vádlott: Hát az a rendőr, akit Soóssal kinéztünk. 

Tanács elnöke: Ő volt szolgálatban, név szerint Gyulai Károly. 
Lassan elhaladtak a szobor mellett. Aztán Vecsés előtt megálltak. Így 
volt?! 

Vádlott: Nem a főúton, hanem egy keresztúton állítottam le a 
kocsit. 

Tanács elnöke: Akkor miről beszéltek? Biztosan megtárgyalták, 
kinek mi lesz a tennivalója. Így volt?! Terv szerint magának mit 
kellett volna csinálnia? 

Vádlott: Semmit. 

Tanács elnöke: Az ügyészségen egészen mást vallott, 
felolvassam? 

Vádlott: Nem. Nem kell felolvasni. A géppisztolyát kerestem, de 
nem találtam. Utána visszaszaladtam, és eljöttünk a környékről. 

Tanács elnöke: Ez igaz! De közben is történt egy és más, azt is 
mondja el! 

Vádlott: Hát megálltunk, és én szaladtam a bódéhoz. 

Tanács elnöke: Ki nyitotta fel a motorház-tetőt? 

Vádlott: Én. 

Tanács elnöke: Miért? 


Vádlott: Hát. . . 

Tanács elnöke: Hogy odamenjen a rendőr? 

Vádlott: Nem én ütöttem le, Soós csinálta. Józsival együtt tették 
be a csomagtartóba. A bódéban nem leltem meg a géppisztolyt. 
Nagyon féltem. 

Tanács elnöke: Kitől vagy mitől félt? 

Vádlott: Soóstól. 

Tanács elnöke: A rendőr kétszer jött a kocsijukhoz. Mikor 
visszasietett őrhelyére a  villanylámpáért, mit mondott Soós 
Lajosnak!? 

Vádlott: Semmit. 

Tanács elnöke: Ki tett szemrehányást Soósnak, hogy miért nem 
ütött még? 

Vádlott: Nem tudom. 

Tanács elnöke: Az ügyészségen elismerte, hogy akkor intett a 
barátjának, üssön már, amikor Gyulai Károly visszament őrhelyére a 
villanylámpáért. Maga sürgette Soóst, hogy üssön már. 

Vádlott: Nem emlékszem. 

Tanács elnöke: Mikor a főútról letértek, ki vette észre, hogy a 
rendőr nyöszörög? 

Vádlott: György József. Mondta is, álljunk meg, mert még él. 

Tanács elnöke: Megálltak. Maga mit csinált akkor? 

Vádlott: Semmit. György meg Soós ment oda. 

Tanács elnöke: Puffanásokat se hallott? 

Vádlott: De igen. Soós fejbe vágta. De amikor megálltunk ott, 
ahol gödröt ástunk neki, akkor is megütötte. A háta mögött álltam. 
Ezt György is látta. Én nem ütöttem. 

Tanács elnöke: Kinél volt a pisztoly? Azzal mit csináltak? 

Vádlott: Nem emlékszem rá, nem tudom. 

Tanács elnöke: Mikor megálltak ott, ahol Gyulai Károlyt 
eltemették, maga mit csinált? 

Vádlott: Kivették a csomagtartóból. Az egyik lába be is akadt, a 
cipője is leesett. Soós még ott is ütötte. 

Tanács elnöke : Ki adta Soós kezébe a kést? 

Vádlott: Józsi! Tőle kért kést. 

Tanács elnöke: És maga mit csinált? 

Vádlott: Nagyon sötét volt, zuhogott az eső. Laci azt mondta, 
tisztítsuk ki a csomagtartót. 

Tanács elnöke: A gödröt ki ásta? 

Vádlott: Józsi! Én csak segítettem neki. Cigarettáztam. 


Tanács elnöke: Ki tette a gödörbe Gyulai Károlyt? 

Vádlott: György meg Soós. Mivel Soós hívott, hogy segítsünk 
neki, szóltam Györgynek, menjen oda, mert én irtózom a vértől. 

Tanács elnöke: Es még mit csináltak ott? 

Vádlott: Halkan beszélgettünk meg cigarettáztunk. A csikkeket is 
ott dobtuk el, mondta is másnap Soós, hogy az hiba volt, nyom lehet. 

Tanács elnöke: Amikor a kukoricatöveket visszanyomkodták, 
akkor ki mondta azt: , Lesz legalább fejfája?" 

Vádlott: György. 

Tanács elnöke: Nem maga?! Azt mondta a kihallgatásokon, hogy 
maga mondta. Kényszerítették rá, hogy mondja? 

Vádlott: Nem kényszerítettek. Nem nyúltak hozzám. Józsi 
mondta. 

Tanács elnöke: Mit csináltak a féltengellyel meg az ásóval? 

Vádlott: György lemosta, s aztán eldobták. 

Tanács elnöke: Maga ebben nem vett részt?! Mit csinált? 

Vádlott: Cigarettáztam. 

A három rendőrgyilkos a tárgyaláson a gyilkosság után történteket 
egybehangzóan mondta el. 

Soós Polski Fiatjával Vecsésre mentek, s a Tó utca 13/a számú 
ház előtt megálltak. Útközben György pálinkát kért, de nem kapott, 
mert sem Soósnál, sem Némethnél nem volt. György és Németh a 
háztól nyolcvan-száz méterre levő temetőben bújt meg, míg Soós 
megmosakodott, átöltözött. A temetőben történtekről György így 
számolt be: 

— Lacitól azzal váltunk el, hogy hamarosan visszajön és hazavisz 
bennünket. A kis Némethtel a sírok között sétáltunk, ácsorogtunk. 
Csendes volt a környék. Mikor cigarettára gyújtott, féltem, hogy a 
fényt meglátják, megtanítottam, hogyan kell úgy cigarettázni, hogy 
senki észre ne vegye. Megmutattam neki a pisztolyt is. Kérte, 
tanítsam meg, hogyan kell kezelni. Katonaviselt vagyok, tudok 
fegyverrel bánni. Kioktattam. Az idő nehezen telt, esett, és mi 
fáztunk is. Több mint egy órát kellett várni Soósra. 

Németh megkérdezte, van-e feleségem meg gyermekem. 
Mondtam neki, négy törvényes gyerek apja vagyok. 

, Tudod, Józsi, én ha kell, mindenkit kinyírok, de a gyerekeseket 
sajnálom. Borairól is csak a személyi igazolványából tudtuk meg, 
hogy három gyereke van" — mondta. 


Most az elsőrendű vádlotthoz fordult a bíró. 

Tanács elnöke: Mi történt az után, hogy a kocsival visszatértek 
Vecsésre? 

Vádlott: Hazamentem. Rendbe szedtem magam, társaim addig a 
temetőben bújtak el. Mikor kijöttem a házból, sziszegtem nekik, és 
kerülő úton visszajöttünk Pestre, Összekuszálódott bennem minden. 
Betegállományban voltam, mégis bementem az István Kórházba 
dolgozni. 

Tanács elnöke: Amíg a lakásban tartózkodott, hol volt a pisztoly? 

Vádlott: Györgynél. Még a kocsiban odaadtam neki. Ő értett 
közülünk a legjobban hozzá. 

Tanács elnöke: Az előbb azt mondta, kerülő úton tértek vissza 
Budapestre. Legyen szíves arra válaszolni, mennyi ideig tartott az út, 
és közben miről beszélgettek? 

Vádlott: Sokáig. Mert nagy kerülőt csináltam, majdnem 
járhatatlan utakon jöttünk, hogy elkerüljük a szobor környékét. Nem 
emlékszem, mennyi időbe telt, amíg a Nagyvárad térre érkeztünk. De 
az biztos, hogy már világos volt. 

Tanács elnöke: Arról is számoljon be, hogy miről beszélgettek. 

Vádlott: A kis Némethnek szemrehányást tettem, mert nem találta 
meg a géppisztolyt. Azt válaszolta: , Nagyon ideges voltam, de ez is 
jó lesz. Még ma elmegyünk a Mester utcába, és kirámoljuk az OTP- 
t." Először György nem egyezett bele. Ha jól emlékszem, valami 
olyasfélét mondott, hogy neki ez is elég volt mára. Nagyon elfáradt, 
meg fáj az oldala. Németh azonban erősködött. , Ha nem tartasz 
velünk, megcsináljuk Lacival, de akkor jóval kevesebbet kapsz." 
Jóska olyasmit mondott: , Én nem megyek, jobb, ha te is nyugton 
maradsz." Pityu ragaszkodott hozzá, hogy még aznap, vagyis július 
10-én, de legkésőbb csütörtökön csináljuk meg a bankot. , Remélem, 
te nem vagy úgy berezelve, mint Józsi?" — fordult felém. , Öregem, 
kis Németh, várjunk, hadd csillapodjanak le a kedélyek. Ha kiderül, 
akkora felhajtás lesz... Hülyeség lenne, ha ma vagy holnap mennénk 
rá a bankra. Az egész ország, a rendőrség minket keresne? — 
mondtam neki. , De nem találna meg" — felelte Németh. Alig tudtuk 
lebeszélni. 

Tanács elnöke: Megérkeztek a Nagyvárad térre. Hogyan 
búcsúztak el egymástól, miben állapodtak meg? 

Vádlott: Arra nem emlékszem, hogy hazavittem-e Györgyöt vagy 
sem. Azt tudom, hogy a kis Némethtel abban állapodtunk meg, hogy 
a Mester utca és a Hámán Kató út kereszteződésénél levő kis téren 


találkozunk, nem a Ferenc téren. Ez a kórházhoz közelebb van, meg 
csendesebb is. Mint már említettem, bementem a munkahelyemre, és 
volt bőven időm, hogy a kocsit teljesen rendbe tegyem. Kívül-belül 
lemostam. A csomagtartóba meg kiöntöttem fél doboz bordó 
festéket, amit vagy a garázsban találtam, vagy a kocsimban volt, nem 
tudom. De még aznap vagy másnap, erre sem tudok pontos választ 
adni, vettem Neolux 830-as festéket is. Ez a legdrágább, úgy tudom, 
ilyet használnak a Mercedeshez is, azt is odakentem. 

Tanács elnöke: Ki javasolta, kinek a tanácsára cselekedett így? 

Vádlott: Talán senki, de lehet, hogy Józsi vagy Németh mondta. A 
vérnyomokat eltüntettem, le is súroltam a csomagtartó belsejét meg a 
fenekét, de tetszenek tudni, biztos, ami biztos, azért maszatoltam be 
kétféle festékkel is, hogy soha senki ne jöhessen rá. 

Tanács elnöke: De rájöttek. 

Vádlott: Hát igen. 

Tanács elnöke: Mi lett a pisztoly sorsa? 

Vádlott: György visszaadta. Igaz, kértem is tőle. Törülközőbe jól 
becsavartam,  papírzacskóba tettem, még egy  nylonba is 
becsomagoltam, s a gyáli erdőben, az úttól tizenkét lépésre, egy fa 
alatt elástam. Ott volt július 15-éig, vasárnapig, amíg a kis Németh el 
nem hozta. Nem mertem otthon tartani. Jól számítottam, mert a 
kocsimat is megnézték már csütörtökön vagy pénteken. Még egy 
karcolást sem találtak rajta, az esemény előtt hozattam rendbe, mert 
volt egy karambolom, és a biztosító fizetett. 

Tanács elnöke: A Steinmetz kapitány szobránál három rendőr 
felváltva teljesített szolgálatot. Miért Gyulait szemelték ki? 

Vádlott: Ő volt a legbarátságosabb, a legsegítőkészebb. Tudtam, 
ha megállunk, biztosan odajön és felajánlja a segítségét Hát ezért. . . 

Ügyész: György József érdekében miért vállalt többet magára, 
mint amit elkövetett? 

Vádlott: Akarnám menteni, de nem érdemli meg. De soha nem 
felejtem el neki, hogy Sopronkőhidán kaptam tőle egy paradicsomot, 
amihez ott szinte lehetetlen volt hozzájutni. Többször i5 eszembe 
juttatta ezt, mert az ilyesmi ott nagy kincs! 

Ügyész: Arra adjon választ, amikor Németh a gyáli erdőben a 
pisztolyért elment, ez hogyan zajlott le? 

Vádlott: Nagy volt a felhajtás Vecsés környékén. Rengeteg rendőr 
meg katona járt-kelt ott. Tudtam, hogy minket kereshetnek. Nem 
találtam biztosnak a helyet, ahova elrejtettem a pisztolyt, de nem 
mertem érte menni. Arra sem emlékeztem, hogy az ujjlenyomatomat 


tökéletesen letöröltem-e vagy sem. Szóval, nem mertem érte menni. 
Társaimnak elmondtam, hogy nincs a fegyver jó helyen, el kellene 
hozni. Németh vállalkozott rá, hogy érte megy. Lerajzoltam meg 
elmagyaráztam neki, hogy pontosan hol van. Amikor elindultunk 
arrafelé, akkor is nyüzsögtek ott a katonák. Legjobb lenne, 
gondoltam, ha simán el tudná hozni. De ha valami galiba keletkezne 
és megkérdeznék tőle, mit keres ott, akkor azt kellett volna felelnie, 
randija van egy lánnyal. Ő még azt is ajánlotta, hogy az egyik 
csajával megy el a pisztolyért. Ebbe nem egyeztem bele, György is 
ellenezte. Szó szerint nem tudom idézni, de a lényeg az, ha elkapnák 
őt, amikor hozza a , szerszámot", inkább tűzharcban lőjék le, de élve 
ne adja meg magát. 

Tanács elnöke: Németh ebbe beleegyezett? 

Vádlott: Miért ne?! Nagyon vad gyerek, tőle minden kitelik. 

Tanács elnöke: MIi lett a pisztollyal? 

Vádlott: Megtalálta és elhozta. Simán kisétált vele az erdőből, mi 
meg izgatottan vártuk a kocsiban. Mikor visszajött és beült, 
elindultam. , Hol a pisztoly?" — kérdezte tőle Józsi. , Nem találtam 
meg, forró a levegő arrafelé is." Fuccs az egész tervnek — gondoltam 
magamban. Alig mentünk pár száz métert, ránk kiáltott: , Fel a 
kezekkel!" A kezében volt a pisztoly. Meg is dicsértem, hogy milyen 
stramm, bátor kölyök. Akkor ideadta, és másnapig otthon dugtam el. 
Hétfőn meg bevittem a lőrinci SZTK-ba, és a női W. C.-ben 
hagytam. 

Most hallgassuk meg, hogyan emlékezett a gyilkosság utáni 
időszakra a másodrendű vádlott, György József. 

Tanács elnöke: Eljutottunk odáig, hogy a temetőben vártak Soós 
Lajosra. Utána mi történt? 

Vádlott: Mivel eláztunk meg piszkos lett a ruhánk, Soós tiszta 
munkaruhát hozott. A kocsiban vettem fel. 

Tanács elnöke: A maguk alakja nagyjából azonos. Némethnek is 
hozott másik ruhát vádlott-társa? 

Vádlott: Nem tudom, nem figyeltem meg. 

Tanács elnöke: Milyen útvonalon jöttek vissza Pestre? 

Vádlott: Erzsébeten keresztül, nagy kerülővel. 

Tanács elnöke: Meddig vitte magukat Soós? 

Vádlott: A Nagyvárad térig. Ott Soós észrevette, hogy Németh 
szájában szipka van. Azt hitte, de én is, hogy a rendőré. A kis 
Németh tiltakozott a gyanúsítás miatt, azt állította, az övé. Ennek 
ellenére Soós azt tanácsolta, tüntesse el, de minél hamarabb. , Sose 


láttam a szádban szipkát. Az kellene csak, hogy ezen bukjunk meg." 

Tanács elnöke: Hány óra volt, amikor a Nagyvárad téren elváltak 
egymástól? 

Vádlott: Gondolom, hat óra lehetett. 

Tanács elnöke: Maga hova ment? 

Vádlott: Kispestre, a feleségemhez. Búcsúzáskor azt mondta 
Soós, hogy ne mutatkozzam. , De nincs bagóm" — mondtam, mert 
nem volt szívnivalóm. , Majd délelőtt kiugrom és hozok. Tíz órakor 
az Ady Endre utca és a Vörös október utca sarkán várjál." A 
megbeszélt időben ott is volt. 

Tanács elnöke: Miután megérkezett a lakásra, ott mit csinált? 

Vádlott: Megnéztem magam a tükörben. Nagyon zilált voltam. 
Találtam pálinkát, abból ittam, majd a fürdőszobában rendbe raktam 
magam. A tornacipő, amit a barátnőmtől kaptam ajándékba, véres 
volt, meg sáros. Jól lemostam. (A tanácselnök felmutatott egy pár 
vadonatúj tornacipőt.) 

Tanács elnöke: Ilyen volt? 

Vádlott: Igen, azon is két kék csík volt. 

Tanács elnöke: Folytassa. 

Vádlott: Van egy kétfenekű bőröndöm, abba dugtam el a piszkos 
cuccot. A feleségem fodrászhoz ment. Szakadt az eső, mikor Soós a 
megbeszélt helyen várt és felvett. Elvitt az SZTK-ba, onnan 
hazamentem Kispestre. Abban egyeztünk meg, hogy szerdán délután 
az István Kórház mögötti parkban találkozunk. Mind a hárman ott is 
voltunk. 

Tanács elnöke: Kitől értesült a rendőrgyilkosságról? 

Vádlott: Együtt olvastuk az újságban. Abban is megállapodtunk, 
ha bármelyikünkkel történne valami, a másik kettő tudja, hol a 
fegyver, mert Soós elmagyarázta, hogy a gyáli erdőben hová rejtette 
el. Németh még ekkor is azt akarta, hogy csütörtökön csináljuk meg 
az OTP-t. Soós ez ellen tiltakozott. Azt mondta: , Rossz előérzetem 
van, rengeteg katona meg rendőr van a környéken." 

Tanács elnöke: Hogy került mégis vissza a fegyver? Maga hozta 
el? 

Vádlott: Nem hagy ki az agyam, hazudni sem akarok, nem jut 
eszembe pontosan, mikor és milyen körülmények között beszéltük 
meg, hogy a pisztolyt biztosabb helyre kell vinni. Hárman mentünk 
érte, de attól a bizonyos helytől távolabb álltunk meg, és Németh 
vállalta, hogy érte megy. Amíg a kis Némethre vártunk, Soós nagyon 
ideges lett, ilyennek még nem is láttam. Még azt is mondta, menjünk 


innen, mert elkapnak bennünket Nyugtattam. Végre visszajött a 
kocsihoz Németh, és hozta a pisztolyt. Mind a ketten nagyon 
megörültünk neki. A sikerre még egy-egy korsó sört is ittunk. 
Némethtől Laci elvette a fegyvert, de az még akkor is arról 
ábrándozott, hogy másnap meg kellene csinálni a bankot. , Te barom, 
nem láttad, hogy kutatnak utánunk?" — torkolltam le. A pisztoly 
Soósnál maradt. Azzal váltunk el, három nap múlva találkozunk. 

Tanács elnöke: Létrejött ez a találkozó? S mit beszéltek akkor? 

Vádlott: Igen. Pontosan ott voltunk. Azonnal felelősségre vontam, 
hogy a megkérdezésünk és beleegyezésünk nélkül miért vitte be a 
fegyvert az SZTK illemhelyére. 

Tanács elnöke: Mit válaszolt rá? 

Vádlott: Azt mondta, olyan nagy a felhajtás Vecsés környékén, 
hogy így biztosabbak lehetünk. Csendben kell maradni. 
Megkérdeztem tőle: , Mielőtt odavitted, letörölted?" Azt mondta: 
, gen." ,És a töltényt?" , Azt nem." , Hát ez annyi, hogy bementünk 
a rendőrségre." Soós mosolyogva fűzte hozzá: , Az nudli..." 

Tanács elnöke: Arra adjon választ: tudta, mire készülnek Soósék, 
mégis miért tartott velük? . 

Vádlott: Azért, mert tudtam, hogy az öreget (K. J.) Teri és Mester 
kirámolta. Soós azért akart mindenáron pénzhez jutni, hogy K. J.-t 
kártalanítsa, nehogy Terit feljelentse, mert akkor kibukik a 
törökbálinti ügy. 

Tanács elnöke: Soós, álljon fel. Mit szól György József 
vallomásához? 

Vádlott (felállva, Györggyel szembenézve) : Más az ő 
beállítottsága. Nem meri úgy kifejezni magát, ahogy volt. Ha Teri 
miatt kellett volna a pénz, eladom a kocsim, abból mindent vissza 
tudtam volna fizetni. Sokkal több pénzt akartunk. Ez a valóság. Sok 
mindennel nem értek egyet, amit mondott. A rendőrrel egyedül is 
elbírtam volna. Ami tény, az tény, ők is részt vettek benne. Ugyanazt 
akarták, mint én: sok pénzt Én senkit nem vágok. Annyi van a 
hátamon, hogy átruházhattam volna belőle rá is. 

Tanács elnöke: Fenntartja tehát a bíróság előtt tett vallomását? 

Vádlott: Igen. A kemény munkát én csináltam. Egyes esetekben 
valótlan dolgokat mondott. Gyulai nagyon szívós volt. Ők is tudták, 
mi volt a cél. A kocsiban már fel volt húzva a fegyver, mindenre el 
voltunk szánva. Ez az igazság! 

Tanács elnöke: Mondja, György, csőre volt töltve a kezében levő 
pisztoly? 


Vádlott: Ha én nem vagyok ott, ki tudja mit csináltak volna még! 
Csütörtökön akarták az OTP-t megcsinálni. 

Tanács elnöke: Soós azt állítja, maga is megfogta a rendőrt. 
Segített neki? 

Vádlott: Nem. Németh segített. 

Ügyész: Ütleg nélkül nem megy sehova, azt mondta! 

Vádlott: Igen. De erősek voltunk. Sokat tornáztunk még a 
zárkában is. Soós a szememre 1s hányta, hogy sipi-supi (ütőszerszám) 
nélkül semmit sem merek vállalni. 

Ügyész: A szobornál mit csinált még? A vért ki taposta szét? 

Vádlott: Én. 

Ügyész: Erről is elfeledkezett! A nyomozás során még azt is 
tagadta, hogy belenyúlt Gyulai Károly zsebébe! Végül mégis 
elismerte. 

Dr. Zékány Antal: Miért félt maga Soóstól, hisz jó barátok voltak? 
Mert ilyen kijelentést is tett az ügyészségen. 

Vádlott: Személy szerint nem féltem tőle, de ha érezte volna, 
hogy elárulom, megöl vagy kocsival elüt. 

Dr. Zékány: Miért beszélt erről Némethnek Vecsésen a 
temetőben? 

Vádlott: Hogy ő is tudja mihez tartani magát A törökbálinti ügy 
után szóltam is egy személynek, ha valami történne velem, akkor 
Soóst kérdezzék meg. Volt egy bűntársa, akivel így tett. 

Tanács elnöke: Soós Lajos, hallotta, mit mondott György József. 
Mi a véleménye erről? 

Vádlott: Számot adtam az életemről. Sok mindenben nem mond 
igazat. Megcsináltuk a balhét, megbuktunk. Nem meri vállalni a 
felelősséget azért, amit tett. Úgy volt, ahogy már elmondtam. Nem 
vágni akarom György Józsefet, de ő is éppúgy fogta, mint én. 

Tanács elnöke: Gyulai Károly nyakán az orvosszakértők két 
vágást találtak. 

Vádlott: Mit számit az? Én csak egyszer vágtam, az szent. 


Valójában milyen volt a kétszeres gyilkos György József, arra 
legélesebb bizonyíték a tízezer oldalas irathalmazban található orvosi 
és pszichológiai vélemény. 

Ezt ismertetjük most, kisebb — nem lényegi — rövidítésektől 
eltekintve. 

, Kérdésre elmondja, hogy anyai unokatestvére (bátyja) huszonhét 


éves korában öngyilkos lett. Ideg-, elmebeteg tudomása szerint nem 
volt. Anyját nagyon szereti, azért nem tud róla rosszat mondani. 

1979 nyarán X. bordatörése volt. Bal kéz hüvelykujja el volt 
törve, vasajtóba vágta bele. Komolyabb fejsérülése nem volt. 
Eszméletveszítéssel járó görcsös rosszulléte nem volt. Vérbaja, nemi 
betegsége nem volt. 

Szeszes italt a törökbálinti eset után kezdett inni. 

Naponta három üveg sört, fél cseresznyét iszik. Olyankor, ha este 
ivott még cseresznyét, úgy berúgott, hogy a munkatársak vitték haza. 
Munka után szokott inni. Ittas állapotban nem kötekedő, de ha 
megsértik, józan állapotban nem szól érte, míg ittasan nem hagyja 
annyiban. Ittasan verekedése volt, ami az összbüntetésébe bele volt 
számítva. Utóbbi időben, főleg, ha szabadszombatos, elég gyakran 
leittasodott úgy, hogy nem emlékezett vissza a vele történtekre. 

Elvonókúrán 1971-ben volt, a hat év szabadságvesztés letöltése 
után. Emlékezete szerint több hónapig nem ivott. Mióta jelen ügyben 
le van tartóztatva (október 3.), már leszokott az italról, nem kívánja. 
Az előzetes letartóztatása előtt önkéntes alkohol-elvonókúrát kezdett, 
de közben letartóztatták. 

Jelenlegi panasza: gyomoridegessége van, ez a panasza a 
letartóztatása előtt is fennállt, már Kőhidán is volt olyan érzése, 
mintha gombóc lenne a gyomrában. 

Iskolai végzettsége az iratai szerint nyolc általános, de valójában 
csak öt osztályt végzett, inkább olvasott, mint tanult. Az Odüsszeuszt 
és egyéb könyveket is szeretett olvasni. 

Cukrászipari tanuló volt, ígéretet tett arra, hogy leteszi a nyolc 
osztályt, a lehetőség is megvolt adva, de nem élt vele. A 
szövőszakmát tanulta ki, mint segédmester dolgozhat, ennek 
megfelelően kapott papírt. 

Több munkahelye volt. 1957—1958-ban, amikor a cukrászipari 
tanulóiskolában megbukott, Várpalotán, a bányában 
segédmunkásként dolgozott Három éve dolgozik kocsikísérőként a 
Vörös Október Ruhagyárban. 

Először tizennyolc éves korában volt büntetve, tulajdon elleni 
bűntett miatt. 

Vizsgálatkor tudata tiszta, minden tekintetben helyesen tájékozott. 
Megjelenése rendezett, magatartása a helyzethez illő. A feltett 
kérdésekre mindenkor készségesen, odaillően válaszol. Válaszaiban 
bizonyos ravasz, nagyzolási tendencia mellett módot talál arra, hogy 
alacsony iskolai végzettségét hangsúlyozza. Mintegy mellékesen 


megemlíti például, hogy olvasta a teljes Jókai-sorozatot, különösen 
kedveli az indiai mitológiát és általában a mitológiai természetű 
műveket. Olvasta az ógörög és a római mitológiát, a Kalevalát és 
más hasonló könyveket is. Ugyanakkor közli, hogy — bár iratainak 
zömében nyolc általános iskolai végzettség szerepel, amely nélkül 
szakképesítést nem szerezhetett volna — valójában csak öt osztályt 
végzett. Egy alkalommal valamelyik jegyzőkönyv felvételekor 
nyolcosztályos végzettséget diktált be, és attól kezdve ez szerepel 
iskolai végzettségként, és ez került be hivatalos irataiba is. 
Megjegyzi, hogy hasonló jelenség bűnözőknél gyakori, és tényleges 
iskolai végzettségük alacsonyabb, mint ahogy az az irataikban 
szerepel. 

Elmebetegségre utaló figyelemzavarok, érzékcsalódások vagy 
téveszmék nem észlelhetők. A több órás vizsgálat alatt a vizsgálat 
menetére mindvégig koncentrál, és a lehetőség szerint szem előtt 
tartja nemcsak a saját, hanem — bizonyos mértékig — Soós valódi 
vagy vélt védekezési szempontjait is. Soós svezéregyéniségétx 
kidomborítva, bizonyos mértékig saját szerepét, illetve xközkatonaic 
mivoltát demonstrálja, ugyanakkor módot talál arra, hogy egy-egy 
elejtett szóval jellemezze Soós  skülönleges  idegállapotátc, 
személyiségének különleges, mások számára érthetetlen vonásait. 

Személyisége, életvitele egyértelműen  szociopatiás, érzelmi 
ridegség mellett. A terhére rótt cselekmények jellegével, törvényes 
tilalmasságával és várható következményeivel tisztában van, velük 
kapcsolatban a megfelelő védekezésre képes. 

A cselekményekről saját emlékezete alapján - védekezési 
szempontjainak szem előtt tartásával, azaz saját szerepének lehetőség 
szerinti aláértékelésével — számol be. 

Korának megfelelő külsejű, jól fejlett, közepesen táplált, izmos 
férfi." 

Mint a többi vádlottnál, György Józsefnél is elkészítették a 
pszichológiai szakvéleményt. Ebben az általa elkövetett súlyos 
bűncselekményekről is beszámolt, természetesen a saját maga 
védekezési szempontjainak megfelelően. Nézzük most ezt a 
szakvéleményt. 

A vizsgálat során nevezett rendezett magatartást tanúsított, a 
vizsgálattal megfelelően együttműködött, elmebetegségre vagy 
tudatzavarra utaló tünetek a vizsgálat során nem voltak észlelhetők. 

Pszichológiai vizsgálatnál az átlagosnál kissé gyengébb, de a 
gyengeelméjűség fokát el nem érő értelmi teljesítményt mutat. Az 


egyes tesztpróbák közül kiemelendő a tanult ismeretanyag gyengébb 
színvonala, emellett azonban a jó logikai és kombinatív képesség 
jelei. Ez az értelmi konstelláció -—- az előzményi adatoknak 
megfelelően -— alacsonyabban iskolázott, de kielégítő praktikus 
intelligenciájú értelmi színvonalra utal. 

A pszichológusnak mozzanatról mozzanatra eleveníti fel az 1979. 
július 9-i és 10-i eseményeket. 

Barátjáról, bűntársáról is véleményt nyilvánított. 

Soóssal kapcsolatban dicsekedő hangnemben beszélt, kérdésre 
elmondja, hogy fenntartás nélkül követte utasításait, mert szerinte 
segyedi jelenség voltx, rendkívül vakmerő, de sokszor furcsa 
viselkedésű embernek ismerte meg. Ennek illusztrálására elmondja, 
hogy a börtönzárkában Soós egy alkalommal fogadásból ötszáz 
fekvőtámaszt végzett megszakítás nélkül. Egy velük együtt 
raboskodó korábbi tornász sportoló előzőleg ugyanis azt állította, 
hogy ilyen teljesítmény lehetetlenség, mert bármilyen erős izomzatú, 
testi felépítésű az ember, izomgörcs következik be. Soós ennek 
ellenére végigcsinálta az ötszáz gyakorlatot. Más esetben, ugyancsak 
fogadásból, ujjnyi vastag asztallapot ököllel átütött. 

Az elvégzett pszichológiai vizsgálat alapján György Józsefnél 
sem értelmi károsodás, sem elmebetegségre utaló tünet nem 
észlelhető. Magatartása a vizsgálat során mindvégig rendezett, a 
feltett kérdésekre és helyzetekre jól reagál, gyorsan és pontosan ad 
választ A Soós iránti elismerő, rajongó véleménye részben reálisnak 
tűnik, részben azonban a gyanúsítotti felelősség elhárítására is 
szolgálhat. A személyiségvizsgáló tesztben kiegyensúlyozatlanabb, 
de nem patológiai színezetű személyiségvonások állapíthatók meg." 


Pod A 


Utoljára a harmadrendű vádlott, Németh István idézte fel — sűrű 
bírói kérdésekre — a rendőrgyilkosság után történteket. Nem 
érdektelen ezeket a részleteket sem megeleveníteni: tovább árnyalják 
a tettesek személyiségét, s azt is jelzik, hogy milyen további 
fenyegetést jelentett volna a társadalomra, ha végül nem kerülnek 
rendőrkézre. Ugyanakkor azt is megérthetjük, miért kell a 
rendőrségnek a nyomozás során visszatartania sok információt: a 
még szabadlábon levő tettesek cselekedeteit ugyanis nagymértékben 
befolyásolja, mennyit tudnak meg a nyomozás eredményeiről. 

Tanács elnöke: A vecsési temetőben mit mondott magának 
György József? 


Vádlott: Hogy neki négy gyereke van. Meg hogy régi, 
megbízható, jó cimborája Soós! 

Tanács elnöke: Azt mondta, hogy ő is tart Soóstól, fél tőle? 
Vádlott: — Miért félne? Sok eseményt csináltak együtt. 
, Legmegbízhatóbb haverom Soós, majd te is ezt mondod róla, ha 
még jobban megismered." Ezt mondta. 

Tanács elnöke: Amikor a Nagyvárad téren kiszállt a kocsiból, 
hova ment, mit csinált? 

Vádlott: Dolgozni mentem. 

Tanács elnöke: Akkor már nem érezte rosszul magát, nem fájt 
semmije? 

Vádlott: Nem. Egész nap dolgoztam. Ezt bizonyíthatja a 
kocsikísérőm is. A többiek is dolgozni mentek. 

Tanács elnöke: Mikor találkoztak? 

Vádlott: A rendőrügy után másnap vagy harmadnap a Hámán 
Kató útnál levő kis parkban. 

Tanács elnöke: Miről beszélgettek? 

Vádlott: Nem emlékszem rá. 

Tanács elnöke: Kitől hallott először a rendőrgyilkosságról? Vagy 
újságban olvasott róla? 

Vádlott: Széltében-hosszában beszélték, nem figyeltem oda. Az 
újságban is olvastam. 

Tanács elnöke: A parkban szó volt arról, ha most nem lehet a 
, bankot megcsinálni", akkor valami mást kellene tenni? 

Vádlott: Csináljunk kisebb balhét, ezt mondtam. 

Tanács elnöke: Erre biztatta társait?! 

Vádlott: Nem. Csak megemlítettem. 

Tanács elnöke: Miért? 

Vádlott: Hogy pénzt szerezzünk. 

Tanács elnöke: Mit válaszolt Soós? 

Vádlott: Nem lehet, mert nagy a balhé, talpon van minden rendőr. 

Tanács elnöke: A rendőr megölése előtt milyen bűncselekményt 
követett el? 

Vádlott: A Borai-ügyet. 

Tanács elnöke: Nem arra céloztam, — hanem olyan 
bűncselekményekre, amelyekkel most nem vádolják magukat. 

Vádlott: Sok olyan volt. A rendőrügy előtt két nappal a 
tizennyolcadik kerületben, a Besztercebánya úton kinyitottunk egy 
jugoszláv kocsit, abból bőrkabátot emeltünk el. Másnap, vasárnap 
este lent jártunk Százhalombattán, s mikor elbúcsúztunk a csajtól, 


egy Gelkás kocsiból benzinjegyet vettem ki. 

Tanács elnöke: A Gyulai-ügy után továbbra is kapcsolatban 
maradt Soós Lajossal? 

Vádlott: Természetesen. 

Tanács elnöke: Mit csináltak együtt? 

Vádlott: Több balhét, mert nem volt pénzünk. Abban biztos 
vagyok, hogy egy 1500-as Fiatot elkötöttünk. De több autót fel is 
törtünk. 

(Augusztus 11-én a Corvin mozi ruhatárából Németh ellopta Sz. 
Sándor aktatáskáját, amiben a többi között ezer forint készpénz is 
volt Ebből ötszáz forintot másnap este Soósnéval hármasban 
elköltöttek. 

Augusztus 14-én, a késő esti órákban, a XI. kerület, Bartók Béla 
út 19. számú ház előtt parkoló kocsit lopta el Németh. A közelben 
tartózkodó Soós Lajost és feleségét felvette, és Kispest felé menet a 
kocsiban négyezer forintot találtak, amelyet Soóssal elfeleztek, majd 
amikor a benzin elfogyott, kiszálltak, és a kocsit az utcán hagyták. 

Az Alkotmány napján, augusztus 20-án újból a Bartók Béla úton 
, dolgoztak". A vádirat szerint: , Németh István vádlott 1979. 
augusztus 20-án, az esti órákban C. Ferenc sértettnek a Budapest XI., 
Bartók Béla úton levő Bukarest étterem előtt parkoló 
személygépkocsijába — miközben Soós Lajos vádlott a közelben 
figyelt — a nyitva felejtett ajtón keresztül behajolt, és onnan 
háromezer-kilencszázhúsz forint értékben zsebrádiót, 
fényképezőgépet, bőrkabátot, esernyőt és autóstáskát lopott el. A 
sértett a vádlottat tetten érte, az okozott kár megtérült." 

A XI. kerületi rendőrkapitányságon augusztus 23-ig volt őrizetben 
Németh István. Kiszabadulása után. 31-én, szintén az esti órákban 
már a VIII. kerület, Kisfaludy köz és Üllői út közötti átjáróban Cs. 
Zoltán kocsiját törte fel, abból négyszáz forint értékű öngyújtót, 
íróeszközöket. Patyolat-cédulát, húsz literre szóló benzinjegyet és 
autóstáskát — a benne levő személyi okmányokkal - lopott el. 

Másnap éjszaka a IX. kerületben, saját otthona közelében 
, dolgozott". A Márton utca 17. előtt D. D. kocsijának a zárát törte 
fel, s abból zálogcédulát, napszemüveget, autóstáskát ,,vett 
magához". Szeptember 18-án már nem egyedül, hanem Soóssal 
közösen hatoltak be a Gyermekélelmezési Vállalat Kassa út 123. 
alatt levő telepére. Két gépkocsiból — tanksapka lefeszítése útján — 
száz liter üzemanyagot loptak, két kocsi ajtaját kifeszítették, és 
négyszáz literre szóló benzinjegyet, egy ventillátort és szerszámokat 


loptak el.) 

Nem érdektelen felidézni a következő epizódot, mely egy 
eltervezett, de végül — meglátjuk, miért — meg nem valósított 
gyilkosságra vonatkozik. 

Tanács elnöke: Németh! Járt ön ezután Hajdúszoboszlón is. 
Kivel? 

Vádlott: Soóssal, Terivel meg Mesterrel. 

Tanács elnöke: őket már ismerte? 

Vádlott: Igen. 

Tanács elnöke: Mit csináltak Szoboszlón? 

Vádlott: Loptunk. Birkát, kacsát, libát loptunk, meg néhány autót 
kinyitottunk. 

(Hajdúszoboszlóra Soós kérésére ment le. Soósnak az volt a terve, 
hogy a fürdővárosban agyonveri Mester Jánost és elássa. Felesége 
tudott a törökbálinti gyilkosságukról, és elmondta új élettársának, 
Mester Jánosnak. Annak ellenére, hogy Mesterrel több vagyon elleni 
bűncselekményt közösen követtek el, s a Némethtel együtt lopott 
tárgyak egy részét Mester értékesítette, Soós nem bízott meg benne. 

Mester Terinek köszönheti életben maradását, aki nem tágított egy 
lépést sem mellőlük, Soósnak így nem volt lehetősége a 
, leszámolásra". Teri később szóval is kérlelte, hogy ne tegye el láb 
alól Mestert. Németh tudott Soós szándékáról, és szükség esetén 
segített volna Mester János meggyilkolásában, elrejtésében, ha sor 
kerül rá. Ezért ment Soósékkal Hajdúszoboszlóra.) 

Tanács elnöke: Gyulai Károly meggyilkolása után járt 
Százhalombattán? 

Vádlott: Igen. 

Tanács elnöke: A kislánynak elmondta, mit csináltak, miben vett 
részt? 

Vádlott: Azt mondtam neki, végrehajtottuk a balhét. 

Tanács elnöke: Maga egyetértett azzal, hogy meg kell ölni a 
rendőrt? 

Vádlott: Nem. 

Tanács elnöke: Akkor miért nem szállt ki? 

Vádlott: Nem lehetett. 

Tanács elnöke: Soós Lajossal közösen tíz-tizenöt féle tervet is 
megvitattak, hogyan lehetne fegyverhez jutni! Igen?! 

Vádlott: Így van. 

Tanács elnöke: Soós arra is kioktatta, elfogása esetén hogyan 
viselkedjen. Milyen tanácsokat adott? 


Vádlott: Különféléket. Azt hajtogatta, mindent le kell tagadni. 

Tanács elnöke: Ki tanította meg a fegyver kezelésére? 

Vádlott: Józsi! György József. 

Tanács elnöke: A cselekményüket értékelték, megállapították, 
mikor és hol követtek el hibát? 

Vádlott: Igen, megbeszéltük. Az ujjlenyomatom ott maradt az 
őrbódéban levő széken, meg a kilincset 15 megfogtam. 

Tanács elnöke: A gyilkosság révén sem jutottak géppisztolyhoz, 
holott azt akartak szerezni. Milyen újabb szerzési elképzelésük volt? 

Vádlott: A pisztollyal meg tudtunk volna támadni egy olyan 
rendőrt, akinél géppisztoly van. Akkor mind a hárman fegyverhez 
juthattunk volna. 

Tanács elnöke: Mikor járt a Vidám Parkban? 

Vádlott: Szerdán! A rendőrügy utáni szerdán! 

Tanács elnöke: Kivel volt ott, és mit csinált? 

Vádlott: Szórakoztam. Azzal a lánnyal, akkor éppen feljött Pestre 
az anyjával meg a testvérével. Velük voltam. 

Tanács elnöke: A kislánynak mit mondott? 

Vádlott: Hamarosan lesz sok pénzem, túl vagyunk a rendőrügyön. 
Veszek kocsit meg kéglit. 

Tanács elnöke: Mást is mondott még neki? Újságról is szó volt? 

Vádlott: Igen. Kértem, szerezzen egy rendőrújságot. Kíváncsi 
voltam, mit írnak benne, ez a további magatartásunk miatt lett volna 
fontos. 

Tanács elnöke: Értem. Arra adjon választ, Soós Lajosnak mikor 
mondta el a vidám parki kirándulásukat, s ő ezt hogyan fogadta? 

Vádlott: Másnap. Nagyon dühös lett. Kérdőre vont, miért kellett 
elmondanom, hogy mit csináltunk. Csitítottam, nyugtattam. Meg 
lehet a csajban bízni, már többször próbára tettem, lakat van a száján, 
ő nem fog beköpni bennünket. Soóst azonban nem tudtam 
megnyugtatni, pedig a kislány megbízható. Én annak tartottam. 

Tanács elnöke: Soóssal ekkor miről beszéltek még? 

Vádlott: Laci azt mondta, a rendőrség két férfit meg egy nőt keres, 
azokat gyanúsítják az üggyel. Kérte, hogy a ruhát, amiben ott voltam, 
semmisítsem meg, mert biztos van rajta vérfolt. A tanácsa szerint 
jártam el. 

Tanács elnöke: Mi lett a cipő sorsa? 

Vádlott: Vékony lábam van, magasított sarkú cipőm volt. Azokat 
is kihajítottam. Az egyiket utcai kukába dobtam, a másikat is 
eldobtam valahol. 


Tanács elnöke: Arról beszéljen, mit mondott Soósnak? 

Vádlott: Nemcsak neki, hanem Józsinak is mondtam, ha gyávák, 
és nem merik velem megcsinálni a bankot, legalább kisebb ügyeknél 
segítsenek, mert nincs pénzem, meg kocsit akarok venni. 

Tanács elnöke: Mikor megtudta, hogy Soós Gyulai Károly 
lőfegyverét az SZTK-ban hagyta, mit szólt ehhez? 

Vádlott: Előbb Józsi korholta meg. Mikor felelősségre vontam, 
miért tette, azt válaszolta, egy-másfél hónap múlva csinálunk újabb 
rendőrügyet, és akkor megint lesz fegyverünk. , Pusztulj-gurulj", ha 
nem tudjuk szépszerivel elvenni tőle. 

Tanács elnöke: Soós mit mondott, ki vitte be a fegyvert az SZTK 
női illemhelyére? 

Vádlott: Egy nőismerőse. , Tudom, hogy sáros a nő, van több 
fekete ügye. Azzal vitettem be." 

Tanács elnöke: Elhitte? 

Vádlott: Miért ne? Laciban megbíztam. Nekem soha nem 
hazudott. Igaz, hogy az ékszerért nem kaptam tőle dohányt, de a 
lopásban sokat segített, ott nem vert át. 

Tanács elnöke (Soós Lajoshoz): Hallotta, mit mondott vádlott- 
társa, Németh István. Mit szól ehhez? Van észrevétele? 

Soós: összevissza beszél. Van, ami megfelel a valóságnak, de 
nagy része hazugság. 

Tanács elnöke: Nézzen, Németh, Soós szemébe! 

(A bírói felszólításnak nem tett eleget.) 

Soós: Annyit kérnék, György fáradjon ki egy pillanatra. 

Tanács elnöke: Vezessék ki György Józsefet a teremből. 

(Két őr Györgyöt azonnal kivezette.) 

Tanács elnöke: Mit akar mondani?! Tessék! 

Vádlott: Hét éve húzódott a rendőrgyilkosság, György többször 
lebeszélt róla. Sokat ültem. Mindig elvittem a balhét, most is 
elviszem. Ha Némethtel nem találkoztam volna, lehet, hogy nincs 
rendőrügyem. 

Tanács elnöke: Ő volt a felbújtó? 

Vádlott: Bizony, ő volt a felbújtónk, ő sürgette, azt is 
mondhatnám, ő hajtott bele. Nem vagyok én ártatlan, de Németh 
erőszakoskodott. Ő vitt bele, nekem nem mindenáron kellett a pénz, 
könnyebben is hozzá tudtam volna jutni. Állandóan sürgetett, hogy a 
bankot csináljuk meg bármilyen áron, mert pénzre van szüksége, 
hogy kocsit vehessen. 

Tanács elnöke: Németh István, hallotta, mit mondott vádlott- 


társa? Van észrevétele? Mit szól hozzá? 

Vádlott: Hát... így volt! 

(A tanácsvezető bíró utasítására György Józsefet visszavezették a 
tárgyalóterembe. A három rendőrgyilkos szembesítése, az igazság 
kiderítése érdekében, tovább folyt.) 

Tanács elnöke: György József, hallotta mit mondott, mit vallott 
Németh. Észrevétele van? 

Vádlott: Soóst 1971 óta foglalkoztatta a fegyverszerzés. Tudtam, 
mire akarja használni, többször lebeszéltem róla. Most is azt kellett 
volna tennem. Ha Németh nincs Soós mellett, akkor Borai is meg 
Gyulai is élne. Tessenek elhinni, így van. Németh kergetett bele 
bennünket. 

Tanács elnöke: Maga szerint Németh kényszerített helyzetben 
volt? 

Vádlott: Nem, tanácselnök úr, annyira nem, hogy csütörtökön már 
a Mester utcai bankot akarta kirabolni. Mondtam is Soósnak, bolond 
ez a gyerek, kopjon le róla, amíg nem késő. Én akadályoztam meg a 
bankrablást azzal, hogy lebeszéltem Soóst. Németh egyedül nem 
merte megcsinálni, meg fegyvere sem volt. Azt is mondtam Lacinak, 
hogy az egész ország minket keres, most nem szabad újabb balhéba 
belemenni. Ez hatott rá. Én akadályoztam meg a bankrablást! 

(György József vallomása alatt Németh újból lehajtott fejjel állt a 
bírói emelvény előtt. A tanácsvezető kétszer is rászólt: , Nézzen 
György szemébe!", de ennek sem tett eleget.) 

Tanács elnöke: György, van még mondanivalója? 

Vádlott: Igen. Megtörtént, most már nem lehet mit csinálni, nem 
lehet rajta változtatni. Ha akkor a szobornál Németh nem mondja: 
, Miért nem ütsz már?", amikor Gyulai visszament az őrbódéhoz, 
állítom, bíró úr, a rendőr ma is élne. Soós éleslátású, azonnal 
cselekszik vagy vár. Mondtam neki: , Ne üss, Laci, mert figyelnek, a 
közelben ott van egy ház." El is dugta az ütleget. Németh türelmetlen 
volt, szinte kényszerítette, hogy leüsse a rendőrt. 

Tanács elnöke: Németh István, hallotta, mit mondott György. 
Megfelel a valóságnak? Így volt? 

Vádlott: Igen. 

Dr. Molnár József védő: Arra válaszoljon, Németh István, a 
rendőrségen, kihallgatása alkalmával ismertették magával, hogy a 
társai mit vallottak? 

Vádlott: Lehet, hogy közölték, ki mit vallott. 

Soós (helyéről felugorva, ordítva): Hazudik! Nem igaz! Nem is 


tudtuk, hogy ki van bent közülünk! 

Dr. Molnár: Miért mondta el az eseményt a százhalombattai 
lánynak? 

Vádlott: Hátha elköpi. 

Ügyész: Egyik vallomása során szó szerint azt mondta: , Így 
akartam jó lenni előtte." Igaz? 

Vádlott: Igen. 

Lehoczki bíró: Hogyan folyt le a nyomozás? 

Soós: Becsületesen. Sokszor volt dolgom a rendőrséggel, a 
vizsgálati osztályon úriemberek vannak, nekem most olyanokkal volt 
dolgom. Még egy hangos szavuk se volt. Németh hazudik. 

Lehoczki bíró: Maga szerint, György József? 

György: A helyszíni szemlét is külön-külön csináltatták meg 
velünk. Nem sodort ott senki az égvilágon. Hazudik ez a Németh, 
hazudik. A rendőrségen úgy bántak velünk, hogy a bánásmód ellen 
egy szavunk sem lehet Nem is tudtunk egymásról, amíg a 
szembesítésre sor nem került. 

Az igazságügyi orvosszakértői vélemény szerint Gyulai Károly 
halálát a bal oldali fali és a tarkótájék területéről kiinduló többszörös 
durva koponyatörés és agyroncsolódást okozó lágyrészsérülés, 
valamint a nyak teljes átmetszésével járó sokkok és a külső 
vérvesztés együttes hatása okozta. 


Az iratismertetés utáni következő tárgyalási napon került sor dr. 
Friedrich Lajos ügyész vádbeszédére. A vele folytatott beszélgetés 
alapján már képet kaphattunk arról, mi a vádbeszéd lényege, s 
hogyan készült fel arra az elsőfokú tárgyalás ügyésze. Beszéde — 
mely több mint ötven gépelt oldalt tölt meg — jórészt a tárgyalás 
során elhangzott bizonyítékokat foglalta össze logikus rendben: ezért 
nem lenne célszerű szó szerint közölni. Egy idézetet azonban 
engedjen meg az olvasó a nagy hatású perbeszédből. , Tisztelt 
bíróság! Elöljáróban hadd idézzek egy levélből, amelyet Gyulai 
Károly földijei, tizenkét ceglédi család írt a fővárosi főügyésznek. 
yMély felháborodást váltott ki az ország lakosságából, hogy Gyulai 
Károly rendőrt brutálisan meggyilkolták. De bíztunk a jó rendőri 
munkában és a lakosság jó szándékú támogatásában, abban, hogy 
eredményre vezet a sok fáradságos munka, amely a tettesek 
kézrekerítéséért folyt. Ez sikerült. Gonosztevőkre nincs kegyelem, a 
legsúlyosabb büntetést kéri az ország népe.x Hasonló levelek 


tucatjaira, —— telefonhívások  százaira hivatkozhatnék, annak 
példázására, hogy ez az általános közhangulat. Természetesen a — 
közvélemény direkt módon nem határozhatja meg egy ítélet 
tartalmát. De ha a jog társadalmi rendeltetését igazán be akarja 
tölteni, akkor ezeket a társadalmi szintű gondokat fel kell oldani 
Pontosabban fogalmazva, az ebben az ügyben hozott ítéletnek 
határozott választ kell adnia a közvéleményt felkavaró kérdésekre. 
Olyan választ, — amelyből egyértelműen kiderül, hogy 
Magyarországon nem hagyjuk megszerveződni az alvilágot nem 
engedjük elszabadulni az erőszak poklát..." 


Dr. ifjú Réthy Sándor védence, a negyedrendű vádlott Varga 
László felmentését kérte bebizonyítottság hiányában, s csatolta 
kérelmében a könyvünkben már említett időtáblázatot. Dr. Blázy 
László kérte a bíróságot, hogy védence, Mester János ítéletének 
meghozatalakor vegyék figyelembe enyhítő tényként őszinte, feltáró 
jellegű vallomását, s mellőzzék a szigorított őrizet kiszabását. 

Könyvünknek az az elsődleges célja, hogy egy súlyos, de 
szerencsére " kivételes  bűncselekmény-sorozat feltárása révén 
részletesen, mintegy  , belülről?"  ismertessen meg a magyar 
igazságszolgáltatás munkájával, tájékoztasson az ügyészi, az 
ügyvédi, a bírói munka lényegéről. Ezért fontosnak érezzük, hogy az 
ügyészi indítvány és a jogerős ítélet mellett az ügyvédek is szót 
kapjanak  könyvünkben. Összefoglaló jelleggel ismertettük a 
védőbeszédeket. Úgy hisszük azonban, hasznos, ha egyiküket — 
György József védőjének, dr. Orosz Balázsnak a védőbeszédét — 
nagyobb terjedelemben közöljük. Azért esett a választásunk éppen 
erre, mert Soós védője, dr. Zékány Antal csak bizonyos tekintetben 
szállt szembe az ügyészi indítvánnyal, s elsősorban irgalmas ítéletet 
kért. Németh István védője főleg a Soós által történő kényszerítést 
hangsúlyozta, s a Pataki Károly sérelmére elkövetett emberölés 
tárgyalásánál Varga László és ügyvédje, dr. ifj. Réthy Sándor 
védekezésével is részletesen foglalkoztunk. Dr. Orosz Balázs 
védőbeszéde különösen azért érdekes a laikus számára is, mert az 
ügyész által megállapított tényállást alig-alig vitatja, ugyanakkor 
gyökeresen más álláspontra helyezkedik a jogi minősítés 
kérdéseiben; vagyis bepillantást enged a jogászi gondolkodásba. 
Mindamellett pedig azt is bizonyítja, hogy a hivatalból kirendelt 
védő milyen lelkiismeretesen, komoly felkészültséggel és elegáns 


érveléssel igyekezett védencének segítségére lenni. Úgy gondoljuk, 
felesleges lenne  jegyzetekkel-kommentárokkal megszakítani a 
védőbeszédet; az olvasó úgy — bizonyos rövidítéseket leszámítva — 
kapja kézhez, ahogy az a tárgyalóteremben is elhangzott, s maga 
vonhatja le a következtetéseket. 

, Lisztelt bíróság! Amikor felszólalásomat megelőzően a bíróság 
folyosóján irataimat rendeztem, elment mellettem a tárgyalóterem 
közönsége köréből valaki, aki gúnyos megjegyzést tett védői 
működésemmel kapcsolatban. Ez ügyben a védőkkel szemben nem 
ez volt az ellenszenv első megnyilvánulása, és ez is indokolja, hogy 
mielőtt perbeszédem érdemi részére rátérnék, néhány általános 
érvényű megjegyzést tegyek, mindenekelőtt a védelem szerepével 
kapcsolatban, a magam szándékait illetően. 

Minden civilizált állam, így a mi államunk törvénye is biztosítja a 
vádlottnak azt a jogát, hogy védő segítségét vegye igénybe. Ennek a 
szabálynak az értelmét és a lényegét az adja meg, hogy az a személy, 
aki ellen a büntetőeljárást folytatják, teljességgel csak akkor tudja a 
védekezéshez fűződő jogát gyakorolni, ha őt rajta kívül álló személy 
ennek a jogának érvényesítésében segíti, közreműködik a javára 
szóló bizonyítékok  beszerzésében, az enyhítő körülmények 
megállapításában, válaszol a vádlott legbizalmasabb kérdéseire, és 
tanácsaival a segítségére van. Az ügy, amely miatt a büntetőeljárást a 
vádlottal szemben folytatják, a védőnek nem személyes ügye. A védő 
nem ért és soha nem érthet egyet az elkövetett bűncselekménnyel. 
Ezért a másodrendű vádlott által beismert cselekményeket a magam 
részéről mélyen elítélem, de védőként teljes tevékenységemmel 
György vádlott védelmét kívánom szolgálni. Ebben az ügyben, ahol 
rendőrt öltek meg, a nyomozás törvényességéhez nyomatékos 
közérdek fűződik. Ezért a magam részéről is le kell szögeznem, hogy 
a nyomozás során György vádlott törvényes védekezéshez fűződő 
érdekei maradéktalanul érvényesültek, a nyomozási eljárás teljes 
egészében aggálytalan és mindvégig törvényes volt. Azzal 
összefüggésben pedig, hogy rendőrt öltek meg, a következőkre 
kívánok rámutatni: ennek a bűncselekménynek a társadalomra való 
rendkívüli veszélyességét az adja meg, hogy rendőrt is megöltek. A 
rendőr megölése pedig valamennyiünk ellen irányul, mert a normatív 
rendet sérti. Ezt György vádlott tudja, ezzel a váddal néz 
farkasszemet. 

Több vádlottas ügyben, ahol a vádlottak cselekményei egymással 
összefüggnek, lehetetlen elkerülni a vádlott-társak felelősségének 


felvetését. A védői etika tiltja a  vádlott-társak helyzetének 
súlyosbítására — vonatkozó előadást, ha az elkerülhető. 
Védőbeszédemben kizárólag György József személyével és 
cselekményével, illetve felelősségével kívánok foglalkozni, és a 
többi vádlottal szemben csak abban az esetben teszek megjegyzést, 
ha az György vádlott védelmében elkerülhetetlenül szükséges. 
Ezeknek a gondolatoknak az előrebocsátása után térek rá 
védőbeszédem érdemi részére. 

Tisztelettel kérem a büntetőtanácsot hogy a törökbálinti üggyel 
kapcsolatban a következő tényállást szíveskedjék megállapítani: 
1972 őszén Soós Lajosné javasolta, hogy szülei törökbálinti lakásába 
törjenek be. Ezt az első- és másodrendű vádlottak meg is kísérelték, 
de Soósné anyjának otthon tartózkodása folytán a bűntett kísérleti 
szakban meghiúsult. Soós vádlott javasolta ekkor György József 
vádlottnak, hogy az ugyanott lakó idős Farkas Józsefné lakásába 
törjenek be, ahol antik dísztárgyaknak, tetemes értékeknek kell 
lenniük. A tényállás megállapításánál, véleményem szerint Soós 
Lajos vallomásával szemben György József vallomását kell alapul 
venni. Ezt a következővel indokolom: György József mind a 
nyomozás, mind a tárgyalás folyamán következetes vallomást tett, 
ezzel ellentétben Soós a vallomásait mindig György vádlott 
vallomásának megfelelően változtatta meg. Soós a tárgyalásra 
majdnem mindent újra visszavont. Magyarázatként azt hozta fel, 
hogy György József skülönös hatással volt rá, megsajnálta az 
idétlen, könyörgő pofájátc, illetve a bizonyítási kísérletnél György 
állítólag megfogta Soós felső karját, ezzel adva jelt vallomásának 
megváltoztatására. Soósnak ezzel a magyarázatával kapcsolatban 
elegendő megjegyezni, hogy a bizonyítási kísérletnél készült 
fényképfelvételek igazolják: mindkét vádlott mindkét kezén egy-egy 
lánc volt, amelynek a végét egy-egy nyomozó fogta. Soósnak a 
jeladásról szóló előadása valótlan, vallomása elfogadhatatlan. Az 
állandó bírói gyakorlat értelmében Soós teljes vallomása csak abban 
a körben fogadható el, amelyet védencem előadása vagy egyéb 
bizonyítékok megerősítenek. Soós Lajos egy, a halálra elszánt ember 
szilárdságával, mintegy a halál mezsgyéjéről visszatekintve nézi a 
tárgyalást. Igyekszik a legegyszerűbb és a számára legkézenfekvőbb 
történetet előadni. Nem zavarják azok a következetlenségek, amelyek 
vallomásában felfedezhetők, mert sha én meghalok, haljanak meg a 
többiek iscx — ez az álláspontja. 

Soós Lajos haragszik György Józsefre. György a rendőrségen az 


elsőrendű vádlottra terhelő, beismerő vallomást tett. Idézek Soós 
Lajos tárgyalási vallomásaiból. sNem itt kellene szépíteni a témát 
Józsikám, hanem a rendőrségen nem kellett volna elvinni a balhét.x 
Újabb idézet Soóstól: sNeheztelek rá, jól van, talán szeressem? Ez, 
meggyőződésem szerint, azt igazolja, hogy Soós vallomásaival ártani 
akar Györgynek, ami azt jelenti: Soósnak György József vádlottra 
tett terhelő vallomásait a legnagyobb fenntartással kell kezelni. 

A bizonyítási kísérlet, amelyen, mint arra utaltam, személyesen is 
részt vettem, rendre azt igazolta, amit György József állított, és 
rendre cáfolta, amit Soós Lajos Györgyre terhelően vallott. A 
bűnösség megállapításához az szükséges, hogy a vádlott tudata a 
bűnös magatartást teljes egészében átfogja: Az emberölés bűntettére 
vonatkozóan ez György József esetében a törökbálinti ügyben 
hiányzik, György vádlott szándéka nem irányult a sértett megölésére. 
Az emberölés bűntettének elkövetési magatartása a más megölése. 
Abban az esetben, ha a bíróság az általam megállapítani kért 
tényállást veszi ítélkezése alapján, kétségtelen, hogy György József 
az emberölés bűntettének elkövetési magatartását nem valósította 
meg. Álláspontom szerint így György József vádlott a törökbálinti 
ügyben többszörös visszaesőként, bűnszövetségben elkövetett rablás 
bűntettét valósította meg mint társtettes, amelynek megfelelően 
tisztelettel kérem a büntetőtanácsot, hogy a vádlott bűnösségét e jogi 
minősítés szerint szíveskedjék megállapítani. 

Gyulai Károly rendőr főtörzsőrmester meggyilkolásával 
kapcsolatban kérem a tisztelt bíróságot, hogy a tényállást — György 
Józsefnek a tárgyaláson módosított vallomására alapítva — a 
következűképpen állapítsa meg: 

György József több éven át sikerrel beszélte le Soós Lajost a 
rendőr megöléséről mivel Soós Lajos György vádlottnak elmondotta, 
hogy ezt a tervet fontolgatja. Amikor azonban Soós Lajos 
megismerkedett azzal a xvad gyerekkelcx, aki állandóan csak ölni 
akart, és akit különben Németh Istvánnak neveznek, akkor már Soós 
Lajost nem lehetett tervének végrehajtásáról lebeszélni. György a 
vádbeli időben keresőképtelen volt, bordatöréssel otthon feküdt. 
Soós közölte György Józseffel, hogy a rendőr megölését 
végrehajtják. A vádbeli napon este Soós meglátogatta György 
Józsefet, és akkor György közölte, ha érte mennek, ő is velük megy. 
Kérem a büntetőtanácsot, szíveskedjék megállapítani, hogy György 
József másodrendű vádlott kizárólag azért ment az első- és 
harmadrendű vádlottakkal a vádbeli éjszakán Steinmetz kapitány 


emlékművéhez, hogy Soós Lajost visszatartsa a bűncselekmény 
elkövetésétől. Annak igazolására, hogy György még a helyszínen is 
le akarta beszélni Soóst, felhívom a tisztelt büntetőtanács figyelmét: 
György József még az elkövetés helyén is azt mondta Soósnak: 
s Vigyázz, lebbent a függöny, valaki néz bennünket.x Ezt a 
nyilatkozatot Soós Lajos nem cáfolta. Abban az esetben, ha Németh 
István Soós Lajosnak nem tesz szemrehányást, hogy mire vár, a 
bűncselekményt nem követik el. Tényként állapítható meg, hogy 
György József tevőlegesen Gyulai Károly főtörzsőrmester 
megölésében nem vett részt. Ebből viszont az következik, hogy 
György József nem lehet társtettese a megvalósult emberölésnek. 
Álláspontom szerint György József bűnsegédként részes az 
elkövetett cselekmény megvalósításában. 

Hivatkozom a Legfelsőbb Bíróság azon elvi határozatára, amely 
szerint, ha az ölés tényállási elemét a vádlott nem valósította meg, 
úgy nem társtettese az emberölés bűntettének, legfeljebb 
bűnsegédként vonható felelősségre. . . 

Az ügyész kartárs szép vádbeszédében társtettesként több 
emberen, különös kegyetlenséggel, részben nyereségvágyból, aljas 
célból, részben előre kitervelten és hivatalos személy ellen elkövetett 
emberölés bűntettével vádolja György József védencemet. E jogi 
minősítéssel kapcsolatban mindenekelőtt arra kívánok utalni, hogy 
amennyiben a tisztelt büntetőtanács elfogadja a törökbálinti 
cselekményre vonatkozóan előterjesztett álláspontomat, miszerint 
György József cselekményét rablásnak kell minősíteni, úgy a több 
emberen elkövetettség nem állapítható meg. Az előre kiterveltség 
védencemmel szemben meg nem állapítható, mert György vádlott a 
bűncselekmény előzetes ki tervelésében, az arra vonatkozó 
felkészülésben, a terv kovácsolásában részt nem vett. Arra 
vonatkozólag viszont nincs adat, hogy György szándéka nyereség 
megszerzésére irányult volna! Ebből pedig az következik, hogy 
György József másodrendű vádlott terhére nyereségvágyból 
elkövetettség meg nem állapítható. Úgyszintén nem tartom 
megállapíthatónak az egyéb aljas indokot vagy célt, illetve a különös 
kegyetlenséget, amely utóbbinál az állandó bírói gyakorlat azt 
kívánja meg, hogy a cselekmény végrehajtása az élet kioltásával 
rendszerint együtt járó kegyetlenséget meghaladó, rendkívüli 
embertelenséggel történjék, hogy a cselekmény a sértettnek olyan 
testi szenvedést vagy lelki gyötrelmet okozzon, amely az ember 
életének kioltásával általában együtt járó szenvedést vagy gyötrelmet 


ténylegesen meghaladja. György József másodrendű vádlott 
tekintetében ez nem állapítható meg. Nem vitathatom a hivatalos 
személy elleni elkövetettséget. Ilyen indoklás mellett, megítélésem 
szerint, — védencem társtettesként, — többszörös visszaesőként, 
bűnszövetségben elkövetett rablás bűntettében, illetve bűnsegédként, 
hivatalos személy ellen elkövetett emberölés bűntettében bűnös. 
Nem György volt, aki a rendőrgyilkosságot fontolgatta, nem ő volt, 
aki ezt a bűntettet kitervelte, nem ő gyakorolt szándékerősítő hatást 
Soósra, hanem Németh István. A rendőrgyilkosságot az első- és 
harmadrendű vádlottak György József nélkül is elkövették volna, a 
másodrendű vádlott közreműködése nem volt szükségszerű a 
bűncselekmények elkövetéséhez. 

Fontos körülmény, hogy a rendőrgyilkosságban való részvételét 
György Józsefnek nem a nyereségvágy vagy más cél motiválta, 
hanem a leleplezéstől való félelem. 

A másodrendű vádlott a letartóztatásától kezdve töredelmes — 
saját magára 1s terhelő — vallomást tett. 

Ebből adódik az a következtetés, hogy a vádlottnak a 
büntetőeljárás során tanúsított magatartása nem egy profi bűnöző 
helyzetfelismerése, hanem sokkal inkább feltáró jellegű, önmagát is 
terhelő, teljes beismerő vallomás, melyben a vádlott őszinte 
megbánása jut kifejezésre. Ez javára írandó, enyhítő körülmény. 
Mindezt az ítélet belső arányosságára vonatkozóan terjesztettem 
elő... Büntetőtörvényünk szerint a büntetés a bűncselekmények 
elkövetése miatt a törvényben meghatározott joghátrány. Ez nem cél 
tehát, hanem eszköz. A büntetés célja — a társadalom védelme 
érdekében — annak megelőzése, hogy akár az elkövető, akár más 
bűncselekményt kövessen el. A büntetés célja tehát a társadalom 
érdekében alkalmazott általános megelőzés, a társadalom többi 
tagjában annak tudatosítása, hogy a bűn elkövetése helytelen, 
másrészt az egyéni megelőzés, amely az elkövető megjavítását 
szolgálja. A halálbüntetés a jog legvitatottabb kérdéseihez tartozik. 
Mindenekelőtt azért, mert a halálbüntetés kiszabása esetén nem 
valósul meg az egyén megjavítását célzó törvényi kívánalom. A 
társadalom védelme mint általános megelőzés, és az egyén 
megjavítása mint egyéni megelőzés ugyanis egységben jelentkezik. 
A kérdés ez idő szerinti megoldatlanságát az is mutatja, hogy 
büntetőjogunkban csak néhány bűncselekményre szabható ki 
halálbüntetés, s az mindig alternatív, mindig kivételes büntetésként 
szerepel. Mindig az ügy konkrét körülményeiből levont belső bírói 


meggyőződés tárgya, hogy halálbüntetést szabjon-e ki a bíróság vagy 
más büntetést A társadalmi viszonyok fejlődésének az a tendenciája, 
hogy nem a bűnösök vagy helytelenül viselkedő egyénék 
exstirpálása, hanem azok integrálása a cél mind az egyén, mind a 
társadalom érdekében. A vád tárgyává tett cselekményekre 
visszatérve meggyőződésem, hogy György József vádlottat az általa 
elkövetett cselekmények miatt mind a társadalom, mind a saját 
érdekében a társadalomtól el kell szigetelni. Ez az elszigetelés 
azonban a szabadságvesztés-büntetéssel kellőképpen megvalósulhat, 
és nem szükséges a vádlott kiirtása. Aguinói Tamás írja egyik 
művében: sAz igazságszolgáltatás lényegében nem más, mint hogy a 
bíró az igazság kibillent mérlegét ítéletével helyreüti.x Tisztelettel 
kérem a büntetőtanácsot, György vádlott tekintetében ne üssön túl a 
szükséges mértéken, és ítélje a vádlottat szabadságvesztés- 
büntetésre." 


A védőbeszédek elhangzása után a négy gyilkos az utolsó szó 
jogán a következőket mondta: 

Soós Lajos: Vesztettem, bűntársaim juttattak ide, de Varga ebben 
nem részes. Senkire nem fogtam többet, mint amennyit csinált. 
Hogyan sodródtam ide? A pénz miatt. Magamról talán annyit, hogy 
bandita vagyok. Pózolok vagy nem pózolok, egyre megy, nekem 
könnyebb a halálos ítéletet így elviselni. A súly rajtam van. Rögtön 
szeretek törleszteni, sokszor erre nem volt módom. Csupán az a 
kérésem az igen tisztelt bírósághoz, hogy az ítélet elhangzása után 
helyezzék szabadlábra a feleségemet. 

A másodrendű vádlott, György József két gyilkosságban volt Soós 
segítőtársa, s számtalan kisebb-nagyobb betörést, lopást követtek el 
közösen. Az utolsó szó jogán, remegve, ezeket mondta: 

György József: A bűncselekményeimre még rágondolni is 
szörnyű. Nagyon bűnösnek érzem magam. Csak olyanért haljak meg, 
amit elkövettem! Nagyon félek a börtöntől, de mégis azt kérném 
inkább, mert gyermekeim vannak. Onnan úgyis hatvanéves 
koromban kerülhetnék ki — utána mi várná rám? Ha egyedül lennék, 
a kötelet választanám. Nagyon megbántam, amit tettem. 

Németh István az utolsó szó jogán is az előre betanult szöveget 
ismételte: Soós kényszerített mindenre. 


, A népköztársaság nevében! 


A Fővárosi Bíróság Budapesten, 1980. évi április hó 28., 30., 
május hó 5., 7., 9., 12., 14., 16., 19., 21., 28. és június hó 11. napján 
tartott nyilvános tárgyaláson meghozta a következő ítéletet: 

Az 1979. évi október hó 8. napjától előzetes letartóztatásban levő 
Soós Lajos elsőrendű vádlott, az 1979. évi november hó 2. napjától 
előzetes letartóztatásban levő György József másodrendű vádlott, az 
1979. évi augusztus 20-tól 23-ig, majd október hó 8. napjától 
előzetes letartóztatásban levő Németh István harmadrendű vádlott 
bűnös: társtettesként több emberen, különös kegyetlenséggel, részben 
nyereségvágyból, aljas célból, előre kitervelten és hivatalos személy 
ellen elkövetett emberölés bűntettében. 

A bíróság ezért: 

Soós — Lajost mint többszörös  visszaesőt  főbüntetésül 
halálbüntetésre és mellékbüntetésül teljes vagyonelkobzásra; 

György Józsefet mint többszörös  visszaesőt főbüntetésül 
halálbüntetésre; 

Németh Istvánt főbüntetésül életfogytig tartó szabadságvesztésre 
és mellékbüntetésül 10 (tíz-) évi közügyektől eltiltásra ítéli. 

Az 1979. október 24-től előzetes letartóztatásban levő Varga 
Lászlót társtettesként, aljas célból, különösen kegyetlen módon 
elkövetett emberölés bűntettéért főbüntetésül 15 (tizenöt) évi 
szabadságvesztésre és mellékbüntetésül 10 (tíz-) évi közügyektől 
eltiltásra ítélt. 

Az 1979. június 4-től 6-ig, majd szeptember 27. napjától előzetes 
letartóztatásban levő Mester János bűnös: részben társtettesként, 
nagyobb értékre, üzletszerűen, részben dolog elleni erőszakkal is 
elkövetett lopás bűntettében, kitartottság bűntettében, kétrendbeli 
közokirat-hamisítás és kétrendbeli okirattal visszaélés vétségében. A 
bíróság ezért mint többszörös visszaesőt halmazati büntetésül 4 
(négy-) évi szabadságvesztésre és 5 (öt-) évi közügyektől eltiltásra 
ítéli. Egyben elrendeli a vádlott szigorított őrizetét. 

Az 1979. október 1. napjától előzetes letartóztatásban levő Soós 
Lajosné bűnös: társtettesként, nagyobb értékre, üzletszerűen, részben 
dolog elleni erőszakkal is elkövetett lopás bűntettében és üzletszerű 
kéjelgés vétségében. A bíróság ezért halmazati büntetésül 2 (két-) évi 
szabadságvesztésre és 3 (három-) évi közügyektől eltiltásra ítéli." 


Közel három hónappal a Fővárosi Bíróság ítéletének kihirdetése 
után, szeptember 2-án kezdődött meg a Legfelsőbb Bíróság előtt 


Soós Lajos és társai bűnügyének másodfokú tárgyalása. Törvényeink 
értelmében ezen a fórumon már csak hivatásos bírákból álló tanács 
elé került az ügy. 

A tárgyalás megnyitásánál a tanács elnöke megállapította, hogy 
mind az öt, előzetes letartóztatásban levő vádlottat előállították, 
megjelent a Legfőbb Ügyészség képviselője, s ott voltak a 
védőügyvédek is, így a tárgyalás lefolytatásának nem volt akadálya. 
(Soós Lajosné, akit az elsőfokú ítélethirdetés után szabadlábra 
helyeztek, nem jelent meg a tárgyaláson, ez nem is volt kötelező a 
számára, azon csak védője vett, részt.) A tárgyalás első érdemi 
részeként az előadó bíró ismertette az iratokat, vagyis felidézte a 
vádlottak bűncselekmény-sorozatát az elsőfokú bíróságtól kapott 
iratok alapján. 

Az iratismertetés messze több, mint egyszerű , felolvasás": nagy 
szakértelmet, az ügy alapos ismeretét és jó áttekintőképességet kíván. 
Különösen így volt ez ebben az esetben, amikor hat vádlott, négy 
gyilkosság és jó néhány vagyon, illetve nemi erkölcs elleni bűntett és 
vétség legfontosabb tényeit kellett összefoglalni. Az előadó bíró 
logikus rendben, mondhatni szellemesen és frappánsan végezte el 
feladatát: alig két óra alatt tizenkét év bűncselekményeit idézte fel a 
lényeges bizonyítékokon keresztül. A vádlottak személyi adatainak 
ismertetése után az egyes emberölési cselekményeket tárta fel az 
elkövetés sorrendjében, és kitért az ötöd- és hatodrendű vádlottak 
bűncselekményeire is. 

Az előadó bíró biztos kézzel rekonstruálta az ügyet, világosan 
csoportosította a szerteágazó cselekményekkel kapcsolatos tényeket, 
adatokat. Ezután került sor a fellebbezést benyújtó ügyvédekre. 

Dr. Zékány Antal, Soós védőügyvédje rövid beszédében 
hangsúlyozta, hogy védence őszinte és feltáró jellegű vallomása 
nagymértekben megkönnyítette a nyomozást és a bírósági eljárást. 
Véleménye szerint az elsőfokú bíróság nem elegendő súllyal vette 
figyelembe ezt az enyhítő körülményt. Elmondta azt is, hogy a 
halálbüntetésről világszerte viták folynak, és sok fejlett országban 
már egyáltalán nem alkalmazzák, még a Soósénál súlyosabb, 
tömegek ellen irányuló terrorcselekmények elkövetőivel szemben 
sem. Mindezek alapján irgalmas ítéletet, szabadságvesztés kiszabását 
kérte védencének. 

A másodrendű vádlott védője lényegében ugyanazt mondta el, 
mint az elsőfokú tárgyaláson, vagyis azt hangsúlyozta, hogy 
megítélése szerint védence az 1972-es ügynél (Farkasné 


meggyilkolása) csak rablásban bűnös, a rendőr megölésénél pedig 
nem társtettes, csak bűnsegéd volt. Az elsőfokú ítélet néhány 
megállapítását ellentmondásosnak, illetve tévesnek ítélte, s kérte a 
Legfelsőbb Bíróságot e részletek megváltoztatására. A súlyosító 
körülmények jó részével vitába szállt, ugyanakkor több enyhítő 
körülményt is megemlített, s kérte a halálos ítélet enyhítését. 

Németh védője (dr. Filipszky Miklós) kifogásolta, hogy az 
elsőfokú bíróság — a védelem kérése ellenére — nem hallgatta ki 
Németh édesanyját, aki tanúvallomásában igazolhatta volna, hogyan, 
miként kényszerítette Soós a fiát bűncselekmények elkövetésére. Azt 
is elmondta, megítélése szerint Soós haragudott Némethre, s 
elfogultságból tett rá terhelő vallomást. A védő a súlyosbító 
körülmények nagy részének jogosságát támadta. Hangsúlyozta 
védence fiatal korát, s kérte az életfogytig tartó szabadságvesztés 
enyhítését. 

A negyedrendű vádlott, Varga védője ellentmondásosnak nevezte 
a Pataki-ügyre vonatkozó elsőfokú határozatot. Ismét hangsúlyozta, 
hogy a Soós által elmondott események egyszerűen nem történhettek 
meg az említett napon, mert Pataki munkahelyi jelenléte, illetve 
Varga esti alibije kizárta ezt. Hozzátette, hogy Soós vallomásában 
nemcsak arról tett említést, hogy 1968. május 15-én a 
bűncselekményt Vargával együtt elkövette, hanem arról is, hogy a 
gyilkosság után együtt, az éjszakába nyúlóan italoztak. Ezt pedig 
egyértelműen megcáfolta több tanú vallomása 15. Megítélése szerint 
súlyos hiba az is, hogy a bíróság nem foglalkozott azzal a 
körülménnyel, hogyan került Pataki ruhája Varga nagynénjének 
lakására, hiszen Varga a tett elkövetése után közvetlenül a presszóba 
ment, s utána több napon keresztül el sem mozdult későbbi felesége 
társaságából, akinek viszont a ruháról semmilyen értesülése sem volt. 
Másodlagos indítványként — ha a Legfelsőbb Bíróság mégsem találná 
Vargát ártatlannak — kérte a tizenöt év szabadságvesztés enyhítését. 

A védőbeszédek elhangzása után a Legfőbb Ügyészség 
képviselője kapott szót. Először azzal a megállapítással foglalkozott, 
hogy az ügynek nemcsak főszereplői, de mellékszereplői (Mester és 
Soósné) is voltak, akik semmilyen élet elleni cselekményt nem 
követtek el, mégis gyilkosokkal együtt kerültek a vádlottak padjára, s 
így, védőik szerint aránytalanul súlyos büntetést kaptak. Az ügyész 
hangsúlyozta, hogy az ügynek valóban voltak mellékszereplői, de ők 
is sok bűncselekményt követtek el, s olyan igazságos büntetést 
kaptak, amelyet a , főszereplők" tevékenységétől függetlenül 


megérdemeltek. Az  emberölésekre áttérve elmondta, hogy 
véleménye szerint a védőügyvédek összefüggésükből kiragadva 
támadták az ítélet egy-egy megállapítását. Fontos tényként emelte ki, 
hogy a nyereségvágyból elkövetett emberölésnél az egyes 
cselekedeteket egységben kell elbírálni, s eszerint a dolog elvételét 
végző résztvevő is társtettes. Így hát György akkor is társtettese 
lenne a Farkasné sérelmére nyereségvágyból elkövetett 
emberölésnek, köznyelven szólva rablógyilkosságnak, ha egyáltalán 
nem segédkezett volna az áldozat megölésében, amit különben a 
bizonyítékok meg is cáfoltak. Azzal kapcsolatban, hogy a védők 
védencük esetében többnyire tagadták a , különös kegyetlenséggel 
elkövetés" — minősítésének jogosságát, elmondta: az ennek 
ellenkezőjéről meggyőző egyes bizonyítékokon túl az a legfontosabb 
tény, hogy a bűncselekmény-sorozat, annak végrehajtása iszonyattal 
töltött el mindenkit, maga igazolja a cselekedetek különös 
kegyetlenségét. Mindent összefoglalva kérte a Legfelsőbb Bíróságot, 
hogy a Fővárosi Bíróság igazságos és megalapozott ítéletét minden 
részletében hagyja jóvá. 

A kétnapos tárgyalás második napján került sor a vádlottak 
felszólalására. Az utolsó szó jogán az öt előzetes letartóztatásban 
levő vádlott szólalt fel. Soósné ezen a tárgyalási napon sem vett részt 
Először Soós Lajos kapott szót. Felszólalása sok tekintetben 
figyelemre méltó és elgondolkoztató, hiszen egy eltorzult emberi 
lélek mélyebb rétegeibe enged betekintést. A tárgyalást végigülő 
nehezen tudott szabadulni attól az érzéstől, hogy Soós szavai 
tanulságosak lehetnek mind szabadságvesztésre ítélt társai, mind a 
szélesebb közvélemény számára. , A kötél árnyékában", ahogy ő 
fogalmazott kétségkívül őszintén fogalmazta meg gondolatait 
önmagáról, társairól és cselekedeteiről. Több mint félórás , beszédét" 
nem szó szerint közöljük, de kitérünk annak minden jelentősebb 
részletére. 

— Tisztelt bíróság, nem tudom, lényeges-e vagy sem, amit most 
elmondok. Amit mindeddig elmondtam, fedi a valóságot. Kinti 
magatartásunk arra utalt, hogy cselekedeteinket nem lehet szépíteni. 
Az a rideg valóság, amit az ügyész úr tegnap elmondott, s nem az, 
amit a védők. Nekik persze az a kötelességük, hogy minket 
mentsenek. Az az igazság, hogy nem bántunk valami finoman az 
áldozatokkal. Én a puszta igazságot mondtam, de a társaim részéről 
egy nagy taktikával kerültem szembe. Itt állok a kötelem árnyékában. 
Nem a kötelem ellen beszélek, de ha elkerülök az életből, legalább 


emberként tegyem. 

— Tény, hogy befolyásolható vagyok bizonyos mértékben, és sok 
mindent azért tettem. Számolt mindannyiunk azzal, hogy ha a 
rendőrön megbukunk, akkor mindhármunknak kötél jár. Nem is 
foglalkoztunk azzal a dologgal, hogy Németh még csak tizenkilenc 
éves volt. György meg akar szabadulni a kötél árnyékából. Én most 
nem azért beszélek, hogy ő okvetlenül megkapja a kötelet, csak a 
puszta igazságot mondom. Szépíteni igyekszik amit tett, azért 
mondja azt is, hogy én rendkívül konok vagyok. Nekem se volt 
mindegy, annak idején összeroppantam. Az más lapra tartozik, hogy 
el akarom kerülni, nem szeretném, ha az emberek kigúnyolnának. Ha 
elvettem sok életet, próbáljam elviselni azt is, ami rám vár. Én is 
tagadni akartam a rendőrségen, de nem ment. Ezért mondtam el 
mindent úgy, ahogy volt. Nehéz a helyzetem, mert mindenki ellenem 
fordult, minden egyes vádlott-társam meg az ügyvédek is. Nem 
kimagyarázni akarom, ami volt, csak elmagyarázni. 

Az egyes emberölési cselekményekkel kapcsolatban elmondta, 
hogy Pataki megölése óta tizenkét év telt el, s talán ezért került némi 
ellentmondás az  előadásába. A törökbálinti gyilkosságról 
megemlítette, hogy amikor már belekezdtek, akkor az áldozat 
megsemmisítése volt a cél. , A világosságot akarom megvilágítani, a 
többi meg bujkál" — hangsúlyozta. A Németh-féle , kényszerítési" 
történettel kapcsolatban messzemenően tagadta, hogy kényszeríteni 
kellett volna  vádlott-társát, s annak családjával kapcsolatban 
igencsak sértő körülményeket említett meg. A feleségével 
összefüggésben kérte, hogy ne azt vegyék enyhítő körülményként 
figyelembe, amit az ügyvéd említett, vagyis hogy Soósné jól 
dolgozott, mert ez egyszerűen nem igaz: hanem az , erősebb" oldalt, 
hogy régebben soha nem lopott a felesége. 

— Tisztelt bíróság! Nem vagyok bolond, talán csak primitív. 
Megpróbálok nem sírni, inkább nevetni. Nem azért, mert kinevetem 
az ügyet, nem azért, mert nekem nevetséges ez a dolog. Nevetek a 
tehetetlenségem miatt, és nevetek azon, hogy ki hogyan bujkál. Ez az 
igazság. Én megtörtem, de ezt nem azért mondom, hangsúlyozom, 
hogy a kötelemet elkerüljem. Nem hivatkozom sem családi 
körülményekre, sem társadalmiakra. Sok tévéfilmet láttam, amiben 
mindenki ilyesmire hivatkozott. Én azt nagyon visszataszítónak 
találtam,  húzódom attól, hogy hasonlót mondjak. Mégis 
megemlítem, hogy 1943-ban születtem. Ez az ország most nagyon 
erősen áll; de abban az időben ez nem így volt. Rengeteget éheztem. 


Mit válthat ki az állandó éhezés? Elmaradottságot, elbutultságot. Így 
lássák, ahogy mondom: nem a magam javára, de hátha valakinek az 
életben hasznára lesz, hogy megemlítem. 

— Mikor elkezdtem a börtönjárást, valami elgyepesedett bennem, 
elszűkült minden. Én nem akarom a börtönöket becsmérelni, meg is 
változtak azóta, de ez az igazság. Én kerestem magamnak, amit 
tettem, de van mögötte más is. Ha valaki megbánta, amit tett, én 
megbántam. Csak azért viselkedem itt úgy, ahogy viselkedem, mert 
nem akarom meggyalázni az , ember" szót. Nem akarom annyira 
meggyalázni, hogy sírjak itt vagy összeessek, mint ez a húszéves 
gyerek, aki még csak kötelet sem kap. Lehet, hogy hatással voltam 
rá, nem tagadom. De a megbánást nem az mutatja, hogy ki milyen 
arcot vág a tárgyaláson. Nem, tisztelt bíróság! Németh István még 
most is konok. Mit rejt a megbánásuk valójában, ha nem mondanak 
el mindent úgy, ahogy történt? Mondják sokan a bíróság előtt, hogy 
megbántam, de ezt belül kell átélni. At kell alakulni a megbánáshoz: 
a belső dolgoknak kell átalakulniuk a megbánáshoz. 

György József az utolsó szó jogán azt hangsúlyozta, hogy 
Soósnak sokban igaza van. Megemlítette azt is, hogy Soós jó és rossz 
irányban egyaránt befolyásolható volt, így például amikor ő dolgozni 
hívta becsületes munkára, akkor is vele tartott. ,Jó pénz ez, 
Józsikám, nem bűnözünk tovább" — mondta akkor Györgynek. Ezt 
követően a tanácsvezető bíró több kérdést tett fel védekezésével 
kapcsolatban, s György igencsak belezavarodott a válaszokba: nem 
tudta meggyőzően bizonyítani, hogy igyekezett lebeszélni Soóst a 
rendőr megöléséről. 

Németh röviden kijelentette, fenntartja, amit az elsőfokú 
tárgyaláson mondott, s csatlakozik védője szavaihoz. 

Varga László továbbra is ártatlanságát hangsúlyozta. Sérelmezte, 
hogy autók feltörését is megemlítették személyével kapcsolatban. 
, Életemben nem törtem fel kocsit, én betörő vagyok." Ő is kitért 
védője időtáblázatára, ártatlanságát bizonyítandó. 


Egy héttel a másodfokú tárgyaláson az utolsó szó jogán elhangzott 
nyilatkozatok után, 1980. szeptember 10-én került sor a Legfelsőbb 
Bíróság végzésének kihirdetésére. A tanács elnöke a Népköztársaság 
nevében megállapította, hogy a Legfelsőbb Bíróság a , több emberen, 
különös kegyetlenséggel, nyereségvágyból, aljas célból, előre 
kitervelten és hivatalos személy ellen elkövetett emberölés bűntette 


és más bűncselekmények miatt Soós Lajos és társai ellen indult 
bűnügyben a Fővárosi Bíróság ítéletét helyben hagyja". 

(Mindez azt jelentette, hogy a Legfelsőbb Bíróság valamennyi 
vádlott fő- és mellékbüntetését helyben hagyta, s azok - a 
halálbüntetések kivételével — végrehajthatók lettek. A végzés 
indoklását nem közöljük szó szerint, hiszen az jórészt az előzőkből 
már ismert tényeket, következtetéseket tartalmazott. ) 

A vádlottakkal szemben kiszabott büntetések és az enyhítésüket 
célzó fellebbezések elbírálásánál a Legfelsőbb Bíróság — a többi 
között — a következőkre utalt végzésében: 

AZ adott ügy, ahol a bűnöző életet élő vádlottak szervezett 
bűnözés során a legsúlyosabb  bűncselekményeket, emberek 
megölését, kifosztását gátlástalanul és különös kegyetlen módon 
követték el, olyan súlyos sérelme a társadalom érdekeinek, hogy csak 
a törvény teljes szigorának az érvényesítése felelhet meg a 
társadalom érdekei valóságos védelmének. 

Az olyan, kiemelkedő súlyú bűncselekmények esetében, amelyek 
a társadalom indokolt felháborodását és haragját is kiváltják, mint a 
vádlottak tevékenysége, a büntetés kiszabásának olyan, általában 
irányadó szempontjai, amelyekre a védelem hivatkozott, mint az 
egyéniesítés, a megbánást tartalmazó beismerés értékelése is csak a 
fokozott szigornak alávetve érvényesíthetők. 

Olyan nagy súlyú, embertelen, kegyetlen cselekmények 
elkövetőinél, mint Soós Lajos, György József, valamint Németh 
István, még a megbánás sem értékelhető olyan súllyal, amely 
lehetővé tenné, hogy a legszigorúbb büntetéseket mellőzzék. Ezért 
Soós Lajosnál, György Józsefnél a halálbüntetés, Németh Istvánnál 
pedig az életfogytig tartó szabadságvesztés alkalmazása volt 
törvényes, illetve nem volt ok a vádlottak büntetésének enyhítésére." 

A György családos állapotára való védői hivatkozással 
kapcsolatban: , Aki mások életét olyan gátlástalanul oltja ki mint a 
vádlott, nem törődve sem a sértettek szenvedésével, halálával, sem a 
családjukat ért súlyos, tragikus következményekkel, az nem 
hivatkozhat jelentős eredménnyel a családos állapotára." 

Németh fiatal korával és büntetlen előéletével összefüggésben: 
, Évek óta nagyszámú bűncselekményt követett el, bűnöző életet élt, 
és az emberöléseknél tanúsított szadisztikus jellegű kegyetlensége 
olyan elvetemültséget mutat, hogy nála is csak a legszigorúbb 
büntetés alkalmazása felelt meg a büntetési céloknak." 

A háromtagú tanács a tárgyalást követően — a nyilvánosság 


kizárásával — kegyelmi tanáccsá alakult, s döntött arról, hogy a két 
halálra ítéltet kegyelemre ajánlja-e, vagy sem. 

A halálra ítélteknek törvényeink szerint lehetőségük van kegyelmi 
kérvényt benyújtani a Magyar Népköztársaság Elnöki Tanácsához; 
az ő szándékuktól függetlenül azonban ügyvédeiknek kötelező a 
kegyelmi kérvény benyújtása. Soós Lajos nem kért kegyelmet az 
Elnöki Tanácstól, György József viszont — hangsúlyozva családos 
állapotát és azt, hogy , fizikailag" nem ölt meg senkit — kegyelmet 
kért. A többi vádlott kijelentette, hogy a Legfelsőbb Bíróság végzését 
megértette. 

A két vádlott védője elkészítette az Elnöki Tanácsnak címzett — s 
a Legfelsőbb Bíróságon keresztül továbbított — kegyelmi kérvényt, 
melyek közül az egyiket, Soós Lajos védőjéét szó szerint, minden 
változtatás nélkül közöljük. 


,, Tisztelt 

MAGYAR NÉPKÖZTARSASÁG ELNÖKI TANÁCSA! 

Soós Lajos védencünket a Fővárosi Bíróság a 3 B 1009/1980/8 
sorszámú ítéletében bűnösnek mondta ki társtettesként, több 
emberen, különös kegyetlenséggel, részben nyereségvágyból, aljas 
célból, előre kitervelten és hivatalos személy ellen elkövetett 
emberölés bűntettében. 

Ezért a bíróság Soós Lajost mint többszörösen visszaesőt 
főbüntetésül —— halálbüntetésre, — és  — mellékbüntetésül teljes 
vagyonelkobzásra ítélte. 

Soós Lajos védencünk az első fokon hozott ítélet ellen 
fellebbezéssel nem élt. 

Enyhítésre irányuló fellebbezésünket a Legfelsőbb Bíróság 
tárgyalta a Bf. V. 678/1980. szám alatti eljárásban. 

A Legfelsőbb Bíróság az 1980. szeptember hó 10. napján hozott 
végzésével az elsőfokú bíróság ítéletét helyben hagyta. 

Soós Lajos védencünk kegyelmet nem kért. 

A t. Elnöki Tanácshoz védencünk, Soós Lajos részére az 
alábbiakban indokolt 

kegyelmi kérelmet 
terjesztjük elő. 

Kérjük, — szíveskedjék  védencünk büntetését kegyelemből 
szabadságvesztésre átváltoztatni. A Btk. 84. §-a szerint a 
halálbüntetést kivételesen és csak akkor lehet kiszabni, ha a 


bűncselekmény és az elkövető kiemelkedő társadalomra 
veszélyességére, a bűnösség különösen magas fokára figyelemmel a 
társadalom védelme csak e büntetés alkalmazásával biztosítható. 
Jelen esetben Soós Lajos feltáró jellegű, beismerő vallomást tett a 
tényállásra és bűnösségére is kiterjedően, erősen megkönnyítette a 
nyomozó szervek munkáját. Soós Lajos olyan bűncselekményeket is 
feltárt, melyekről a nyomozó hatóságoknak tudomásuk nem volt. 

Az elkövető személyiségét és annak alakulását a büntetőeljárás 
kezdete óta ismerve — a hosszú, őszinte, magánéletére is kiterjedő 
részletes beszélgetéseink alapján —, érdemesnek tartjuk Soós Lajost a 
kegyelemre. 

Tisztelettel: 
Dr. Zékány Antal 
Dr. Mály Balázs védők." 


Dr. Czabány Mihály, a Soós Lajos és társai bűnügyét első fokon 
tárgyaló ötös tanács elnöke magas, őszes férfi, mozdulatait és 
beszédét a kimértség, a megfontoltság, a nyugalom jellemzi. 
Beszélgetésünkkor előzékeny és udvarias: készséggel számol be bírói 
munkájáról s annak talán legemlékezetesebb fejezetéről, a Soós-ügy 
tárgyalásáról is. A bírói pulpituson ülve az ő feladata volt a 
sokszereplős dráma higgadt, törvényeinknek minden szempontból 
megfelelő irányítása: ő adott szót az ügyésznek, a hét védőnek, a hat 
vádlottnak, a tanúk és a szakértők seregének, ő intette csendre a nagy 
tárgyalótermet zsúfolásig megtöltő közönséget, tőle kaphattak 
engedélyt munkájukra a televízió minden rendű-rangú munkatársai, a 
fotósok, az újságírók s e könyv szerzői is. Nyugalmának és 
szaktudásának döntő része volt abban, hogy a soknapos tárgyalás — 
egy-egy vádlott pillanatnyi kitörésétől eltekintve — végig rendben 
zajlott le. , Tanáros" bölcsességgel, higgadtan kérdezte legszörnyűbb 
tetteikről is a vádlottakat, s nyugalmából, udvariasságából egy 
pillanatra sem zökkent ki. Lassú, türelmes szófűzése, idegenes 
akcentusú (szlovák származású), de tiszta beszéde, egy-egy ízes és 
jellegzetes kifejezése sokáig megmarad mindazokban, akik 
végigülték a bonyolult ügy elsőfokú tárgyalását. Bírói magatartása — 
egyéni adottságain túl — azt is jelzi, milyen aprólékosan, részletesen, 
türelemmel kell egy igazi bírónak végigkövetnie, újra feltárnia egy- 
egy bűnügy összes epizódját. Először azt kérdeztük tőle, mióta 
dolgozik bíróként igazságszolgáltatásunkban. 


— 1954 őszétől vagyok bíró. Előbb polgári ügyekkel foglalkoztam, 
s később lettem büntetőbíró. Voltam csoportvezető bírósági elnök, 
elsőfokú, majd másodfokú bíró. A Hővárosi Bíróságon 1970 óta 
dolgozom. 1977-ig a kerületi bíróságoktól idekerülő ügyekben 
dolgoztam a másodfokú eljárásban. 1977-től, szintén a Fővárosi 
Bíróságon, elsőfokú ügyekkel foglalkozom. (Mint ismeretes, a 
súlyosabb ügyeket már első fokon is a Fővárosi Bíróságon, illetve a 
megyei bíróságokon tárgyalják.) Megvallom, mostani munkámat 
izgalmasabbnak tartom, jobban szeretem az elsőfokú, mint a 
másodfokú ügyeket. 

— Milyen úgynevezett nagy ügyeket tárgyalt eddig? 

— Én tárgyaltam első fokon a hárshegyi gyilkos, Molnár Henrik 
ügyét — melyben különben szintén dr. Friedrich Lajos volt a 
tárgyalóügyész —, s ezen kívül is több emberölési ügyet tárgyaltam 
már. Voltak igen jelentős vagyon elleni bűncselekmények is előttem, 
így például a Kozmosz-szövetkezetnek egy igen kiterjedt ügye. 

— Mikor mondta ki élete első halálos ítéletét? 

— A hárshegyi gyilkost ítéltem először halálra. 

— Milyen érzés volt kimondani a legsúlyosabb ítéletet? 

— Már amikor kezdtem tárgyalni az ügyet, számíthattam arra, 
hogy halálos ítéletet kell majd hozni. A bírói tevékenységgel együtt 
jár, hogy embereket olykor halálra kell ítélni. Miután az ember 
lezárja az ügyet, és meggyőződik arról, hogy a vádlottra a 
legsúlyosabb ítéletet kell kiszabni, nincs a bíróban semmilyen kétség, 
ha a vádlott nem érdemel mást. A halálbüntetés a legszigorúbb 
büntetés, s annyiban persze mégis más az általános ítéleteknél, hogy 
a vádlottat kivégzik. A kivégzésnél támad az emberben valamiféle 
, különleges érzés". Az elsőfokú ítéletet meghozó bírónak különben 
részt kell vennie a vádlott kivégzésén is. 

— Ezek szerint jelen volt Molnár Henrik kivégzésén. .. 

— Molnár Henrik szadista bűnöző volt, több emberölési kísérletet 
követett el, saját apját, édesanyját s egy tizenkét éves fiút is 
megkísérelt megölni. Áldozatát, sőt annak barátját is szadista módon 
megszurkálta, szerinte mindkettőnek meg kellett volna halnia. Ilyen 
embert nem tud sajnálni a bíró, de általában mást sem sajnálhat, ilyen 
esetekben más büntetés nem járhat sikerrel. A kivégzés valahogy 
mégis más, ahogy az ember kimegy a kivégzőhelyre, csak él benne 
egy eltérő érzés... Az emberben nyilvánvalóan van, nem sajnálat, de 
mégis... 

— Értjük önt, menjünk is talán tovább. Hogyan készült fel a Soós- 


féle ügy tárgyalására? 

—-— A felkészülés lényegében minden ügynél két részből áll. 
Amikor megkapom az ügyet, először is alaposan átnézem abból a 
szempontból, hogy a nyomozó hatóságok a törvény előírásainak 
megfelelően jártak-e el, megtartották-e az úgynevezett eljárásjogi 
szabályokat, és összegyűjtötték-e a szükséges bizonyítékokat. Ezt 
követi a tárgyalási felkészülést szolgáló iratok alapos 
áttanulmányozása: ehhez minden okmányt el kell olvasni, ami ebben 
az ügyben közel tízezer oldalt jelentett. 

— Mennyi időt vett ez igénybe? 

— Három hetet. 

— És hogyan történt ez az áttanulmányozás? 

— Átolvasás közben minden fontos tényt kijegyzeteltem, s ezek 
alapján írógéppel — én géppel írok mindent — készítettem a magam 
számára egy hetvenoldalas feljegyzést. Ebből vezettem a tárgyalást, 
ez a hetven oldal tartalmazta mindazt, amit a tárgyalás vezetéséhez 
szükségesnek tartottam. 

— Közelebbről is meghatározná, milyen tényeket vett bele ebbe az 
összefoglalásba? 

— Ki kellett írnom az egyes vádlottakra vonatkozó tényadatokat, 
nyilatkozatokat, s azt is, hogy vallomásaik egy-egy fontos eleme a 
jegyzőkönyv melyik oldalán található. Különben a tárgyaláson kellett 
volna a hatalmas jegyzőkönyvből keresgélni. . . 

— Itt a munkahelyén készült fel a tárgyalásra? 

— Nem, odahaza. 

— Otthon jobban tud dolgozni? 

— Általában otthon dolgozom, a nagy ügyeket hazaviszem. Otthon 
csend van, egyedül vagyok, nem zavar senki, az egész szobában 
kiteríthetem az aktákat, aztán sorbarakom őket, közben készülnek el 
a feljegyzések. 

— Mikor kapta meg a Soós-ügyet? 

— 1980. márciusának végén. Felváltva adtuk egymásnak az 
anyagot dr. Lehoczki János kollégámmal, aki az ötös tanács másik 
bírója volt. Mindkettőnknek külön is át kellett tanulmányoznunk az 
ügyet, hiszen különben nem érte volna el célját az a döntés, hogy 
ötös tanács tárgyaljon. 

— Az ülnökök, a népi bírók mikor készülhettek fel a tárgyalásra? 

— Ugyanabban az időben. Mindennap bejártak a bíróságra, s 
ahogy átnéztük az anyagot, átadtuk nekik, ők is tovább olvasták. 

— Készült-e valamilyen tárgyalásvezetési taktikára az iratok 


alapján? 

— Ahogy az ember áttanulmányozza az ügyet, már következtetni 
tud arra is, milyen bűnözőkkel áll szemben, milyen magatartással 
számolhat a részükről. Ennek megfelelően kell időt hagyni a 
vádlottak kihallgatására, s tervszerűen kell kiszámítani, meddig 
tarthat a vádlottak kihallgatása, a tanúk és a szakértők meghallgatása, 
a védőbeszéd, a vádbeszéd, s mikor kerülhet sor az ítélet 
kihirdetésére. Ebben az ügyben úgy sikerült elkészíteni a tervet, hogy 
annak megfelelően, pontos időben fejeztük be a tárgyalást. 

— Milyen tapasztalatokat szerzett a felkészülés során? 

— Első tapasztalatom az volt, hogy ilyen bűnözőkkel még sohasem 
volt dolgom. Soós Lajos 1960 óta folyamatosan bűnözött, 1960-ban, 
még fiatalkorúan követte el az első bűncselekményeket s az elmúlt 
két évtized alatt csak annyit volt szabadlábon, hogy újabb 
bűncselekményeket követhessen el. Ugyanez állt társára, György 
Józsefre is, akivel fiatalon megismerkedtek, s közösen is jó néhány 
bűncselekményt követtek el. György is hasonló bűnöző mint Soós, 
körülbelül annyit is ült börtönben. Varga is bűnöző volt, azzal a 
különbséggel, hogy az ő terhére csak egy élet elleni bűncselekményt 
lehetett megállapítani: egyébként azonban sok-sok bűncselekményt 
követett el, s azt is lehetett az aktákból látni, hogy hazudozó. Soósnál 
ez utóbbit viszont nem tapasztaltam, s Györgynél sem: ők a 
cselekményeiket általában beismerték. 

— Mégsem egyforma mértékben talán. 

— György idegileg más felépítésű mint Soós, a tárgyaláson 
jelentkezett nála az is, hogy félt cselekményeinek a 
következményeittől. 

— Soós viszont, ha szabad ezt a kifejezést használnunk, a bíróság 
legjobb partnere volt a tárgyaláson. 

— Valóban így van. Soós kétségkívül különleges ember. Tisztában 
volt azzal, hogy ő mást, mint halálbüntetést nem kaphat, s valahogy 
olyan erős volt az idegrendszere, hogy nem törte meg az eljárás. 
Leszámolt az életével, ezt meg is írta az édesanyjának, s a 
tárgyaláson végig őszintén viselkedett, nem hazudott. Azt lehet 
mondani, egészében és részleteiben is elmondta cselekményeinek 
történetét, ha természetesen nem is emlékezhetett vissza minden 
emberölés összes apró részletére. 

— Tehát már a felkészülésnél látta, hogy mind a hárman régi 
bűnözők. Némethtel más volt a helyzet? 

— Németh kétségkívül később kezdte, hiszen még fiatal gyerek 


volt. De beállt ő is a bűnözők sorába, ez nyilvánvalóan kitűnt már a 
felkészülés során. Előre levonhattam hát azt a következtetést, hogy 
milyen emberekkel kerülök majd szembe a tárgyalóteremben, s azt 
15, hogy Soós segítségére bizonyos fokig számíthatok. 

— Tulajdonképpen hogyan történik az igazság megállapítása, 
milyen része van ebben az iratoknak? 

— Az iratokból természetesen soha nem lehet az igazságot 
megállapítani: ezt csak az eljárás összegezéséből lehet levonni. A 
vádlottak néha saját magukat is terhelik, előfordul, hogy egyáltalán 
nem mondanak igazat, s az is, hogy részben igen, de nem minden 
vonatkozásban. A beismerő vallomások, a rendelkezésre álló tárgyi 
bizonyítékok és a tanúvallomások alapján azt is ellenőrizni kell, 
tényleg megtörtént-e mindaz, amit a vádlottak elmondottak. Adott 
esetben, a So0ós-ügyben igen széles körű bizonyítás folyt, igen jó volt 
a nyomozás, és igen sok szakértői véleményt is kaptunk. Mindez 
együttesen 15 megerősítette, hogy a vádlottak valóban ott voltak a 
bűncselekmény helyszínén s ők követték el a tettet. Így a tárgyi 
bizonyítékok minden tekintetben igazolták Soós Lajos és György 
vallomását. György inkább csak szépíteni igyekezett a 
tevékenységén, hiszen félt a halálbüntetéstől. 

— Tárgyalás előtt ön találkozott a vádlottakkal? 

— Nem, csak az iratokban találkoztam velük. Ott különben színes 
fényképeiket is láthattam, így magam elé tudtam képzelni őket. 

— Már említette, hogy Soós volt ebben az ügyben a bíróság 
legjobb partnere. Mi volt a véleménye a tárgyalás során a többi 
vádlottról? 

—Igen, Soós rendkívüli bűnöző, a felszabadulás óta nemigen 
vontak felelősségre embert ilyen tömegű emberölésért. György 
József, bár, mint már említettem, ugyanolyan bűnöző volt mint Soós, 
más természetű embernek bizonyult. A nyomozás során és a 
tárgyaláson is arra törekedett, hogy kisebbítse saját szerepét a 
cselekményekben, úgy állítva be a dolgot, mintha minden csakis 
Soós akarata szerint történt volna. Pedig hát Soós nem is hívta a 
rendőrgyilkossághoz Györgyöt, csak megemlítette neki, hogy 
Némethtel együtt követik el majd az ügyet. György József erre 
önként társult hozzájuk. Persze hamar felismerte, hogy ez 
rendőrgyilkosság, s azt is, hogy még egy emberölés terheli, s ezért 
felmerült a tudatában a halálos ítélet lehetősége. Emiatt igyekezett 
mintegy mellékszereplőnek feltüntetni magát, igazolni, hogy Soós az 
az erő, mely őt mindebbe belesodorta. . . 


— Némethet milyennek látta? 

— Fiatal felnőtt korú volt a tettek elkövetésekor, tulajdonképpen 
még gyerek, de korán kezdte a bűnözést Szülei elváltak, anyja 
nevelte, ő csavargott, költekezett, udvarolt, minderre pénz kellett, s 
egyedüli pénzszerzési megoldásnak a bűnözést választotta. 
Meggyőződtem arról, hogy rafinált, mindenre képes bűnöző; 
ugyanakkor az is kitűnt, hogy Soós erőszakos ráhatásával igyekszik 
majd tetteit magyarázni. A bizonyítékok alapján ez a védekezés 
teljesen valótlannak tűnt. Különben is, olyan sokrétűen előkészített 
bűncselekményt, mint ez a rendőrgyilkosság, nem lehetett erőszak 
hatására  — végrehajtani. —— Részletesen kitervelték, előzetesen 
megbeszélték, felkészültek rá — mindez eleve kizárta az erőszak 
lehetőségét. Ugyanakkor már a felkészülésnél számítottam rá, hogy a 
tárgyaláson Németh még inkább igyekszik bizonygatni, miszerint 
, kényszer hatására" ténykedett. 

— S milyen benyomása volt Vargáról? 

— Vargát hazudozó természetűnek találtam, aki mindent 
megkísérel annak érdekében, hogy a saját bőrét mentse. Sem a 
nyomozás során, sem a tárgyaláson nem volt következetes a 
védekezése. Ebből levonható volt hogy nem mond igazat, mert ha 
valaki nem követ el egy cselekményt, az végig következetes 
védekezésre kényszerül, olyasmire, amiben alig-alig található 
ellentmondás. Varga védekezése tele volt ellentmondásokkal, 
kezdettől egészen a végéig. 

— Térjünk vissza az ön munkájára. A tárgyalási napok közti 
szüneteket mire használta fel? 

— A tárgyalás folyamán mindennap írják a jegyzőkönyveket. A 
tárgyalási szünetek során el kellett olvasnom, a jegyzőkönyveket, azt, 
hogy pontosan mi került rögzítésre a teremben elhangzottakból. 
Ellenkező esetben a végén már kihagyna az ember emlékezete, nem 
lenne biztos abban, hogy minden pontosan került-e be a több száz 
oldalas jegyzőkönyvbe. Ezenkívül ilyen nagy ügyekben rendszerint 
újra elő kell venni a felkészülés során készített jegyzeteket, hogy 
frissen kezdhessem a következő napi tárgyalást. 

— Kezünkbe került az elsőfokú ítélet is, indoklással együtt 
kilencvenkilenc oldal. Azt hisszük, ilyen terjedelmű ítélet régen 
született a Fővárosi Bíróságon. Ezt hogyan készítette el? 

— Az ítélet megszövegezésében segítségemre volt Lehoczki 
bírótársam is. Az ítélet természetszerűleg több részből áll. A 
bevezetőben a vádlottak személyi adatai szerepelnek, majd az 


úgynevezett személyi körülmények következnek. Ezt a részt 
bírótársam annak rendje-módja szerint készítette el. Az ítéleti 
tényállást a bizonyítási eljárás lefolytatása után lehetett 
megszövegezni. Ekkor megbeszéltük, milyen tényadatok állnak 
rendelkezésre, tisztáztuk az ellentmondásokat, felkészültünk egyes 
állítások cáfolatára, majd mindezt írásban rögzítettük, gépbe 
diktáltuk vagy magunk leírtuk. Úgy is mondhatnám tehát, hogy az 
ítélet közös mű: s erre azért is szükség volt, mert sok ellentmondás 
akadt ebben az ügyben. 

— Mi volt a legnagyobb ellentmondás? 

— Varga védekezése okozta a legnagyobb gondot, jórészt azért 
mert 1968-ban történt a gyilkosság. Ez is indokolta, hogy az ítéletben 
ezzel az üggyel kellett a legterjedelmesebben foglalkoznunk 
Ezenkívül figyelembe kellett vennünk György ellentmondásos 
vallomásait is, melyek szerint csak szemlélője, nem tevékeny részese 
volt a gyilkosságoknak. Tényekkel kellett megcáfolni mindazt ami 
nem felelt meg a bizonyítási anyagnak. 

— Hogyan történt az ítélet meghozatala? 

— A jogszabályok szerint ült össze a bíróság, mely ez esetben öt 
tagból, két bíróból és három ülnökből állt. Legdemokratikusabb 
módon hoztuk meg az ítéletet, ahogy a törvény előírja: mindenki 
külön-külön véleményt nyilvánított. Előbb az ülnökök, majd 
bírótársam mondták el a véleményüket, s legvégén nyilatkoztam én 
mint a tanács elnöke. A tanács elnökének az ítéletre vonatkozó 
véleménye különben lényegében a tárgyalás folyamán kialakul, az 
ember gyakorlata alapján már tudja, egy-egy vádlottra milyen ítélet 
mondható ki. A tárgyalás során a perbeszéd, a védőbeszédek 
elhangzása után bennem is megfogalmazódott, melyik vádlott milyen 
büntetést érdemel. 

— Az egyik legbrutálisabb gyilkost, Németh Istvánt nem lehetett 
halálra ítélni. . . 

— A bíróság -— így a Soós-ügyet tárgyaló tanács is — kötve van a 
törvényhez. Elejétől fogva tisztában voltunk azzal, hogy ha Németh 
István felnőtt korban követi el cselekményeit, a törvény nevében 
halálra kellett volna ítélni. Mi azonban ebből semmilyen különleges 
problémát nem csináltunk, éppen azért nem, mert ismerjük a 
törvényeket.  Törvénykezésünk humanizmusát bizonyítja az a 
rendelkezés is, hogy a halálbüntetés kivételes büntetés, csak azzal 
szemben szabható ki, aki a bűncselekmény elkövetésekor huszadik 
életévét betöltötte. Mint ember bármennyire is elítélem Németh 


cselekményét, tisztelnem kellett törvényünk humánus döntését. 

— Öntől másodfokra került az ügy. Mi történt ezután? 

— Jogszabályaink értelmében az ügy fellebbezés folytán a 
Legfelsőbb Bírósághoz került. Ott az elsőfokú bíróság ítéletét teljes 
terjedelmében felülbírálták, s döntöttek arról, hogy az mennyiben 
felel meg a jogszabályoknak és megalapozottak-e a fellebbezések. 
Az elsőfokú bíróság ítéletét a Legfelsőbb Bíróság helyben hagyta, 
majd a tanács a halálbüntetésre való tekintettel kegyelmi tanáccsá 
alakult át és döntött arról, hogy a halálraítélteket kegyelemre ajánlja- 
e vagy sem... Ezt követően az iratokat véleményével együtt a 
Magyar Népköztársaság Elnöki Tanácsához terjesztette fel. Az 
Elnöki Tanács ugyanis még megkegyelmezhet a halálraítélteknek. 

-—A halálraítéltek ebben az ügyben nem kaptak kegyelmet, 
gondoskodni kellett az ítélet végrehajtásáról. Halálbüntetés esetén az 
illetékes büntetésvégrehajtási szervvel, illetve annak vezetőjével kell 
megbeszélni, mikorra tudja kitűzni az ítélet végrehajtását. Az ezt 
megelőző napon ki kellett menni a börtönbe a halálraítéltekhez, 
akiket két orvos vizsgált meg, megállapítva, hogy épelméjűek-e, nem 
szenvednek-e olyan betegségben, vagy nem zavarodottak-e meg oly 
mértékben, amely a halálbüntetés végrehajtását akadályozhatná. Ez 
nem állt fenn. Előállították az elítélteket, akikkel a tanács elnöke 
közölte, hogy a kegyelmi kérvényt elutasították, s az ítéletet másnap 
reggel, október 1-én, szerdán végre fogják hajtani. A kihirdetésnél a 
tanács tagjain kívül az ügyész és a védők is jelen voltak, ahogy ezt a 
jogszabály előírja. Másnap már csak a tanács elnökének és az 
ügyésznek kell kimennie az ítélet végrehajtásához. Az ítélet 
végrehajtójának a tanács elnöke adja át az elítéltet. 

Györgynek és Soósnak ezután lehetőséget biztosítottak, hogy 
kívánságaik szerint néhány hozzátartozójukkal még 
találkozhassanak. 


Október  1-én délelőtt a Magyar Rádió híreiben már 
nyilvánosságra hozta, hogy: 

, S0ós Lajos és György József kegyelmi kérvényének elutasítását 
követően a halálos ítéleteket ma végrehajtották." 

